oṁ śrī-śrī-rādhā-kṛṣṇābhyāṁ namaḥ

# śrīmad-bhāgavata-mahā-purāṇam |

version 1.00 uploaded October 27, 2009.

# atha navamaḥ skandhaḥ

*śrī-śrī-rādhā-kṛṣṇārpaṇam astu.*

वांछाकल्पतरुभ्यश्च कृपासिन्धुभ्य एव च ।

पतितानां पावनेभ्यो वैष्णवेभ्यो नमो नमः ॥

Please report any errors or alternative readings.

This service is provided free of charge to devotees and scholars of the Gaudiya Vaishnava tradition. We ask you to kindly contribute generously to furthering this project, which requires many hours of freely given time by the volunteers who make these texts available.

Please report any corrections to the GGM Forum.

http://www.granthamandira.com/forum/index.php

The editors.

### navamaḥ skandhaḥ

(9.1)

## atha prathamo’dhyāyaḥ

# ilopākhyāne

**|| 9.1.1-2 ||**

**śrī-rājovāca—**

manvantarāṇi sarvāṇi tvayoktāni śrutāni me |

vīryāṇy ananta-vīryasya hares tatra kṛtāni ca ||

yo’sau satyavrato nāma rājarṣir draviḍeśvaraḥ |

jñānaṁ yo’tīta-kalpānte lebhe puruṣa-sevayā ||

**śrīdharaḥ :** śrī-gaṇeśāya namaḥ |

guṇā yaṁ guṇatāvāptyai vṛṇate karuṇā-nidhim |

tam ahaṁ śaraṇaṁ yāmi paramānanda-mādhavam ||

tri-guṇāṣtabhir adhyāyair vaivasvata-sutānvayaḥ |

navame kṛṣṇa-sat-kīrti- prasaṅgāya vitanyate ||

evam ukto’ṣṭama-skandhe sad-dharmaḥ sattva-śodhakaḥ |

kartṛ-pālaka-vaktrādi- manv-ādīnāṁ nirūpaṇaiḥ ||

sad-dharma-śuddha-sattvānām antaraṅgeśa-sat-kathā |

sūrya-somānvayākhyānair adhunā saṅgatocyate ||

tatra ca,

trayodaśabhir adhyāyaiḥ sūrya-vaṁśo’nuvarṇyate |

ekādaśabhir adhyāyaiḥ soma-vaṁśas tataḥ paraiḥ ||

tatra tu prathame’dhyāye vaivasvata-sutānvaye |

soma-vaṁśa-praveśoktyai sudyumna-strītvam ucyate ||

uktānuvāda-pūrvakaṁ vaivasvata-manor vaṁśaṁ pṛcchati, manv-antarāṇīti pañcabhiḥ ||1||

**krama-sandarbhaḥ :** oṁ namaḥ śrī-kṛṣṇāya |

navala-krama-sandarbhe sandarbhāṇāṁ samāhṛtiḥ |

kriyate yan-nideśena sa me’nanya-gater gatiḥ ||

yo’sāv iti trikam ||2||

**viśvanāthaḥ :** śrī-gokulānando jayati |

praṇamya śrī-guruṁ bhūyaḥ śrī-kṛṣṇaṁ karuṇārṇavam |

lokanāthaṁ jagaccakṣuḥ śrī-śukaṁ tam upāśraye ||

gopa-rāmā-jana-prāṇa-priyase’tiprabhuṣṇave |

tadīya-priya-dāsyāya māṁ madīyam ahaṁ dade ||

uktvā sad-dharmam īśānuvartināṁ kathyate kathā |

navame bhakti-vijñāna-vairāgyādy-abhidhitsayā ||

ambarīṣādibhir iva bhāvyaṁ bhaktair vicakṣaṇaiḥ |

viṣayābhiniviṣṭo’pi viraktaḥ syād yayātivat ||

ity evam artha-yuktās te sūrya-somānvayānvitāḥ |

sva-nāmnaiva punanto’pi svācārair loka-śikṣakāḥ ||

atra trayodaśādhyāyāḥ sūrya-vaṁśa-nirūpakāḥ |

ekādhikā daśa syus te somja-vaṁśābhidhāyikāḥ ||

tad evaṁ navama-skandho rājate triguṇāṣṭabhiḥ |

adhyāyair vividhāś carya-kathaḥ kṛṣṇa-kathā-rathaḥ ||

tatra tu prathame’dhyāye sudyumno mṛgayāṁ gataḥ |

strī bhūtvātha budhāt putraṁ purūravasam āptavān ||

matsya-deva-prasādāt satyavratasya bhavata-śreṣṭhasya manutvaṁ śrutvā tad-vaṁśyānām api vaiṣṇavatvam atipretya tat-kathāsu jāta-śraddhaḥ pṛcchati yo’sāv iti caturbhiḥ | atīta-kalpānte atīta-manvantarānte ||1-2||

—o)0(o—

**|| 9.1.3-5 ||**

sa vai vivasvataḥ putro manur āsīd iti śrutam |

tvattas tasya sutāḥ proktā ikṣvāku-pramukhā nṛpāḥ ||

teṣāṁ vaṁśaṁ pṛthag brahman vaṁśānucaritāni ca |

kīrtayasva mahā-bhāga nityaṁ śuśrūṣatāṁ hi naḥ ||

ye bhūtā ye bhaviṣyāś ca bhavanty adyatanāś ca ye |

teṣāṁ naḥ puṇya-kīrtīnāṁ sarveṣāṁ vada vikramān ||

*na katamena vyākhyātam.*

—o)0(o—

**|| 9.1.6 ||**

**śrī-sūta uvāca—**

evaṁ parīkṣitā rājñā sadasi brahma-vādinām |

pṛṣṭaḥ provāca bhagavāñ chukaḥ parama-dharma-vit ||

*na katamena vyākhyātam.*

—o)0(o—

**|| 9.1.7 ||**

**śrī-śuka uvāca—**

śrūyatāṁ mānavo vaṁśaḥ prācuryeṇa parantapa |

na śakyate vistarato vaktuṁ varṣa-śatair api ||

*na katamena vyākhyātam.*

—o)0(o—

**|| 9.1.8 ||**

parāvareṣāṁ bhūtānām ātmā yaḥ puruṣaḥ paraḥ |

sa evāsīd idaṁ viśvaṁ kalpānte’nyan na kiñcana ||

**śrīdharaḥ :** anuktaṁ vaṁśaṁ vaktuṁ pūrvoktam eva tāvad vaṁśaṁ tat pravartakaṁ śrī-nārāyaṇam ārabhyānusmārayati—parāvareṣām iti pañcabhiḥ ||8||

**caitanya-mata-mañjuṣā :** parāvareṣāṁ bhūtānām ity-ādi | yaḥ paraḥ puruṣaḥ śrī-kṛṣṇaḥ, sa eva kalpānte eka evāsīt, bhūtānām ātmā parāvareṣāṁ paraṁ brahma avare nārāyaṇādayas teṣām ātmā niyāmakaḥ, bhūtānāṁ ca ātmeti pṛthaṅ netavyam ||8||

**krama-sandarbhaḥ :** *na vyākhyātam.*

**viśvanāthaḥ :** kathā-sauṣṭavārthaṁ taṁ ca mānavaṁ vaṁśaṁ sṛṣṭim ārabhyaiva pravṛttayā pūrvam uktayaiva kathayā saha gumphann āha parāvareṣām iti pañcabhiḥ ||8||

—o)0(o—

**|| 9.1.9-12 ||**

tasya nābheḥ samabhavat padma-koṣo hiraṇmayaḥ |

tasmin jajñe mahārāja svayambhūś catur-ānanaḥ ||

marīcir manasas tasya jajñe tasyāpi kaśyapaḥ |

dākṣāyaṇyāṁ tato’dityāṁ vivasvān abhavat sutaḥ ||

tato manuḥ śrāddhadevaḥ saṁjñāyām āsa bhārata |

śraddhāyāṁ janayām āsa daśa putrān sa ātmavān ||

ikṣvāku-nṛga-śaryāti- diṣṭa-dhṛṣṭa-karūṣakān |

nariṣyantaṁ pṛṣadhraṁ ca nabhagaṁ ca kaviṁ vibhuḥ ||

**śrīdharaḥ :** nābhāgaṁ ceti pāṭhe’pi nabhaga eva nābhāgaḥ ||12||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.1.13 ||**

aprajasya manoḥ pūrvaṁ vasiṣṭho bhagavān kila |

mitrā-varuṇayor iṣṭiṁ prajārtham akarod vibhuḥ ||

**śrīdharaḥ :** sūrya-pautrasya sudyumnasya strītve sati budhāt purūravaḥ-prabhṛti-soma-vaṁśa-sañcāraṁ vaktuṁ sa-prastāvam ilopākhyānam āha—aprajasya manoḥ pūrvam ity-ādinā yāvad adhyāya-samāpti | pūrvam ikṣvāku-prabhṛtīnām utpatteḥ prāk ||13||

**krama-sandarbhaḥ :** *na vyākhyātam.*

**viśvanāthaḥ :** pūrvam ikṣvāku-prabhṛti-putrotpatteḥ prāk ||13||

—o)0(o—

**|| 9.1.14 ||**

tatra śraddhā manoḥ patnī hotāraṁ samayācata |

duhitrartham upāgamya praṇipatya payovratā ||

**śrīdharaḥ :** duhitr-arthaṁ mama kanyā yathā bhavet tathā yajeti hotāraṁ samyag ayācata | paya eva vratam āhāro niyato yasyāḥ ||14||

**krama-sandarbhaḥ :** *na vyākhyātam.*

**viśvanāthaḥ :** duhitr-arthaṁ mama kanyā yathā bhavet tathā yajeti ||14||

—o)0(o—

**|| 9.1.15 ||**

preṣito’dhvaryuṇā hotā vyacarat tat samāhitaḥ |

gṛhīte haviṣi vācā vaṣaṭ-kāraṁ gṛṇan dvijaḥ ||

**śrīdharaḥ :** adhvaryuṇā hotar yajeti preṣito hotā tena gṛhīte haviṣi sati tat tayā prārthitaṁ dhyāyan vyacarad ayajat | pāṭhāntare tat ādhyāyat vācā vaṣaṭ-kārāṁ gṛṇan vauṣaḍ ity uccārayan ||15||

**krama-sandarbhaḥ :** *na vyākhyātam.*

**viśvanāthaḥ :** adhvaryuṇā he hotar yajeti preṣitaḥ | hotā tena gṛhīte haviṣi sati tat tayā prārthitaṁ dhyāyan vyacarad ayajat | pāṭhāntare tat ādhyāyat vācā vaṣaṭ-kārāṁ gṛṇan vauṣaḍ ity uccārayan ||15||

—o)0(o—

**|| 9.1.16 ||**

hotus tad-vyabhicāreṇa kanyelā nāma sābhavat |

tāṁ vilokya manuḥ prāha nātituṣṭamanā gurum ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** ileti rājñaiva harṣeṇa tat-kṣaṇa eva nāma kṛtam ity avasīyate | nātītya-prajastvāpagamāt sāmānyato harṣotpatteḥ ||16||

—o)0(o—

**|| 9.1.17 ||**

bhagavan kim idaṁ jātaṁ karma vo brahma-vādinām |

viparyayam aho kaṣṭaṁ maivaṁ syād brahma-vikriyā ||

**śrīdharaḥ, viśvanāthaḥ :** brahma-vikriyā mantrānyathātvam ||17||

**krama-sandarbhaḥ :** *na vyākhyātam.*

—o)0(o—

**|| 9.1.18 ||**

yūyaṁ brahma-vido yuktās tapasā dagdha-kilbiṣāḥ |

kutaḥ saṅkalpa-vaiṣamyam anṛtaṁ vibudheṣv iva ||

*na katamena vyākhyātam.*

—o)0(o—

**|| 9.1.19 ||**

niśamya tad vacas tasya bhagavān prapitāmahaḥ |

hotur vyatikramaṁ jñātvā babhāṣe ravi-nandanam ||

**śrīdharaḥ, viśvanāthaḥ :** prapitāmaho vasiṣṭhaḥ ||19||

**krama-sandarbhaḥ :** *na vyākhyātam.*

—o)0(o—

**|| 9.1.20-27 ||**

etat saṅkalpa-vaiṣamyaṁ hotus te vyabhicārataḥ |

tathāpi sādhayiṣye te suprajāstvaṁ sva-tejasā ||

evaṁ vyavasito rājan bhagavān sa mahā-yaśāḥ |

astauṣīd ādi-puruṣam ilāyāḥ puṁstva-kāmyayā ||

tasmai kāma-varaṁ tuṣṭo bhagavān harir īśvaraḥ |

dadāv ilābhavat tena sudyumnaḥ puruṣarṣabhaḥ ||

sa ekadā mahārāja vicaran mṛgayāṁ vane |

vṛtaḥ katipayāmātyair aśvam āruhya saindhavam ||

pragṛhya ruciraṁ cāpaṁ śarāṁś ca paramādbhutān |

daṁśito’numṛgaṁ vīro jagāma diśam uttarām ||

sukumāra-vanaṁ meror adhastāt praviveśa ha |

yatrāste bhagavān charvo ramamāṇaḥ sahomayā ||

tasmin praviṣṭa evāsau sudyumnaḥ para-vīra-hā |

apaśyat striyam ātmānam aśvaṁ ca vaḍavāṁ nṛpa ||

tathā tad-anugāḥ sarve ātma-liṅga-viparyayam |

dṛṣṭvā vimanaso’bhūvan vīkṣamāṇāḥ parasparam ||

*na katamena vyākhyātam.*

—o)0(o—

**|| 9.1.28 ||**

**śrī-rājovāca—**

katham evaṁ guṇo deśaḥ kena vā bhagavan kṛtaḥ |

praśnam enaṁ samācakṣva paraṁ kautūhalaṁ hi naḥ ||

*na katamena vyākhyātam.*

—o)0(o—

**|| 9.1.29 ||**

**śrī-śuka uvāca—**

ekadā giriśaṁ draṣṭum ṛṣayas tatra suvratāḥ |

diśo vitimirābhāsāḥ kurvantaḥ samupāgaman ||

**śrīdharaḥ :** vigataṁ timiram ābhāsaḥ prakāśaś cānyasya yāsu tathā-bhūtā diśaḥ kurvantaḥ ||29||

**krama-sandarbhaḥ :** *na vyākhyātam.*

**viśvanāthaḥ :** vigata-timirasyābhāsaḥ pratyayo’pi yāsu tāḥ ||29||

—o)0(o—

**|| 9.1.30 ||**

tān vilokyāmbikā devī vivāsā vrīḍitā bhṛśam |

bhartur aṅkāt samutthāya nīvīm āśv atha paryadhāt |

*na katamena vyākhyātam.*

—o)0(o—

**|| 9.1.3 ||**

ṛṣayo’pi tayor vīkṣya prasaṅgaṁ ramamāṇayoḥ |

nivṛttāḥ prayayus tasmān nara-nārāyaṇāśramam ||

**śrīdharaḥ :** prasaṅgaṁ raty-abhiniveśam | strī-prasaṅga-darśana-kaluṣita-manasaḥ santas tat prasaṅga-śūnyaṁ nara-nārāyaṇāśramaṁ yayuḥ ||31||

**krama-sandarbhaḥ :** ṛṣayo’pīti | tatra lajjita-manaso’nyatrāpi tad āśaṅkya nitarāṁ tat-prasaṅga-śūnyaṁ nara-nārāyaṇāśramaṁ yayuḥ ||31||

**viśvanāthaḥ :** *na vyākhyātam.*

—o)0(o—

**|| 9.1.32 ||**

tad idaṁ bhagavān āha priyāyāḥ priya-kāmyayā |

sthānaṁ yaḥ praviśed etat sa vai yoṣid bhaved iti ||

*na katamena vyākhyātam.*

—o)0(o—

**|| 9.1.33 ||**

tata ūrdhvaṁ vanaṁ tad vai puruṣā varjayanti hi |

sā cānucara-saṁyuktā vicacāra vanād vanam ||

**śrīdharaḥ :** prāsaṅgikam uktvā prastutam anuvarṇayati—anucarī-saṁyukteti vaktavye bhūta-pūrva-gatyā puṁstva-nirdeśaḥ ||33||

**krama-sandarbhaḥ :** *na vyākhyātam.*

**viśvanāthaḥ :** prāsaṅgikam uktvā prastutam āha—sā ceti | anucarī-saṁyukteti vaktavye bhūta-pūrva-gatyā puṁstva-nirdeśaḥ ||33||

—o)0(o—

**|| 9.1.34-36 ||**

atha tām āśramābhyāśe carantīṁ pramadottamām |

strībhiḥ parivṛtāṁ vīkṣya cakame bhagavān budhaḥ ||

sāpi taṁ cakame subhrūḥ somarāja-sutaṁ patim |

sa tasyāṁ janayām āsa purūravasam ātmajam ||

evaṁ strītvam anuprāptaḥ sudyumno mānavo nṛpaḥ |

sasmāra sa kulācāryaṁ vasiṣṭham iti śuśruma ||

*na katamena vyākhyātam.***:**

—o)0(o—

**|| 9.1.37 ||**

sa tasya tāṁ daśāṁ dṛṣṭvā kṛpayā bhṛśa-pīḍitaḥ |

sudyumnasyāśayan puṁstvam upādhāvata śaṅkaram ||

**śrīdharaḥ, viśvanāthaḥ :** āśayann icchan ||37||

**krama-sandarbhaḥ :** *na vyākhyātam.*

—o)0(o—

**|| 9.1.38-39 ||**

tuṣṭas tasmai sa bhagavān ṛṣaye priyam āvahan |

svāṁ ca vācam ṛtāṁ kurvann idam āha viśāmpate ||

māsaṁ pumān sa bhavitā māsaṁ strī tava gotrajaḥ |

itthaṁ vyavasthayā kāmaṁ sudyumno’vatu medinīm ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** priyam āvahan prītiṁ dadhānaḥ ||38-39||

—o)0(o—

**|| 9.1.40 ||**

ācāryānugrahāt kāmaṁ labdhvā puṁstvaṁ vyavasthayā |

pālayām āsa jagatīṁ nābhyanandan sma taṁ prajāḥ ||

**śrīdharaḥ :** nābhyanandan, strītve lajjayā māsaṁ māsaṁ nilīyāvasthānāt ||40||

**krama-sandarbhaḥ :** *na vyākhyātam.*

**viśvanāthaḥ :** nābhyanandan, strītve sati māsaṁ nilīyāvasthānāt ||40||

—o)0(o—

**|| 9.1.41 ||**

tasyotkalo gayo rājan vimalaś ca trayaḥ sutāḥ |

dakṣiṇā-patha-rājāno babhūvur dharma-vatsalāḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** tasya sudyumnasya ||41||

—o)0(o—

**|| 9.1.42 ||**

tataḥ pariṇate kāle pratiṣṭhāna-patiḥ prabhuḥ |

purūravasa utsṛjya gāṁ putrāya gato vanam ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** pratiṣṭhānasya patir iti tatraiva tasya rājadhānīm | gām utsṛjya pṛthvīṁ dattvā ||42||

—o)0(o—

iti sārārtha-darśinyāṁ harṣiṇyāṁ bhakta-cetasām |

navame prathamo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ navama-skandhe

ilopākhyāne prathamo’dhyāyaḥ |

|| 9.1 ||

(9.2)

### atha dvitīyo’dhyāyaḥ

**|| 9.2.1 ||**

**śrī-śuka uvāca—**

evaṁ gate’tha sudyumne manur vaivasvataḥ sute |

putra-kāmas tapas tepe yamunāyāṁ śataṁ samāḥ ||

**śrīdharaḥ :**

dvitīye manu-putrāṇāṁ dvāv aputrau virāgataḥ |

karūṣakādi-pañcānaṁ vaṁśān āha laghu-kramāt ||

vaivasvato manuḥ śrāddhadevaḥ |

**krama-sandarbhaḥ :** *na vyākhyātam.*

**viśvanāthaḥ :**

pṛṣadhro guruṇā tyakto’py āpa pāraṁ tam atyajan |

laghu-kramān manor vaṁśa-varṇanaṁ ca dvitīyataḥ ||

**—**o)0(o**—**

**|| 9.2.2 ||**

tato’yajan manur devam apatyārthaṁ hariṁ prabhum |

ikṣvāku-pūrvajān putrān lebhe sva-sadṛśān daśa ||

**śrīdharaḥ :** ikṣvākuḥ pūrva-jo yeṣāṁ tān daśa putrān lebhe |

**krama-sandarbhaḥ, viśvanāthaḥ :** *na vyākhyātam.*

**—**o)0(o**—**

**|| 9.2.3 ||**

pṛṣadhras tu manoḥ putro go-pālo guruṇā kṛtaḥ |

pālayām āsa gā yatto rātryāṁ vīrāsana-vrataḥ ||

**śrīdharaḥ :** tatra pṛṣadhrasya vaṁśo nābhavad iti sa-hetukam āha—pṛṣadhras tv [bhā.pu. 9.2.3] ity-ādinā kaviḥ kanīyān [bhā.pu. 9.2.15] ity ataḥ prāktanena granthena | khaḍga-pāṇeḥ satas tiṣṭhato jāgaraṇaṁ vīrāsanaṁ tad eva vrataṁ yasya | yatto’vahitaḥ san | gāḥ pālayām āsa ||3||

**krama-sandarbhaḥ :** *na vyākhyātam.*

**viśvanāthaḥ :** tatra pṛṣadhrasya vaṁśo nābhavad iti sa-hetukam āha—pṛṣadhra ity-ādinā | khaḍga-pāṇeḥ satas tiṣṭhato jāgaraṇaṁ vīrāsanaṁ tad eva vrataṁ yasya saḥ | yattaḥ sāvadhānaḥ ||3||

**—**o)0(o**—**

**|| 9.2.4 ||**

ekadā prāviśad goṣṭhaṁ śārdūlo niśi varṣati |

śayānā gāva utthāya bhītās tā babhramur vraje ||

**śrīdharaḥ :** śārdūlo vyāghraḥ ||4||

**krama-sandarbhaḥ, viśvanāthaḥ :** *na vyākhyātam.*

**—**o)0(o**—**

**|| 9.2.5-6 ||**

ekāṁ jagrāha balavān sā cukrośa bhayāturā |

tasyās tu kranditaṁ śrutvā pṛṣadhro’nusasāra ha ||

khaḍgam ādāya tarasā pralīnoḍu-gaṇe niśi |

ajānann acchinod babhroḥ śiraḥ śārdūla-śaṅkayā ||

**śrīdharaḥ :** pralīnā uḍu-ganā yasmiṁs tasmin samaye | babhroḥ kapilāyā goḥ ||6||

**krama-sandarbhaḥ :** *na vyākhyātam.*

**viśvanāthaḥ :** niśi rātrau tatrāpi meghāvṛtatvāt pralīne nakṣatra-gaṇe sati ata evājānan vyāghra-śaṅkayā babhroḥ kapilāyā goḥ ||5-6||

**—**o)0(o**—**

**|| 9.2.7 ||**

vyāghro’pi vṛkṇa-śravaṇo nistriṁśāgrāhatas tataḥ |

niścakrāma bhṛśaṁ bhīto raktaṁ pathi samutsṛjan ||

**śrīdharaḥ :** gāṁ kāmato na jaghāneti khyāpayituṁ vṛkṇa-śravaṇa ity-ādy-uktam ||7||

**krama-sandarbhaḥ :** tenātyanta-sammiśratvād eva sahasā tattvaṁ nirṇetuṁ na śakta ity āha—vyāghro’pīti ||7||

**viśvanāthaḥ :** vṛkna-caraṇāravindaḥ chinna-karṇaḥ yator nistriṁśasyāgreṇa āhataḥ ||7||

**—**o)0(o**—**

**|| 9.2.8 ||**

manyamāno hataṁ vyāghraṁ pṛṣadhraḥ para-vīra-hā |

adrākṣīt sva-hatāṁ babhruṁ vyuṣṭāyāṁ niśi duḥkhitaḥ ||

**śrīdharaḥ :** vyuṣṭāyāṁ prabhātāyām ||8||

**krama-sandarbhaḥ :** tasya cānutāpo jāta ity āha—manyamāna iti ||8||

**viśvanāthaḥ :** vyuṣṭāyāṁ prabhātāyāṁ niśi ||8||

**—**o)0(o**—**

**|| 9.2.9 ||**

taṁ śaśāpa kulācāryaḥ kṛtāgasam akāmataḥ |

na kṣatra-bandhuḥ śūdras tvaṁ karmaṇā bhavitāmunā ||

**śrīdharaḥ :** kṣatra-bandhur api tvaṁ na bhavitā, api tu śūdro bhaviteti ||9||

**krama-sandarbhaḥ :** tataś ca tasya svalpa-prāyaścittārhasyāpi pātitye go-dayā-mātra-guroḥ śāpa eva kāraṇam ity āha—tam iti ||9||

**viśvanāthaḥ :** akāmato’nicchāto’pi kṛtāparādhaṁ taṁ śaśāpa, na tu kṛpayā prāyaścittam upadideśa atikopena vicārāpagamād iti bhāvaḥ | yataḥ kulācāryaḥ kula-paurohityasya tamo bahulatvāt | kathaṁ vigarhyaṁ nu karomy adhīśvarāḥ paurodhasaṁ hṛṣyati yena durmatiḥ [bhā.pu. 6.7.36] iti viśvarūpokteḥ śāpam āha—kṣatra-bandhur api tvaṁ na bhavitā api tu śūdra eva ||9||

**—**o)0(o**—**

**|| 9.2.10 ||**

evaṁ śaptas tu guruṇā pratyagṛhṇāt kṛtāñjaliḥ |

adhārayad vrataṁ vīra ūrdhva-retā muni-priyam ||

**śrīdharaḥ :** *na vyākhyātam.*

**krama-sandarbhaḥ :** tathāpi tasya sauśīlyam evānuvṛttam ity āha—evam iti ||10||

**viśvanāthaḥ :** kṛtāñjaliḥ san śāpaṁ mahā-prasādam iva pratyagṛhṇād iti | guru-bhakti-lakṣaṇaṁ, na tu tvam aparāmṛśya mahyaṁ kim iti vṛthā śapasīti pratyuvāceti bhāvaḥ | tena parityakto’pi gurau bhaktimān niṣpratyūhaṁ nistaratī prākaraṇikaḥ siddhānto dyotitaḥ | muni-priyaṁ vrataṁ brahmacaryam ||10||

**—**o)0(o**—**

**|| 9.2.11-13 ||**

vāsudeve bhagavati sarvātmani pare’male |

ekāntitvaṁ gato bhaktyā sarva-bhūta-suhṛt samaḥ ||

vimukta-saṅgaḥ śāntātmā saṁyatākṣo’parigrahaḥ |

yad-ṛcchayopapannena kalpayan vṛttim ātmanaḥ ||

ātmany ātmānam ādhāya jñāna-tṛptaḥ samāhitaḥ |

vicacāra mahīm etāṁ jaḍāndha-badhirākṛtiḥ ||

**śrīdharaḥ :** *na vyākhyātam.*

**krama-sandarbhaḥ : vāsudeva iti** trikam | asya mumukṣor apy ekāntitva-vyapadeśo gauṇa eva boddhavyaḥ ||11-13||

**viśvanāthaḥ :** ātmani manasi ātmānaṁ bhagavantam | jñāne tṛpotaḥ kintu bhaktāv atṛpta iti bhāvaḥ ||11-13||

**—**o)0(o**—**

**|| 9.2.14 ||**

evaṁ vṛtto vanaṁ gatvā dṛṣṭvā dāvāgnim utthitam |

tenopayukta-karaṇo brahma prāpa paraṁ muniḥ ||

**śrīdharaḥ :** upayukta-karaṇo dagdha-dehaḥ ||14||

**krama-sandarbhaḥ :** vāsudeva-bhaktatvāc chūdratve’pi muktim āha—evaṁ vṛtta iti ||14||

**viśvanāthaḥ :** upayukta-karaṇo dagdha-dehaḥ paraṁ brahma śrī-kṛṣṇaḥ ||14||

**—**o)0(o**—**

**|| 9.2.15 ||**

kaviḥ kanīyān viṣayeṣu niḥspṛho

visṛjya rājyaṁ saha bandhubhir vanam |

niveśya citte puruṣaṁ sva-rociṣaṁ

viveśa kaiśora-vayāḥ paraṁ gataḥ ||

**śrīdharaḥ :** kaver api vaṁśo nābhavad ity āha—kavir iti | bandhubhiḥ saha rājyaṁ visṛjya ||15||

**krama-sandarbhaḥ, viśvanāthaḥ :** *na vyākhyātam.*

**—**o)0(o**—**

**|| 9.2.16 ||**

karūṣān mānavād āsan kārūṣāḥ kṣatra-jātayaḥ |

uttarā-patha-goptāro brahmaṇyā dharma-vatsalāḥ ||

*na katamenāpi vyākhyātam.*

**—**o)0(o**—**

**|| 9.2.17 ||**

dhṛṣṭād dhārṣṭam abhūt kṣatraṁ brahma-bhūyaṁ gataṁ kṣitau |

nṛgasya vaṁśaḥ sumatir bhūtajyotis tato vasuḥ ||

**śrīdharaḥ :** brahma-bhūyaṁ brāhmaṇatvam | nṛgasya vaṁśaḥ putraḥ sumatis tato bhūta-jyotis tato vasuḥ ||17||

**krama-sandarbhaḥ :** *na vyākhyātam.*

**viśvanāthaḥ :** brahma-bhūyaṁ brāhmaṇatvam | vaṁśaḥ putraḥ ||17||

**—**o)0(o**—**

**|| 9.2.18 ||**

vasoḥ pratīkas tat-putra oghavān oghavat-pitā |

kanyā caughavatī nāma sudarśana uvāha tām ||

**śrīdharaḥ :** oghavataḥ pitā, tat-putro’py oghavān evety arthaḥ ||18||

**krama-sandarbhaḥ :** *na vyākhyātam.*

**viśvanāthaḥ :** oghavataḥ piteti | tat-putro’py oghavān evety arthaḥ ||18||

**—**o)0(o**—**

**|| 9.2.19 ||**

citraseno nariṣyantād ṛkṣas tasya suto’bhavat |

tasya mīḍhvāṁs tataḥ pūrṇa indrasenas tu tat-sutaḥ ||

**śrīdharaḥ :** tad evaṁ tribhiḥ śokaiḥ karūṣa-dhṛṣṭa-nṛgāṇāṁ vaṁśā uktāḥ, nariṣyantasya vaṁśam āha—citrasena iti sārdhais tribhiḥ, tata ity-āder yatrādhikyaṁ syāt tatrānantarye tata ity-ādi-padaṁ vyākhyeyam | yatra tu nyūnatvaṁ tatra pūrvasya parasya vānuṣaṅgādibhir vyākhyeyam ||19||

**krama-sandarbhaḥ, viśvanāthaḥ :** *na vyākhyātam.*

**—**o)0(o**—**

**|| 9.2.20 ||**

vītihotras tv indrasenāt tasya satyaśravā abhūt |

uruśravāḥ sutas tasya devadattas tato’bhavat ||

*na katamenāpi vyākhyātam.*

**—**o)0(o**—**

**|| 9.2.21 ||**

tato’gniveśyo bhagavān agniḥ svayam abhūt sutaḥ |

kānīna iti vikhyāto jātūkarṇyo mahān ṛṣiḥ ||

**śrīdharaḥ, viśvanāthaḥ :** agniveśya eva kānīna iti jātūkarṇya iti ca vikhyātaḥ ||21||

**krama-sandarbhaḥ :** *na vyākhyātam.*

**—**o)0(o**—**

**|| 9.2.22 ||**

tato brahma-kulaṁ jātam āgniveśyāyanaṁ nṛpa |

nariṣyantānvayaḥ prokto diṣṭa-vaṁśam ataḥ śṛṇu ||

*na katamenāpi vyākhyātam.*

**—**o)0(o**—**

**|| 9.2.23-24 ||**

nābhāgo diṣṭa-putro’nyaḥ karmaṇā vaiśyatāṁ gataḥ |

bhalandanaḥ sutas tasya vatsaprītir bhalandanāt ||

vatsaprīteḥ sutaḥ prāṁśus tat-sutaṁ pramatiṁ viduḥ |

khanitraḥ pramates tasmāc cākṣuṣo’tha viviṁśatiḥ ||

**śrīdharaḥ :** diṣṭasya putro nābhāgo vakṣyamāṇa-nābhāgādanya iti bhrānti-vyudāsārthamanuvāda-mātram |

**krama-sandarbhaḥ :** *na vyākhyātam.*

**viśvanāthaḥ :** anya iti bhrānti-vāraṇārthaṁ vakṣyamāṇān nābhāgād bhinna ity arthaḥ ||23||

**—**o)0(o**—**

**|| 9.2.25 ||**

viviṁśateḥ suto rambhaḥ khanīnetro’sya dhārmikaḥ |

karandhamo mahārāja tasyāsīd ātmajo nṛpa ||

*na katamenāpi vyākhyātam.*

**—**o)0(o**—**

**|| 9.2.26 ||**

tasyāvīkṣit suto yasya maruttaś cakravarty abhūt |

saṁvarto’yājayad yaṁ vai mahā-yogy aṅgiraḥ-sutaḥ ||

**śrīdharaḥ :** aṅgirasaḥ suto mahā-yogī saṁvarto yam ayājayat sa maruttaḥ ||26||

**krama-sandarbhaḥ, viśvanāthaḥ :** *na vyākhyātam.*

**—**o)0(o**—**

**|| 9.2.27 ||**

maruttasya yathā yajño na tathānyo’sti kaścana |

sarvaṁ hiraṇmayaṁ tv āsīd yat kiñcic cāsya śobhanam ||

**śrīdharaḥ :** asya yat kiñcit pātrādikam asti, tat tu sarvaṁ hiraṇmayaṁ śobhanam āsīt ||27||

**krama-sandarbhaḥ :** *na vyākhyātam.*

**viśvanāthaḥ :** asya yat kiñca kiñcit pātrādikam asti āsīt tat sarvaṁ hiraṇmayaṁ śobhanam āsīt ||27||

**—**o)0(o**—**

**|| 9.2.28 ||**

amādyad indraḥ somena dakṣiṇābhir dvijātayaḥ |

marutaḥ pariveṣṭāro viśvedevāḥ sabhā-sadaḥ ||

**śrīdharaḥ :** amādyad ahṛṣyat ||28||

**krama-sandarbhaḥ :** *na vyākhyātam.*

**viśvanāthaḥ :** dvijātayo viprā api amādyan ahṛṣyan ||28||

**—**o)0(o**—**

**|| 9.2.29 ||**

maruttasya damaḥ putras tasyāsīd rājyavardhanaḥ |

sudhṛtis tat-suto jajñe saudhṛteyo naraḥ sutaḥ ||

tat-sutaḥ kevalas tasmād dhundhumān vegavāṁs tataḥ |

budhas tasyābhavad yasya tṛṇabindur mahīpatiḥ ||

*na katamenāpi vyākhyātam.*

**—**o)0(o**—**

**|| 9.2.31 ||**

taṁ bheje’lambuṣā devī bhajanīya-guṇālayam |

varāpsarā yataḥ putrāḥ kanyā celavilābhavat ||

**śrīdharaḥ :** yato yasyāṁ tṛnabindoḥ putrā abhavan ||31||

**krama-sandarbhaḥ :** *na vyākhyātam.*

**viśvanāthaḥ :** yato yasyāṁ tṛnabindoḥ putrā viśālādyāḥ ||31||

**—**o)0(o**—**

**|| 9.2.32 ||**

yasyām utpādayām āsa viśravā dhanadaṁ sutam |

prādāya vidyāṁ paramām ṛṣir yogeśvaraḥ pituḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** pituḥ sakāśāt vidyāṁ prādāya prāpya ||32||

**—**o)0(o**—**

**|| 9.2.33 ||**

viśālaḥ śūnyabandhuś ca dhūmraketuś ca tat-sutāḥ |

viśālo vaṁśa-kṛd rājā vaiśālīṁ nirmame purīm ||

**śrīdharaḥ :** tān evāha—viśāla iti | tasya tṛṇabindoḥ sutāḥ ||32||

**krama-sandarbhaḥ :** *na vyākhyātam.*

**viśvanāthaḥ :** tasya tṛṇabindoḥ sutāḥ ||32||

**—**o)0(o**—**

**|| 9.2.34 ||**

hemacandraḥ sutas tasya dhūmrākṣas tasya cātmajaḥ |

tat-putrāt saṁyamād āsīt kṛśāśvaḥ saha-devajaḥ ||

**śrīdharaḥ :** saha-devajaḥ devajena sahitaḥ | pāṭhāntare nāmānyatva-mātram, arthas tu sa eva |

**krama-sandarbhaḥ, viśvanāthaḥ :** *na vyākhyātam.*

**—**o)0(o**—**

**|| 9.2.35 ||**

kṛśāśvāt somadatto’bhūd yo’śvamedhair iḍaspatim |

iṣṭvā puruṣam āpāgryāṁ gatiṁ yogeśvarāśritām ||

saumadattis tu sumatis tat-putro janamejayaḥ |

ete vaiśāla-bhūpālās tṛṇabindor yaśodharāḥ ||

**śrīdharaḥ :** vaiśāla-bhūpālā viśālasyānvaye jātāḥ |

**krama-sandarbhaḥ, viśvanāthaḥ :** *na vyākhyātam.*

**—**o)0(o**—**

iti sārārtha-darśinyāṁ harṣiṇyāṁ bhakta-cetasām |

dvitīyo navamasyābhūt saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ navama-skandhe

nāma dvitīyo’dhyāyaḥ |

|| 9.2 ||

(9.3)

### atha tṛtīyo’dhyāyaḥ

**|| 9.3.1 ||**

**śrī-śuka uvāca—**

śaryātir mānavo rājā brahmiṣṭhaḥ sambabhūva ha |

yo vā aṅgirasāṁ satre dvitīyam ahar ūcivān ||

**śrīdharaḥ :**

tṛtīye manu-putrasya śaryāteḥ kirtyate vayaḥ |

yatra saukanyam ākhyānaṁ raivataṁ ca mahād bhutam ||

brahmiṣṭho vedārtha-tattva-jñaḥ | tad evāha—yo vā iti | dvitīyam aho dvitīye’hni kriyamāṇaṁ karma ūcivān uvāca | tasya vaṁśaṁ—uttānabarhir ānartaḥ [bhā.pu. 9.3.27] ity-ādinā vakṣyati ||1||

**krama-sandarbhaḥ :** *na vyākhyātam.*

**viśvanāthaḥ :**

śaryāter manu-putrasya sukanyā cyavanaṁ patim |

lebhe tṛtīye śaryāti-vaṁśyā śrī-revatī balam ||

brahmiṣṭho vedārtha-tattvajñaḥ, tad evāha—yo vā iti dvitīya-mahaḥ dvitīye’hni kriyamānaṁ karma ūcivān tatra vyavasthām uvāca ||1||

—o)0(o—

**|| 9.3.2 ||**

sukanyā nāma tasyāsīt kanyā kamala-locanā |

tayā sārdhaṁ vana-gato hy agamac cyavanāśramam ||

**śrīdharaḥ :** ādau tāvat tat kanyāvṛttāntam āha—sukanyā nāmety-ādinā ||2||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.3.3-5 ||**

sā sakhībhiḥ parivṛtā vicinvanty aṅghripān vane |

valmīka-randhre dadṛśe khadyote iva jyotiṣī ||

te daiva-coditā bālā jyotiṣī kaṇṭakena vai |

avidhyan mugdha-bhāvena susrāvāsṛk tato bahiḥ ||

śakṛn-mūtra-nirodho’bhūt sainikānāṁ ca tat-kṣaṇāt |

rājarṣis tam upālakṣya puruṣān vismito’bravīt ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** śakṛn-mūtrasyaiva nirodho’bhūt, na tūpaplavāntaram ity atra kāraṇaṁ[[1]](#footnote-1) prāṅ-nijāśrama-mālinya-hānecchā yā jātā, tām anusṛtyaiva kanyecchāyā muni-kṛtaḥ kṣudropadrava-viśeṣa iti jñeyam ||5||

—o)0(o—

**|| 9.3.6 ||**

apy abhadraṁ na yuṣmābhir bhārgavasya viceṣṭitam |

vyaktaṁ kenāpi nas tasya kṛtam āśrama-dūṣaṇam ||

**śrīdharaḥ :** bhārgavasya cyavanasya | abhadram aparādhaḥ ||6||

**krama-sandarbhaḥ :** api tu viceṣṭitam eva | kiṁ vā vyaktaṁ yathā bhavati, tathā kiṁ bhārgavasya āśrama-dūṣaṇaṁ kenāpi kṛtam ity arthaḥ ||6||

**viśvanāthaḥ :** viceṣṭitaṁ kṛtaṁ no’smākaṁ madhye kenāpi vā na kṛtam ||6||

—o)0(o—

**|| 9.3.7-8 ||**

sukanyā prāha pitaraṁ bhītā kiñcit kṛtaṁ mayā |

dve jyotiṣī ajānantyā nirbhinne kaṇṭakena vai ||

duhitus tad vacaḥ śrutvā śaryātir jāta-sādhvasaḥ |

muniṁ prasādayām āsa valmīkāntarhitaṁ śanaiḥ ||

*na katamenāpi vyākhyātam.*

—o)0(o—

**|| 9.3.9 ||**

tad-abhiprāyam ājñāya prādād duhitaraṁ muneḥ |

kṛcchrān muktas tam āmantrya puraṁ prāyāt samāhitaḥ ||

**śrīdharaḥ :** mugdheyaṁ mama kanyā kṣantavyaṁ tvayety ucyamāne kati varṣānyayā vivāhaḥ kṛto na vety ādi-vākyais tad abhiprāyaṁ jñātvā tasmai tāṁ duhitaraṁ prādāt ||9||

**krama-sandarbhaḥ :** *na vyākhyātam.*

**viśvanāthaḥ :** mugdheyaṁ mama kanyā kṣamyatām ity ucyamāne kīdṛśī te kanyā tasyāḥ vivāho’bhūn na veti vaktus tasyābhiprāyaṁ jñātvā tasmai duhitaraṁ prādāt ||9||

—o)0(o—

**|| 9.3.10 ||**

sukanyā cyavanaṁ prāpya patiṁ parama-kopanam |

prīṇayām āsa citta-jñā apramattānuvṛttibhiḥ ||

*na katamenāpi vyākhyātam.*

—o)0(o—

**|| 9.3.11 ||**

kasyacit tv atha kālasya nāsatyāv āśramāgatau |

tau pūjayitvā provāca vayo me dattam īśvarau ||

**śrīdharaḥ :** he īśvarau sad-vaidyau ! yuvāṁ mahyaṁ vayas tāruṇyaṁ dattaṁ saṁpādayatam ||11||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.3.12 ||**

grahaṁ grahīṣye somasya yajñe vām apy asoma-poḥ |

kriyatāṁ me vayo-rūpaṁ pramadānāṁ yad īpsitam ||

**śrīdharaḥ :** asoma-poḥ soma-pāna-rahitayor api vāṁ yuvayoḥ somasya grahaṁ soma-pūrṇaṁ pātraṁ grahīṣye dāsyāmīti | yuvāṁ somena yakṣya ity arthaḥ | aindra-vāyavaṁ gṛhṇāti ity-ādiṣu dravya-devatā-saṁbandhānupapattyā gṛhṇāter yāga-paryavasāyitvāt ||12||

**krama-sandarbhaḥ :** *na vyākhyātam.*

**viśvanāthaḥ :** somasya grahaṁ soma-pūrṇa-pātraṁ grahīṣye dāsyāmīti | yuvāṁ somena yakṣya ity arthaḥ ||12||

—o)0(o—

**|| 9.3.13 ||**

bāḍham ity ūcatur vipram abhinandya bhiṣaktamau |

nimajjatāṁ bhavān asmin hrade siddha-vinirmite ||

**śrīdharaḥ :** bāḍham ity abhinandya bhavān asmin nimajjatām ity ūcatuḥ ||13||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.3.14 ||**

ity ukto jarayā grasta- deho dhamani-santataḥ |

hradaṁ praveśito’śvibhyāṁ valī-palita-vigrahaḥ ||

**śrīdharaḥ :** hradaṁ praveśitaḥ | tāv api tam api gṛhītvā praviṣṭāv ity arthaḥ ||14||

**krama-sandarbhaḥ :** *na vyākhyātam.*

**viśvanāthaḥ :** aśvibhyāṁ praveśita iti tam abhivṛddhaṁ gṛhītvā tāv api praviṣṭāv ity arthaḥ ||14||

—o)0(o—

**|| 9.3.15 ||**

puruṣās traya uttasthur apīvyā vanitā-priyāḥ |

padma-srajaḥ kuṇḍalinas tulya-rūpāḥ suvāsasaḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** apīvyā atisundarāḥ ||15||

—o)0(o—

**|| 9.3.16 ||**

tān nirīkṣya varārohā sarūpān sūrya-varcasaḥ |

ajānatī patiṁ sādhvī aśvinau śaraṇaṁ yayau ||

**śrīdharaḥ :** aśvinau śaraṇaṁ yayau | pṛthak sthitvā mat-patiṁ darśayatam iti prārthayām āsety arthaḥ ||16||

**krama-sandarbhaḥ :** *na vyākhyātam.*

**viśvanāthaḥ :** asmāsu madhye sva-patiṁ paricitya gṛhāṇeti tair ukte yuṣmāsu madhye yāv aśvinau tau māṁ kṛpayatāṁ mat-patiṁ jñāpayatām ity aśvinau śaraṇaṁ yayau ||16||

—o)0(o—

**|| 9.3.17 ||**

darśayitvā patiṁ tasyai pāti-vratyena toṣitau |

ṛṣim āmantrya yayatur vimānena triviṣṭapam ||

yakṣyamāṇo’tha śaryātiś cyavanasyāśramaṁ gataḥ |

dadarśa duhituḥ pārśve puruṣaṁ sūrya-varcasam ||

rājā duhitaraṁ prāha kṛta-pādābhivandanām |

āśiṣaś cāprayuñjāno nātiprīti-manā iva ||

*na katamenāpi vyākhyātam.*

—o)0(o—

**|| 9.3.20 ||**

cikīrṣitaṁ te kim idaṁ patis tvayā

pralambhito loka-namaskṛto muniḥ |

yat tvaṁ jarā-grastam asaty asammataṁ

vihāya jāraṁ bhajase’mum adhvagam ||

**śrīdharaḥ :** pralambhito vañcitaḥ | he asati | asammatam anabhīṣṭam ||20||

**krama-sandarbhaḥ :** *na vyākhyātam.*

**viśvanāthaḥ :** pralambhito vañcitaḥ | yat tvaṁ jarā-grastaṁ patiṁ vihāya asatya-saṁmatam amuṁ jāraṁ bhajase ||20||

—o)0(o—

**|| 9.3.21 ||**

kathaṁ matis te’vagatānyathā satāṁ

kula-prasūte kula-dūṣaṇaṁ tv idam |

bibharṣi jāraṁ yad apatrapā kulaṁ

pituś ca bhartuś ca nayasy adhas tamaḥ ||

**śrīdharaḥ :** he satāṁ kula-prasūte, tava matir anyathā tad viparyayeṇa katham avagatā’vasannādhyavasiteti vā | tad evāha—kula-dūṣaṇaṁ tv idam ity-ādi ||21||

**krama-sandarbhaḥ :** *na vyākhyātam.*

**viśvanāthaḥ :** he satāṁ kula-prasūte, tava matir anyathā bhūtā satī avagatā’dhaḥ patitā | apatrapā atinirlajjā tamo narakam ||21||

—o)0(o—

**|| 9.3.22 ||**

evaṁ bruvāṇaṁ pitaraṁ smayamānā śuci-smitā |

uvāca tāta jāmātā tavaiṣa bhṛgu-nandanaḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** smayena sādhvītva-garveṇa mānaś citta-samunnatir yasyāḥ sā ||22||

—o)0(o—

**|| 9.3.23 ||**

śaśaṁsa pitre tat sarvaṁ vayo-rūpābhilambhanam |

vismitaḥ parama-prītas tanayāṁ pariṣasvaje ||

*na katamenāpi vyākhyātam.*

—o)0(o—

**|| 9.3.24 ||**

somena yājayan vīraṁ grahaṁ somasya cāgrahīt |

asoma-por apy aśvinoś cyavanaḥ svena tejasā ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** somena soma-saṁjñaka-yajñena vīraṁ śaryātim ||24||

—o)0(o—

**|| 9.3.25 ||**

hantuṁ tam ādade vajraṁ sadyo manyur amarṣitaḥ |

savajraṁ stambhayām āsa bhujam indrasya bhārgavaḥ ||

**śrīdharaḥ :** sadyas tat-kṣaṇam eva manyur yasya sa indraḥ ||25||

**krama-sandarbhaḥ :** *na vyākhyātam.*

**viśvanāthaḥ :** sadyomanyur avicārāt tat-kṣaṇa-jāta-kopaḥ ||25||

—o)0(o—

**|| 9.3.26 ||**

anvajānaṁs tataḥ sarve grahaṁ somasya cāśvinoḥ |

bhiṣajāv iti yat pūrvaṁ somāhutyā bahiṣ-kṛtau ||

uttānabarhir ānarto bhūriṣeṇa iti trayaḥ |

śaryāter abhavan putrā ānartād revato’bhavat ||

*na katamenāpi vyākhyātam.*

—o)0(o—

**|| 9.3.28 ||**

so’ntaḥ-samudre nagarīṁ vinirmāya kuśasthalīm |

āsthito’bhuṅkta viṣayān ānartādīn arindama ||

tasya putra-śataṁ jajñe kakudmi-jyeṣṭham uttamam ||

**śrīdharaḥ :** viṣayān deśān ānartādīn abhuṅkta apālayat ||28||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.3.29 ||**

kakudmī revatīṁ kanyāṁ svām ādāya vibhuṁ gataḥ |

putryā varaṁ paripraṣṭuṁ brahmalokam apāvṛtam ||

**śrīdharaḥ :** kakudmī jeṣṭo yasmiṁs tat | vibhuṁ brahmāṇam ||29||

**krama-sandarbhaḥ :** *na vyākhyātam.*

**viśvanāthaḥ :** vibhuṁ brahmāṇam | apāvṛtaṁ rajas-tamo-guṇāvaraṇa-śūnyam ||29||

—o)0(o—

**|| 9.3.30 ||**

āvartamāne gāndharve sthito’labdha-kṣaṇaḥ kṣaṇam |

tad-anta ādyam ānamya svābhiprāyaṁ nyavedayat ||

**śrīdharaḥ :** na labdhaḥ kṣaṇo’vasare yena | ādyaṁ brahmāṇam ||30||

**krama-sandarbhaḥ :** āvartety atra kṣaṇam iti tasya paścād eva tasya tatra gamanāt ||30||

[atrānurūpārthakaṁ bhā. 10.52.15-śa-padyaṁ draṣṭavyam]

**viśvanāthaḥ :** na labdhaḥ kṣaṇo’vasare yena saḥ | tad-ante gāndharva-samāptau ādyaṁ brahmāṇam ||30||

—o)0(o—

**|| 9.3.31 ||**

tac chrutvā bhagavān brahmā prahasya tam uvāca ha |

aho rājan niruddhās te kālena hṛdi ye kṛtāḥ ||

**śrīdharaḥ :** te tvayā hṛdaye ye kṛtās te sarve kālena niruddhāḥ saṁhṛtāḥ ||31||

**krama-sandarbhaḥ :** *na vyākhyātam.*

**viśvanāthaḥ :** hṛdaye kṛtāṁ jāmātrarthaṁ manasi vicāritāḥ | niruddhaḥ saṁhṛtāḥ ||31||

—o)0(o—

**|| 9.3.32 ||**

tat putra-pautra-naptṝṇāṁ gotrāṇi ca na śṛṇmahe |

kālo’bhiyātas tri-ṇava- catur-yuga-vikalpitaḥ ||32||

**śrīdharaḥ :** triṇava sapta-viṁśati catur-yugāni tair vikalpito vibhaktaḥ | yo deva-devasyāṁśo’sti tasmai nara-ratnāya dehi ||32||

**krama-sandarbhaḥ :** *na vyākhyātam.*

**viśvanāthaḥ :** trinava-saptaviṁśati-caturyugāni tair viśeṣataḥ kalpito gaṇitaḥ ||32||

—o)0(o—

**|| 9.3.33 ||**

tad gaccha deva-devāṁśo baladevo mahā-balaḥ |

kanyā-ratnam idaṁ rājan nara-ratnāya dehi bhoḥ ||

*na katamenāpi vyākhyātam.*

—o)0(o—

**|| 9.3.34 ||**

bhuvo bhārāvatārāya bhagavān bhūta-bhāvanaḥ |

avatīrṇo nijāṁśena puṇya-śravaṇa-kīrtanaḥ ||

**śrīdharaḥ :** tad evāha—bhuva iti ||34||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.3.35 ||**

ity ādiṣṭo’bhivandyājaṁ nṛpaḥ sva-puram āgataḥ ||

tyaktaṁ puṇya-jana-trāsād bhrātṛbhir dikṣv avasthitaiḥ |

*na katamenāpi vyākhyātam.*

—o)0(o—

**|| 9.3.36** ||

sutāṁ dattvānavadyāṅgīṁ balāya bala-śāline |

badary-ākhyaṁ gato rājā taptuṁ nār āyaṇāśramam ||

**śrīdharaḥ :** puṇya-jana-trāsādyakṣamayāt pūrvam eva ciraṁ puraṁ tad bhrātṛbis tyaktam ||36||

**krama-sandarbhaḥ, viśvanāthaḥ :** *na vyākhyātam.*

—o)0(o—

iti sārārtha-darśinyāṁ harṣiṇyāṁ bhakta-cetasām |

navame tṛtīyo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ navama-skandhe

tṛtīyo’dhyāyaḥ |

|| 9.3 ||

(9.4)

### atha caturtho’dhyāyaḥ

## ambarīṣa-carite

**|| 9.4.1 ||**

**śrī-śuka uvāca—**

nābhāgo nabhagāpatyaṁ yaṁ tataṁ bhrātaraḥ kavim |

yaviṣṭhaṁ vyabhajan dāyaṁ brahmacāriṇam āgatam ||

**śrīdharaḥ :**

caturthe manu-putrasya nabhagasya kathocyate

tat sunoś cāmbarīṣasya kṛtyā pratihatā yataḥ

nabhagasya vaṁśam āha—nabhagasyāpatyaṁ nābhāgaḥ | nābhāgād ambarīṣo mahā-bhāgavato’bhūd iti vakṣyaṁs tad dhetutvena vaṁśa-pravartakasya nabhagasya niṣkapaṭaṁ caritaṁ tena tu śrī-rudra-prasādam āha—yaṁ tatam ity-ādinā | brahma-cāriṇaṁ bahu-kālaṁ guru-kule vasantaṁ naiṣṭhiko’sāv iti matvā vibhāga-samaye tasmai bhāgam aprakalpyaiva bhrātaraḥ sarvaṁ dāyaṁ vibhajya gṛhītvā paścād guru-kulād āgataṁ yaṁ bhāgārthinaṁ kaviṁ vidvāṁsaṁ yaviṣṭhaṁ prati tataṁ tātaṁ pitaraṁ dāyaṁ vyabhajann ity arthaḥ ||1||

**krama-sandarbhaḥ :** *na vyākhyātam.*

**viśvanāthaḥ :**

caturthe nabhagākhyānam ambarīṣa-kathā tathā |

durvāsaso jaṭotkṣepas tāpaś-cakreṇa cocyate ||

manu-putrasya nabhagasyāpatyaṁ nābhāgaḥ | yaṁ guru-kulād adhītya āgataṁ kaviṁ vidvāṁsaṁ yaviṣṭam anujaṁ bhāgārthinaṁ prati tataṁ tātam eva dāyaṁ vyabhajan daduḥ, na tu paitṛkaṁ kim api dhanaṁ tad-āgamanāt pūrvam eva sa naiṣṭhiko’bhūn nāgamiṣyatīti matvā sarva-dhanasya svair vibhajya gṛhītatvād ity arthaḥ ||1||

—o)0(o—

**|| 9.4.2 ||**

bhrātaro’bhāṅkta kiṁ mahyaṁ bhajāma pitaraṁ tava |

tvāṁ mamāryās tatābhāṅkṣur mā putraka tad ādṛthāḥ ||

**śrīdharaḥ :** etad eva praśnottarābhyāṁ darśayati | tatra nabhagaḥ pṛcchati—he bhrātaraḥ ! mahyaṁ kim abhāṅkta vyabhajata ? kaṁ bhāgaṁ mad-arthaṁ yūyaṁ prakalpitavantaḥ | bhrātara āhuḥ—tadā vismṛtam asmābhir idānīṁ tu tava pitaraṁ vibhajām, tvaṁ pitaraṁ gṛhāṇety arthaḥ | sa ca pitaraṁ gatvāha—tata he tāta, āryāḥ śreṣṭhāḥ, me mama tvām abhākṣu-bhāgaṁ cakruḥ | madīyo bhāgas tvam ity arthaḥ |

pāṭhāntare he tāta, kim idaṁ mamābhāṅkṣuḥ bhajāma pitaraṁ tavety uktavantaḥ āryās tvāṁ mahyaṁ kim arthaṁ dadur ity arthaḥ | pitāha—he putraka, tat tair uktaṁ mādṛthāḥ pratāraṇa-mātraṁ taiḥ kṛtaṁ tasminn ādaraṁ mā kārṣīḥ, na hy ahaṁ dāya iva bhoga-sādhanam ity arthaḥ ||2||

**krama-sandarbhaḥ :** *na vyākhyātam.*

**viśvanāthaḥ :** tat kathām eva praśnottarābhyām āha | tatra nabhagaḥ pṛcchati—he bhrātaraḥ ! mahyaṁ kim abhāṅkta vyabhajata ? kaṁ bhāgaṁ mad-arthaṁ yūyaṁ prakalpitavantaḥ ? bhrātara āhus tadānīṁ tava vairāgyaṁ śrutvā bhāgo na prakalpitaḥ | idānīṁ tu tava pitaram eva bhajāmaḥ | tvad-bhāgatvena pitaraṁ prakalpayāmaḥ tvaṁ sarva-dhanopārjakaṁ pitaraṁ gṛhāṇety arthaḥ | tataś ca sa ca pitaram āgatyāha—he tāta, āryāḥ jyeṣṭhāḥ, mama bhāgaṁ tvām abhāṅkṣuḥ | madīyo bhāgas tvam abhūr ity arthaḥ | kiṁ mamāryās tatābhāṅkṣur iti pāṭhe | he tāta ! kim idaṁ mamābhāṅkṣuḥ bhajāma pitaraṁ tavety uktavantaḥ | āryās tvāṁ mahyaṁ kim-arthaṁ dadur ity arthaḥ | pitāha—he putraka, mad-anukampya-sūno tair uktaṁ, tat mā ādṛthāḥ, na hy ahaṁ dāya iva bhoga-sādhanam ity arthaḥ ||2||

—o)0(o—

**|| 9.4.3 ||**

ime aṅgirasaḥ satram āsate’dya sumedhasaḥ |

ṣaṣṭhaṁ ṣaṣṭham upetyāhaḥ[[2]](#footnote-2) kave muhyanti karmaṇi ||

**śrīdharaḥ :** tathāpi tair bhāgatvena datto’haṁ tava jīvanopāyam upadekṣyāmīty āha—ime iti sapādābhyāṁ dvābhyām | abhiplavaḥ ṣaḍ aho bhavati, pṛṣṭhyaḥ ṣaḍ aho bhavati iti vihiteṣu ṣaḍ aheṣv āvartyamāneṣu ṣaṣṭhaṁ ṣaṣṭham ahaḥ karmopetya prāpya karmaṇi tad anuṣṭhāne su-medhaso’pi te sūkta-viśeṣājñānena muhyanti | kave he vidvan ||3||

**krama-sandarbhaḥ :** *na vyākhyātam.*

**viśvanāthaḥ :** sarala-buddhinā mayā na punas teṣāṁ pārśvaṁ gantavyam iti cet, tarhi snehena tava jīvanopāyam aham evopadekṣyāmīty āha—ime iti sapadābhyām dvābhyām | abhiplavaḥ ṣaḍ aho bhavati iti,vihiteṣu ṣaḍ aheṣv āvartyamāneṣu ṣaṣṭhaṁ ṣaṣṭham ahaḥ karmopetya prāpya karmaṇi tad-anuṣṭhāne sumedhaso’pi te sūkta-viśeṣaṇājñānena muhyanti | he kave vidvan ||3||

—o)0(o—

**|| 9.4.4-5 ||**

tāṁs tvaṁ śaṁsaya sūkte dve vaiśvadeve mahātmanaḥ |

te svar yanto dhanaṁ satra- pariśeṣitam ātmanaḥ ||

dāsyanti te’tha tān arccha tathā sa kṛtavān yathā |

tasmai dattvā yayuḥ svargaṁ te satra-pariśeṣaṇam ||

**śrīdharaḥ :** tān mahātmano’pi tvaṁ “idam itthā raudram” iti ca, “ye yajñena dakṣiṇayā” iti ca vaiśvadeve dve sūkte śaṁsaya pāṭhaya | tataḥ karmaṇi samāpte sati te svar yantaḥ svargaṁ gacchantaḥ sva-satre pariśeṣitam avaśiṣṭam ātmano dhanaṁ tubhyaṁ dāsyanti | atha tasmāt tān gaccheti | tathety-ādi śuka-vākyam | yathāvat kṛtavān | satra-pariśeṣitaṁ satrāvaśiṣṭaṁ dhanam ||4-5||

**krama-sandarbhaḥ :** *na vyākhyātam.*

**viśvanāthaḥ :** tān mahātmano’pi tvaṁ “idam itthā raudram” iti ca, “ye yajñena dakṣiṇayā” iti tvaṁ vaiśvadeve dve sūkte śaṁsaya pāṭhaya | tataś ca te svar yantaḥ svargaṁ gacchantaḥ tathteti śuka-vākyam ||4-5||

—o)0(o—

**|| 9.4.6 ||**

taṁ kaścit svīkariṣyantaṁ puruṣaḥ kṛṣṇa-darśanaḥ |

uvācottarato’bhyetya mamedaṁ vāstukaṁ vasu ||

**śrīdharaḥ :** puruṣaḥ śrī-rudraḥ | dṛśyata iti darśanaṁ śarīram, kṛṣṇaṁ daṛśanaṁ yasya saḥ | vāstukaṁ yajña-bhūmi-gataṁ vasu dhanaṁ mamety uvaśa ||6||

**krama-sandarbhaḥ :** *na vyākhyātam.*

**viśvanāthaḥ :** puruṣaḥ śrī-rudraḥ kṛṣṇa-daṛśanaḥ śyāma-varṇaḥ | yad vā, sphūrti-prāptaṁ kṛṣṇaṁ sadā paśyatīti sa vāstukaṁ yajña-vāstu-gatam ||6||

—o)0(o—

**|| 9.4.7 ||**

mamedam ṛṣibhir dattam iti tarhi sma mānavaḥ |

syān nau te pitari praśnaḥ pṛṣṭavān pitaraṁ yathā ||

**śrīdharaḥ :** tarhi sma tadaiva mamedam iti mānavo nābhāga uvāca | punaś ca rudra uvāca | nau āvayor asmin vivāde te pitari praśnaḥ syād iti | pṛṣṭavān iti śukoktiḥ ||7||

**krama-sandarbhaḥ :** *na vyākhyātam.*

**viśvanāthaḥ :** tarhi tadaiva mamedam iti mānavo nābhāga uvāca | nau āvayor asmin vivāde te pitari praśnaḥ syāt pṛṣṭavān iti śukoktiḥ ||7||

—o)0(o—

**|| 9.4.8 ||**

yajña-vāstu-gataṁ sarvam ucchiṣṭam ṛṣayaḥ kvacit |

cakrur hi bhāgaṁ rudrāya sa devaḥ sarvam arhati ||

**śrīdharaḥ :** pṛṣṭasya manor vākyaṁ yajña-vāstu-gatam iti | ucchiṣṭam urvaritam | kvacid iti dakṣādhvare | uccheṣaṇa-bhāgo vai rudraḥ iti śruteś ca | kiṁ ca, sa deva īśvaraḥ sarvam apy arhati, kiṁ punar yajñāvaśiṣṭam ity arthaḥ ||8||

**krama-sandarbhaḥ :** *na vyākhyātam.*

**viśvanāthaḥ :** pitā uvāca—yajñeti |kvacid iti dakṣādhvare, uccheṣaṇa-bhāgo vai rudraḥ iti śruteś ca | kiṁ ca, sa deva īśvaraḥ sarvam apy arhati, kiṁ punar yajñāvaśiṣṭam ity arthaḥ ||8||

—o)0(o—

**|| 9.4.9 ||**

nābhāgas taṁ praṇamyāha taveśa kila vāstukam |

ity āha me pitā brahmañ chirasā tvāṁ prasādaye ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** śirasā praṇamya ||9||

—o)0(o—

**|| 9.4.10 ||**

yat te pitāvadad dharmaṁ tvaṁ ca satyaṁ prabhāṣase |

dadāmi te mantra-dṛśo jñānaṁ brahma sanātanam ||

**śrīdharaḥ :** śrī-rudra āha—yat te iti ||10||

**krama-sandarbhaḥ :** *na vyākhyātam.*

**viśvanāthaḥ :** rudra uvāca | yat te iti ||10||

—o)0(o—

**|| 9.4.11 ||[[3]](#footnote-3)**

gṛhāṇa draviṇaṁ dattaṁ mat-satra-pariśeṣitam |

ity uktvāntarhito rudro bhagavān dharma-vatsalaḥ ||

**śrīdharaḥ :** idam ākhyānaṁ śruti-prasiddham | tathā hi bahv-ṛca-brāhmaṇam—nābhā-nediṣṭhaṁ[[4]](#footnote-4) śaṁsati nābhā-nediṣṭhaṁ vai mānavaṁ brahma-caryaṁ vasantaṁ bhrātaro nirabhajantso’bravīt || ity-ādi ||11||

**krama-sandarbhaḥ :** *na vyākhyātam.*

**viśvanāthaḥ :** idam vyākhyānaṁ śruti-prasiddham | tathā ca bahv-ṛca-brāhmaṇam—nābhāge diṣṭaṁ śaṁsati ity-ādi ||11||

—o)0(o—

**|| 9.4.12 ||**

ya etat saṁsmaret prātaḥ sāyaṁ ca susamāhitaḥ |

kavir bhavati mantra-jño gatiṁ caiva tathātmanaḥ ||

**śrīdharaḥ :** asyākhyānasya smaraṇe phalam āha—ya etad iti | ātmano gatiṁ ca prāpnotīti śeṣaḥ ||12||

**krama-sandarbhaḥ :** *na vyākhyātam.*

**viśvanāthaḥ :** gatiṁ ca prāpnotīti śeṣaḥ ||12||

—o)0(o—

**|| 9.4.13 ||**

nābhāgād ambarīṣo’bhūn mahā-bhāgavataḥ kṛtī |

nāspṛśad brahma-śāpo’pi yaṁ na pratihataḥ kvacit ||

**śrīdharaḥ :** kvacid api na pratihato brahma-śāpo’pi brāhmaṇena durvāsasā nirmitaḥ kṛty ānalo’pi yaṁ nāspṛśat | ato’sau mahā-bhāgavato’ta eva kṛtī puṇyavān ||13||

**krama-sandarbhaḥ :** *na vyākhyātam.*

**viśvanāthaḥ :** yo brahma-śāpaḥ kvacid api na pratihataḥ amoghatvāt, so`tra tvām asau dahatv iti vāg-vajra-sahita-kṛtyānala-prakṣepa-rūpo jñeyaḥ ||13||

—o)0(o—

**|| 9.4.14 ||**

**śrī-rājovāca—**

bhagavan chrotum icchāmi rājarṣes tasya dhīmataḥ |

na prābhūd yatra nirmukto brahma-daṇḍo duratyayaḥ ||

**śrīdharaḥ :** tasya śrotum icchāmi caritam iti śeṣaḥ | brahma-daṇḍaḥ kṛtyānalo na prābhūn na samartho babhūva ||14||

**krama-sandarbhaḥ :** *na vyākhyātam.*

**viśvanāthaḥ :** śrotum caritam iti śeṣaḥ ||14||

—o)0(o—

**|| 9.4.15 ||**

**śrī-śuka uvāca—**

ambarīṣo[[5]](#footnote-5) mahā-bhāgaḥ sapta-dvīpavatīṁ mahīm |

avyayāṁ ca śriyaṁ labdhvā vibhavaṁ cātulaṁ bhuvi ||

**śrīdharaḥ :** śriyaṁ saṁpadam | vibhavam aiśvaryam | atulaṁ nirupamam ||15||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.4.16 ||**

mene’tidurlabhaṁ puṁsāṁ sarvaṁ tat svapna-saṁstutam |

vidvān vibhava-nirvāṇaṁ tamo viśati yat pumān ||

**śrīdharaḥ :** puṁsām atidurlabham api tat sarvaṁ svapnavat-saṁstutaṁ nirūpitam anupādeyaṁ mene | tatra hetuḥ—vibhavasya nirvāṇaṁ nāśaṁ vidvān | yad yena vibhavena tan-nāśena vā pumāṁs tamo viśati mohe nimajjati ||16||

**krama-sandarbhaḥ :** *na vyākhyātam.*

**viśvanāthaḥ :** puṁsām atidurlabhaṁ vibhavaṁ ca labdhvā tat sarvaṁ svapne saṁstutam iva mene | yato vibhavasya nirvāṇaṁ nāśaṁ vidvān | yad yato vibhavāsakteḥ ||16||

—o)0(o—

**|| 9.4.17 ||**

vāsudeve bhagavati tad-bhakteṣu ca sādhuṣu |

prāpto bhāvaṁ paraṁ viśvaṁ yenedaṁ loṣṭravat smṛtam ||

**śrīdharaḥ :** nanv evaṁ jānanto’pi vibhavaiṣiṇo dṛśyante tatrāha—vāsudeva iti | bhāvaṁ bhaktiṁ prāptaḥ | yena bhāvenedaṁ viśvaṁ loṣṭavad atitucchaṁ smṛtam ||17||

**caitanya-mata-mañjuṣā :** vāsudeve bhagavati śrī-kṛṣṇe paraṁ bhāvaṁ prāptaḥ, tad-bhakteṣu ca jñāniṣu ca sarvatrāmatsara ity arthaḥ ||17||

**krama-sandarbhaḥ :** *na vyākhyātam.*

**viśvanāthaḥ :** yena parama-bhāvena premṇā idaṁ viśvaṁ loṣṭravat parāmṛṣṭaṁ bhavet ||17||

—o)0(o—

**|| 9.4.18-20 ||**

sa vai manaḥ kṛṣṇa-padāravindayor

vacāṁsi vaikuṇṭha-guṇānuvarṇane |

karau harer mandira-mārjanādiṣu

śrutiṁ cakārācyuta-sat-kathodaye ||

mukunda-liṅgālaya-darśane dṛśau

tad-bhṛtya-gātra-sparśe’ṅga-saṅgamam |

ghrāṇaṁ ca tat-pāda-saroja-saurabhe

śrīmat-tulasyā rasanāṁ tad-arpite ||

pādau hareḥ kṣetra-padānusarpaṇe

śiro hṛṣīkeśa-padābhivandane |

kāmaṁ ca dāsye na tu kāma-kāmyayā

yathottamaśloka-janāśrayā ratiḥ ||

**śrīdharaḥ :** bhaktim eva sarvendriyāṇāṁ bhagavat-paratva-kathanena prapañcayati—sa vā iti tribhiḥ | śrutiṁ śrotram acyutasya sat-kathānām udaye[[6]](#footnote-6) śravaṇe cakārety asya sarvatrānvayaḥ ||18||

mukundasya liṅgānām ālayāni sthānāni teṣāṁ darśane dṛśau netre | śrīmatyās tulasyās tat-pāda-sarojena yat saurabhaṁ tasmin | tad-arpite tasmai niveditānnādau ||19||

kāmaṁ srak candanādi-sevāṁ dāsye nimitte tat-prasāda-svīkārāya, na tu kāma-kāmyayā viṣayecchayā | kathaṁ cakāra ? uttamaśloka-janāśrayā ratir yathā bhavet tathā | anena tad-bhakteṣu ca paraṁ bhāvaṁ prāpta ity etat sphuṭīkṛtam ||20||

**caitanya-mata-mañjuṣā :** sa vai mana ity-ādi | kṛṣṇa-padāravindayor eva manaś cakre, na tu brahmaṇi | vacāṁsi vaikuṇṭha-guṇānuvarṇane, na tu brahmāsmīti-prabhṛtiṣu vacaneṣu | karau harer mandira-mārjanādiṣu cakāra, na tu jñāna-karma-kāṇḍa-pratipādya-karmasu | acyuta-sat-kathodaye śrutiṁ cakāra, na tv adhyātma-kathāyām | sat-katheti sat-śabdaḥ śrī-kṛṣṇasya gokula-līlā-kathā-paraḥ | pṛthak pṛthak nāma-pratipādanāt sarveṣāṁ nāmnāṁ śrī-kṛṣṇa-paratvaṁ pratipāditam ||18||

mukundety-ādi | mukundasya śrī-kṛṣṇasya liṅgāni pratimā vaiṣṇavāś ca, ālayāḥ prāsādāḥ, tad-bhṛtyānāṁ vaiṣṇavānāṁ liṅgālaya-sevināṁ vā | tad-arpite tan-nivedite svayaṁ kṛte para-kṛte vā ||19||

kāmaṁ srak-candanādi | dāsye dāsya-nimittaṁ, sevā-samaye sva-gātra-gandhādi-nivāraṇārthaṁ suveśārthaṁ ca ||20||

**krama-sandarbhaḥ :** sarvātmaka-sakāryam ātma-nivedanaṁ, yathā—sa vai iti trikam | cakāra arpayāmāsa | kṛṣṇa-padāravindayor ity ādikam upalakṣaṇaṁ tat-sevādīnām | liṅgaṁ śrī-mūrtiḥ | ālayas tad-bhaktas tan-mandirādiḥ | śrīmat-tulasyās tat-pāda-saroja-sambandhi yat saurabhaṁ, tasmin | tad-arpite mahā-prasādānnādau | kāmaṁ saṅkalpaṁ ca dāsye nimitte eva sākṣāt-tad-dāsa-bhāva-prāpty-artham eva kāmam abhilāṣaṁ cakāra | ca-kārād dāso’haṁ tad-dāsyam etat karomīty evaṁ saṅkalpitavān ity arthaḥ | na tu tad-vyatirekeṇa tenaiva vā kāma-kāmyayā svargādi-viṣaya-bhogecchayā cakāreti vāsanāntara-vyavacchedaḥ |

kathaṁ cakāra ? tatrāha—yathā yena prakāreṇottamaḥ-śloka-janā ye śrī-prahlādādayas tad-āśrayā tad-ādhārā yā bhagavad-viṣayā ratiḥ sā bhavet, tathety arthaḥ | atra sarvathā tatraiva saṅkhyātātma-nikṣepaḥ kṛta iti vaiśiṣṭyāpattyā smaraṇādi-mayopāsanasyaivātmārpaṇatvam |

evam evoktam—śraddhāmṛta-kathāyāṁ me śaśvan mad-anukīrtanam [bhā.pu. 11.19.19] ity ārabhya, evaṁ dharmair manuṣyāṇāṁ [bhā.pu. 11.19.22] iti | yathā smaraṇa-kīrtana-pāda-sevana-mayam upāsanam eva āgamokta-vidhi-mayatva-vaiśiṣṭyāpattyārcanam ity abhidhīyate | tato nāviviktatvam | snāna-paridhānādi-kriyā cātra bhagavat-sevā-yogyatvāyaiveti tatrāpi nātmārpaṇa-rūpa-bhakti-hānir ity apy anusandheyam |

etad ātma-nivedanaṁ śrī-balāv api sphuṭaṁ dṛśyate | udāhṛtaṁ cedam ātmārpaṇaṁ— dharmārtha-kāmaḥ [bhā.pu. 7.6.24] ity ādinā śrī-prahlāda-mate | martyo yadā tyakta-samasta-karmā niveditātmā [bhā.pu. 11.29.32] ity ādinā śrī-bhagavan-mate’pi |

tad etad ātma-nivedanaṁ bhāvaṁ vinā, bhāva-vaiśiṣṭyena ca dṛśyate | pūrvaṁ yathā—martyo yadā [bhā.pu. 11.29.32] ity ādi | uttaraṁ yathaikādaśa eva—dāsyenātma-nivedanam [bhā.pu. 11.11.35] iti | yathā ca rukmiṇī-vākye—ātmārpitaś ca bhavataḥ [bhā.pu. 10.52.1] iti ||18-20|| (bhakti-sandarbha 309)

**viśvanāthaḥ :** tasya premṇaḥ sādhanaṁ bhakti-yogam āha—sa vai iti tribhiḥ | mana-ādīnāṁ cakārety anenānvayaḥ | rājye sva-puruṣān iva mana-ādīndriyāṇy api sa yatra yatra nyayuṅkṣa, tatra tatraiva tāni tad-ājñāṁ śirasā nidhāyaivāsann iti asādhāraṇaṁ tasya rājñaḥ sāmrājyam iti bhāvaḥ | śrutiṁ śrotram acyutasya viṣṇoḥ satāṁ tad-bhaktānāṁ ca kathodaye kathopakarṣe, na tu jñāna-karmādy-utkarṣe ity arthaḥ | mukundasya liṅgānāṁ pratimānāṁ ca ālayānāṁ mandirāṇāṁ ca mathurādi-nitya-siddha-dhāmnāṁ ca vaiṣṇavānāṁ ca darśane | śrīmatyās tulasyās tat-pāda-saroja-samparkeṇa yat saurabhaṁ tasmin bhagavac-caraṇārpita-tulasī-gandhe ity arthaḥ | tad-arpite mahā-prasādānne rasanāṁ jihvām | hareḥ kṣetraṁ mathurādi-padam anyatrāpi tan-mandirādi | tad-anusarpaṇe tatra tatra punaḥ punar gamane | hṛṣīkeśasya padayoś caraṇayoḥ padānāṁ bhaktānāṁ cāpi vandane, kāmam abhilāṣaṁ dāsye harer ahaṁ dāso bhūyāsam ity evaṁ, na tu kāma-kāmyayā viṣaya-bhogecchāyāṁ saptamy-arthe tṛtīyā | kathaṁ cakāra ? uttamaḥ-śloka-janāḥ prahlādādaya āśrayo yasyās tathā-bhūtā niṣkāmaiva ratir yathā yena prakāreṇa syād abhavad vā tathā cakārety etat sa vai mana ity-ādiṣu sarvatraivānvitaṁ jñeyam ||18-20||

—o)0(o—

**|| 9.4.21 ||**

evaṁ sadā karma-kalāpam ātmanaḥ

pare’dhiyajñe bhagavaty adhokṣaje |

sarvātma-bhāvaṁ vidadhan mahīm imāṁ

tan-niṣṭha-viprābhihitaḥ śaśāsa ha ||

**śrīdharaḥ :** sarvatrātmeti bhāvo bhāvanā yasmiṁs tam ātmanaḥ svasya karmaṇāṁ kalāpaṁ samūhaṁ bhagavati vidadhat samarpayaṁs tan niṣṭhair bhāgavatair viprair abhihitaḥ śikṣitaḥ san mahīṁ śaśāsa pālayām āsa | anenādhikṛto dharmo’pi yathāvad darśitaḥ ||21||

**krama-sandarbhaḥ :** evaṁ pūrvokta-prakāreṇātma-kartṛka-karma-kalāpaṁ pare bhagavati vidadhat | kīdṛśam ? taṁ sarvātmanā bhāvo bhaktir yatra tādṛśam ||21||

**viśvanāthaḥ :** tasya tādṛśa-sāmrājya-sampattāv api bhaktāv ālasyaṁ pratinidhy-arpaṇaṁ ca nābhūd ity āha—evam iti | sadā pratidinam eva ātmanaḥ svasya evaṁ karma-kalāpaṁ smaraṇa-kīrtana-mandira-mārjanādikaṁ vidadhat | svayam eva kurvan mahīṁ śaśāsa | karma-kalāpaṁ kīdṛśam ? adhokṣaje kṛṣṇe sarveṇa śrotrādīndriya-vṛtti-sahitenaivātmanā manasā bhāvo ratir yatas tam adhiyajñe tapo-jñānādibhyo’py adhiko yajñaḥ pūjā yasya tasmin | hari-bhakti-niṣṭha-brāhmaṇena abhihataḥ, tvam aṣṭāv eva yāmān nirvikṣepam eva sarvātmanā hariṁ bhaja rājya-karmaṇi sva-niyuktair yogya-puruṣair eva mahīṁ śādhi ceti śikṣitaḥ sann ity arthaḥ ||21||

—o)0(o—

**|| 9.4.22 ||**

īje’śvamedhair adhiyajñam īśvaraṁ

mahā-vibhūtyopacitāṅga-dakṣiṇaiḥ |

tatair vasiṣṭhāsita-gautamādibhir

dhanvany abhisrotam asau sarasvatīm ||

**śrīdharaḥ :** kiṁ ca, yajñādhiṣṭhātāram īśvaram aśva-medhair īje ārādhayām āsa | mahā-vibhūtyopacitāny aṅgāni dakṣiṇāś ca yeṣu taiḥ | vasiṣṭhādibhir hetu-bhūtais tatair vistṛtaiḥ | dhanvani dhanva-deśe nirudake sarasvatīm abhisrotam | tasyāḥ pratilomam ity arthaḥ ||22||

**krama-sandarbhaḥ :** nanu, kathaṁ sa vai manaḥ [bhā.pu. 9.4.18] ity ādau sati yajña-kriyā syāt, ekātmatvāt ? ity āśaṅkyāha—vaśiṣṭhādibhis tair iti | vaśiṣṭhādibhis tatair iti, vaśiṣṭhādi-dvārā kṛtair ity arthaḥ | sarasvatīm iti karma-mārge tasyām ādaro darśitaḥ | abhisrotam iti kramāt tat-tīrtha-krameṇeti bhāvaḥ | dhanvanīti dhanva-deśāntar-gateṣv api tat-tīrtheṣv ity arthaḥ | etena tatrāpi puṇyatvaṁ jñāpitam ||22|*|*

**viśvanāthaḥ :** tathaiva rājyādhikārocitāśvamedhādi yajña-karaṇaṁ ca ādi-bharatavan nirabhimānasya tasya pratinidhi-dvāraivety āha īje iti | mahā-sampattyaiva hetunā upacitāni samyag eva nirvyūḍhāni aṅgāni dakṣiṇāś ca yeṣu taiḥ vaśiṣṭādi svapratinidhibhis tatair vistṛtaiḥ | dhanvani dhanva-deśe sarasvatīṁ sarasvatyām abhisrotaṁ sroto’bhimukham abhilakṣya tena svayaṁ tu tato vidūre svarāja-dhānyaṁ nirvikṣepaṁ paricaryāṁ kurvann evātitiṣṭhati vyañjitaḥ ||22||

—o)0(o—

**|| 9.4.23 ||**

yasya kratuṣu gīrvāṇaiḥ sadasyā ṛtvijo janāḥ |

tulya-rūpāś cānimiṣā vyadṛśyanta suvāsasaḥ ||

**śrīdharaḥ :** kiṁ ca, yasya kratuṣu sadasyādayo gīrvāṇaiḥ saha bhūṣaṇādibhis tulya-rūpā vyadṛśyanta sa ittham iti caturthenānvayaḥ | na ca devānāṁ nimeṣābhāvād vailakṣaṇyam | yato’nimiṣāś ca vyadṛśyanta | na nimiṣantīti tathā | āścarya-darśanautsukyena teṣāṁ nimeṣoparamād iti bhāvaḥ ||23||

**krama-sandarbhaḥ :** *na vyākhyātam.*

**viśvanāthaḥ :** gīrvāṇairḥ saha tulya-rūpāḥ na cānimiṣatvena devānāṁ vailakṣaṇyam vācyam | yato manuṣyā api adbhuta-yajña-darśanād animiṣā vyadṛśyanta dṛṣṭāḥ ||23||

—o)0(o—

**|| 9.4.24 ||**

svargo na prārthito yasya manujair amara-priyaḥ |

śṛṇvadbhir upagāyadbhir uttamaśloka-ceṣṭitam ||

**śrīdharaḥ :** yasya yadīyair manujair api svargo na prārthitas tasya tu kā vārtā ? ||24||

**krama-sandarbhaḥ :** *na vyākhyātam.*

**viśvanāthaḥ :** yasya manujair yat pālyamāna-lokaiḥ svargo na prārthitaḥ kiṁ svargīya-bhogād adhika-bhoga-prāptyā nety āha—śṛṇvadbhir ity-ādi ||24||

—o)0(o—

**|| 9.4.25 ||**

saṁvardhayanti[[7]](#footnote-7) yat kāmāḥ svārājya-paribhāvitāḥ |

durlabhā nāpi siddhānāṁ mukundaṁ hṛdi paśyataḥ ||

**śrīdharaḥ :** āstāṁ svarga-prārthana-śaṅkāpi | yad yataḥ mukundaṁ hṛdi paśyatas tāñ janān kāmā viṣayā na samardhayanti na harṣayanti | kathaṁ-bhūtāḥ ? svārājyena svarūpa-sukhena paribhāvitā atiśāyitāḥ | ata eva siddhānām api durlabhāḥ | yān iti pāṭhe yān manujān | svārājyety atrāpi dvitīyānta-pāṭhe manujānāṁ viśeṣaṇam | yam iti pāṭhe yam ambarīṣam | paśyatām iti pāṭhe siddhānāṁ viśeṣaṇam ||25||

**krama-sandarbhaḥ :** samardhayantīty atra svarūpa-sukhena sārṣṭy-ādi-rūpāṇāṁ kāmānām atiśāyitā | tasya taiḥ saha yaugapadyāt | tac ca bhagavad-upāsanāyā acintya-prabhāvatvaṁ darśayati | evaṁ sarva-mukhyasya ca niṣkarṣaṇā darśitā | svārājyam indra-pada-tulyatā ||25||

**viśvanāthaḥ :** kiṁ ca, svargīya-bhogād adhike bhoge svataḥ siddhe’pi yadīyā manujās tatra nāsajjantety āha—saṁvardhayanti na harṣeṇa vardhayanti, ṛdhu vṛddhau | svārājya indra-pada-tulyaṁ sukhaṁ tena pari sarvato-bhāvena vāsitāḥ | yad vā, svārājyena svarūpa-sukhena mukty-ānandena vāsitā yuktā, ata eva siddhānām api durlabhāḥ | atra hetu-garbhaṁ manujān viśinaṣṭi—mukundam ity-ādinā, ambarīṣa-prasaṅgād iti bhāvaḥ | yad iti pāṭhe yad yasmān mukundaṁ hṛdi paśyataḥ, paribhāvitavān iti pāṭhe manuja-viśeṣaṇam | yam iti pāṭhe yam ambarīṣam ||25||

—o)0(o—

**|| 9.4.26 ||**

sa itthaṁ bhakti-yogena tapo-yuktena pārthivaḥ |

sva-dharmeṇa hariṁ prīṇan sarvān kāmān śanair jahau ||

**śrīdharaḥ :** evaṁ bhagavad-ārādhana-parasya kāmādy-upekṣā naiva citram ity upasaṁharati—sa ittham iti dvābhyām ||26||

**krama-sandarbhaḥ :** tapo’tra dvādaśī-vratādi ||26||

**viśvanāthaḥ :** mandira-mārjana-jala-kalasa-vahana-vaiṣṇava-śuśrūṣaṇādinā śarīra-kaṣṭaṁ bhoga-tyāgaś ca tapas tad-yuktena sva-dharmeṇeti bhakti-yogenety asya viśeṣaṇaṁ, ca-kārābhāvād ambarīṣasya śuddha-bhaktatvāc ca ekānta-bhakti-bhāvenety agrimokteś ca ||26||

—o)0(o—

**|| 9.4.27 ||**

gṛheṣu dāreṣu suteṣu bandhuṣu

dvipottama-syandana-vāji-vastuṣu |

akṣayya-ratnābharaṇāmbarādiṣv

ananta-kośeṣv akarod asan-matim ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** gṛhādiṣu bhagavat-sevānupayogiṣv iti jñeyam *|*|27||

—o)0(o—

**|| 9.4.28 ||**

tasmā adād dhariś cakraṁ pratyanīka-bhayāvaham |

ekānta-bhakti-bhāvena prīto bhaktābhirakṣaṇam ||

**śrīdharaḥ :** nanv evaṁ-bhūto’sau kathaṁ pratipakṣān jayet ? tatrāha—tasmā iti ||28||

**krama-sandarbhaḥ :** *na vyākhyātam.*

**viśvanāthaḥ :** nanv evaṁ-bhūto’sau kathaṁ pratipakṣān jayet ? tatrāha—tasmā iti | prīta iti tasyaikāntika-bhaktau vikṣepābhāvārtham ity arthaḥ ||28||

—o)0(o—

**|| 9.4.29 ||**

ārirādhayiṣuḥ kṛṣṇaṁ mahiṣyā tulya-śīlayā |

yuktaḥ sāṁvatsaraṁ vīro dadhāra dvādaśī-vratam ||

**śrīdharaḥ :** tad evaṁ tasya vairāgyādikaṁ hari-bhaktiṁ coktvā brahma-daṇḍo yatra na prabhūd iti yad uktaṁ tad eva dvādaśī-vrata-niṣṭhāṁ kathayann āha—ārirādhayiṣur ity-ādinā yāvad adhyāya-samāpti ||29||

**krama-sandarbhaḥ :** dvādaśī-vratam | abhīṣṭa-viśeṣa-siddhy-arthaṁ tad viśeṣam ||29||

**viśvanāthaḥ :** tasyaikādaśī-vrata-niṣṭhāyā darśitayaiva sarva-bhakti-niṣṭhāṁ jñāpayann āha—ārirādhayiṣur ity-ādi ||29||

[atrānurūpārthaḥ 10.3.25-padye draṣṭavyaḥ]

—o)0(o—

**|| 9.4.30 ||**

vratānte kārtike māsi tri-rātraṁ samupoṣitaḥ |

snātaḥ kadācit kālindyāṁ hariṁ madhuvane’rcayat ||

**śrīdharaḥ :** arcayat, aḍ-āgamābhāva ārṣaḥ ||30||

**krama-sandarbhaḥ :** *na vyākhyātam.*

**viśvanāthaḥ :** tasya svāyuḥ-paryantam ekādaśī-vrata-niṣṭhatve’pi saṁvatsara-mātraṁ tu mathurāyām evaikādaśī-vrataṁ kartavyam ity abhilāṣa āsīt | atas tat-pūrtau satyāṁ vratānta iti | daśamī-dvādaśyor vihitetara-bhojanābhāvena ekādaśyāṁ nirāhāratvena tri-rātram upoṣitaḥ ||30||

—o)0(o—

**|| 9.4.31 ||**

mahābhiṣeka-vidhinā sarvopaskara-sampadā |

abhiṣicyāmbarākalpair gandha-mālyārhaṇādibhiḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** sarveṣām upaskarāṇāṁ sarvauṣadhy-ādīnāṁ sampad yatra tena | ākalpair vibhūṣaṇaiḥ ||31||

—o)0(o—

**|| 9.4.32 ||**

tad-gatāntara-bhāvena pūjayām āsa keśavam |

brāhmaṇāṁś ca mahā-bhāgān siddhārthān api bhaktitaḥ ||

**śrīdharaḥ :** brāhmaṇāṁś ca pūjayām āsa | siddhārthān āpta-kāmān pūjānapekṣān api ||32||

**krama-sandarbhaḥ :** *na vyākhyātam.*

**viśvanāthaḥ :** tad-gatāntara-bhāvena tad-eka-manastvena ||32||

—o)0(o—

**|| 9.4.33-35 ||**

gavāṁ rukma-viṣāṇīnāṁ rūpyāṅghrīṇāṁ suvāsasām |

payaḥśīla-vayo-rūpa- vatsopaskara-sampadām ||

prāhiṇot sādhu-viprebhyo gṛheṣu nyarbudāni ṣaṭ |

bhojayitvā dvijān agre svādv annaṁ guṇavattamam ||

labdha-kāmair anujñātaḥ pāraṇāyopacakrame |

tasya tarhy atithiḥ sākṣād durvāsā bhagavān abhūt ||

**śrīdharaḥ :** rūpyāṅghrīṇāṁ rūpya-khurāṇām | payaḥ-śīlādi-saṁpado yāsāṁ tāsām ||33|| nyarbudāni ṣaṭ ṣaṣṭi-koṭīḥ ||34|| tarhi tadaiva durvāsā atithiḥ sākṣāt pratyakṣo’bhūt ||35||

**krama-sandarbhaḥ :** *na vyākhyātam.*

**viśvanāthaḥ :** ṣaṭ nyarbudāni ṣaṣṭi-koṭīḥ ||34||

—o)0(o—

**|| 9.4.36 ||**

tam ānarcātithiṁ bhūpaḥ pratyutthānāsanārhaṇaiḥ |

yayāce’bhyavahārāya pāda-mūlam upāgataḥ ||

**śrīdharaḥ :** ānarcārcitavān | abhyavahārāya bhojanāya ||36||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.4.37 ||**

pratinandya sa tāṁ yācñāṁ kartum āvaśyakaṁ gataḥ |

nimamajja bṛhad dhyāyan kālindī-salile śubhe ||

**śrīdharaḥ :** āvaśyakaṁ naiyamikaṁ mādhyāhnikaṁ karma kartuṁ gataḥ | bṛhad-brahma ||37||

**krama-sandarbhaḥ :** *na vyākhyātam.*

**viśvanāthaḥ :** bṛhad-brahma ||37||

—o)0(o—

**|| 9.4.38 ||**

muhūrtārdhāvaśiṣṭāyāṁ dvādaśyāṁ pāraṇaṁ prati |

cintayām āsa dharma-jño dvijais tad-dharma-saṅkaṭe ||

*na katamenāpi vyākhyātam.*

—o)0(o—

**|| 9.4.39 ||**

brāhmaṇātikrame doṣo dvādaśyāṁ yad apāraṇe |

yat kṛtvā sādhu me bhūyād adharmo vā na māṁ spṛśet ||

**śrīdharaḥ :** dharma-saṅkaṭam evāha—yad yato brāhmaṇātikrame doṣo’dharmaḥ | dvādaśyām apāraṇe’pi doṣo vrata-vaiguṇyam | yat kṛtvā yasmin kṛte ||39||

**krama-sandarbhaḥ :** *na vyākhyātam.*

**viśvanāthaḥ :** yad yasmāt brāhmaṇātikrame dvādaśyām apāraṇe ca doṣaḥ, tasmād atra dharma-saṅkaṭe yat kṛtvety-ādi bhūyāt bhavet ||39||

—o)0(o—

**|| 9.4.40 ||**

ambhasā kevalenātha kariṣye vrata-pāraṇam |

āhur ab-bhakṣaṇaṁ viprā hy aśitaṁ nāśitaṁ ca tat ||

**śrīdharaḥ :** evaṁ dvijaiḥ saha vicārya niścinoti—ambhaseti | vratasya pāraṇaṁ samāptim | tad aśitam āhur aśitaṁ neti cāhuḥ | śrutiś ca—apo’śnāti tan naivāśitaṁ naivānaśitam iti ||40||

**krama-sandarbhaḥ :** *na vyākhyātam.*

**viśvanāthaḥ :** tataś ca viprāṁs tūṣṇīṁ sthitān samādhātum aśaknuvato’bhilakṣya svayam eva vicārya sa-niścayam āha—ambhaseti | he viprā tat aśitam iti dvādaśyā anatikramaḥ nāśitam iti brāhmaṇasyāpy anatikrama iti | atra śrutiś ca—apo’śnāti tan naivāśitaṁ naivānaśitam iti ||40||

—o)0(o—

**|| 9.4.41 ||**

ity apaḥ prāśya rājarṣiś cintayan manasācyutam |

pratyacaṣṭa kuru-śreṣṭha dvijāgamanam eva saḥ ||

**śrīdharaḥ, viśvanāthaḥ :** pratyacaṣṭa pratyaikṣata ||41||

**krama-sandarbhaḥ :** *na vyākhyātam.*

—o)0(o—

**|| 9.4.42 ||**

durvāsā yamunā-kūlāt kṛtāvaśyaka āgataḥ |

rājñābhinanditas tasya bubudhe ceṣṭitaṁ dhiyā ||

*na katamenāpi vyākhyātam.*

—o)0(o—

**|| 9.4.43 ||**

manyunā pracalad-gātro bhru-kuṭī-kuṭilānanaḥ |

bubhukṣitaś ca sutarāṁ kṛtāñjalim abhāṣata ||

**śrīdharaḥ :** pracalat-kampamānaṁ gātraṁ yasya | bhru-kuṭībhyāṁ kuṭilam ānanaṁ yasya ||43||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.4.44 ||**

aho asya nṛśaṁsasya śriyonmattasya paśyata |

dharma-vyatikramaṁ viṣṇor abhaktasyeśa[[8]](#footnote-8)-māninaḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** vastv-arthaś ca nṛbhiḥ sarva-lokaiḥ śaṁsaḥ stutir yasya | śriyāpi unmattasya mattaṁ madas tasmād uttīrṇasya na vidyate bhakto yasmāt tasya īśe sveṣṭa-deve māninaḥ dvādaśy-anatikramād ādaravataḥ | īśair indrādyair api mānanīyasyeti vā dharmasya vyatikramaṁ vir nañ-arthe anatikramaṁ paśyata ||44||

—o)0(o—

**|| 9.4.45 ||**

yo mām atithim āyātam ātithyena nimantrya ca |

adattvā bhuktavāṁs tasya sadyas te darśaye phalam ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** astīti adaḥ pacādy ac adattvena bhuktavattvenāpi na bhuktavān | asya dvaḍaśī-brāhmaṇayor anatikramasya phalaṁ mada-mogha-jaṭānalasya vaiyarthyam | mahā-tejīyaso’pi mama cakrānala-dahyamānatvaṁ tvad-anyataḥ kuto’py anistāraṁ brahmaṇyenāpi bhagavatā brahma-vādino’pi mama tiraskārādikaṁ darśayāmi ||45||

—o)0(o—

**|| 9.4.46 ||**

evaṁ bruvāṇa utkṛtya jaṭāṁ roṣa-pradīpitaḥ |

tayā sa nirmame tasmai kṛtyāṁ kālānalopamām ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** tasmai taṁ hantum ||46||

—o)0(o—

**|| 9.4.47 ||**

tām āpatantīṁ jvalatīm asi-hastāṁ padā bhuvam |

vepayantīṁ samudvīkṣya na cacāla padān nṛpaḥ ||

**śrīdharaḥ, krama-sandarbhaḥ :** *na vyākhyātam.*

**caitanya-mata-mañjuṣā :** na cacāla padān nṛpa iti | bhagavān eva rakṣiṣyatīti viśvāsāt, na tv ahaṅkārāt ||47||

**viśvanāthaḥ :** padān na cacāleti | brahma-tejasaḥ pratikartum anarhatvaṁ sarvathā sahanārhatvaṁ ca vibhāvyeti bhāvaḥ ||47||

—o)0(o—

**|| 9.4.48 ||**

prāg diṣṭaṁ bhṛtya-rakṣāyāṁ puruṣeṇa mahātmanā |

dadāha kṛtyāṁ tāṁ cakraṁ kruddhāhim iva pāvakaḥ ||

**śrīdharaḥ :** kruddham ahim | pāvako dāvāgnir iva ||48||

**krama-sandarbhaḥ :** *na vyākhyātam.*

**viśvanāthaḥ :** cakraṁ kartṛ kṛtyāṁ dadāha | nanu kiṁ rājñā sva-rakṣārthaṁ niveditaṁ sad dadāha ? nahi nahi, prāk ambarīṣasya bhajana-prārambha-daśām ārabhyaiva kvāpi svāpikāriloke’py anapakarana-svabhāvaṁ tasyālakṣya puruṣeṇa bhakta-vatsalenaiva bhagavatādiṣṭaṁ—he cakra ! yadāsya prāṇa-saṅkaṭam āpatati, tadā tvam eva svayam evāsyābhihantāraṁ jahīty ādiṣṭam | pāvako dāvāgniḥ ||48||

—o)0(o—

**|| 9.4.49 ||**

tad-abhidravad udvīkṣya sva-prayāsaṁ ca niṣphalam |

durvāsā dudruve bhīto dikṣu prāṇa-parīpsayā ||

**śrīdharaḥ :** niṣphalam udvīkṣya ||49||

**krama-sandarbhaḥ :** *na vyākhyātam.*

**viśvanāthaḥ :** tac cakraṁ kṛtyāṁ dagdhvāpi abhi abhimukhaṁ svam api dagdhaṁ dravaṁ dhāvat vīkṣya ||49||

—o)0(o—

**|| 9.4.50 ||**

tam anvadhāvad bhagavad-rathāṅgaṁ

dāvāgnir uddhūta-śikho yathāhim |

tathānuṣaktaṁ munir īkṣamāṇo

guhāṁ vivikṣuḥ prasasāra meroḥ ||

**śrīdharaḥ :** anuṣaktaṁ pṛṣṭhataḥ saṁsaktam | meror guhāṁ vivikṣur adhāvat ||50||

**krama-sandarbhaḥ :** *na vyākhyātam.*

**viśvanāthaḥ :** anuṣaktaṁ pṛṣṭhataḥ saṁlagnam ivety arthaḥ ||50||

—o)0(o—

**|| 9.4.51 ||**

diśo nabhaḥ kṣmāṁ vivarān samudrān

lokān sapālāṁs tridivaṁ gataḥ saḥ |

yato yato dhāvati tatra tatra

sudarśanaṁ duṣprasahaṁ dadarśa ||

*na katamenāpi vyākhyātam.*

—o)0(o—

**|| 9.4.52 ||**

alabdha-nāthaḥ sa sadā kutaścit

santrasta-citto’raṇam eṣamāṇaḥ |

devaṁ viriñcaṁ samagād vidhātas

trāhy ātma-yone’jita-tejaso mām ||

**śrīdharaḥ :** araṇam eṣamāṇaḥ śaraṇam icchan | ajita-tejaso hareś cakrāt ||52||

**krama-sandarbhaḥ :** *na vyākhyātam.*

**viśvanāthaḥ :** araṇaṁ śaraṇam eṣamāṇaḥ anviṣyan ||52||

—o)0(o—

**|| 9.4.53-54 ||**

**śrī-brahmovāca—**

sthānaṁ madīyaṁ saha-viśvam etat

krīḍāvasāne dvi-parārdha-saṁjñe |

bhrū-bhaṅga-mātreṇa hi sandidhakṣoḥ

kālātmano yasya tirobhaviṣyati ||

ahaṁ bhavo dakṣa-bhṛgu-pradhānāḥ

prajeśa-bhūteśa-sureśa-mukhyāḥ |

sarve vayaṁ yan-niyamaṁ prapannā

mūrdhnyārpitaṁ loka-hitaṁ vahāmaḥ ||

**śrīdharaḥ :** etat sarvaṁ yasya bhrū-bhaṅga-mātreṇa tirobhaviṣyati | kadā ? krīḍāyā avasāne | tad api kadā | dvi-parārdha-saṁjñe kāle ||53||

ato vayaṁ sarve yasya niyamam ājñāṁ prapannāḥ prāptāḥ santo loka-hitaṁ yathā bhavati, evaṁ tan-niyamaṁ mūrdhny-arpitaṁ vahāmaḥ | atas tad bhakta-drohiṇaṁ tvāṁ rakṣituṁ na samartho’ham iti śeṣaḥ, yat-tador nitya-saṁbandhāt ||54||

**caitanya-mata-mañjuṣā :** brahma-vākyaṁ—aye durvāsaḥ ! katham atrāgato’si ? ahaṁ trātā na bhavāmi, yato’haṁ tad-vaśa eva | tasmād ito gacchety āha—sthānaṁ madīyam ity-ādi ||53||

na kevalam ahaṁ, bhavādayaś ca tathety āha—ahaṁ bhava ity-ādi ||54||

**krama-sandarbhaḥ :** sarve vayam iti svasya guṇāvatāratve’py āveśāvatāratvam eva manyeta ||54||

**viśvanāthaḥ :** dviparārdha-saṁjñe kāle yasya kālātmanaḥ kāla-rūpaṁ yat svarūpaṁ tasmāt | prapannā vayaṁ loka-hitaṁ yathā syāt tathā yad-ājñāṁ vahāmaḥ | atas tad-bhakta-drohiṇaṁ tvāṁ rakṣituṁ na samartho’ham iti śeṣaḥ | yat-tador nitya-sambandhāt ||53-54||

—o)0(o—

**|| 9.4.55 ||**

pratyākhyāto viriñcena viṣṇu-cakropatāpitaḥ |

durvāsāḥ śaraṇaṁ yātaḥ śarvaṁ kailāsa-vāsinam ||

*na katamenāpi vyākhyātam.*

—o)0(o—

**|| 9.4.56 ||**

**śrī-śaṅkara uvāca—**

vayaṁ na tāta prabhavāma bhūmni

yasmin pare’nye’py aja-jīva-kośāḥ |

bhavanti kāle na bhavanti hīdṛśāḥ

sahasraśo yatra vayaṁ bhramāmaḥ ||

**śrīdharaḥ :** śrī-rudro’pi pratyācaṣṭe—vayam iti caturbhiḥ, bhūmni mahati | mahat tvam evāha—yasmin parameśvare | ajā brahmāṇasya eva jīvās teṣāṁ kośā upādhi-bhūtā brahmāṇḍa-vigrahā īdṛśā dṛśyamāna-brahmāṇḍa-pramāṇā anye’pi bhavanti jāyante naśyanti ca | yatra yeṣu brahmāṇḍeṣu lokeśābhimānino vayaṁ bhramāmaḥ |

**caitanya-mata-mañjuṣā :** vayaṁ na tāteti | tāta-śabda ākrośa-paraḥ | vayam īdṛśāḥ sahasraśo yasmin bhūmni bhramāma eva ||56||

**krama-sandarbhaḥ :** vayaṁ neti catuṣkam ||56||

**viśvanāthaḥ :** yasmin parameśvare ajā brahmāṇa eva jīvās teṣāṁ koṣā upādhi-bhūtāḥ brahmāṇḍāni anye’pi bhavanti jāyante naśyanti | ca yatra yeṣu brahmāṇḍeṣu lokeśābhimāninio vayaṁ bhramāmaḥ ||56||

—o)0(o—

**|| 9.4.57-59 ||**

ahaṁ sanat-kumāraś ca nārado bhagavān ajaḥ |

kapilo’pāntaratamo devalo dharma āsuriḥ ||

marīci-pramukhāś cānye siddheśāḥ pāra-darśanāḥ |

vidāma na vayaṁ sarve yan-māyāṁ māyayāvṛtāḥ ||

tasya viśveśvarasyedaṁ śastraṁ durviṣahaṁ hi naḥ |

tam evaṁ śaraṇaṁ yāhi haris te śaṁ vidhāsyati ||

**śrīdharaḥ :** nanu sarva-jñasya tava bhrabhaḥ kutas tatrāha—aham iti |

**krama-sandarbhaḥ :** tasyety ādi pūrvavat ||59||

**viśvanāthaḥ :** nanu sarvajñasya tava kuto bhramas tatrāha—aham iti pāradarśinaḥ sarvajñā api yasya māyāṁ na vidmaḥ ||57-59||

—o)0(o—

**|| 9.4.60 ||**

tato nirāśo durvāsāḥ padaṁ bhagavato yayau |

vaikuṇṭhākhyaṁ yad adhyāste śrīnivāsaḥ śriyā saha ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** nirāśa iti śiva śiva mad-brahma-tejasvitvābhimāno rasātalaṁ gataḥ anyenāpi brahmādinā kenāpy ahaṁ na trātaḥ | mad-iṣṭa-devaḥ śambhur māṁ rakṣiṣyatīty āśā āsīt sāpi vyarthā babhūva | samprati yasya bhaktena etāṁ duravasthām ahaṁ prāpitas tasyaiva viṣṇo sannidhir mama sva-prāṇa-rakṣārthaṁ gantavyo babhūva dhiṅ me lajjāṁ prāṇāṁś ceti nirvedo dhvanitaḥ ||60||

—o)0(o—

**|| 9.4.61 ||**

sandahyamāno’jita-śastra-vahninā

tat-pāda-mūle patitaḥ savepathuḥ |

āhācyutānanta sad-īpsita prabho

kṛtāgasaṁ māvahi viśva-bhāvana ||

**śrīdharaḥ :** he satām īpsita | mā mām ava pāhi ||61||

**krama-sandarbhaḥ :** *na vyākhyātam.*

**viśvanāthaḥ :** mā mām ava pāhi ||61||

—o)0(o—

**|| 9.4.62 ||**

ajānatā te paramānubhāvaṁ

kṛtaṁ mayāghaṁ bhavataḥ priyāṇām |

vidhehi tasyāpacitiṁ vidhātar

mucyeta yan-nāmny udite nārako’pi ||

**śrīdharaḥ :** aparādhaṁ nivedayan prārthayate, ajānateti | aghaṁ duḥkham | apacitiṁ niṣkṛtim | mad-bhakta-drohe niṣkṛti na paśyāmīti cet tatrāha—yasya tava nāmni kīrtite narakas to’pi mucyate, tasya tava kim aśakyam iti bhāvaḥ |

**krama-sandarbhaḥ :** nārako naraka-stho’pi | kiṁ punas tavāgrata eva śaraṇāgata ity arthaḥ | yathoktaṁ nārasiṁhe—

yathā yathā harer nāma kīrtayanti sma nārakāḥ |

tathā tathā harau bhaktim udvahanto divaṁ yayuḥ || iti ||62||

**viśvanāthaḥ :** agham aparādhaḥ apacitiṁ niṣkṛtim ||62||

—o)0(o—

**|| 9.4.63 ||**

**śrī-bhagavān uvāca—**

ahaṁ bhakta-parādhīno hy asvatantra iva dvija |

sādhubhir grasta-hṛdayo bhaktair bhakta-jana-priyaḥ ||

**śrīdharaḥ :** *na vyākhyātam.*

**krama-sandarbhaḥ :** ātmanaḥ sarvathā bhakta-vaśatvaṁ sthāpayati ṣaḍbhiḥ | tatra tat pratijānīte—aham iti | yathā hy asvatantro jīvaḥ parādhīno bhavati, tathaivāhaṁ bhakta-parādhīna ity arthaḥ | tatra hetuḥ—bhaktākhyaiḥ sādhubhiḥ projjhita-kaitavair mumukṣā-paryanta-kāmanā-rahitair grastaṁ bhaktyā parama-vaśīkṛtaṁ hṛdayaṁ yasya saḥ | tatra hetuḥ—bhakta-janeṣu priyaḥ, tat-prīti-lābhenātiprītimān | yad vā, bhaktānāṁ ye janās te’pi priyā yasya, so’ham iti kaimutyaṁ darśitam ||63|| [prīti-sandarbhaḥ 62]

**viśvanāthaḥ :** yathā mad-adhīnatvenāsvātantryāt brahma-rudrādayas tvāṁ trātuṁ nāśaknuvaṁs tathaivāham api parādhīnas tvāṁ trātuṁ na śaknomīty āha—aham iti | nanu tvaṁ svayam eva bhakta-parādhīnī-bhavasi, na tu bhaktais tvaṁ parādhinīkṛtum iṣṭo’tas tvaṁ svatantra evāsi | satyaṁ svatantro’py ahaṁ svecchayaiva bhakta-para-tantrī bhavāmīti | sva-svabhāvasya prāyo dustyajatvād iva-śabdaḥ | etādṛśa-mad-duḥkha-darśane’pi tava karuṇā nodayate iti cet, satyam | karuṇā khalu yasya dharmas tan-mana eva mama nāstīty āha—sādhubhir mokṣa-paryanta-kāmanā-śūnyatvād uttamair bhaktair grastam ātma-vaśīkṛtaṁ hṛdayaṁ yasya saḥ | ditsitaṁ mokṣādikaṁ teṣām arocakatvād ayogyam ālakṣya mayā sva-hṛdayam eva balād dattaṁ, tair api tad gṛhītvā sva-hṛdayenaikīkṛtya sādaraṁ sthāpitam iti dhvaniḥ | ata eva teṣām anukampye eva mamānukampeti bhakta-kṛpānugāminī bhagavat-kṛpeti sarva-loka-prasiddhas tvayā jñāyata evety anudhvaniḥ | bhaktānāṁ janā api priyā yasya kim uta te iti he dvija vipra-baṭo idam api na kim api parāmṛśasīti bhāvaḥ ||63||

—o)0(o—

**|| 9.4.64 ||**

nāham ātmānam āśāse mad-bhaktaiḥ sādhubhir vinā |

śriyaṁ cātyantikīṁ brahman yeṣāṁ gatir ahaṁ parā ||

**śrīdharaḥ :** nāśāse na spṛhayāmi ||64||

**caitanya-mata-mañjuṣā :** bhagavān vadati—yadyapy ahaṁ brahmaṇya evāsmi, tathāpi ahaṁ priyo na bhavāmi ity upekṣā-sūcanam ||64||

**krama-sandarbhaḥ :** tad eva sthāpayati pañcabhiḥ | bhagavad-ānandaḥ khalu dvidhā—svarūpānandaḥ, svarūpa-śakty-ānandaś ca | antimaś ca dvidhā—mānasānanda aiśvaryānandaś ca | tatrānena tadīyeṣu mānasānandeṣu bhakty-ānandasya sāmrājyaṁ darśitam | svarūpānandeṣv aiśvaryānandeṣu cāha padyābhyām | tatra svānubhavena pramāṇayan svarūpānandānubhavasya tac-chakty-ānandānubhavasya ca bhakta-bhāvānandānubhavād gauṇatvaṁ darśayati | tena ca bhakta-bhāvasyāhlādinī-sāratvam abhipraiti—nāham iti | nāśāse na spṛhayāmi ||64|| [prīti-sandarbhaḥ 63]

**viśvanāthaḥ :** bhaktās te kiyat prīti-viṣayā iti cet śṛṇu tattvam ity āha—nāham iti | yatra āramaṇād aham ātmārāma iti prasiddhas tam ātmānam api bhaktair vinā nāśāse na kāṅkṣe, iti mat-svarūpa-bhūtānandād api mad-bhakta-svarūpānando’tispṛhaṇīya iti dvayor api cid-rūpatve’pi bhakta-vartinyā bhakter anugrahākhya-cid-vṛtti-vipāka-rūpāyāḥ sarva-cit-sāra-bhūtatvān mamānanda-svarūpasyāpy ānandakatvād ākarṣakatvāc ca | śriyaṁ ṣaḍ-aiśvarya-sampattim ātyantikīṁ nityām api yair vinā bandhyām iva vedmīti bhāvaḥ | yeṣāṁ bhaktānām aham eva gatir eka upādeya ity arthaḥ ||64||

—o)0(o—

**|| 9.4.65 ||**

ye dārāgāra-putrāpta- prāṇān vittam imaṁ param |

hitvā māṁ śaraṇaṁ yātāḥ kathaṁ tāṁs tyaktum utsahe ||

**śrīdharaḥ :** imaṁ paraṁ ca lokaṁ hitvā ||65||

**caitanya-mata-mañjuṣā :** sarva-bhūta-samasya te kuto bhakteṣv adhika-pakṣapāta ity āha—ye dārāgāra-putrā ity-ādi | tān kathaṁ tyaktum utsahe ? ||65||

**krama-sandarbhaḥ :** teṣu kāruṇyeṣv api kāraṇaṁ darśayann anyathā svasmin kṛtaghnatvāpātaṁ yojayati—ye dāreti | paraṁ sālokyādi-prāpti-paryantam | ||65||

**viśvanāthaḥ :** bho brahmaṇya-deva brāhmaṇaṁ māṁ nopekṣasveti cet satyaṁ, tarhi kiṁ bhaktānupekṣe bhaktāpakārakasya tava rakṣaṇena svata eva bhaktās tyaktā bhaveyus tat tu nopapadyata evety āha—ye iti | “bhaktāḥ khalu te mad-arthaṁ parama-premāspada-dustyaja-dārādy-āsaktim atyajan | brāhmaṇas tvaṁ mad-arthaṁ kim atyajaḥ ? tad brūhi” iti bhāvaḥ | “na cāmbarīṣeṇa na kim api tyaktam iti vaktavyam | yadā tvayā ambarīṣa-vadhārthaṁ kṛtyā viniyuktā, tadā tena sva-deha-rakṣaṇāpekṣayā pada-mātram api nābhidrutam | tvayā tv ātmārāmeṇa mahā-viraktena sva-deha-rakṣārthaṁ jagad eva parikrāmyatā brahma-rudrādayo’pi prārthitāḥ | etenaiva svasya tasya ca mūlyaṁ jānīhi | kim adhikaṁ tvam abudho bodhayitavyaḥ ?” iti ||65||

[atrānurūpa-padyārthaḥ 3.25.22 śloke draṣṭavyaḥ ]

—o)0(o—

**|| 9.4.66 ||**

mayi nirbaddha-hṛdayāḥ sādhavaḥ sama-darśanāḥ |

vaśe kurvanti māṁ bhaktyā sat-striyaḥ sat-patiṁ yathā ||

**śrīdharaḥ :** *na vyākhyātam.*

**caitanya-mata-mañjuṣā :** na te tyajyantāṁ nāma, kathaṁ tad-vaśo bhavasi ? tatrāha—te māṁ vaśe kurvanti, mayā kiṁ kartavyam ? kaḥ kam iva ? sat-striyaḥ sat-patim yathā | tayoḥ sattvaṁ kāmādy-upādhi-śūnyatvam | ataḥ sat-striya iva sat-patiṁ māṁ ye bhajanti, teṣām ahaṁ vaśaḥ syām, iti tathā bhajane vidhiḥ ||66||

**krama-sandarbhaḥ :** tad ubhayaṁ dṛṣṭāntena ca sthāpayati—mayīti | yato mayi nirbaddha-hṛdayāḥ, ataḥ sādhavaḥ projjhita-kaitavāḥ, ata eva sama-darśanāḥ, anyatra rāga-dveṣa-rahitāś ca | atra dṛṣṭāntenāṁśataḥ sakhyātmikā bhaktir lakṣyate ||66||

**viśvanāthaḥ :** yuṣmābhir brahma-vādibhir apy ahaṁ durvaśa eva | tais tu vaśīkṛta evāham asmīty āha—mayīti | mayy eva hṛdayasya nirbaddhāt sādhavaḥ niṣkāmāḥ sama-darśanāḥ svasya pareṣāṁ ca duḥkhādikaṁ samaṁ paśyantaḥ ||66||

—o)0(o—

**|| 9.4.67 ||**

mat-sevayā pratītaṁ te sālokyādi-catuṣṭayam |

necchanti sevayā pūrṇāḥ kuto’nyat kāla-viplutam ||

**śrīdharaḥ :** pratītaṁ prāptam api ||67||

**sanātana-gosvāmī :** vaśe kurvanti māṁ bhaktyā [bhā.pu. 9.4.66] iti durvāsasaṁ prati śrī-bhagavatā pūrva-ślokata uktam | nanu teṣām apekṣitaṁ kiñcid anyat pradāyātmānaṁ svatantrayati cet, tatrāha—mat-sevayeti | pratītaṁ svataḥ prāptam api | ādi-śabdena sārūpya-sāmīpya-sāyujyāni | sevayā mad-bhaktyaiva pūrṇāḥ paripūrṇa-kāmāḥ | paramānanda-rasa-bhūtā vā | sevāṁ vinā nānyat kim api vāñchantīty arthaḥ | bhakter eva svataḥ parama-phalatvāt | sadā bhaktyaikāsaktatvāt teṣām ahaṁ vaśya eveti | durvāsasaṁ prati vākya-tātparyam ||67|| (ha.bha.vi. 11.604)

**krama-sandarbhaḥ :** sālokyādi-pañca-vidha-muktīnām avicyutatvaṁ darśayan kaimutyena tāṁ prīti-bhaktim atiśayena darśayati—mat-sevayeti | atrānyasya kāla-viplutatvam iti mat-sevāyās tad-abhāva-prāpter nirguṇatvaṁ siddham | kuto’nyad iti sālokyādīnāṁ kālenāviplutatvam | tasmāt sālokyādibhyo’tiśaye tu kim uteti ||67||

**viśvanāthaḥ :** teṣāṁ niṣkāmatvasya parama-kāṣṭhām āha—mat-sevayeti | pratītaṁ svataḥ prāptam api kuto’nyad iti sālokyādīnāṁ kālenāviplutatvaṁ darśayati kāla-viplutatvaṁ pārameṣṭhyādi ||67||

—o)0(o—

**|| 9.4.68 ||**

sādhavo hṛdayaṁ mahyaṁ sādhūnāṁ hṛdayaṁ tv aham |

mad-anyat te na jānanti nāhaṁ tebhyo manāg api ||

**śrīdharaḥ :** *na vyākhyātam.*

**krama-sandarbhaḥ :** bhaktir evainaṁ nayati bhaktir evainaṁ darśayati bhakti-vaśaḥ puruṣo bhaktir eva bhūyasī [māṭhara-śrutiḥ[[9]](#footnote-9)] iti śruyate | tasmād evaṁ vivicyate—yā caivaṁ bhagavantaṁ svānandena mādayati, sā kiṁ-lakṣaṇā syāt ? iti | na tāvat sāṅkhyānām iva prākṛta-sattva-maya-māyikānanda-rūpā, bhagavato māyānabhibhāvyatva-śruteḥ, svatas-tṛptatvāc ca | na ca nirviśeṣa-vādinām iva bhagavat-svarūpānanda-rūpā, atiśayānupapatteḥ | ato natarāṁ jīvasya svarūpānanda-rūpā, atyanta-kṣudratvāt tasya | ato,

hlādinī sandhinī samvit tvayy ekā sarva-saṁsthitau |

hlāda-tāpa-karī miśrā tvayi no guṇa-varjjite || [vi.pu. 1.12.69]

iti viṣṇu-purāṇānusāreṇa hlādiny-ākhya-tadīya-svarūpa-śakty-ānanda-rūpaivety avaśiṣyate, yayā khalu bhagavān svarūpānandam anubhavati, yad-ānandenānanda-viśeṣī-bhavati, yayaiva taṁ tam ānandam anyān apy anubhāvayatīti |

atha tasyā api bhagavati sadaiva vartamānatayātiśayānupapattes tv evaṁ vivecanīyam, śrutārthānyathānupapatty-arthāpatti-pramāṇa-siddhatvāt. tasyā hlādinyā eva kāpi sarvānandātiśāyinī vṛttir nityaṁ bhakta-vṛndeṣv eva nikṣipyamāṇā bhagavat-prīty-ākhyayā vartate | atas tad-anubhavena śrī-bhagavān api śrīmad-bhakteṣu prīty-atiśayaṁ bhajata iti | ata eva tat-sukhena bhakta-bhagavatoḥ parasparam āveśākhyaṁ, tad eva paraspara-hṛdayasya tādātmyam āha—sādhava iti | mahyaṁ mama | hṛdayena svasya sāmānādhikaraṇye bījam āha—mad-anyad iti | atyantāveśenaikatāpattyā jvalal-lohādāv agni-vyapadeśavad atrāpy abheda-nirdeśa ity arthaḥ ||68|| [prīti-sandarbha 65]

**viśvanāthaḥ :** kiṁ ca, māṁ santāpayate tubhyaṁ samucitaṁ phalaṁ ditsann api yan na dadāmi, etām eva me parāṁ brahmaṇyatām avehīty āha—sādhava iti | mahyaṁ mama ambarīṣaṁ jvālayitum icchaṁs tvaṁ mad-dhṛdayam eva jvālayitum pravṛtto’bhūr ity arthaḥ | tarhi tvad-aparādha evāyaṁ cet tvac-caraṇe patāmi pradīdety ata āha—sādhūnāṁ hṛdayaṁ tv ahaṁ sādhu-hṛdaya-prasāde saty eva mat-prasāda ity ato yāhi tam ambarīṣam eva prasādayeti bhāvaḥ |

nanv ambarīṣo māṁ nimantryābhojayitvā eva bhuktavān atas tad-doṣaṁ kiṁ na paśyasi ? iti tatrāha—mad-anyat te na jānantīti mac-cikīrṣitam evāmbarīṣeṇa kṛtam iti bhāvaḥ | tarhi tvām evāhaṁ pṛcchāmi, brūhi | brāhmaṇa-dvādaśyor madhye kasmādaro dharma iti cet, yāhi tam ambarīṣam eva pṛccha | sa eva tvāṁ dharma-śāstra-tattvānabhijñaṁ bodhayiṣyati, mātra lajjāṁ kām api kārṣīḥ | tādṛśo nāham api vijña ity āha—nāhaṁ tebhyaḥ sakāśāt manāg api adhikaṁ jānāmīty arthaḥ | tena śrutau pānīyasyāśitatvānaśitatvayos tulya-darśanāt dvādaśī-brāhmaṇayos tulya evādaraḥ kṛto mad-bhaktenāmbarīṣeṇa tvaṁ tv anabhijñas tan nājñāsīr iti dhvaniḥ | durvāsās tu phala-darśanena dvādaśyā eva bhaktitvāt sarva-dharmādhikyaṁ nirdhārayann ambarīṣaṁ kim api nāpṛṣṭavān ity anudhvaniḥ ||68||

—o)0(o—

**|| 9.4.69 ||**

upāyaṁ kathayiṣyāmi tava vipra śṛṇuṣva tat |

ayaṁ hy ātmābhicāras te yatas taṁ yāhi mā ciram ||

sādhuṣu prahitaṁ tejaḥ prahartuḥ kurute’śivam |

**śrīdharaḥ :** ātmanas tavaivābhicāro hiṁsā yato’bhūt tam eva yātu | aśivam anartham ||69||

**krama-sandarbhaḥ :** *na vyākhyātam.*

**viśvanāthaḥ :** kiṁ ca, tad api tava nistāropāyaṁ spaṣṭam eva bravīmi, śṛṇv ity āha—ayam iti yasya vadhārthaṁ tvayā abhicāraḥ kṛtaḥ, tam ambarīṣam eva yāhi | sa eva kṛpālus tvāṁ trāsyate, nānya iti bhāvaḥ | na cāmbarīṣaṁ tvaṁ sva-duḥkhadaṁ manyethā ity āha—sādhuṣv iti ||69||

—o)0(o—

**|| 9.4.70 ||**

tapo vidyā ca viprāṇāṁ niḥśreyasa-kare ubhe |

te eva durvinītasya kalpete kartur anyathā ||

**śrīdharaḥ :** tapo-vidyā-sampannasya mama katham anarthaḥ samajanīti mā sma vismayaṁ kārṣīr ity āha—tapa iti ||70||

**caitanya-mata-mañjuṣā :** bhavān durvinīta evety āha—te eva durvinītasyety-ādi ||70||

**krama-sandarbhaḥ :** *na vyākhyātam.*

**viśvanāthaḥ :** tapo-vidyā-sampannasya mama kutastarām ambarīṣāt kṣatriyāt paritrāṇaṁ yujyate ? iti ced, apātrasya tava tapo-vidye naiva staḥ, pratyuta te viparīte evety āha—tapa iti | durvinītasya kartus tad-āśrayasya anyathā kalpete viparīta-phale bhavataḥ ||70||

—o)0(o—

**|| 9.4.71 ||**

brahmaṁs tad gaccha bhadraṁ te nābhāga-tanayaṁ nṛpam |

kṣamāpaya mahā-bhāgaṁ tataḥ śāntir bhaviṣyati ||

*na katamenāpi vyākhyātam.*

—o)0(o—

iti sārārtha-darśinyāṁ harṣiṇyāṁ bhakta-cetasām |

navamasya caturtho’yaṁ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye

pāramahaṁsyaṁ saṁhitāyāṁ vaiyāsikyāṁ

navama-skandhe ambarīṣa-carite

caturtho’dhyāyaḥ |

|| 9.4 ||

(9.5)

### atha pañcamo’dhyāyaḥ

## ambarīṣa-carite

**|| 9.5.1 ||**

**śrī-śuka uvāca—**

evaṁ bhagavatādiṣṭo durvāsāś cakra-tāpitaḥ |

ambarīṣam upāvṛtya tat-pādau duḥkhito’grahīt ||

**śrīdharaḥ :**

pañcame viṣṇu-cakraṁ tu prasādya prāṇa-saṅkaṭāt |

durvāsā rakṣitas tena tathā tad vṛttam īryate ||1||

**krama-sandarbhaḥ :** *na vyākhyātam.*

**viśvanāthaḥ :**

pādau spṛśan muniś cakre prāsādyaivāvitaḥ stuvan |

bhojitaṁ cāmbarīṣeṇa pañcame’nte vanaṁ gatam ||1||

—o)0(o—

**|| 9.5.2 ||**

tasya sodyamam āvīkṣya pāda-sparśa-vilajjitaḥ |

astāvīt tad dharer astraṁ kṛpayā pīḍito bhṛśam ||

**śrīdharaḥ :** sa udyamam iti chedaḥ | su-lopaḥ pāda-pūraṇārthaḥ ||2||

**krama-sandarbhaḥ :** tasyeti taiḥ tatra ṭīkāyāṁ su-lopaḥ pāda-pūraṇārtha ity asya bhāvaḥ, so’ci lope cet pāda-pūraṇaṁ [pā. 6.1.234] iti ṣaṣṭhādhyāya-prathama-pāda-gata-sūtreṇety arthaḥ | anyathā lopaḥ śākalyasya [pā. 8.3.19] iti tat-sthānīyasya lope tri-pādī-gatatvāt, pūrvatrāsiddhaṁ [pā. 8.2.1] iti nyāyena sandhir na syāt ||2||

**viśvanāthaḥ :** tasya durvāsasaḥ so’mbarīṣaḥ udyamaṁ stuvādy-artham udyamaṁ sāci-lope cet pāda-pūraṇam iti sa-lope sandhiḥ ||2||

—o)0(o—

**|| 9.5.3 ||**

**ambarīṣa uvāca—**

tvam agnir bhagavān sūryas tvaṁ somo jyotiṣāṁ patiḥ |

tvam āpas tvaṁ kṣitir vyoma vāyur mātrendriyāṇi ca ||

**śrīdharaḥ :** jyotiṣāṁ nakṣatrāṇāṁ patiḥ somas tvam | mātrāṇīndriyāṇi ca | tvac-chaktyaivāgny-ādayaḥ svaṁ svaṁ kāryaṁ kurvantīty arthaḥ ||3||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.5.4 ||**

sudarśana namas tubhyaṁ sahasrārācyuta-priya |

sarvāstra-ghātin viprāya svasti bhūyā iḍaspate ||

**śrīdharaḥ :** sahasram arā yasya he sahasrāra ! svasti śaraṇaṁ bhūyāḥ | iḍaspate pṛthvīpate ! ||4||

**krama-sandarbhaḥ :** *na vyākhyātam.*

**viśvanāthaḥ :** he sahasrāra ! he iḍaspate ! pṛthvī-pate !! ||4||

—o)0(o—

**|| 9.5.5 ||**

tvaṁ dharmas tvam ṛtaṁ satyaṁ tvaṁ yajño’khila-yajña-bhuk |

tvaṁ loka-pālaḥ sarvātmā tvaṁ tejaḥ pauruṣaṁ param ||

**śrīdharaḥ :** brāhmaṇa-rakṣaṇaṁ tava yuktam evety āha—tvaṁ dharma iti | na ca taveyam atistutir ity āha—pauruṣaṁ puruṣasyeśvarasya paraṁ tejaḥ sāmarthyaṁ tvam | ayaṁ bhāvaḥ—sa aikṣata ity-ādi-śruti-prasiddhaṁ bhagavataḥ śobhanaṁ darśanaṁ sudarśanaṁ tata eva sarvaṁ jātam | atas tvam eva sarvātmeti ||5||

**krama-sandarbhaḥ :** *na vyākhyātam.*

**viśvanāthaḥ :** ṛtaṁ ca sunṛtā vāṇī satyaṁ ca sama-darśanam | pauruṣaṁ vaiṣṇavaṁ tejaḥ ||5||

—o)0(o—

**|| 9.5.6 ||**

namaḥ sunābhākhila-dharma-setave

hy adharma-śīlāsura-dhūma-ketave |

trailokya-gopāya viśuddha-varcase

mano-javāyādbhuta-karmaṇe gṛṇe ||

**śrīdharaḥ :** he sunabha ! adbhuta-karmāṇaṁ tvāṁ kaḥ stotuṁ samarthaḥ ? atas tubhyaṁ kevalaṁ namo gṛṇa ity anvayaḥ | adbhuta-karmatvam evāha—akhilānāṁ dharmāṇāṁ setave maryādā-rūpāya | ata evādharma-śīlānām asurāṇāṁ dhūma-ketave dāhakāya | trailokyaṁ gopāyatīti tathā | viśuddham atyujjvalaṁ varcas tejo yasya tasmai ||6||

**krama-sandarbhaḥ :** *na vyākhyātam.*

**viśvanāthaḥ :** tarhi bhakti-dharma-setu-pālāya tubhyaṁ druyantam etam adhārmikaṁ vipram avaśyam āha—adharma-līlā ye asurās teṣāṁ dhūma-ketave iti dharma-śīlā asurā adharma-śīlā viprāś ca vyāvṛttāḥ | he sunābha tubhyaṁ namo gṛṇe stotuṁ sāmarthyābhāvād iti bhāvaḥ ||6||

—o)0(o—

**|| 9.5.7 ||**

tvat-tejasā dharma-mayena saṁhṛtaṁ

tamaḥ prakāśaś ca dṛśo mahātmanām |

duratyayas te mahimā girāṁ pate

tvad-rūpam etat sad-asat parāvaram ||

**śrīdharaḥ :** tad eva prapañcayati—tvat-tejaseti dvābhyām | sūryādīnāṁ prakāśaś ca | tvayaiva rūpyate prakāśyata iti tvad-rūpam ||7||

**krama-sandarbhaḥ :** dharma-mayena tvat-tejasā’dṛśas tamaḥ saṁhṛtaṁ, mahātmanāṁ sūryādīnāṁ prakāśaś ca tvat-tejasaiva bhavati | ata eva te tava mahimā duratyayaḥ, yata etat sad asad api tvad-rūpaṁ tvat-prakāśyam eva ||7||

**viśvanāthaḥ :** nanu tejasvi-mānino’sya viprasya cikitsā avaśya-kartavyety ata āha—tvat-tejasā tvat-tejo vibhūti-rūpeṇa sūryādinā dṛśaḥ sarva-cakṣuṣas tathā mahātmanāṁ dṛśo jñānasya ca prakāśas tvat-tejasaiva bhavati | tad-rūpam etat tavaiva parameśvaratvān nahīśvaraḥ sva-tejo’nyasmin tejasvini darśayed iti bhāvaḥ ||7||

—o)0(o—

**|| 9.5.8 ||**

yadā visṛṣṭas tvam anañjanena vai

balaṁ praviṣṭo’jita daitya-dānavam |

bāhūdarorv-aṅghri-śiro-dharāṇi

vṛścann ajasraṁ pradhane virājase ||

**śrīdharaḥ :** he ajita ! anañjanena śrī-hariṇā yadā visṛṣṭas tvaṁ tadā daitya-dānavānāṁ balaṁ praviṣṭaḥ san, teṣāṁ bāhv-ādīn bhindan virājase | pāṭhāntare ūrjitā daitya-dānavā yasmiṁs tad-balam | pūrva-padena sandhir ārṣaḥ ||8||

**krama-sandarbhaḥ :** *na vyākhyātam.*

**viśvanāthaḥ :** nanu tad apy anena saha vihartu-kāmo’smīti cen maivaṁ tavāsura-saṅgrāma eva vihāra-raṅga-bhūmir ity āha—yadeti | anañjanena śrī-hariṇā he ajita ! praviṣṭorjita-daitya-dānavam iti pāṭhe ūrjitā daitya-dānavā yatra tad-balaṁ sandhir ārṣaḥ | vṛścan chindan pradhane saṅgrāme ||8||

—o)0(o—

**|| 9.5.9 ||**

sa tvaṁ jagat-trāṇa khala-prahāṇaye

nirūpitaḥ sarva-saho gadā-bhṛtā |

viprasya cāsmat-kula-daiva-hetave

vidhehi bhadraṁ tad anugraho hi naḥ ||

**śrīdharaḥ :** kiṁ ca, tvayā bhagavan-niyuktena khalānām eva daṇḍaḥ kāryaḥ, sādhavas tu rakṣaṇīyāḥ, ato viprasya rakṣaṇenāsmān anugṛhāṇety āha—sa tvam iti | he jagat-trāṇa ! sa evaṁ-bhūtas tvaṁ khalānām eva prahārārthaṁ nirūpito niyuktaḥ | ato’smat-kulasya daiva-hetave bhāgya-lābhāya viprasya bhadraṁ vidhehi tad eva no’nugrahaḥ ||9||

**krama-sandarbhaḥ :** prahāṇaye prakṛṣṭa-hāny-artham ||9||

**viśvanāthaḥ :** nanv ahaṁ tvad-vidveṣi-saṁhārāya bhagavatā niyuktas tatra na kevalam evam evety āha—he jagat-trāṇa ! khalānāṁ prahāṇaye saṁhārāya, sarvaṁ-sahaḥ sarva-bala-svarūpaḥ | yad vā, vātsalyāt sarvam apy aparādham asmākaṁ sahase iti sarva-sahaḥ | asya viprasyāparādhaḥ kṣamyatām iti bhāvaḥ | ca cāsya mad-vidveṣitvam ity āha | asmat kulasya daiva-hetave bhāgya-lābhāya viprasya bhadraṁ vidhehi ||9||

—o)0(o—

**|| 9.5.10 ||**

yady asti dattam iṣṭaṁ vā sva-dharmo vā svanuṣṭhitaḥ |

kulaṁ no vipra-daivaṁ ced dvijo bhavatu vijvaraḥ ||

**śrīdharaḥ :** sarva-sukṛtārpaṇena vipra-rakṣāṁ prārthayate, yady astīti dvābhyām | vipro daivaṁ devatā yasmiṁs tat ||10||

**krama-sandarbhaḥ :** tatra bhagavat-prīti-mātrārthaṁ yad yat kṛtaṁ, tat tac chuddhiṁ parīkṣate—yady astīti dvābhyām | dvija iti | dvijasya vijarībhāvaṁ kurvīthā ity arthaḥ | anyathāyaṁ mahān atyayaḥ syād iti bhāvaḥ ||10-11||

**viśvanāthaḥ :** tad api vipra-matyajac cakram ālakṣya śapathaṁ kurvann āha yady astīti vipra-devatākam ||10||

—o)0(o—

**|| 9.5.11 ||**

yadi no bhagavān prīta ekaḥ sarva-guṇāśrayaḥ |

sarva-bhūtātma-bhāvena dvijo bhavatu vijvaraḥ ||

**śrīdharaḥ :** tatra bhagavat-prīti-mātrārthaṁ yad yat kṛtaṁ tat-tad-buddhiṁ parīkṣyate dvija iti | dvijasya vijvarī-bhāvaṁ kurvīthā ity arthaḥ | anyathā’yaṁ mahān atyayaḥ syād iti bhāvaḥ ||11||

**krama-sandarbhaḥ :** *na vyākhyātam.*

**viśvanāthaḥ :** taṁ śapatham amānayac cakram ālokyāsādhāraṇaṁ śapatham āha yadīti sarveṣu bhūteṣu ātmana iva yo bhāvas tena yadi prītaḥ ||11||

—o)0(o—

**|| 9.5.12 ||**

**śrī-śuka uvāca—**

iti saṁstuvato rājño viṣṇu-cakraṁ sudarśanam |

aśāmyat sarvato vipraṁ pradahad rāja-yācñayā ||

**śrīdharaḥ :** rājñas tasyaiva yācñayā ||12||

**krama-sandarbhaḥ :** *na vyākhyātam.*

**viśvanāthaḥ :** vipraṁ sarvataḥ pradahad apy aśāmyat ||12||

—o)0(o—

**|| 9.5.13 ||**

sa mukto’strāgni-tāpena durvāsāḥ svastimāṁs tataḥ |

praśaśaṁsa tam urvīśaṁ yuñjānaḥ paramāśiṣaḥ ||

*na katamenāpi vyākhyātam.*

—o)0(o—

**|| 9.5.14 ||**

**durvāsā uvāca—**

aho ananta-dāsānāṁ mahattvaṁ dṛṣṭam adya me |

kṛtāgaso’pi yad rājan maṅgalāni samīhase ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** kṛtāgaso’pi tvad-amaṅgalam īhamānasyāpīty arthaḥ ||14||

—o)0(o—

**|| 9.5.15 ||**

duṣkaraḥ ko nu sādhūnāṁ dustyajo vā mahātmanām |

yaiḥ saṅgṛhīto bhagavān sātvatām ṛṣabho hariḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** duṣkaro’nugrahaḥ dustyajo’parādhaḥ | saṅgṛhīta iti yathānyair dhanāni saṅgṛhyante tathety arthaḥ | hariḥ saṅgṛhīto’pi tadīyaṁ cetasś cārayatīty arthaḥ ||15||

—o)0(o—

**|| 9.5.16-17 ||**

yan-nāma-śruti-mātreṇa pumān bhavati nirmalaḥ |

tasya tīrtha-padaḥ kiṁ vā dāsānām avaśiṣyate ||

rājann anugṛhīto’haṁ tvayātikaruṇātmanā |

mad-aghaṁ pṛṣṭhataḥ kṛtvā prāṇā yan me’bhirakṣitāḥ ||

*na katamenāpi vyākhyātam.*

—o)0(o—

**|| 9.5.18 ||**

rājā tam akṛtāhāraḥ pratyāgamana-kāṅkṣayā |

caraṇāv upasaṅgṛhya prasādya samabhojayat ||

**śrīdharaḥ :** rājety-ādi-śloka-dvayaṁ śukoktiḥ ||18||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.5.19 ||**

so’śitvādṛtam ānītam ātithyaṁ sārva-kāmikam |

tṛptātmā nṛpatiṁ prāha bhujyatām iti sādaram ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** sa durvāsā ādṛtaṁ yathā syāt tathā ānītam ātithyārtham annādikam ||19||

—o)0(o—

**|| 9.5.20 ||**

prīto’smy anugṛhīto’smi tava bhāgavatasya vai |

darśana-sparśanālāpair ātithyenātma-medhasā ||

**śrīdharaḥ :** prīto’smīti śloka-dvayaṁ punaś ca viproktiḥ | ātmani medhā yena tenātithyena ||20||

**krama-sandarbhaḥ :** *na vyākhyātam.*

**viśvanāthaḥ :** tava darśanādibhiḥ kartṛbhir anugṛhītaḥ, ata eva prītiḥ | asmīti vartamāna-nirdeśāt pūrvas tv adarśanādibhir naivānugṛhīto’ham aprīta evābhuvaṁ yatas tvāṁ nirāgasam api jvalayituṁ mahā-krodhāndhaḥ kṛtyām asṛjam | tena bhakta-karmakāṇy eva tad-viṣayaka-bhakty-utthāny eva darśanādīni yadi syus tadaiva tāni tapasvi-jñāni-viprān anugṛhṇanti nānyathety atrāham eva dṛṣṭānta iti siddhānto dhvanitaḥ | tathā ātma-medhasā ātmano mama medhasā īdṛśyā buddhyā yady ambarīṣa-vacana-grahaṇa-pratipādanīyaṁ me buddhir nābhaviṣyat, tadā katham atariṣyaṁ tena cakra-datta-mahā-tāpo’pi mama paramopakārakaḥ saṁsāra-tāraka-bhakti-mārga-jñāpako’bhūd iti bhāvaḥ ||20||

—o)0(o—

**|| 9.5.21 ||**

karmāvadātam etat te gāyanti svaḥ-striyo muhuḥ |

kīrtiṁ parama-puṇyāṁ ca kīrtayiṣyati bhūr iyam ||

**śrīdharaḥ :** bhūr iyaṁ tatra-stho janaḥ kīrtayiṣyati ||21||

**krama-sandarbhaḥ :** *na vyākhyātam.*

**viśvanāthaḥ :** avadātaṁ śuddham ||21||

—o)0(o—

**|| 9.5.22 ||**

**śrī-śuka uvāca—**

evaṁ saṅkīrtya rājānaṁ durvāsāḥ paritoṣitaḥ |

yayau vihāyasāmantrya brahma-lokam ahaitukam ||

**śrīdharaḥ :** *na vyākhyātam.*

**krama-sandarbhaḥ :** ahaitukam iti | na vidyante haitukāḥ śuṣka-tarka-niṣṭha-veda-bahir-mukhā yatra tam ity arthaḥ ||22||

**viśvanāthaḥ :** brahma-lokam iti tatratya-brahmānubhavinaḥ sva-bandhūn prati svīya-svāsthyaṁ harer bhakta-vaśyatāṁ bhaktānāṁ bhakteś mahā-prabhāvaṁ vaktum iti bhāvaḥ | na vidyante haitukāḥ śuṣka-tarka-niṣṭhā yatra tam ||22||

—o)0(o—

**|| 9.5.23 ||**

saṁvatsaro’tyagāt tāvad yāvatā nāgato gataḥ |

munis tad-darśanākāṅkṣo rājāb-bhakṣo babhūva ha ||

**śrīdharaḥ :** tasya dhairyātiśayam āha—gato munir yāvatā nāgatas tāvat saṁvatsaro’tikrānta iti ||23||

**krama-sandarbhaḥ :** ab-bhakṣaḥ pūrvam ab-mātraṁ bhakṣitavān rājā tad-darśanākāṅkṣa eva babhūva, na tu tāvan-mātram api bhakṣitavān ity arthaḥ | dvijopayogātipavitram iti dvijānāṁ bhāgavata-pradhānānām upayogena śrī-bhagavataḥ prīty-atiśayāt ||23||

**viśvanāthaḥ :** gato munir yāvatā kālena nāgatas tāvat saṁvatsaro’tyagāt niṣkrāntaḥ ||23||

—o)0(o—

**|| 9.5.24 ||**

gate’tha durvāsasi so’mbarīṣo

dvijopayogātipavitram āharat |

ṛṣer vimokṣaṁ vyasanaṁ ca vīkṣya

mene sva-vīryaṁ ca parānubhāvam ||

**śrīdharaḥ :** dvijasyopayogena bhojanenāti-pavitram āharad bubhuje | sva-vīryaṁ ca dhairyādi-lakṣaṇaṁ parānubhāvaṁ bhagavataḥ prabhāvaṁ mene ||24||

**krama-sandarbhaḥ :** *na vyākhyātam.*

**viśvanāthaḥ :** dvijasya upayogena atipavitram āharat āhāraṁ kṛtavān | sva-vīryaṁ ca dhairyādi-lakṣaṇaṁ parasya bhagavata evānubhāvaṁ prabhāvaṁ, na tu svasya ||24||

—o)0(o—

**|| 9.5.25 ||**

evaṁ-vidhāneka-guṇaḥ sa rājā

parātmani brahmaṇi vāsudeve |

kriyā-kalāpaiḥ samuvāha bhaktiṁ

yayāviriñcyān nirayāṁś cakāra ||[[10]](#footnote-10)

**madhvaḥ[[11]](#footnote-11) :** brahmādi-bhakti-koṭy-aṁśād aṁśo naivāmbarīṣake |

naivānyasya ca kasyāpi tathāpi harir īśvaraḥ ||

tātkālikopaceyatvāt teṣāṁ yaśasa ādirāṭ |

brahmādayaś ca tat-kīrtiṁ vyañjayāmāsur uttamāḥ ||

mohanāya ca daityānāṁ brahmāder nindanāya ca |

anyārthaṁ ca svayaṁ viṣṇur brahmādyāś ca nirāśiṣaḥ ||

mānuṣeṣūttamatvāc ca teṣāṁ bhakty-ādibhir guṇaiḥ ||

brahmāder viṣṇv-adhīnatva-jñāpanāya ca kevalam |

durvāsāś ca svayaṁ rudras tathāpy anyāyyam uktavān ||

tasyāpy anugrahārthāya darpa-nāśārtham eva ca || iti gāruḍe ||25||[[12]](#footnote-12)

**śrīdharaḥ :** evaṁ-vidhā aneke guṇā yasya saḥ | ā-viriñcān viriñca-pada-sahitān bhogān niraya-prāyān apaśyad ity arthaḥ ||25||

**caitanya-mata-mañjuṣā :** parātmani brahmaṇi vāsudeva ity-ādi | vāsudeve vasudevātmaje śrī-kṛṣṇe brahmaṇi adhiṣṭhāne paramātmaṇi paraḥ parātparaḥ parama-nityaḥ paramottame ātmā śrī-vigraho’sya ||25||

**krama-sandarbhaḥ :** *na vyākhyātam.*

**viśvanāthaḥ :** parātmanīti paramātmā brahma bhagavān ity eka-tattvo yo vāsudevas tasmin | kriyā-kalāpair mandira-mārjanādyair yayā bhaktyā āviriñcyāt bhogān naraka-tulyān ||25||

—o)0(o—

**|| 9.5.26 ||**

**śrī-śuka uvāca—**

athāmbarīṣas tanayeṣu rājyaṁ

samāna-śīleṣu visṛjya dhīraḥ |

vanaṁ viveśātmani vāsudeve

mano dadhad dhvasta-guṇa-pravāhaḥ ||

**śrīdharaḥ :** *na vyākhyātam.*

**krama-sandarbhaḥ :** tādṛśopadravāntaram āśaṅkya putrasya yogyatāṁ dṛṣṭvā ca tatra sthitiṁ vihāya vane mānasa-sevāyām eva manaś cakārety āha—atheti ||26||

**viśvanāthaḥ :** mano dadhat mano dhātuṁ vanaṁ viveśa ||26||

—o)0(o—

**|| 9.5.27 ||**

ity etat puṇyam ākhyānam ambarīṣasya bhūpate |

saṅkīrtayann anudhyāyan bhakto bhagavato bhavet ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** nanu sa vai manaḥ kṛṣṇa-padāravindayor ity uktergārhasthye’pi sampūrṇaṁ mano bhagavaty āsīd eva satyaṁ bhaktāv anurāgiṇaḥ khalu mahā-dhana-gṛdhnor vaṇija iva svabhāvo bhavet | koṭīśvaro’pi vaṇig ātmānam alpa-dhanaṁ manyamāno dhanam upārjayituṁ yathā samudrāntam api gacchati tathaiva bhakto’pi bhaktim upārjayitum iti ||27||

—o)0(o—

|| \***9.5.28 ||**

ambarīṣasya caritaṁ ye śṛṇvanti mahātmanaḥ |  
muktiṁ prayānti te sarve bhaktyā viṣṇoḥ prasādataḥ ||

*na katamenāpi vyākhyātam.*

iti sārārtha-darśinyāṁ harṣiṇyāṁ bhakta-cetasām |

navame pañcamo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ navama-skandhe

ambarīṣa-carite pañcamo’dhyāyaḥ |

|| 9.5 ||

(9.6)

### atha ṣaṣṭho’dhyāyaḥ

## saubharyākhyāne

**|| 9.6.1 ||**

**śrī-śuka uvāca—**

virūpaḥ ketumān chambhur ambarīṣa-sutās trayaḥ |

virūpāt pṛṣadaśvo’bhūt tat-putras tu rathītaraḥ ||

**śrīdharaḥ :**

ṣaṣṭhārambhe’mbarīṣasya vaṁśam uktvā tataḥ param |

ṣaṣṭhādy-aṣṭabhir adhyāyair ikṣvakor vaṁśa ucyate ||

tatra ṣaṣṭhe śaśādādir māndhātranto nirūpyate |

prasaṅgāt saubharer ākhyā māndhātṛ-tanayāpateḥ ||

**krama-sandarbhaḥ :** *na vyākhyātam.*

**viśvanāthaḥ :**

ṣaṣṭhe śaśādendra-vāha-yuvanāśva-kathocyate |

māndhātuś ca caritrāntaḥ saubharyākhyānam adbhutam ||

—o)0(o—

**|| 9.6.2 ||**

rathītarasyāprajasya bhāryāyāṁ tantave’rthitaḥ |

aṅgirā janayām āsa brahma-varcasvinaḥ sutān ||

**śrīdharaḥ, krama-sandarbhaḥ** : *na vyākhyātam.*

**viśvanāthaḥ :** tantave santānārtham ||2||

—o)0(o—

**|| 9.6.3 ||**

ete kṣetra-prasūtā vai punas tv āṅgirasāḥ smṛtāḥ |

rathītarāṇāṁ pravarāḥ kṣetropetā dvi-jātayaḥ ||

**śrīdharaḥ :** ye aṅgirasā janitā eti rathītarasya kṣetre prasūtatvena rathītara-gotrāḥ santo’ṅgiraso vīryeṇa prasūtatvād āṅgirasāś ca punar api rathītarāṇām anyeṣāṁ jātānāṁ pravarā mukhyāḥ smṛtāḥ | yataḥ kṣatropetā brāhmaṇā ity arthaḥ ||3||

**krama-sandarbhaḥ :** *na vyākhyātam.*

**viśvanāthaḥ :** rathītarasya kṣetre bhāryāyāṁ prasūtatvād aṅgiraso vīrya-jātatvāt ītī rathītara-pravara-putratvena prasiddhāḥ kṣetropetā dvijātayo viprāḥ | dve jātī yeṣāṁ te ity anvartha-saṁjñā ||3||

—o)0(o—

**|| 9.6.4 ||**

kṣuvatas tu manor jajñe ikṣvākur ghrāṇataḥ sutaḥ |

tasya putra-śata-jyeṣṭhā vikukṣi-nimi-daṇḍakāḥ ||

**śrīdharaḥ :** tad evaṁ manor daśasu putreṣu pṛṣadhraś ca kaviś ca viraktatvān na vaṁśa-pravartakau | karūṣādīnāṁ ca saptānāṁ vaṁśās tāratamya-krameṇoktāḥ | idānīm ativitatam ikṣvākor vaṁśam āha—kṣuvatas tv ity-ādinā yāvat soma-vaṁśa-prastāvaḥ | kṣutaṁ kurvato manor ghrānato jajñe | śraddhāyāṁ janayām āsa daśa-putrān iti pūrvoktaṁ bāhulyābhiprāyeṇeti draṣṭavyam | putrāṇāṁ śate jyeṣṭhāḥ ||4||

**krama-sandarbhaḥ :** *na vyākhyātam.*

**viśvanāthaḥ :** manor jyeṣṭha-putrasyātivitatam ikṣvākor vaṁśam āha—kṣuvatas tv ity-ādinā | kṣutaṁ kurvato manor ghrāṇato jajñe | śraddhāyāṁ janayāmāsa daśa-putrān iti tu bāhulyābhiprāyeṇeti svāmi-caraṇāḥ ||4||

—o)0(o—

**|| 9.6.5 ||**

teṣāṁ purastād abhavann āryāvarte nṛpā nṛpa |

pañca-viṁśatiḥ paścāc ca trayo madhye’pare’nyataḥ ||

**śrīdharaḥ :** āryāvartaḥ puṇya-bhūmir madhyaṁ vindhya-himālayoḥ | tasmin purastāt samudra-paryantaṁ maṇḍala-vibhāgena pañca-viṁśatir nṛpā abhavan | he nṛpa, tathaiva paścāc ca pañca-viṁśatiḥ | madhye tu jyeṣṭhās trayaḥ | apare tv anyato dakṣiṇottarādiṣu ||5||

**krama-sandarbhaḥ :** *na vyākhyātam.*

**viśvanāthaḥ :** āryāvartaḥ puṇya-bhūmir madhyaṁ vindhya-himālayoḥ | tasmin purastāt samudra-paryantaṁ pṛthak pṛthaṅ maṇḍaleṣu pañca-viṁśatir nṛpā abhavan | paścāc ca tathaiva pañca-viṁśatiḥ | madhye jyeṣṭhās trayaḥ | apare tv anyato’nyatra dakṣiṇottarādiṣu ||5||

—o)0(o—

**|| 9.6.6 ||**

sa ekadāṣṭakā-śrāddhe ikṣvākuḥ sutam ādiśat |

māṁsam ānīyatāṁ medhyaṁ vikukṣe gaccha mā ciram ||

**śrīdharaḥ :** vikukṣir eva śaśāda iti viśruta iti vakṣyati tatra hetum āha—sa ekadeti caturbhiḥ ||6||

**krama-sandarbhaḥ :** *na vyākhyātam.*

**viśvanāthaḥ :** vikukṣiḥ śaśāda-saṁjño’bhūt | tatra hetum āha—sa ekadeti caturbhiḥ ||6||

—o)0(o—

**|| 9.6.7 ||**

tatheti sa vanaṁ gatvā mṛgān hatvā kriyārhaṇān |

śrānto bubhukṣito vīraḥ śaśaṁ cādad apasmṛtiḥ ||

**śrīdharaḥ :** kriyārhaṇān śrāddhārhān | ādad abhakṣayat ||7||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.6.8 ||**

śeṣaṁ nivedayām āsa pitre tena ca tad-guruḥ |

coditaḥ prokṣaṇāyāha duṣṭam etad akarmakam ||

**śrīdharaḥ :** tad-gurur vasiṣṭhaḥ | prokṣaṇāya śrāddhocita-saṁskārāya ||8||

**krama-sandarbhaḥ :** *na vyākhyātam.*

**viśvanāthaḥ :** tad-gurur vaśiṣṭhaḥ | duṣṭam ity agra-bhāgasya vikukṣiṇā bhuktatvāt ||8||

—o)0(o—

**|| 9.6.9 ||**

jñātvā putrasya tat karma guruṇābhihitaṁ nṛpaḥ |

deśān niḥsārayām āsa sutaṁ tyakta-vidhiṁ ruṣā ||

**śrīdharaḥ :** tyakto vidhiḥ sad-ācāro yana tam ||9||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.6.10 ||**

sa tu vipreṇa saṁvādaṁ jñāpakena samācaran |

tyaktvā kalevaraṁ yogī sa tenāvāpa yat param ||

**śrīdharaḥ :** sa tv ikṣvākuḥ | jñāpakena vasiṣṭhena | rājya-bhogena virakto yogī saṁstena kalevaraṁ tyaktvā sa yat paraṁ tattvaṁ tad avāpa ||10||

**krama-sandarbhaḥ :** samācaran babhūveti śeṣaḥ | samācarad iti pāṭhe tu dvitīyaṁ sa iti padaṁ sārthakam eva | kvacic ca ṭīkā-pāṭhaḥ | sa yat paraṁ tattvaṁ tad avāpeti ||10||

**viśvanāthaḥ :** sa tv ikṣvākuḥ | jñāpakena jñāna-dāyinā asiṣṭhena ||10||

—o)0(o—

**|| 9.6.11 ||**

pitary uparate’bhyetya vikukṣiḥ pṛthivīm imām |

śāsad īje hariṁ yajñaiḥ śaśāda iti viśrutaḥ ||

**śrīdharaḥ :** śāsat pālayan harim īje ||11||

**krama-sandarbhaḥ :** tenaiva para-datta-jñāna-prabhāvena jīvad-daśāyām api doṣātikramam āha—pitarīti | īje harim iti hari-yajana-prabhāveṇaiva pitṛ-tyāga-doṣaṁ cātikrāntavān iti jñeyam *||*11||

**viśvanāthaḥ :** śāsat pālayan san ||11||

—o)0(o—

**|| 9.6.12 ||**

purañjayas tasya suta indravāha itīritaḥ |

kakutstha iti cāpy uktaḥ śṛṇu nāmāni karmabhiḥ ||

**śrīdharaḥ :** daitya-purasya jayāt purañjayaḥ, indro vāho yasyetīndra-vāhaḥ, kakudi sthitatvāt kakut-stha iti ca, śaśāda-sutasya trīṇi nāmāni tat-tat-karma-nimittāni ||12||

**krama-sandarbhaḥ :** *na vyākhyātam.*

**viśvanāthaḥ :** daitya-purasya jayāt purañjayaḥ, indro vāho’syetīndra-vāhaḥ, kakudi sthitatvāt kakut-stha iti | karmabhir iti yaiḥ karmabhis trīṇi nāmāni tāni śṛṇv ity arthaḥ ||12||

—o)0(o—

**|| 9.6.13 ||**

kṛtānta āsīt samaro devānāṁ saha dānavaiḥ |

pārṣṇigrāho vṛto vīro devair daitya-parājitaiḥ ||

**śrīdharaḥ :** tāny eva vyācakṣāṇa āha—kṛtānta iti saptabhiḥ | kṛtaṁ viśvam antayatīti tathā pārṣṇigrāhaḥ sahāyaḥ ||13||

**krama-sandarbhaḥ :** *na vyākhyātam.*

**viśvanāthaḥ :** kṛtasya viśvasyānto nāśo yasmāt tādṛśaḥ samara āsīt, tatra devaiḥ pārṣṇigrāho vṛtaḥ ||13||

—o)0(o—

**|| 9.6.14 ||**

vacanād deva-devasya viṣṇor viśvātmanaḥ prabhoḥ |

vāhanatve vṛtas tasya babhūvendro mahā-vṛṣaḥ ||

**śrīdharaḥ :** indro yadi mama vāhanaṁ syāt tarhi daityān haniṣyāmīti tena vāhanatvena vṛtaḥ sann indro lajjayā tad anaṅgī-kurvan viṣṇor vacanāt tasya vāhanatvāya mahān vṛṣo babhūvety arthaḥ ||14||

**krama-sandarbhaḥ :** *na vyākhyātam.*

**viśvanāthaḥ :** indro yadi mama vāhanaṁ syāt, tadā daityān haniṣyāmīti tena vāhanatvena vṛtaḥ sann indro lajjayā tad anaṅgīkurvan viṣṇor vacanāt tasya vāhanaṁ mahā-vṛṣo babhūvety arthaḥ ||14||

—o)0(o—

**|| 9.6.15-16 ||**

sa sannaddho dhanur divyam ādāya viśikhān chitān |

stūyamānas tam āruhya yuyutsuḥ kakudi sthitaḥ ||

tejasāpyāyito viṣṇoḥ puruṣasya mahātmanaḥ |

pratīcyāṁ diśi daityānāṁ nyaruṇat tridaśaiḥ puram ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** sa purañjayaḥ vṛṣaṁ samāruhyetīndravāhaḥ kakudi sthita iti kakutsthaś cābhūt | tridaśaiḥ sahitaḥ puraṁ nyaruṇat ||15-16||

—o)0(o—

**|| 9.6.17 ||**

tais tasya cābhūt pradhanaṁ tumulaṁ loma-harṣaṇam |

yamāya bhallair anayad daityān abhiyayur mṛdhe ||

**śrīdharaḥ :** ye’bhimukhaṁ yayuḥ, tān yamaṁ darśayituṁ sa-dehān eva bhallair anayad ity arthaḥ ||17||

**krama-sandarbhaḥ :** *na vyākhyātam.*

**viśvanāthaḥ :** yamāya anayat yamaṁ mṛtyuṁ prāpayāmāsa, gaty-arthe karmaṇīti caturthī ||17||

—o)0(o—

**|| 9.6.18 ||**

tasyeṣu-pātābhimukhaṁ yugāntāgnim ivolbaṇam |

visṛjya dudruvur daityā hanyamānāḥ svam ālayam ||

**śrīdharaḥ :** tac ca dṛṣṭvā’nye dudruvuḥ | svam ālayaṁ pātālam ||18||

**krama-sandarbhaḥ :** *na vyākhyātam.*

**viśvanāthaḥ :** daityāvaśiṣṭā ālayaṁ pātālam ||18||

—o)0(o—

**|| 9.6.19 ||**

jitvā paraṁ dhanaṁ sarvaṁ sastrīkaṁ vajra-pāṇaye |

pratyayacchat sa rājarṣir iti nāmabhir āhṛtaḥ ||

**śrīdharaḥ :** iti etaiḥ karmabhiḥ | purañjayādi-nāmabhir āhṛto vyaḥṛtaḥ | pāṭhāntare āhūta ity arthaḥ ||19||

**krama-sandarbhaḥ :** *na vyākhyātam.*

**viśvanāthaḥ :** jitvā puram iti purañjayaḥ | sa vajrapāṇiḥ pratyayacchat punas tasya rājarṣe rājarṣaye dadau | ata eva sa rājarṣiḥ nāmabhiḥ purañjayādibhir āhṛto vyaḥṛtaḥ | āhuta iti pāṭhe āhūta ity arthaḥ ||19||

—o)0(o—

**|| 9.6.20 ||**

purañjayasya putro’bhūd anenās tat-sutaḥ pṛthuḥ |

viśvagandhis tataś candro yuvanāśvas tu tat-sutaḥ ||

*na katamenāpi vyākhyātam.*

—o)0(o—

**|| 9.6.21 ||**

śrāvastas tat-suto yena śrāvastī nirmame purī |

bṛhadaśvas tu śrāvastis tataḥ kuvalayāśvakaḥ ||

**śrīdharaḥ :** śrāvastiḥ śrāvastasya putraḥ | kuvalayāśvaka eva dhundhumāra iti khyātaḥ ||21||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.6.22 ||**

yaḥ priyārtham utaṅkasya dhundhu-nāmāsuraṁ balī |

sutānām eka-viṁśatyā sahasrair ahanad vṛtaḥ ||

**śrīdharaḥ :** tatra kāraṇam āha—ya iti | sutānām eka-viṁśatyā sahasrair vṛtaḥ san hatavān ||22||

**krama-sandarbhaḥ :** *na vyākhyātam.*

**viśvanāthaḥ :** sutānām eka-viṁśatyā sahasrair vṛtaḥ sann ahanat ||22||

—o)0(o—

**|| 9.6.23-24 ||**

dhundhumāra iti khyātas tat-sutās te ca jajvaluḥ |

dhundhor mukhāgninā sarve traya evāvaśeṣitāḥ ||

dṛḍhāśvaḥ kapilāśvaś ca bhadrāśva iti bhārata |

dṛḍhāśva-putro haryaśvo nikumbhas tat-sutaḥ smṛtaḥ ||

**śrīdharaḥ :** dhundhumāra iti ceti ca-kārasyānvayaḥ ||23-24||

**krama-sandarbhaḥ :** dṛḍhāśva iti | nikumbhasya barhaṇāśvaḥ kṛśāśvaś cety arthaḥ ||24||

**viśvanāthaḥ :** *na vyākhyātam.*

—o)0(o—

**|| 9.6.25 ||**

bahulāśvo nikumbhasya kṛśāśvo’thāsya senajit |

yuvanāśvo’bhavat tasya so’napatyo vanaṁ gataḥ ||

**śrīdharaḥ :** atha tasmān nikumbhāt kṛśāśvaḥ ||25||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.6.26 ||**

bhāryā-śatena nirviṇṇa ṛṣayo’sya kṛpālavaḥ |

iṣṭiṁ sma vartayāṁ cakrur aindrīṁ te susamāhitāḥ ||

**śrīdharaḥ :** bhāryāṇāṁ śatena saha | asya putrārtham indra-devatyām iṣṭiṁ vartayām āsuḥ | smetyāścarye ||26||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.6.27 ||**

rājā tad-yajña-sadanaṁ praviṣṭo niśi tarṣitaḥ |

dṛṣṭvā śayānān viprāṁs tān papau mantra-jalaṁ svayam ||

**śrīdharaḥ :** tad evāha—rājeti ṣaḍbhiḥ | tarṣitas tṛṣitaḥ san jalārthaṁ praviṣṭo mantrābhimantritaṁ jalaṁ patnyai deyaṁ svayaṁ papau ||27||

**krama-sandarbhaḥ :** *na vyākhyātam.*

**viśvanāthaḥ :** tarṣitas tṛṣṇārtaḥ | mantrādibhir mantritaṁ patnyai deyaṁ svayaṁ papau ||27||

—o)0(o—

**|| 9.6.28 ||**

utthitās te niśamyātha vyudakaṁ kalaśaṁ prabho |

papracchuḥ kasya karmedaṁ pītaṁ puṁsavanaṁ jalam ||

**śrīdharaḥ :** vyudakaṁ nirudakam | puṁ-savanaṁ putrotpatti-kāraṇam ||28||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.6.29 ||**

rājñā pītaṁ viditvā vai īśvara-prahitena te |

īśvarāya namaś cakrur aho daiva-balaṁ balam ||

**śrīdharaḥ :** aho daiva-balam eva mukhyaṁ balaṁ puruṣa-balaṁ tu na kiñcid iti vadanta īśvarāya namaskāraṁ cakruḥ ||29||

**krama-sandarbhaḥ :** *na vyākhyātam.*

**viśvanāthaḥ :** daiva-balam eva balam iti vadantaḥ ||29||

—o)0(o—

**|| 9.6.30 ||**

tataḥ kāla upāvṛtte kukṣiṁ nirbhidya dakṣiṇam |

yuvanāśvasya tanayaś cakravartī jajāna ha ||

*na katamenāpi vyākhyātam.*

—o)0(o—

**|| 9.6.31 ||**

kaṁ dhāsyati kumāro’yaṁ stanye rorūyate bhṛśam |

māṁ dhātā vatsa mā rodīr itīndro deśinīm adāt ||

**śrīdharaḥ :** ayaṁ kaṁ dhāsyati pāsyatīti duḥkhitair viprair ukte sati tasyām iṣṭyām ārādhita indro māṁ dhātā pātā he vatsa, mā rodīr iti bruvan deśinīṁ tarjanīm adād ity arthaḥ ||31||

**krama-sandarbhaḥ :** *na vyākhyātam.*

**viśvanāthaḥ :** ayaṁ kaṁ dhāsyati pāsyatīti viprair ukte sati tasyām iṣṭyām ārādhita indro māṁ dhātā pātā | he vatsa, mā rodīr iti bruvan deśinīṁ tarjanīm adād ity arthaḥ ||31||

—o)0(o—

**|| 9.6.32 ||**

na mamāra pitā tasya vipra-deva-prasādataḥ |

yuvanāśvo’tha tatraiva tapasā siddhim anvagāt ||

**śrīdharaḥ :** tasya pitā yuvanāśvo bhinna-kukṣir api na mamāra kintu kālāntare tapasā siddhim anvagāta ||32||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.6.33 ||**

trasaddasyur itīndro’ṅga vidadhe nāma yasya vai |

yasmāt trasanti hy udvignā dasyavo rāvaṇādayaḥ ||

**śrīdharaḥ :** māndhātur mahimānam āha—trasaddasyur iti ṣaḍbhiḥ | aṅga he rājan, yasmāmāndhātur dasyava udvignāḥ kampitāḥ santas trasanty ata indro yasya trasaddasyur iti nāma vidadhe | sa māndhātāvanīm ekaḥ śaśāsety uttareṇānvayaḥ |

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.6.34 ||**

yauvanāśvo’tha māndhātā cakravarty avanīṁ prabhuḥ |

sapta-dvīpavatīm ekaḥ śaśāsācyuta-tejasā ||

**śrīdharaḥ :** acyutasya tejasā | apracyuta-tejaseti vā |

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.6.35-37 ||**

īje ca yajñaṁ kratubhir ātma-vid bhūri-dakṣiṇaiḥ |

sarva-devamayaṁ devaṁ sarvātmakam atīndriyam ||

dravyaṁ mantro vidhir yajño yajamānas tathartvijaḥ |

dharmo deśaś ca kālaś ca sarvam etad yad ātmakam ||

yāvat sūrya udeti sma yāvac ca pratitiṣṭhati |

tat sarvaṁ yauvanāśvasya māndhātuḥ kṣetram ucyate ||

**śrīdharaḥ :** ātma-vid api sa yajñaṁ viṣṇum īje | tam eva viśinaṣṭi—sarva-devam ayam iti sārdhena ||35|| pratitiṣṭhaty astaṁ gacchati ||37||

**śrīdharaḥ :**

**krama-sandarbhaḥ :** *na vyākhyātam.*

**viśvanāthaḥ :** pratitiṣṭhaty astaṁ gacchati ||37||

—o)0(o—

**|| 9.6.38 ||**

śaśabindor duhitari bindumatyām adhān nṛpaḥ |

purukutsam ambarīṣaṁ mucukundaṁ ca yoginam |

teṣāṁ svasāraḥ pañcāśat saubhariṁ vavrire patim ||

**śrīdharaḥ :** prasaṅgāt saubhareś caritam āha—teṣām iti yāvat samāpti | teṣāṁ svasāro māndhātuḥ kanyāḥ ||38||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.6.39-40 ||**

yamunāntar-jale magnas tapyamānaḥ paraṁ tapaḥ |

nirvṛtiṁ mīna-rājasya dṛṣṭvā maithuna-dharmiṇaḥ ||

jāta-spṛho nṛpaṁ vipraḥ kanyām ekām ayācata |

so’py āha gṛhyatāṁ brahman kāmaṁ kanyā svayaṁvare ||

**śrīdharaḥ :** nanu mahā-tāpasasya kuto vivāha-prasaṅgaḥ ? kathaṁ vā jarā-jarjaraṁ taṁ rāja-kanyā vavrire ? tad āha—yamunāntar-jala iti ṣaḍbhiḥ ||39|| nṛpaṁ māndhātāram | so’pi māndhātā svayaṁvare kāmaṁ gṛhyatām ity āha ||40||

**krama-sandarbhaḥ :** *na vyākhyātam.*

**viśvanāthaḥ :** nanu mahā-tāpasvinā saubhariṇā kathaṁ tā vyūḍhāḥ ? kathaṁ vā jarā-jarjaraṁ tā rāja-kanyā vavrire ? tatrāha—yamuneti ||39|| tato jalād utthāya mathurām āgatya nṛpaṁ māndhātāram ||40||

—o)0(o—

**|| 9.6.41 ||**

sa vicintyāpriyaṁ strīṇāṁ jaraṭho’ham asan-mataḥ |

valī-palita ejat-ka ity ahaṁ pratyudāhṛtaḥ ||

**śrīdharaḥ :** sa vipraḥ strīṇām apriyaṁ māṁ vicintyānenāhaṁ pratyuktaḥ, ata ātmānaṁ tathā sādhayiṣyāmīti vyavasito niścitavān iti dvayor anvayaḥ | apriyatve hetuḥ—jaraṭho vṛddhaḥ | valībhir yuktaḥ palitaś ca | ejat-kaḥ kampamāna-śirāḥ | tāpasatvādinā vā’sammato’ham iti kṛtvā ||41||

**krama-sandarbhaḥ :** *na vyākhyātam.*

**viśvanāthaḥ :** ejat-kaḥ kampamāna-śirāḥ | pratyudāhṛtaḥ pratyākhyātaḥ ||41||

—o)0(o—

**|| 9.6.42 ||**

sādhayiṣye tathātmānaṁ sura-strīṇām abhīpsitam |

kiṁ punar manujendrāṇām iti vyavasitaḥ prabhuḥ ||

**śrīdharaḥ :** tathety asya prapañcaḥ, sura-strīṇām apīpsitaṁ, kiṁ punar manujendrāṇāṁ yāḥ striyas tāsām iti ||42||

**krama-sandarbhaḥ :** *na vyākhyātam.*

**viśvanāthaḥ :** iti vyavasitaḥ niścitavān ||42||

—o)0(o—

**|| 9.6.43 ||**

muniḥ praveśitaḥ kṣatrā kanyāntaḥpuram ṛddhimat |

vṛtaḥ sa rāja-kanyābhir ekaṁ pañcāśatā varaḥ ||

**śrīdharaḥ :** tataḥ kiṁ vṛttaṁ tad āha—munir iti dvābhyām | kṣatrā pratīhāreṇa | pañcā-śatāpi rāja-kanyābhiḥ sa eka eva varo vṛtaḥ ||43||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.6.44 ||**

tāsāṁ kalir abhūd bhūyāṁs tad-arthe’pohya sauhṛdam |

mamānurūpo nāyaṁ va iti tad-gata-cetasām ||

*na katamenāpi vyākhyātam.*

—o)0(o—

**|| 9.6.45 ||**

sa bahv-ṛcas tābhir apāraṇīya-

tapaḥ-śriyānarghya-paricchadeṣu |

gṛheṣu nānopavanāmalāmbhaḥ-

saraḥsu saugandhika-kānaneṣu ||

**śrīdharaḥ :** tasya gārhasthyaṁ varṇayati—sa iti caturbhiḥ | bahv-ṛca iti mantra-sāmarthyam uktam | tābhiḥ saha reme ity uttareṇānvayaḥ | kva reme ? apāraṇīyaṁ durantaṁ yat tapaḥ, tasya śriyā samṛddhyānarghyāḥ paricchadā yeṣu, teṣu gṛheṣu tathā nānā-vidheṣūpavaneṣu ca | amalāny ambhāṁsi yeṣāṁ, teṣu saraḥsu ca | kathaṁ-bhūteṣu ? saugandhikānāṁ kahlārāṇāṁ ca kānanāni stomā yeṣu ||45||

**krama-sandarbhaḥ :** *na vyākhyātam.*

**viśvanāthaḥ :** bahv-ṛca ity etādṛśa-sampatti-sṛṣṭau mantra-sāmarthyam eva kāraṇam iti bhāvaḥ | apāraṇīyam anyair aśakyaṁ yat tapaḥ, tasya śriyā samṛddhyā sṛṣṭeṣu gṛheṣu gṛhopalakṣiteṣu vividha-pureṣu ca ||45||

—o)0(o—

**|| 9.6.46 ||**

mahārha-śayyāsana-vastra-bhūṣaṇa-

snānānulepābhyavahāra-mālyakaiḥ |

svalaṅkṛta-strī-puruṣeṣu nityadā

reme’nugāyad-dvija-bhṛṅga-vandiṣu ||

**śrīdharaḥ :** kathaṁ-bhūteṣu gṛhādiṣu ? svalaṅkṛṭāḥ striyaḥ puruṣāś ca yeṣu | anu gāyanto dvijāś ca pakṣiṇo bhṛṅgāś ca vandinaś ca yeṣu | kathaṁ-bhūtaḥ ? mahārha-śayyādibhir upalakṣitaḥ san ||46||

**krama-sandarbhaḥ :** *na vyākhyātam.*

**viśvanāthaḥ :** mahārha-śayyādibhir upalakṣito reme ||46||

—o)0(o—

**|| 9.6.47 ||**

yad-gārhasthyaṁ tu saṁvīkṣya sapta-dvīpavatī-patiḥ |

vismitaḥ stambham ajahāt sārvabhauma-śriyānvitam ||

**śrīdharaḥ, viśvanāthaḥ :** stambhaṁ garvam ||47||

**krama-sandarbhaḥ :** *na vyākhyātam.*

—o)0(o—

**|| 9.6.48 ||**

evaṁ gṛheṣv abhirato viṣayān vividhaiḥ sukhaiḥ |

sevamāno na cātuṣyad ājya-stokair ivānalaḥ ||

**śrīdharaḥ :** ājya-stokair ghṛta-bindubhiḥ ||48||

**krama-sandarbhaḥ :** *na vyākhyātam.*

**viśvanāthaḥ :** ājyasya stokair bindubhiḥ ||48||

—o)0(o—

**|| 9.6.49 ||**

sa kadācid upāsīna ātmāpahnavam ātmanaḥ |

dadarśa bahv-ṛcācāryo mīna-saṅga-samutthitam ||

**śrīdharaḥ :** idānīṁ tasyānutāpa-pūrvakaṁ vānaprasthāśramam āha—sa kadācid iti saptabhiḥ | ātmano manaso hetor ātmano’pahnavaṁ tapo-hāṇiṁ dadarśa ||49||

**krama-sandarbhaḥ :** *na vyākhyātam.*

**viśvanāthaḥ :** evaṁ tasya garuḍāparādhasya gṛhāveśa-prāpakasya bhogās te punar vivekodayam āha—sa iti saptabhiḥ | ātmanaḥ svasmād eva hetor ātmana ātmānandasya apahnavaṁ vañcanaṁ mīna-saṅga-samutthitam iti mīna-saṅgasya kāraṇaṁ tu mīna-rakṣārthaṁ garuḍa-nivāraṇa-rūpo’parādha eva jñeyaḥ ||49||

—o)0(o—

**|| 9.6.50 ||**

aho imaṁ paśyata me vināśaṁ

tapasvinaḥ sac-carita-vratasya |

antarjale vāri-cara-prasaṅgāt

pracyāvitaṁ brahma ciraṁ dhṛtaṁ yat ||

**śrīdharaḥ :** saṁś cāsau carita-vrataś ca yo’haṁ tasya | brahma tapaḥ ||50||

**krama-sandarbhaḥ :** *na vyākhyātam.*

**viśvanāthaḥ :** brahma tapaḥ ||50||

—o)0(o—

**|| 9.6.51 ||**

saṅgaṁ tyajeta mithuna-vratīnāṁ mumukṣuḥ

sarvātmanā na visṛjed bahir-indriyāṇi |

ekaś caran rahasi cittam ananta īśe

yuñjīta tad-vratiṣu sādhuṣu cet prasaṅgaḥ ||

**śrīdharaḥ :** mithuna-vratināṁ dāmpatya-dharma-vatāṁ ced yadi prasaṅgaḥ, tarhi tad-vratiṣu īśvarārtha-dharma-pareṣv eva kārya iti śeṣaḥ ||51||

**krama-sandarbhaḥ :** kadā tādṛśaḥ san cittaṁ yuñjīta ? tatrāha—tad-vratiṣv iti ||51||

**viśvanāthaḥ :** tasmād anyo mādṛśo mā bhavatv iti sanirvedam āha—saṅgam iti dvābhyām | bahir-indriyāṇi na visṛjed ity antar-indriyāṇi na visṛjed iti vidhātum aśakteḥ | aśakyānuṣṭhānakasya vidher aprāmāṇyād iti bhāvaḥ | tad-vratiṣu ananta-bhakti-niṣṭheṣu sādhuṣu yadi prakṛṣṭaḥ saṅgaḥ syād iti mama tu tad-abhāvād eva garuḍe doṣa-darśana-janito mithuna-vratino mīnasya saṅgo’bhūd iti bhāvaḥ | cet prasaṅga ity atra nañ adhyāhāryaḥ ||51||

—o)0(o—

**|| 9.6.52 ||**

ekas tapasvy aham athāmbhasi matsya-saṅgāt

pañcāśad āsam uta pañca-sahasra-sargaḥ |

nāntaṁ vrajāmy ubhaya-kṛtya-manorathānāṁ

māyā-guṇair hṛta-matir viṣaye’rtha-bhāvaḥ ||

**śrīdharaḥ :** saṅgāj jātaṁ doṣaṁ prapañcayati—eka iti | pañcā-śatā bhāryābhiḥ saṁbandhāt pañcāśad āsam | abhūvam ity arthaḥ | tataś ca sutaiḥ pañca-sahasra-sarga āsam | pratyekaṁ tāsu putra-śata-rūpeṇotpatteḥ | ubhaya-kṛtyāny aihika-pāratrikāṇi karmāṇi | tad-viṣayāṇāṁ mano-rathānām | artha-bhāvaḥ puruṣārtha-buddhimān ||52||

**krama-sandarbhaḥ :** *na vyākhyātam.*

**viśvanāthaḥ :** saṅgāj jātaṁ doṣaṁ prapañcayati—eka iti | pañcā-śatā bhāryābhiḥ saṁbandhāt pañcāśad āsam | tataś ca sutaiḥ pañca-sahasra-sarga āsam iti pratyekaṁ tāsu putra-śata-rūpeṇotpatteḥ | ubhaya-kṛtyāny aihika-pāratrikāṇi karmāṇi | tad-viṣayāṇāṁ mano-rathānām | artha-bhāvaḥ puruṣārtha-buddhiḥ ||52||

—o)0(o—

**|| 9.6.53 ||**

evaṁ vasan gṛhe kālaṁ virakto nyāsam āsthitaḥ |

vanaṁ jagāmānuyayus tat-patnyaḥ pati-devatāḥ ||

**śrīdharaḥ :** nyāso’tra saṅga-tyāga eva, vānaprastha-dharma ity arthaḥ ||53||

**krama-sandarbhaḥ :** *na vyākhyātam.*

**viśvanāthaḥ :** nyāsaṁ saṅga-tyāga-rūpaṁ vānaprastha-dharmam ity arthaḥ ||53||

—o)0(o—

**|| 9.6.54 ||**

tatra taptvā tapas tīkṣṇam ātma-darśanam ātmavān |

sahaivāgnibhir ātmānaṁ yuyoja paramātmani ||

**śrīdharaḥ :** *na vyākhyātam.*

**krama-sandarbhaḥ :** sahaivāgnibhir ātmānaṁ yojayati | ātmātmīyaṁ sarvam eva tad-anugatatvena vibhāvotkrāntavān[[13]](#footnote-13) ity arthaḥ ||54||

**viśvanāthaḥ :** sahaivāgnibhir ity agnibhiḥ sahaiva dehaṁ tyaktvaiveti śeṣaḥ ||54||

—o)0(o—

**|| 9.6.55 ||**

tāḥ sva-patyur mahārāja nirīkṣyādhyātmikīṁ gatim |

anvīyus tat-prabhāveṇa agniṁ śāntam ivārciṣaḥ ||

**śrīdharaḥ :** ādhyātmikīṁ gatiṁ brahmaṇi layam ||55||

**krama-sandarbhaḥ :** *na vyākhyātam.*

**viśvanāthaḥ :** anvīyur anusṛtāḥ ||55||

—o)0(o—

iti sārārtha-darśinyāṁ harṣiṇyāṁ bhakta-cetasām |

ṣaṣṭho’yaṁ navamo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ navama-skandhe

saubharyākhyāne ṣaṣṭho’dhyāyaḥ |

|| 9.6 ||

(9.7)

### atha saptamo’dhyāyaḥ

## hariścandropākhyānam

**|| 9.7.1 ||**

**śrī-śuka uvāca—**

māndhātuḥ putra-pravaro yo’mbarīṣaḥ prakīrtitaḥ |

pitāmahena pravṛto yauvanāśvas tu tat-sutaḥ |

hārītas tasya putro’bhūn māndhātṛ-pravarā ime ||

**śrīdharaḥ :**

māndhātur anvayaḥ proktaḥ saptame yatra gīyate |

purukutsasya cākhyānaṁ hariścandrasya cottamam ||

putra-pravaraḥ putra-śreṣṭhaḥ | sa pitāmahena yuvanāśvena pravṛtaḥ putratvena svīkṛtaḥ | ata eva tasya māndhātṛ-pravargyatvam. tat-suto’mbarīṣasya sutaḥ | ime yauvanāśvāmbarīṣa-hārītā māndhātṛ-gotrasya pravarā avāntara-viśeṣa-pravartakāḥ | yad vā, yauvanāśva-viśeṣaṇam | pitāmahena māndhātra saha ārṣeya-varaṇe pravṛtaḥ | māndhāta pravaro yeṣāṁ te ime ambarīṣa-yauvanāśva-hārītāḥ | yathāhāśvalāyanaḥ—harita-kutsa-piṅga-darbha-bhaima-gavānām āṅgirasāmbarīṣa-yauvanāśveti māndhātāraṁ haike bruvate. atītyāṅgirasaṁ māndhātr-ambarīṣa-yauvanāśveti iti ||1||

**krama-sandarbhaḥ :** māndhātur iti sārdhakam | pitāmahena pravṛtto yauvanāśvas tu tat-suta ity eva pāṭhaḥ | dṛśyate cāyaṁ gauḍa-videheṣu | arthas tu tasyāmbarīṣasya suto yauvanāśvaḥ | ayam api māndhātṛ-sanāmety arthaḥ | viṣṇu-purāṇe tu yuvanāśva iti nāma yathā garbhaś ca yuvanāśvasyodare’bhavat | tato māndhātā’bhavat iti pūrvam uktvā tatraiva gadyāntareṇāha—ambarīṣasya māndhātṛ-tanayasya yuvanāśvaḥ putro’bhūt | tasmād dhāritaḥ, yato’ṅgirasā hārīta [vi.pu. 4.3.2-3] iti | ṭīkāyām arthāntare—ārṣeya-pravareṇa pravṛta iti ṛṣibhiḥ sva-gotratvena vṛta ity arthaḥ | tena saha tasyāmbarīṣasya sto hārīto yuvanāśvena pravṛta iti ||1||

**viśvanāthaḥ :**

saptame tu hariścandro māndhārtr-anvaya-sambhavaḥ |

varuṇaṁ vañcayan putra-snehād īje nṛ-medhataḥ ||

pitāmahena yuvanāśvena pravṛtaḥ putra-dvayena svīkṛtaḥ | tat-sutaḥ ambarīṣa-putro yauvanāśvaḥ | ime ambarīṣa-yuvanāśva-hārītāḥ māndhātṛ-pravarā māndhātaiva pravaro yeṣāṁ te ||1||

—o)0(o—

**|| 9.7.2 ||**

narmadā bhrātṛbhir dattā purukutsāya yoragaiḥ |

tayā rasātalaṁ nīto bhujagendra-prayuktayā ||

**śrīdharaḥ :** purukutsasya vaṁśaṁ kathayiṣyann ādau tāvat tasya vivāhaṁ prabhāvaṁ cāha—

uragair bhrātṛbhir yā dattā narmadā tayā ||2||

**krama-sandarbhaḥ :** *na vyākhyātam.*

**viśvanāthaḥ :** māndhātṛ-putrasya purukutsasya vaṁśaṁ vadan prathamaṁ tasya vivāham āha—marmadā khalu yā urugair dattā tayā sa purukutso rasātalaṁ nītāḥ ||2||

—o)0(o—

**|| 9.7.3 ||**

gandharvān avadhīt tatra vadhyān vai viṣṇu-śakti-dhṛk |

nāgāl labdha-varaḥ sarpād abhayaṁ smaratām idam ||

**śrīdharaḥ :** vadhyān vadhārhān | sa ca purukutso nāgāl labdha-varo’bhūt | varam āha—idaṁ narmadayā rasātalānayanādikaṁ smaratāṁ sarpād abhayam iti ||3||

**krama-sandarbhaḥ :** *na vyākhyātam.*

**viśvanāthaḥ :** vadhārhān avadhīt | idaṁ rasātalānayanādikaṁ smaratāṁ janānāṁ sarpād abhayam syāt ||3||

—o)0(o—

**|| 9.7.4 ||**

trasaddasyuḥ paurukutso yo’naraṇyasya deha-kṛt |

haryaśvas tat-sutas tasmāt prāruṇo’tha tribandhanaḥ ||

**śrīdharaḥ :** deha-kṛt pitā | trasad-dasyoḥ suto’naraṇya ity arthaḥ ||4||

**krama-sandarbhaḥ :** trasaddasyur iti | ayam api māndhātṛ-sanāmety arthaḥ ||4||

**viśvanāthaḥ :** dehakṛt pitā | trasaddasyoḥ suto’naraṇya ity arthaḥ ||4||

—o)0(o—

**|| 9.7.5 ||**

tasya satyavrataḥ putras triśaṅkur iti viśrutaḥ |

prāptaś cāṇḍālatāṁ śāpād guroḥ kauśika-tejasā ||

**śrīdharaḥ, viśvanāthaḥ :** trayaḥ śaṅkava iva duḥkha-hetavo doṣā yasyāsau triśaṅkuḥ | tad uktaṁ harivaṁśe—

pituś cāparitoṣeṇa guror dogdhrī-vadhena ca |

aprokṣitopayogāc ca tri-vidhas te vyatikramaḥ || iti |

pariṇīyamāna-vipra-kanyāpaharaṇāt kruddhasya guroḥ pituḥ śāpāt | kauśikasya viśvāmitrasya tejasā prabhāveṇa ||5||

**krama-sandarbhaḥ :** *na vyākhyātam.*

—o)0(o—

**|| 9.7.6 ||**

sa-śarīro gataḥ svargam adyāpi divi dṛśyate |

pātito’vāk-śirā devais tenaiva stambhito balāt ||

**śrīdharaḥ :** tenaiva kauśikena ||6||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.7.7 ||**

traiśaṅkavo hariścandro viśvāmitra-vaśiṣṭhayoḥ |

yan-nimittam abhūd yuddhaṁ pakṣiṇor bahu-vārṣikam ||

**śrīdharaḥ :** pakṣiṇor āḍī-bakayoḥ | viśvāmitro rājasūya-dakṣiṇāc chalena hariścandra-sarvasvam apahṛtya yātayām āsa, tac chrutvā kupito vaśiṣṭho’pi viśvāmitraṁ tvam āḍī bhaveti śaśāpa | so’pi tvaṁ bako bhaveti vasiṣṭhaṁ śaśāpa | tayoś ca yuddham abhūd iti prasiddham ||7||

**krama-sandarbhaḥ :** *na vyākhyātam.*

**viśvanāthaḥ :** pakṣiṇor iti viśvāmitro rājasūya-dakṣiṇāc chalena hariścandrasya sarvasvam apajahāra | tac chrutvā kupito vaśiṣṭho’pi viśvāmitraṁ tvam āḍī bhaveti śaśāpa | so’pi tvaṁ bako bhaveti vasiṣṭhaṁ śaśāpa | tatas tayor yuddham abhūt ||7||

—o)0(o—

**|| 9.7.8 ||**

so’napatyo viṣaṇṇātmā nāradasyopadeśataḥ |

varuṇaṁ śaraṇaṁ yātaḥ putro me jāyatāṁ prabho ||

**śrīdharaḥ :** hariścandro ha vaidhasa aikṣvāko rājā putra āsa ity-ādi-śruti-prasiddhaṁ hariścandrasya caritam āha—so’napatya ity-ādi yāvat-samāpti | kathaṁ śaraṇaṁ yātaḥ ? tad āha—putro me jāyatām ||8||

**krama-sandarbhaḥ :** śrī-bhagavad-daivatasyaiva śrī-bhāgavata eva samañjasatvaṁ bodhayituṁ hariścandrasya caritam āha—so’napatya ity ādinā | evam anyatrāpi jñeyam | tatra sa iti yugmakam ||8||

**viśvanāthaḥ :** sa hariścandraḥ ||8||

—o)0(o—

**|| 9.7.9 ||**

yadi vīro mahārāja tenaiva tvāṁ yaje iti |

tatheti varuṇenāsya putro jātas tu rohitaḥ ||

**śrīdharaḥ :** yadi vīraḥ putro me jāyeta, tarhi tenaiva puruṣa-paśunā tvāṁ yaje | yajāmīti bhāṣayā tathety uktavatā varuṇena nimittenāsya rohito nāma putro jātaḥ ||9||

**krama-sandarbhaḥ :** *na vyākhyātam.*

**viśvanāthaḥ :** tatheti varaṁ dadatā varuṇena hetunā ||9||

—o)0(o—

**|| 9.7.10 ||**

jātaḥ suto hy anenāṅga māṁ yajasveti so’bravīt |

yadā paśur nirdaśaḥ syād atha medhyo bhaved iti ||

**śrīdharaḥ :** jāte putre sa varuṇo jātaḥ suto mām anena yajasvety abravīt | yadā paśur nirdaśo nirgata-daśa-divasaḥ syād ity atra sa rājā’bravīd ity anuṣaṅgaḥ ||10||

**krama-sandarbhaḥ :** *na vyākhyātam.*

**viśvanāthaḥ :** tataś ca sa varuṇaḥ jāta ity ādi abravīt | tataś ca rājā putra-snehāt taṁ vañcayan yadety ādi abravīt | nirdaśaḥ nirgata-daśa-divasaḥ syāt ||10||

—o)0(o—

**|| 9.7.11-13 ||**

nirdaśe ca sa āgatya yajasvety āha so’bravīt |

dantāḥ paśor yaj jāyerann atha medhyo bhaved iti ||

dantā jātā yajasveti sa pratyāhātha so’bravīt |

yadā patanty asya dantā atha medhyo bhaved iti ||

paśor nipatitā dantā yajasvety āha so’bravīt |

yadā paśoḥ punar dantā jāyante’tha paśuḥ śuciḥ ||

*na katamenāpi vyākhyātam.*

—o)0(o—

**|| 9.7.14 ||**

punar jātā yajasveti sa pratyāhātha so’bravīt |

sānnāhiko yadā rājan rājanyo’tha paśuḥ śuciḥ ||

**śrīdharaḥ :** rājan he varuṇa ! rājanyaḥ paśur yadā sānnāhikaḥ kavaca-sambandhārhaḥ saṅgrāma-samarthaḥ | atha tadā śuciḥ ||14||

**krama-sandarbhaḥ :** *na vyākhyātam.*

**viśvanāthaḥ :** rājan he varuṇa ! rājanyaḥ paśur yadā sānnāhikaḥ kavaca-bandhārhaḥ syāt tadā śuciḥ ||14||

—o)0(o—

**|| 9.7.15 ||**

iti putrānurāgeṇa sneha-yantrita-cetasā |

kālaṁ vañcayatā taṁ tam ukto devas tam aikṣata ||

**śrīdharaḥ :** ity evaṁ taṁ taṁ kālaṁ vañcayatā rājñoktaḥ, prārthito devo varuṇas taṁ taṁ kālaṁ pratyaikṣatety arthaḥ ||15||

**krama-sandarbhaḥ :** *na vyākhyātam.*

**viśvanāthaḥ :** taṁ taṁ kālaṁ vañcayatoktaḥ prārthito devo varuṇas taṁ taṁ kālaṁ pratyaikṣatety anvayaḥ ||15||

—o)0(o—

**|| 9.7.16 ||**

rohitas tad abhijñāya pituḥ karma cikīrṣitam |

prāṇa-prepsur dhanuṣ-pāṇir araṇyaṁ pratyapadyata ||

**śrīdharaḥ :** cikīrṣitam ātmanā paśunā varuṇa-yajanam ||16||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.7.17 ||**

pitaraṁ varuṇa-grastaṁ śrutvā jāta-mahodaram |

rohito grāmam eyāya tam indraḥ pratyaṣedhata ||

**śrīdharaḥ :** tataś ca kupitena varuṇena grastam, ata eva jātaṁ mahad-udaraṁ yasya taṁ pitaraṁ śrutvā ||17||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.7.18 ||**

bhūmeḥ paryaṭanaṁ puṇyaṁ tīrtha-kṣetra-niṣevaṇaiḥ |

rohitāyādiśac chakraḥ so’py araṇye’vasat samām ||

**śrīdharaḥ, viśvanāthaḥ :** samāṁ varṣam ||18||

**krama-sandarbhaḥ :** *na vyākhyātam.*

—o)0(o—

**|| 9.7.19 ||**

evaṁ dvitīye tṛtīye caturthe pañcame tathā |

abhyetyābhyetya sthaviro vipro bhūtvāha vṛtra-hā ||

**śrīdharaḥ :** dvitīye ca varṣe vṛtra-hā abhyetyābhyetya tathaiva taṁ pratiṣedhan kiñcit kiñcid āha ||19||

**krama-sandarbhaḥ :** *na vyākhyātam.*

**viśvanāthaḥ :** evaṁ dvitīye’pi varṣe punaḥ kṛpayaivāgataṁ taṁ vṛtrahā punaḥ pratiṣedhan tathaivāha ||19||

—o)0(o—

**|| 9.7.20 ||**

ṣaṣṭhaṁ saṁvatsaraṁ tatra caritvā rohitaḥ purīm |

upavrajann ajīgartād akrīṇān madhyamaṁ sutam |

śunaḥśephaṁ paśuṁ pitre pradāya samavandata ||

*na katamenāpi vyākhyātam.*

—o)0(o—

**|| 9.7.21 ||**

tataḥ puruṣa-medhena hariścandro mahā-yaśāḥ |

muktodaro’yajad devān varuṇādīn mahat-kathaḥ ||

**śrīdharaḥ :** varuṇena muktam udaraṁ yasya | mahatsu kathā yasya saḥ | ātmavān jamadagnir adhvaryur abhūt ||21||

**krama-sandarbhaḥ :** *na vyākhyātam.*

**viśvanāthaḥ :** mahatsu ayatiātma syāt ||21||

—o)0(o—

**|| 9.7.22 ||**

viśvāmitro’bhavat tasmin hotā cādhvaryur ātmavān |

jamadagnir abhūd brahmā vasiṣṭho’yāsyaḥ sāma-gaḥ ||

**śrīdharaḥ, viśvanāthaḥ :** ayāsyo muniḥ sāmaga udgātā abhūd ity arthaḥ ||22||

**krama-sandarbhaḥ :** *na vyākhyātam.*

—o)0(o—

**|| 9.7.23 ||**

tasmai tuṣṭo dadāv indraḥ śātakaumbhamayaṁ ratham |

śunaḥśephasya māhātmyam upariṣṭāt pracakṣyate ||

**śrīdharaḥ :** upariṣṭād viśvāmitra-sutākhyāna-prasaṅgena ||23||

**krama-sandarbhaḥ :** *na vyākhyātam.*

**viśvanāthaḥ :** upariṣṭāt viśvāmitra-sutākhyāna-kathā-prasaṅge ||23||

—o)0(o—

**|| 9.7.24 ||**

satyaṁ sāraṁ dhṛtiṁ dṛṣṭvā sa-bhāryasya ca bhūpateḥ |

viśvāmitro bhṛśaṁ prīto dadāv avihatāṁ gatim ||

manaḥ pṛthivyāṁ tām adbhis tejasāpo’nilena tat ||

khe vāyuṁ dhārayaṁs tac ca bhūtādau taṁ mahātmani |

tasmin jñāna-kalāṁ dhyātvā tayājñānaṁ vinirdahan ||

**śrīdharaḥ :** avihatāṁ gatiṁ jñānam | tām eva gatim āha sārdhābhyam | manaḥ pṛthivyāṁ dhārayan jñāna-kalāṁ dhyātvā tayājñānaṁ vinirdahaṁs tāṁ ca hitvā muktvā mukta-bandhanas tasthāv ity anvayaḥ | mano-mūlo hi saṁsāraḥ | manaś cānna-mayam, anna-mayaṁ hi somya manaḥ iti śruteḥ | ato’nna-śabda-vācyāyāṁ pṛthivyāṁ mano dhārayann ekī-kurvan, tāṁ pṛthivīmadbhir ekī-kurvan, apas tejasā, tat tejo’nilena ||24||

taṁ ca khe ākāśe, tac ca bhūtādāv ahaṅkāre, taṁ ca bhūtādim ahaṅkāraṁ mahātmani mahat-tattve tasmin viṣayākāraṁ vyāvartya jñāna-kalāṁ jñānāṁśam ātmatvena dhyātvā tayā dhyāna-vṛtti-rūpayātmāvarakam ajñānaṁ vinirdahan ||25||

**krama-sandarbhaḥ :** tādṛśasya cātyanta-vaidika-karma-paratvaṁ cet kathaṁcid brahma kaivalyam eva syāt, na tu bhagavat-sambandha ity āha—satyaṁ sāram ity ādi ||24||

**viśvanāthaḥ :** gatiṁ jñānam | gatim evāha—mana iti | anna-mayaṁ hi somya manaḥ iti śruter manaso’nuvartitvād anna-śabda-vācyāyāṁ pṛthivyāṁ dhārayan tāṁ pṛthvīm adbhir apsu dhārayan, tā āpas tejasā tejasi, tat-teja anile ||24|| taṁ vāyuṁ khe | tac ca khaṁ bhūtādāv ahaṅkāre, taṁ cāhaṅkāraṁ mahātmani, mahat-tattve tasmin taṁ ca mahāntaṁ jñāna-kalāṁ jñāna-kalāyāṁ vidyāyāṁ dhyātvā, tayaiva vidyayā ajñānam avidyāṁ vinirdahan ||25||

—o)0(o—

**|| 9.7.26 ||**

hitvā tāṁ svena bhāvena nirvāṇa-sukha-saṁvidā |

anirdeśyāpratarkyeṇa tasthau vidhvasta-bandhanaḥ ||

**śrīdharaḥ :** nirvāṇa-sukha-saṁvidā tāṁ ca hitvā mukta-bandhaḥ sann anirdeśyena apratarkyeṇa svena bhāvena sva-svarūpeṇa tasthau ||26||

**krama-sandarbhaḥ :** *na vyākhyātam.*

**viśvanāthaḥ :** tāṁ vidyāṁ ca hitvā svena bhāvena sva-svarūpeṇa tasthau | kīdṛśena nirvāṇa-sukhasya sampady atra tena ||26||

—o)0(o—

iti sārārtha-darśinyāṁ harṣiṇyāṁ bhakta-cetasām |

navame saptamo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ navama-skandhe

hariścandropākhyānam nāma

saptamo’dhyāyaḥ |

|| 9.7 ||

(9.8)

### navamo’dhyāyaḥ

# sāgaropākhyānam

**|| 9.8.1 ||**

**śrī-śuka uvāca—**

harito rohita-sutaś campas tasmād vinirmitā |

campā-purī sudevo’to vijayo yasya cātmajaḥ ||

**śrīdharaḥ :**

aṣṭame rohitasyokto vaṁśo yatrābhavan nṛpaḥ |

sagaraḥ kapilākṣepān nirdagdhā yasya sūnavaḥ ||

campas tasmād abhūt | yena campā-purī nirmitā | ataś campāt sudevaḥ |

**krama-sandarbhaḥ :** *na vyākhyātam.*

**viśvanāthaḥ :**

aṣṭame sagaraḥ samrāṭ tat-putrāḥ kapilāgasā |

dagdhās taṁ tu prasādyāśvam aṁśumān anayati purīm ||o||

vinirmitā campā-purī yeneti śeṣaḥ | ataś campāt sudevaḥ ||1||

—o)0(o—

**|| 9.8.2 ||**

bharukas tat-sutas tasmād vṛkas tasyāpi bāhukaḥ |

so’ribhir hṛta-bhū rājā sa-bhāryo vanam āviśat ||

**śrīdharaḥ :** hṛtā bhūryasya ||2||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.8.3 ||**

vṛddhaṁ taṁ pañcatāṁ prāptaṁ mahiṣy anumariṣyatī |

aurveṇa jānatātmānaṁ prajāvantaṁ nivāritā ||

**śrīdharaḥ :** aurveṇa ṛṣiṇā | ātmānaṁ deham | prajāvantaṁ sa-garbham ||3||

**krama-sandarbhaḥ :** *na vyākhyātam.*

**viśvanāthaḥ :** aurveṇa ṛṣiṇā ātmānaṁ mahiṣyā dehaṁ prajāvantaṁ sa-garbham ||3||

—o)0(o—

**|| 9.8.4 ||**

ājñāyāsyai sapatnībhir garo datto’ndhasā saha |

saha tenaiva sañjātaḥ sagarākhyo mahā-yaśāḥ ||

**śrīdharaḥ :** garo viṣam | tena gareṇa sahaiva jātaḥ |

**krama-sandarbhaḥ :** *na vyākhyātam.*

**viśvanāthaḥ :** andhasā annena saha ||4||

[mahābhāratasya vana-parve 104-108 adhyāyā draṣṭavyāḥ ]

—o)0(o—

**|| 9.8.5-6 ||**

sagaraś cakravarty āsīt sāgaro yat-sutaiḥ kṛtaḥ |

yas tālajaṅghān yavanān chakān haihaya-barbarān |

nāvadhīd[[14]](#footnote-14) guru-vākyena cakre vikṛta-veṣiṇaḥ ||

muṇḍān chmaśru-dharān kāṁścin mukta-keśārdha-muṇḍitān |

anantar-vāsasaḥ kāṁścid abahir-vāsaso’parān ||

**śrīdharaḥ :** guru-vākyenaurva-vacanena | kāṁścid ahatvaiva vikṛta-veṣiṇaś cakre | tad evāha—muṇḍān iti | mukta-keśān ardha-muṇḍitāṁś ca |

**krama-sandarbhaḥ :** sagara iti sārdha-yugmakam | avadhīd ity atra nāvadhīd iti pāṭhas tu svāmy-asammataḥ, kāṁścid ahatveti vyākhyānāt | na ca śrī-parāśarasya tathā hi tad gadyaṁ, prāyaśaś ca haihayaṁ jaghāna [vi.pu. 4.3.18] ity-ādi | guru-vākyena vasiṣṭha-vacasety eva viṣṇu-purāṇa-matam ||5-6||

**viśvanāthaḥ :** tāla-jaṅghādyā jāti-viśeṣāḥ | guror aurvasya vākyena vikṛta-veṣeṇa evāha muṇḍān ity ādi ||5-6||

—o)0(o—

**|| 9.8.7 ||**

so’śvamedhair ayajata sarva-veda-surātmakam |

aurvopadiṣṭa-yogena harim ātmānam īśvaram |

tasyotsṛṣṭaṁ paśuṁ yajñe jahārāśvaṁ purandaraḥ ||

**śrīdharaḥ :** aurveṇopadiṣṭo yoga upāyas tena |

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.8.8 ||**

sumatyās tanayā dṛptāḥ pitur ādeśa-kāriṇaḥ |

hayam anveṣamāṇās te samantān nyakhanan mahīm ||

**śrīdharaḥ :** tasya dve bhārye sumatiḥ keśinī ca | tatra sumatyāḥ putrāṇāṁ putrāṇāṁ prabhāvaṁ mṛtyuṁ cāha—sumatyā iti ṣaḍbhiḥ

**krama-sandarbhaḥ :** *na vyākhyātam.*

**viśvanāthaḥ :** tasya dve bhārye sumatiḥ keśinī ca | tatra sumatyāḥ putrāṇāṁ prabhāvaṁ mṛtyuṁ cāha ṣaḍbhiḥ ||8||

—o)0(o—

**|| 9.8.9-10 ||**

prāg-udīcyāṁ diśi hayaṁ dadṛśuḥ kapilāntike |

eṣa vāji-haraś caura āste mīlita-locanaḥ ||

hanyatāṁ hanyatāṁ pāpa iti ṣaṣṭi-sahasriṇaḥ |

udāyudhā abhiyayur unmimeṣa tadā muniḥ ||

**śrīdharaḥ :** | eṣa vāji-hara iti bruvanto’bhiyayuḥ | ṣaṣṭi-sahasrāṇi paricchedakatayā santi yeṣām | unmimeṣa locanonmīlanaṁ cakāra |

**krama-sandarbhaḥ :** prāg-udīcyām ity ardhakam | tad-deśa-dakṣiṇastha-samudra-rekhāyā gaṅgā-sāgara-deśe parivṛtyā yujyate | śrī-kapila-parivrajyāyāṁ caivam eva vā samādheyam ||9||

**viśvanāthaḥ :** *na vyākhyātam.*

—o)0(o—

**|| 9.8.11 ||**

sva-śarīrāgninā tāvan mahendra-hṛta-cetasaḥ |

mahad-vyatikrama-hatā bhasmasād abhavan kṣaṇāt ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** sva-śarīreṣv eva yo’gnis tṛtīyaṁ mahā-bhūtaṁ tenaiva mahad-aparādhād ativardhamānena dagdhāḥ | mahendretīndreṇaiva eṣa caura iti vijñāpanāt ||11||

—o)0(o—

**|| 9.8.12 ||**

na sādhu-vādo muni-kopa-bharjitā

nṛpendra-putrā iti sattva-dhāmani |

kathaṁ tamo roṣamayaṁ vibhāvyate

jagat-pavitrātmani khe rajo bhuvaḥ ||

**śrīdharaḥ :** kecit tu kapilasya kopāgninā dagdhā iti varṇayanti tan nirākaroti—neti | kuta ity ata āha—sattva-dhāmani śuddha-sattva-mūrtau | jagataḥ pavitraḥ śuddhi-kara ātmā yasya tasmin kathaṁ vibhāvyate saṁbhāvyate | asaṁbhāvanāyāṁ dṛṣṭāntaḥ—bhuvo rajaḥ khe kathaṁ saṁbhāvyate ? iti ||12||

**krama-sandarbhaḥ :** *na vyākhyātam.*

**viśvanāthaḥ :** tatra kapilasya kopaṁ vadanto’jñā evety āha—neti | muni-kopa-bharjitā iti na sādhūnāṁ vādaḥ kintv asādhūnām ajñānām ity arthaḥ | yataḥ sattva-dhāmani śuddha-sattva-mūrtau jagad api pavitraṁ darśanādinā yatas tathābhūte ātmā deho yasya tasmin | tamaḥ kathaṁ vibhāvyate sambhāvyate | asambhāvanāyāṁ dṛṣṭāntaḥ bhuvo rajaḥ khe kathaṁ sambhāvyate | kham idaṁ rajasvalam iva munir ayaṁ ko’pīty ajñānām evoktir ity arthaḥ ||12||

—o)0(o—

**|| 9.8.13 ||**

yasyeritā sāṅkhyamayī dṛḍheha naur

yayā mumukṣus tarate duratyayam |

bhavārṇavaṁ mṛtyu-pathaṁ vipaścitaḥ

parātma-bhūtasya kathaṁ pṛthaṅ-matiḥ ||

**śrīdharaḥ :** kiṁ ca yasya yeneritā pravartitā tasya vipaścitaḥ sarva-jñasya kathaṁ pṛthaṅ-matir ari-mitrādi-bheda-dṛṣṭiḥ |

**krama-sandarbhaḥ :** *na vyākhyātam.*

**viśvanāthaḥ :** yasya īritā yena pravartitā tasya vipaścitaḥ sarvajñasya pṛthaṅ-matiḥ prākṛtīḥ matiḥ paramātmano hi matiḥ paramātma-rūpaiva syād ity arthaḥ ||13||

—o)0(o—

**|| 9.8.14 ||**

yo’samañjasa ity uktaḥ sa keśinyā nṛpātmajaḥ |

tasya putro’ṁśumān nāma pitāmaha-hite rataḥ ||

**śrīdharaḥ :** tad evaṁ sumatyāḥ putreṣu mṛteṣu keśinyāḥ pautreṇāśvaḥ samānītaḥ pitṛ-vyoddha-raṇa-prayatnaś ca kṛta iti darśayitum āha—yo’samañjasa ity uktaḥ kevalam ajñaiḥ, vastutas tu samañjasa eva | sa tu keśinyāḥ sutaḥ | kṣetra-jatvam iva pratītaṁ vārayati, tasyaiva nṛpasyātmano dehāj jātaḥ |

**krama-sandarbhaḥ :** *na vyākhyātam.*

**viśvanāthaḥ :** nṛpasya sagarasyātmajo yo’nyo’samañjasa ity ukte sa keśinyāḥ putraḥ ||14||

—o)0(o—

**|| 9.8.15-16 ||**

asamañjasa ātmānaṁ darśayann asamañjasam |

jāti-smaraḥ purā saṅgād yogī yogād vicālitaḥ ||

ācaran garhitaṁ loke jñātīnāṁ karma vipriyam |

sarayvāṁ krīḍato bālān prāsyad udvejayan janam ||

**śrīdharaḥ :** tasya kathām āha caturbhiḥ | asamañjasaḥ purā pūrva-janmani yogī san saṅgād dhetor yogād vicālito’ta idānīṁ jāti-smaraḥ san saṅga-parihārāya janam udvejayan | loka-garhitaṁ jñātīnāṁ ca vipriyaṁ karmācaran krīḍato bālān sarayvāṁ prāsyat prākṣipad iti dvayor anvayaḥ ||15-16||

**krama-sandarbhaḥ :** *na vyākhyātam.*

**viśvanāthaḥ :** purā pūrva-janmani garhitam acarann iti saṅga-parihārāyety arthaḥ ||15-16||

—o)0(o—

**|| 9.8.17 ||**

evaṁ vṛttaḥ parityaktaḥ pitrā sneham apohya vai |

yogaiśvaryeṇa bālāṁs tān darśayitvā tato yayau ||

**śrīdharaḥ :** evaṁ-vidhaṁ vṛttaṁ karma yasya saḥ ||17||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.8.18 ||**

ayodhyā-vāsinaḥ sarve bālakān punar āgatān |

dṛṣṭvā visismire rājan rājā cāpy anvatapyata ||

*na katamenāpi vyākhyātam.*

—o)0(o—

**|| 9.8.19 ||**

aṁśumāṁś codito rājñā turagānveṣaṇe yayau |

pitṛvya-khātānupathaṁ bhasmānti dadṛśe hayam ||

**śrīdharaḥ :** pitṛvya-khātam anu yaḥ panyāstaṁ yayau | bhasmānti bhasma-samīpe ||19||

**krama-sandarbhaḥ :** *na vyākhyātam.*

**viśvanāthaḥ :** asamañjasa-putro’ṁśumān pitṛ-vyākhyātam anu yaḥ panthās tam anti antike ||19||

—o)0(o—

**|| 9.8.20 ||**

tatrāsīnaṁ muniṁ vīkṣya kapilākhyam adhokṣajam |

astaut samāhita-manāḥ prāñjaliḥ praṇato mahān ||

*na katamenāpi vyākhyātam.*

—o)0(o—

**|| 9.8.21||**

**aṁśumān uvāca—**

na paśyati tvāṁ param ātmano’jano

na budhyate’dyāpi samādhi-yuktibhiḥ |

kuto’pare tasya manaḥ-śarīra-dhī-

visarga-sṛṣṭā vayam aprakāśāḥ ||

**śrīdharaḥ :**

ajānanto’vajānanto’py anukampyā vayaṁ tv iti |

tuṣṭāva ṣaḍbhir īśānam aṁśumān evam āśayaḥ || iti |

ajano’jo brahmāpi tvām adyāpi na paśyati na ca budhyate | kathaṁ-bhūtam ? ātmanaḥ svasmāt paraṁ parameśvaram | kair hetubhiḥ ? samādhi-yuktibhiḥ | samādhināpy aparokṣaṁ na paśyati | yuktibhiḥ parokṣam api samyaṅ na budhyata ity arthaḥ | apare’rvācīnās tu kutas tvāṁ paśyeyuḥ | arvācīnatve hetuḥ—tasya brahmaṇo manaś ca śarīraṁ ca dhīś ca sattvata-mora-jaḥ kāryāṇi tāmirye vividhā deva-tiryaṅ-narāṇāṁ sargās teṣu sṛṣṭās tatrāpi vayam aprakāśā ajñāḥ kutaḥ paśyāmety arthaḥ |

**krama-sandarbhaḥ :** atha tat-pūrvakaṁ viduṣāṁ bhaktyaiva sākṣād anubhavanīyatvam āha tribhiḥ—na paśyatīti | **ajano**’jo brahmāpi **tvām adyāpi na paśyati, na** ca **budhyate** | katham-bhūtam ? **ātmanaḥ paraṁ** pratyag-rūpam | kair hetubhir api na budhyate na paśyati ca ? **samādhi-yuktibhiḥ** brahma-samādhināpy aparokṣaṁ na paśyati | yuktibhiḥ parokṣam api na samyag budhyata ity arthaḥ |

**apare**’rvācīnās tu kutas tvāṁ paśyeyur budhyeran vā ? arvācīnatve hetuḥ—tasya brahmaṇaḥ | manaś ca śarīraṁ ca dhīś ca sattva-tamo-rajaḥ-kāryāṇi tābhir vividhā ye deva-tiryaṅ-narāṇāṁ sargās teṣu[[15]](#footnote-15) sṛṣṭāḥ | tatrāpi vayam aprakāśā ajñāḥ kutaḥ paśyema ? ity arthaḥ ||21|| [bhagavat-sandarbha 91]

**viśvanāthaḥ :** tvad-ajñānād aparādhinaḥ pūrve dagdhā iti nādbhutam ity āha—neti ātmano jīvāt paraṁ tām ajano brahmāpi na paśyati nāpi buddhyate | apare arvācīnā vayaṁ kuto buddhyāmahe mana-ādibhir ye visargāḥ devādi-sargānteṣu sṛṣṭāḥ aprakāśā ajñāḥ ||21||

—o)0(o—

**|| 9.8.22 ||**

ye deha-bhājas tri-guṇa-pradhānā

guṇān vipaśyanty uta vā tamaś ca |

yan-māyayā mohita-cetasas tvāṁ

viduḥ sva-saṁsthaṁ na bahiḥ-prakāśāḥ ||

**śrīdharaḥ :** apare tarhi kiṁ paśyanti ? tad āha—ye deha-bhājas te svasmin samyak sthitam api tvāṁ na viduḥ, kintu guṇān eva vipaśyanti | athavā na guṇān api tu tama eva paśyanti | yatas tri-guṇā buddhir eva pradhānaṁ yeṣām, ato bahir eva prakāśo jñānaṁ yeṣām | buddhi-paratantratayā jāgrat-svapnayor viṣayān paśyanti, suṣuptau tama eva kevalaṁ na tu nirguṇaṁ tvām | sarvatra hetuḥ—yad yataḥ, yasya tava māyayeti vā mohitaṁ ceto yeṣāṁ te ||22||

**krama-sandarbhaḥ :** apare tarhi kiṁ paśyanti ? tatrāha—ye deha-bhājas te svasmin samyak-sthitam api tvāṁ na viduḥ, kintu guṇān eva vipaśyanti | kadācic ca kevalaṁ tama eva paśyanti, yatas triguṇā buddhir eva pradhānaṁ yeṣām | buddhi-paratantratayā jāgrat-svapnayor viṣayān paśyanti | suṣuptau tu tama eva, na tu vastuto nirguṇānāṁ sarveṣām ātmārāmāṇām ātma-bhūtaṁ tvām | sarvatra hetuḥ—yat yataḥ māyayā yasya tava māyayā vā mohitaṁ ceto yeṣāṁ te ||22|| [bhagavat-sandarbha 91]

**viśvanāthaḥ :** guṇān jāgara-svapnayor viṣayān paśyanti suṣuptau tama eva kevalaṁ na tu nirguṇaṁ tvāṁ svasminn eva samyak tiṣṭhatīti sva-saṁsthaṁ bahiḥ-prakāśā bahir jñānavantaḥ ||22||

—o)0(o—

**|| 9.8.23 ||**

taṁ tvām ahaṁ jñāna-ghanaṁ svabhāva-

pradhvasta-māyā-guṇa-bheda-mohaiḥ |

sanandanādyair munibhir vibhāvyaṁ

kathaṁ vimūḍhaḥ paribhāvayāmi ||

**śrīdharaḥ :** tathāpy ahaṁ vicāreṇa jñāsyāmīti cet tatrāha—taṁ tvām ahaṁ vimūḍhaḥ kathaṁ paribhāvayāmi vicārayāmi | kathaṁ-bhūtam ? jñāna-ghanaṁ śuddha-jñāna-mūrtim | svata eva pradhvastau māyā-guṇa-nimittau bheda-mohau yeṣāṁ tair vibhāvyaṁ vicintyam | ayaṁ bhāvaḥ, jñāna-ghanatvān na tāvaj jñāna-viṣayatvaṁ vicāra-viṣayatve’pi māyā-guṇair abhibhūto’haṁ na vicāre samartha iti ||23||

**krama-sandarbhaḥ :** tathāpi tvaṁ vicāreṇa jñāsyasi ? iti cet, maivam | yato nāsmad-vidhānāṁ jñāna-gocaras tvaṁ, kintu bhaktānām evety āha— taṁ tvām iti | taṁ nānāścarya-vṛttika-para-śakti-nidhānaṁ tvāṁ kathaṁ paribhāvayāmi ? kiṁ-svarūpam ? jñāna-ghanaṁ satya-jñānānantānandaika-rasa-mūrtim ata eva anirdeśya-vapur iti sahasra-nāma-stave |

ayaṁ bhāvaḥ—jñāna-ghanatvān na tāvat jñāna-viṣayas tvaṁ, vicāra-viṣayatve’pi māyā-guṇair abhibhūto’haṁ na vicāre samartha iti |

nanu tarhi mama tathāvidhatve kiṁ pramāṇam ? tatrāha—svena tvadīyena bhāvena bhaktyā svasyātmano bhāvenāvirbhāvenaiva vā pradhvastā māyā-guṇa-prakāra-kṛta-mohā yebhyas taiḥ sanandanādyair bhagavat-tattva-vidbhir munibhir vibhāvyaṁ vicāryaṁ sākṣād anubhavanīyaṁ cety arthaḥ | tasmād ulūkaiḥ prakāśa-guṇakatvenāsammate’pi ravau yathānyair upalabhyamāna-tad-guṇakatvam asty eva, tathārvāg-dṛṣṭibhir asambhāvyamānam api tvayi tad-guṇakatvaṁ tad-bhakta-vidvat-pratyakṣa-siddham asty eveti bhāvaḥ |

tathā ca śrutiḥ—

parāñci khāni vyatṛṇat svayambhūs

tasmāt parāṅ paśyati nāntarātman |

kaścid dhīraḥ pratyag-ātmānam aikṣad

āvṛtta-cakṣur amṛtatvam icchan || [kaṭha.u. 2.1.1]

bhaktir evainaṁ nayati

bhaktir evainaṁ darśayati |

bhakti-vaśaḥ puruṣaḥ

bhaktir eva bhūyasī || [māṭhara-śruti]

nāyam ātmā pravacanena labhyo

na medhayā na bahunā śrutena |

yam evaiṣa vṛṇute tena labhyaḥ

tasyaiṣa ātmā vivṛṇute tanūṁ svām [kaṭha.u. 1.2.23] ity-ādyā ca ||23|| [bhagavat-sandarbhaḥ 91]

**viśvanāthaḥ :** svabhāvata eva na tu sādhanaiḥ pradhvastau māyā-guṇa-nimittau bheda-mohau yais taiḥ ||23||

—o)0(o—

**|| 9.8.24 ||**

praśānta māyā-guṇa-karma-liṅgam

anāma-rūpaṁ sad-asad-vimuktam |

jñānopadeśāya gṛhīta-dehaṁ

namāmahe tvāṁ puruṣaṁ purāṇam ||

**śrīdharaḥ :** he praśānta, tasmāt tvāṁ puruṣaṁ purāṇaṁ kevalaṁ namāmety anvayaḥ | purāṇa-puruṣatve hetuḥ—māyāyāḥ guṇāḥ, karmāṇi ca viśva-sṛṣṭy-ādīni, liṅgāni ca brahmādi-rūpāṇi yasya tam | praśāntatve hetuḥ—sad-asadbhyāṁ kārya-kāraṇābhyāṁ puṇya-pāpābhyāṁ vā vimuktam | ato’nāma-rūpaṁ tat tat kṛta-nāma-rūpa-śūnyaṁ, kintu jñānopadeśāya gṛhītaḥ prakaṭito dehaḥ śuddha-sattva-mūrtir yena tam | yad vā, he praśānta-māyeti he aguṇeti ca saṁbodhya karmabhiḥ sṛṣṭy-ādi-kāryair liṅgāni yasyeti yojyam | yad vā, praśāntā māyā-guṇādayo yasminn ity ekam eva padam |

**krama-sandarbhaḥ :** *na vyākhyātam.*

**viśvanāthaḥ :** praśāntāni māyā-sandhīni guṇa-karmāliṅgāni yatas tam | tathaiva anāma-rūpaṁ māyika-nāma-rūpa-rahitam ||24||

—o)0(o—

**|| 9.8.25 ||**

tvan-māyā-racite loke vastu-buddhyā gṛhādiṣu |

bhramanti kāma-lobherṣyā- moha-vibhrānta-cetasaḥ ||

**śrīdharaḥ :** sva-bhāgyaṁ śloghate—tvan-māyeti dvābhyām | kāmādibhir vibhrāntāni cetāṁsi yeṣāṁ te ime sarve gṛhādiṣu bhramanti ||25||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.8.26 ||**

adya naḥ sarva-bhūtātman kāma-karmendriyāśayaḥ ||

moha-pāśo dṛḍhaś chinno bhagavaṁs tava darśanāt

**śrīdharaḥ :** he sarva-bhūtātman, no’smākaṁ tvat-kṛpayaiva ghaṭitāt tvad-darśanād ati-dṛḍho’pi moha-mayaḥ pāśaś chinnaḥ | kathaṁ-bhūtaḥ, kāmādīnām āśaya āśrayaḥ | tvat-prasādena kṛtārtho’smīty arthaḥ |

**krama-sandarbhaḥ :** *na vyākhyātam.*

**viśvanāthaḥ :** kāmādīnām āśayaḥ āśrayaḥ ||26||

—o)0(o—

**|| 9.8.27 ||**

**śrī-śuka uvāca**—

itthaṁ gītānubhāvas taṁ bhagavān kapilo muniḥ |

aṁśumantam uvācedam anugrāhya dhiyā nṛpa ||

*na katamenāpi vyākhyātam.*

—o)0(o—

**|| 9.8.29 ||**

**śrī-bhagavān uvāca**—

aśvo’yaṁ nīyatāṁ vatsa pitāmaha-paśus tava |

ime ca pitaro dagdhā gaṅgāmbho’rhanti netarat ||

**śrīdharaḥ :** aśvaṁ labdhvāpi sākāṅkṣaṁ pratyāha—ime ceti |

**krama-sandarbhaḥ :** *na vyākhyātam.*

**viśvanāthaḥ :** netarad iti nānyathā nistāra ity arthaḥ ||28||

—o)0(o—

**|| 9.8.29 ||**

taṁ parikramya śirasā prasādya hayam ānayat |

sagaras tena paśunā yajña-śeṣaṁ samāpayat ||

**śrīdharaḥ :** taṁ parikramyeti śukoktiḥ ||29||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.8.30 ||**

rājyam aṁśumate nyasya niḥspṛho mukta-bandhanaḥ |

aurvopadiṣṭa-mārgeṇa lebhe gatim anuttamām ||

*na katamenāpi vyākhyātam.*

—o)0(o—

iti sārārtha-darśinyāṁ harṣiṇyāṁ bhakta-cetasām |

navamasyāṣṭamo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ navama-skandhe

sagaropākhyānaṁ nāma

aṣṭamo’dhyāyaḥ |

|| 9.8 ||

(9.9)

### atha navamo’dhyāyaḥ

# khaṭvāṅga-caritaṁ

**|| 9.9.1 ||**

**śrī-śuka uvāca**

aṁśumāṁś ca tapas tepe gaṅgānayana-kāmyayā |

kālaṁ mahāntaṁ nāśaknot tataḥ kālena saṁsthitaḥ ||

**śrīdharaḥ :**

navame’ṁśumato vaṁśaḥ khaṭvāṅgāvadhi varṇyate |

gaṅgāṁ bhūtalamāninye yasya pautro bhagīrathaḥ ||

yathā sagaraḥ pautrāya rājyaṁ dattvā tapas tepe tathāṁśumāṁś ca sva-putrāya rājyaṁ dattvā mahāntaṁ kālaṁ tapas tepe iti ca-kārasyārthaḥ | nāśaknot, gaṅgām ānetum iti śeṣaḥ | saṁsthito mṛtaḥ ||1||

**krama-sandarbhaḥ :** *na vyākhyātam.*

**viśvanāthaḥ :**

bhagīratho’nayad gaṅgāṁ saudāso rākṣaso’bhavat |

hariṁ muhūrtāt khaṭvāṅgaḥ prāpeti navame kathā ||

yathā sagaraḥ pautre rājyaṁ nyasya tapas tepe | tathaivāṁśumāṁś ca dilīpe sva-putre rājyaṁ nyasya tapas tepe ity arthe ca-kāraḥ ||1||

—o)0(o—

**|| 9.9.2 ||**

dilīpas tat-sutas tadvad aśaktaḥ kālam eyivān |

bhagīrathas tasya sutas tepe sa sumahat tapaḥ ||

**śrīdharaḥ :** kālaṁ mṛtyum eyivān prāptaḥ |

**krama-sandarbhaḥ :** *na vyākhyātam.*

**viśvanāthaḥ :** yathāṁśumān tadvat ||2||

—o)0(o—

**|| 9.9.3 ||**

darśayāmāsa taṁ devī prasannā varadāsmi te |

ity uktaḥ svam abhiprāyaṁ śaśaṁsāvanato nṛpaḥ ||

**śrīdharaḥ :** taṁ praty ātmānaṁ darśayām āsa | te varadāsmīti gaṅgayoktaḥ san svam abhiprāyaṁ pūrva-joddharaṇaṁ śaśaṁsa kathayām āsa |

**krama-sandarbhaḥ :** *na vyākhyātam.*

**viśvanāthaḥ :** devī gaṅgā svam abhiprāyaṁ pūrvajo’ddharaṇam ||3||

—o)0(o—

**|| 9.9.4 ||**

ko’pi dhārayitā vegaṁ patantyā me mahī-tale |

anyathā bhū-talaṁ bhittvā nṛpa yāsye rasātalam ||

**śrīdharaḥ :** āha gaṅgā | ko’pi gaganāt patantyā me vegaṁ dhārayitā dhārayiṣyati |

**krama-sandarbhaḥ :** *na vyākhyātam.*

**viśvanāthaḥ :** ko’pīti gaṅgoktiḥ ||4||

—o)0(o—

**|| 9.9.5 ||**

kiṁ cāhaṁ na bhuvaṁ yāsye narā mayy[[16]](#footnote-16) āmṛjanty agham |

mṛjāmi tad aghaṁ kvāhaṁ rājaṁs tatra vicintyatām ||

**śrīdharaḥ :** kiṁ ca āmṛjanti kṣālayiṣyanti tatropāyo vicintyatām ||5||

**krama-sandarbhaḥ :** kiṁ ceti | mayi nimitta-bhūtāyā[[17]](#footnote-17) aghaṁ pāpaṁ mṛjanti nāśayanti | tad aghaṁ tat-saṅgānabhirucer jātaṁ manaso duḥkham ity arthaḥ | gaṅgā-prasaṅge pāpātyanta-nāśyasya koṭidhā purāṇādi-prasiddheḥ | aṁho duḥkha-vyasaneṣv agham ity amara-koṣāt |

**viśvanāthaḥ :** āmṛjanti kṣālayiṣyanti tatropāyaṁ vicintyatām ||5||

—o)0(o—

**|| 9.9.6 ||**

**śrī-bhagīratha uvāca—**

sādhavo nyāsinaḥ śāntā brahmiṣṭhā loka-pāvanāḥ |

haranty aghaṁ te’ṅga-saṅgāt teṣv āste hy agha-bhid dhariḥ ||

**śrīdharaḥ :** aghaṁ haranti hariṣyanti | aghaṁ bhinattīty agha-bhit ||6||

**krama-sandarbhaḥ :** sādhavaḥ svādhikāra-prāpta-śāstrīyācāra-niratāḥ nyāsinaḥ karma tat-phalā’nāsaktāḥ, śāntāḥ śuddhāntaḥ-karaṇāḥ, brahmiṣṭhā veda-vicāra-dakṣāḥ | sarvatra hetuḥ—teṣv āsta iti | aghāni agha ādīni bhinattīti tathā | sadā sādhūnāṁ saṅgāt, tat-saṅgāt tat-sphūrtes tad duḥkhaṁ na bhaviteti bhāvaḥ ||6||

**viśvanāthaḥ :** aṅga-saṅgāt snānāt | haranti hariṣyanti | teṣām tad-aghaṁ ko hariṣyatīti cet harir eva aghabhit | tena hariṁ vinā tīrtha-tapaḥ-prāyaścittādibhiḥ pāpaṁ vastuto na naśyatīty ajāmilopākhyānoktaḥ siddhānto dṛḍhīkṛtaḥ ||6||

—o)0(o—

**|| 9.9.7 ||**

dhārayiṣyati te vegaṁ rudras tv ātmā śarīriṇām |

yasminn otam idaṁ protaṁ viśvaṁ śāṭīva tantuṣu ||

**śrīdharaḥ :** ātmā kathaṁ-bhūtaḥ ? yasminn idaṁ viśvam otaṁ grathitam ūrdhva-tantuṣu śāṭīva paṭa iva | protaṁ ca tiryak tantuṣu paṭa iva | asau sarvādhāras tvad-vegaṁ dhārayiṣyatīty arthaḥ |

**krama-sandarbhaḥ :** *na vyākhyātam.*

**viśvanāthaḥ :** rudra ity adhunāpi tvaṁ yasya śirasi tiṣṭhasy eveti bhāvaḥ | yasminn idaṁ viśam otaṁ grathitam ūrdhvatantuṣu śāṭīvat protaṁ ca tiryak-tantuṣu śāṭīveti tasyeśvaratvaṁ darśitam ||7||

—o)0(o—

**|| 9.9.8 ||**

ity uktvā sa nṛpo devaṁ tapasātoṣayac chivam |

kālenālpīyasā rājaṁs tasyeśaś cāśv atuṣyata ||

**śrīdharaḥ :** ity evaṁ gaṅgām uktvā | tac chrutveti pāṭhe śrāvayitvety arthāh |

**krama-sandarbhaḥ, viśvanāthaḥ :***na vyākhyātam.*

—o)0(o—

**|| 9.9.9 ||**

tatheti rājñābhihitaṁ sarva-loka-hitaḥ śivaḥ |

dadhārāvahito gaṅgāṁ pāda-pūta-jalāṁ hareḥ ||

**śrīdharaḥ :** rājñābhihitaṁ tathety aṅgī-kṛtya | hareḥ pādena pūtaṁ jalaṁ yasyāḥ |

**krama-sandarbhaḥ :** *na vyākhyātam.*

**viśvanāthaḥ :** tatheti yatra tatra gaṅgā yāsyati tat-tale’ham eveti mac-chirasy eva sā sukhena yātv ity arthaḥ ||9||

—o)0(o—

**|| 9.9.10-11 ||**

bhagīrathaḥ sa rājarṣir ninye bhuvana-pāvanīm |

yatra sva-pitṝṇāṁ dehā bhasmībhūtāḥ sma śerate ||

rathena vāyu-vegena prayāntam anudhāvatī |

deśān punantī nirdagdhān āsiñcat sagarātmajān ||

*na katamenāpi vyākhyātam.*

—o)0(o—

**|| 9.9.12 ||**

yaj-jala-sparśa-mātreṇa brahma-daṇḍa-hatā api |

sagarātmajā divaṁ jagmuḥ kevalaṁ deha-bhasmabhiḥ ||

**śrīdharaḥ :** prasaṅgād gaṅgā-māhātmyam āha caturbhiḥ, yasyā jala-sparśa-mātreṇa tac ca kevalaṁ deha-bhasmabhir eva na sākṣāt | brahmaṇi sva-kṛtena daṇḍena hatā api | tāṁ śraddhayā ye sevante iti śeṣaḥ |

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.9.13 ||**

bhasmībhūtāṅga-saṅgena svar yātāḥ sagarātmajāḥ |

kiṁ punaḥ śraddhayā devīṁ sevante ye dhṛta-vratāḥ ||

**śrīdharaḥ :** tat prapañcayati—bhasmī-bhūtenāṅgena yaḥ saṅgas tena |

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.9.14 ||**

**na hy etat param āścaryaṁ svardhunyā yad ihoditam |**

**ananta-caraṇāmbhoja- prasūtāyā bhava-cchidaḥ ||**

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** iha yad uditaṁ sagarātmajoddharaṇaṁ param atyāścaryaṁ na bhavati ||14||

—o)0(o—

**|| 9.9.15||**

**sanniveśya mano yasmiñ chraddhayā munayo’malāḥ |**

**traiguṇyaṁ dustyajaṁ hitvā sadyo yātās tad-ātmatām ||**

**śrīdharaḥ :** anantasya viśeṣaṇaṁ sanniveśyeti | trai-guṇyaṁ deha-saṁbandham |

**krama-sandarbhaḥ :** *na vyākhyātam.*

**viśvanāthaḥ :** yasminn anante ||15||

—o)0(o—

**|| 9.9.16-17||**

**śruto bhagīrathāj jajñe tasya nābho’paro’bhavat |**

**sindhudvīpas tatas tasmād ayutāyus tato’bhavat ||**

**śrīdharaḥ :** nalasya sakhā ayāt prāptaḥ | tat sutaḥ ṛtuparṇasya sutaḥ |

**krama-sandarbhaḥ :** *na vyākhyātam.*

**viśvanāthaḥ :** ayāt yā prāpaṇe prāpta ity arthaḥ | akṣa-hṛdayaṁ dyūta-vidyā-rahasyam asmai nalāya ||16-17||

—o)0(o—

**|| 9.9.18||**

**tataḥ sudāsas tat-putro damayantī-patir nṛpaḥ |**

**āhur mitrasahaṁ yaṁ vai kalmāṣāṅghrim uta kvacit |**

**vasiṣṭha-śāpād rakṣo’bhūd anapatyaḥ sva-karmaṇā |**

**śrīdharaḥ :** tat putraḥ saudāsaḥ |

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.9.19 ||**

**śrī-rājovāca—**

kiṁ-nimitto guroḥ śāpaḥ saudāsasya mahātmanaḥ |

etad veditum icchāmaḥ kathyatāṁ na raho yadi ||

**śrīdharaḥ :** na raho na rahasyam |

**krama-sandarbhaḥ :** na raho yadīti śrīmad-vasiṣṭhasyaiva tatra doṣavat pratītiś cet tadā nodghāṭanīyam ity arthaḥ ||19||

**viśvanāthaḥ :** *na vyākhyātam.*

—o)0(o—

**|| 9.9.20-21 ||**

**śrī-śuka uvāca**—

saudāso mṛgayāṁ kiñcic caran rakṣo jaghāna ha |

mumoca bhrātaraṁ so’tha gataḥ praticikīrṣayā ||

sañcintayann aghaṁ rājñaḥ sūda-rūpa-dharo gṛhe |

gurave bhoktu-kāmāya paktvā ninye narāmiṣam ||

**śrīdharaḥ :** mṛgayāṁ caran kañcid rākṣasaṁ jaghāna, tasya bhrātaraṁ mumoca, sa bhrātā palāyya gataḥ | agham aniṣṭam | sūdaḥ pācakas tad-rūpa-dharaḥ san rājño gṛhe vartamaṇaḥ ||20-21||

**krama-sandarbhaḥ :** sūda-rūpa-dharaḥ tam āviṣṭaḥ sann ity amara-koṣāt | aparicitasya pākānadhikārāt ||21||

**viśvanāthaḥ :** kiñcid rakṣaḥ kiñcid rākṣasaṁ jaghāna tasya bhrātaraṁ mumoca | sa bhrātā rājño yaḥ sūdaḥ pācakas tad-rūpa-dharaḥ ||20-21||

—o)0(o—

**|| 9.9.22 ||**

parivekṣyamāṇaṁ bhagavān vilokyābhakṣyam añjasā |

rājānam aśapat kruddho rakṣo hy evaṁ bhaviṣyasi ||

**śrīdharaḥ :** abhakṣyam añjasā vilokya | evaṁ nara-māṁsa-vyavahāreṇa |

**krama-sandarbhaḥ :** *na vyākhyātam.*

**viśvanāthaḥ :** abhakṣyaṁ nara-māṁsam ||22||

—o)0(o—

**|| 9.9.23-24 ||**

rakṣaḥ-kṛtaṁ tad viditvā cakre dvādaśa-vārṣikam |

so’py apo-’ñjalim ādāya guruṁ śaptuṁ samudyataḥ ||

vārito madayantyāpo ruśatīḥ pādayor jahau |

diśaḥ kham avanīṁ sarvaṁ paśyan jīvamayaṁ nṛpaḥ ||

**śrīdharaḥ :** vasiṣṭha evaṁ taṁ śāpaṁ dvādaśa-vārṣikaṁ cakre | ruśatīs tīkṣṇā apaḥ sva-pādayor jahau nānyatra | tatra hetuḥ—diśa iti | evam anena mitra-sahatvam api darśitam | mitrasya kalatrasya vācaḥ-sahanāt ||23-24||

**krama-sandarbhaḥ :** *na vyākhyātam.*

**viśvanāthaḥ :** sarvajñatayā rakṣasaiva kṛtaṁ na tu rājñeti vimṛśya tat śapanaṁ dvādaśa-vārṣikaṁ cakre | so’pi saudāso’pi | ruṣatīḥ krodhāgni-rūpāḥ svapādayor eva nānyatra digādīnāṁ dāha-prasaṅgāt | etena kamāṣapādatvaṁ mitra-sahatvaṁ ca darśitaṁ mitrasya kalatrasya vācaḥ sahanāt ||23-24||

—o)0(o—

**|| 9.9.25 ||**

rākṣasaṁ bhāvam āpannaḥ pāde kalmāṣatāṁ gataḥ |

vyavāya-kāle dadṛśe vanauko-dampatī dvijau ||

**śrīdharaḥ :** tad evaṁ rākṣasatve kalmāṣāṅghritve ca kāraṇam uktva sva-karmaṇānapatya iti yad uktaṁ tat prapañcayati—vyavāya-kāla ity-ādina karmaṇā aprajā ity antena | vanam oko nivāso yayos tau vanaukasau ca tau dampatī ca | pṛthak padatve sakāra-lopa ārṣaḥ |

**krama-sandarbhaḥ :** *na vyākhyātam.*

**viśvanāthaḥ :** vanaukasau ca tau dampatī ceti tau pṛthak pada-pāṭhe salopa ārṣaḥ ||25||

—o)0(o—

**|| 9.9.26-27 ||**

kṣudhārto jagṛhe vipraṁ tat-patny āhākṛtārthavat |

na bhavān rākṣasaḥ sākṣād ikṣvākūṇāṁ mahā-rathaḥ ||

madayantyāḥ patir vīra nādharmaṁ kartum arhasi |

dehi me’patya-kāmāyā akṛtārthaṁ patiṁ dvijam ||

**śrīdharaḥ :** akṛtārthavad dīna-vat | akṛtārtham asamāpta-ratim ||26-27||

**krama-sandarbhaḥ :** *na vyākhyātam.*

**viśvanāthaḥ :** akṛtārtham asamāpta-ratim ||26-27||

—o)0(o—

**|| 9.9.28 ||**

deho’yaṁ mānuṣo rājan puruṣasyākhilārthadaḥ |

tasmād asya vadho vīra sarvārtha-vadha ucyate ||

*na katamenāpi vyākhyātam.*

—o)0(o—

**|| 9.9.29 ||**

eṣa hi brāhmaṇo vidvāṁs tapaḥ-śīla-guṇānvitaḥ |

ārirādhayiṣur brahma mahā-puruṣa-saṁjñitam ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** guṇair dṛṣṭa-niṣṭhaiḥ sattvādibhir hetubhiḥ antarhitam adṛśyam ||29||

—o)0(o—

**|| 9.9.30 ||**

sarva-bhūtātma-bhāvena bhūteṣv antarhitaṁ guṇaiḥ |

so’yaṁ brahmarṣi-varyas te rājarṣi-pravarād vibho |

katham arhati dharma-jña vadhaṁ pitur ivātmajaḥ ||

**śrīdharaḥ :** sarva-bhūtānām ātmeti bhāvanayārādhayitum icchuḥ | yad vā, sarva-bhūtānām ātma-bhāvena bhūteṣu sthitam api guṇair antarhitaṁ brahmeti saṁbandhaḥ | pāṭhāntare antarhitaḥ so’yam ity uttareṇānvayaḥ |30|||

**krama-sandarbhaḥ :** *na vyākhyātam.*

**viśvanāthaḥ :** te tvattaḥ ||30||

—o)0(o—

**|| 9.9.31||**

**tasya sādhor apāpasya bhrūṇasya brahma-vādinaḥ |**

**kathaṁ vadhaṁ yathā babhror manyate san-mato bhavān ||**

**śrīdharaḥ :** bhrūṇasya śrotriyasya garbhasya sata iti vā | babhror goḥ | satāṁ mato bhavān vadhaṁ kathaṁ sādhu manyata ity arthaḥ |

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.9.32 ||**

yady ayaṁ kriyate bhakṣyas tarhi māṁ khāda pūrvataḥ |

na jīviṣye vinā yena kṣaṇaṁ ca mṛtakaṁ yathā ||

**śrīdharaḥ :** kṣaṇam api yena vinā na jīviṣyāmi so’yaṁ yadi bhakṣaḥ kriyate tarhi mṛtakaṁ yathā mṛta-prāyāṁ māṁ pūrvaṁ bhakṣaya |

**krama-sandarbhaḥ :** *na vyākhyātam.*

**viśvanāthaḥ :** brahma-vādino bhrūṇasya putrasya asya pitāpi brahmavādīty arthaḥ | bhrūṇo’rbhake bāla-garbhe ity amaraḥ babhror goḥ ||32||

—o)0(o—

**|| 9.9.34 ||**

evaṁ karuṇa-bhāṣiṇyā vilapantyā anāthavat |

vyāghraḥ paśum ivākhādat saudāsaḥ śāpa-mohitaḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** karuṇa-bhāṣiṇīm anādṛtya ||34||

—o)0(o—

**|| 9.9.35 ||**

brāhmaṇī vīkṣya didhiṣuṁ puruṣādena bhakṣitam |

śocanty ātmānam urvīśam aśapat kupitā satī ||

**śrīdharaḥ, viśvanāthaḥ:** didhiṣuṁ garbhādhāna-kartāram ||35||

**krama-sandarbhaḥ :** *na vyākhyātam.*

—o)0(o—

**|| 9.9.36 ||**

yasmān me bhakṣitaḥ pāpa kāmārtāyāḥ patis tvayā |

tavāpi mṛtyur ādhānād akṛta-prajña darśitaḥ ||

**śrīdharaḥ :** ādhānān maithunāt | he akṛta-prajña, mṛtyur mayā darśitaḥ ||36||

**krama-sandarbhaḥ :** *na vyākhyātam.*

**viśvanāthaḥ :** ādhānāt maithunāt | mṛtyur mayā darśito bhaviṣyati ||36||

—o)0(o—

**|| 9.9.37 ||**

evaṁ mitrasahaṁ śaptvā pati-loka-parāyaṇā |

tad-asthīni samiddhe’gnau prāsya bhartur gatiṁ gatā ||

**śrīdharaḥ :** tad evaṁ karmaṇā aprajāḥ ||37||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.9.38 ||**

viśāpo dvādaśābdānte maithunāya samudyataḥ |

vijñāpya brāhmaṇī-śāpaṁ mahiṣyā sa nivāritaḥ ||

**śrīdharaḥ :** abibhrad dadhārety arthaḥ | na vyajāyata na prāsūta | ato vasiṣṭha eva tasyā udaram aśmanā jaghāna | sa utpannaḥ suto’śmakaḥ |

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.9.39 ||**

ata ūrdhvaṁ sa tatyāja strī-sukhaṁ karmaṇāprajāḥ |

vasiṣṭhas tad-anujñāto madayantyāṁ prajām adhāt ||

**śrīdharaḥ :** tad evaṁ karmaṇā aprajāḥ ||39||

**krama-sandarbhaḥ :** *na vyākhyātam.*

**viśvanāthaḥ :** *na vyākhyātam.*

—o)0(o—

**|| 9.9.40 ||**

sā vai sapta samā garbham abibhran na vyajāyata |

jaghne’śmanodaraṁ tasyāḥ so’śmakas tena kathyate ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** abibhrad dadhāra | na vyajāyataḥ prāsūta | vaśiṣṭha evāśmanā jaghāna | tataḥ sa sutaḥ ||40||

—o)0(o—

**|| 9.9.41||**

aśmakād bāliko jajñe yaḥ strībhiḥ parirakṣitaḥ |

nārī-kavaca ity ukto niḥkṣatre mūlako’bhavat ||

**śrīdharaḥ :** strībhiḥ saṁveṣṭya paraśurāmāt parirakṣitaḥ, ato nārī-kavaca ity uktaḥ | niḥkṣatre sati kṣatra-vaṁśasya mūlam abhavad ato mūlaka iti coktaḥ ||41||

**krama-sandarbhaḥ :** *na vyākhyātam.*

**viśvanāthaḥ :** strībhir āvṛttya paraśurāmāt rakṣitaḥ punaḥ kṣatra-vaṁśasya mūlatvān mūlakaḥ ||41||

—o)0(o—

**|| 9.9.42 ||**

tato daśarathas tasmāt putra aiḍaviḍis tataḥ |

rājā viśvasaho yasya khaṭvāṅgaś cakravarty abhūt ||

*na katamenāpi vyākhyātam.*

—o)0(o—

**|| 9.9.43 ||**

yo devair arthito daityān avadhīd yudhi durjayaḥ |

muhūrtam āyur jñātvaitya sva-puraṁ sandadhe manaḥ ||

**śrīdharaḥ :** prasannair devair varaṁ vṛṇīṣvety ukte khaṭvāṅgenoktaṁ prathamaṁ tāvan mamāyuḥ kathyatām iti | devaiś coktaṁ muhūrta-mātram iti | taj jñātvā devair dattena vimānena śīghraṁ sva-puram etya manaḥ parameśvare sandadhe ||43||

**krama-sandarbhaḥ :** *na vyākhyātam.*

**viśvanāthaḥ :** prasannair devair varaṁ vṛṇuṣvety ukte khaṭvāṅga uvāca—prathamaṁ tāvan mamāyur brūteti | devaiś coktaṁ muhūrta-mātram iti | taj jñātvā devair dattena vimānena śīghraṁ svapuram etya manaḥ parameśvare sandadhe ||43||

—o)0(o—

**|| 9.9.44 ||**

na me brahma-kulāt prāṇāḥ kula-daivān na cātmajāḥ |

na śriyo na mahī rājyaṁ na dārāś cātivallabhāḥ ||

**śrīdharaḥ :** etad eva sva-sādhu-vṛttānusmaraṇa-pūrvakaṁ tat kṛtena niścayena darśayati—neti saptabhiḥ | kula-daivād brahma-kulāt sakāśān me prāṇādayo nāti-vallabhā nāti-priyāḥ ||44||

**krama-sandarbhaḥ :** *na vyākhyātam.*

**viśvanāthaḥ :** muhūrta-madhya eva prathamaṁ khaṭvāṅgaḥ sva-gatam āha—neti pañcabhiḥ | brahma-kulāt kīdṛśāt ? kulasya madīyasya devāt ||44||

—o)0(o—

**|| 9.9.45 ||**

na bālye’pi matir mahyam adharme ramate kvacit |

nāpaśyam uttamaślokād anyat kiñcana vastv aham ||

**śrīdharaḥ :** mahyaṁ mama ||45||

**krama-sandarbhaḥ :** nāpaśyam uttama-ślokād anya-devety evārthaḥ | na cintayāmīti sura-nara-pālana-vikṣepasya pūrvaṁ sthitatvāt ||45||

**viśvanāthaḥ :** mahyaṁ mama vastu svasyopādeyam ity arthaḥ ||45||

—o)0(o—

**|| 9.9.46 ||**

devaiḥ kāma-varo datto mahyaṁ tri-bhuvaneśvaraiḥ |

na vṛṇe tam ahaṁ kāmaṁ bhūtabhāvana-bhāvanaḥ ||

**śrīdharaḥ :** bhūta-bhāvano haris tasminn eva bhavanā yasya, so’haṁ taṁ kāmaṁ na vṛṇe ||46||

**krama-sandarbhaḥ :** *na vyākhyātam.*

**viśvanāthaḥ :** vṛṇe vṛtavān | yato bhūta-bhāvane harāv eva bhāvanā yasya saḥ ||46||

—o)0(o—

**|| 9.9.47 ||**

ye vikṣiptendriya-dhiyo devās te sva-hṛdi sthitam |

na vindanti priyaṁ śaśvad ātmānaṁ kim utāpare ||

**śrīdharaḥ :** tatra hetuḥ—ya iti | vikṣiptānīndriyāni dhīś ca yeṣāṁ te devā api ||47||

**krama-sandarbhaḥ :** *na vyākhyātam.*

**viśvanāthaḥ :** avaraṇe hetum āha ya iti ||47||

—o)0(o—

**|| 9.9.48 ||**

atheśa-māyā-raciteṣu saṅgaṁ

guṇeṣu gandharva-puropameṣu |

rūḍhaṁ prakṛtyātmani viśva-kartur

bhāvena hitvā tam ahaṁ prapadye ||

**śrīdharaḥ :** atha tasmāt prakṛtyā svabhāvenātmani rūḍhaṁ guṇeṣu saṅgaṁ viśva-kartur bhāvena hitvā tam evāhaṁ prapadye ||48||

**krama-sandarbhaḥ :** *na vyākhyātam.*

**viśvanāthaḥ :** asthiratvena gandharva-pura-tulyeṣu rūḍhaṁ saṅgaṁ hitvā prakṛtyā svabhāvenaiva ātmani man-manasi viśvakartur bhagavato yo bhaktis tenaiva taṁ prapadye ||48||

—o)0(o—

**|| 9.9.49 ||**

iti vyavasito buddhyā nārāyaṇa-gṛhītayā |

hitvānya-bhāvam ajñānaṁ tataḥ svaṁ bhāvam āsthitaḥ ||

**śrīdharaḥ :** anya-bhāvaṁ dehādy-abhimāna-rūpam ajñānaṁ hitvā ||49||

**krama-sandarbhaḥ :** nārāyaṇa-gṛhītayeti nārāyaṇāviṣṭayety arthaḥ | ata eva, muhūrtena brahma-lokaṁ khaṭvāṅgaḥ samasādhayat [bhā.pu. 11.23.30] ity uktam ||49||

**viśvanāthaḥ :** nārāyaṇenaiva kartrā gṛhītayā yatra buddhau nānyasyādhikāra ity arthaḥ | tayā buddhyaiva tato’jñāna-tyāgānantaraṁ svabhāvaṁ pūrva-śloka-niścitaṁ prapatti-rūpaṁ dāsyam ity arthaḥ ||49||

—o)0(o—

**|| 9.9.50 ||**

yat tad brahma paraṁ sūkṣmam aśūnyaṁ śūnya-kalpitam |

bhagavān vāsudeveti yaṁ gṛṇanti hi sātvatāḥ ||

**śrīdharaḥ :** svaṁ bhāvam evāha—yat tad iti | śūnyavat kalpitaṁ vāg-ādy-aviṣayatvāt | vāsudeva iti yaṁ gṛṇanti | brahmaṇa eva bhaktānugrahārtham āviṣkṛta-tanor vāsudevatvāt ||50||

**caitanya-mata-mañjuṣā :** sātvatā viṣṇā yad yaṁ bhagavān vāsudeveti gṛṇanti vadanti, tat sa bhagavān vāsudevaḥ paraṁ brahma—brahmaṇo’pi paratvāt, paraṁ brahmeti brahma-saṁjñakaḥ sa iti bhāvaḥ | kutaḥ ? aśūnyaṁ, śrī-vigrahatvāt, śūnya-kalpitaṁ kalpanā tarkādir yatra tarkādy-agocara ity arthaḥ | yad vā, śūnyam iti kalpitam eva yat, ata eva sūkṣmaṁ durbodham ajñānāṁ durāpam ||50||

**krama-sandarbhaḥ :** *na vyākhyātam.*

**viśvanāthaḥ :** sa eva ko yasmin dāsyam ity apekṣāyām āha—yat tad brahmeti | yasya tat-prasiddhaṁ brahma param atiśayena sūkṣmaṁ nirviśeṣaṁ svarūpam ity arthaḥ | śūnyavat kalpitaṁ rāgādy-aviṣayatvāt yaṁ ca vāsudeva iti gṛṇanti tasminn ity arthaḥ | dehaṁ tyaktvā taṁ prāpnoti jñeyam |

khaṭvāṅgo nāma rājarṣir jñātveyattām ihāyuṣaḥ |

muhūrtāt sarvam utsṛjya gatavān abhayaṁ harim || iti pūrvokteḥ ||50||

—o)0(o—

iti sārārtha-darśinyāṁ harṣiṇyāṁ bhakta-cetasām |

navame navamo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ navama-skandhe

khaṭvāṅga-caritaṁ nāma

navamo’dhyāyaḥ |

||9||

(9.10)

### atha daśamo’dhyāyaḥ

## śrī-rāma-carito nāma

**|| 9.10.1 ||**

**śrī-śuka uvāca—**

khaṭvāṅgād dīrghabāhuś ca raghus tasmāt pṛthu-śravāḥ |

ajas tato mahā-rājas tasmād daśaratho’bhavat ||

**śrīdharaḥ :**

daśame prāha khaṭvāṅga- vaṁśe śrī-rāma-saṁbhavam |

tac caritraṁ ca laṅkeśaṁ hatvāyodhyā-gam āvadhi ||1||

**krama-sandarbhaḥ :** *na vyākhyātam.*

**viśvanāthaḥ :**

daśame raghunāthasya janma-karma-yaśo’mṛtam |

sarvaṁ nṝn pārayāmāsa saṅkṣepeṇa mahā-muniḥ ||1||

—o)0(o—

**|| 9.10.2 ||**

tasyāpi bhagavān eṣa sākṣād brahmamayo hariḥ |

aṁśāṁśena caturdhāgāt putratvaṁ prārthitaḥ suraiḥ |

rāma-lakṣmaṇa-bharata- śatrughnā iti saṁjñayā ||

**śrīdharaḥ :** khaṭvāṅgāc ca dīrghabāhuḥ ||2||

**krama-sandarbhaḥ :** *na vyākhyātam.*

**viśvanāthaḥ :** eṣa tvayā sva-mātṛ-garbhe dṛṣṭa ity arthaḥ | aṁśāṁśena aṁśaś ca āṁśam aṁśa-samūhaś ca aṁśāṁśaṁ, tena aṁśāṁśena tasyāpi yathā vāsudevasya ity arthaḥ ||2||

—o)0(o—

**|| 9.10.3 ||**

tasyānucaritaṁ rājann ṛṣibhis tattva-darśibhiḥ |

śrutaṁ hi varṇitaṁ bhūri tvayā sītā-pater muhuḥ ||

**śrīdharaḥ :** ṛṣibhir vālmīki-mukhyair bhūri varṇitaṁ tvayā muhuḥ śrutaṁ, tathāpi saṅkṣepataḥ kathyamānaṁ śṛṇu ||3||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.10.4 ||**

gurv-arthe tyakta-rājyo vyacarad anuvanaṁ padma-padbhyāṁ priyāyāḥ

pāṇi-sparśākṣamābhyāṁ mṛjita-patha-rujo yo harīndrānujābhyām |

vairūpyāc chūrpaṇakhyāḥ priya-viraha-ruṣāropita-bhrū-vijṛmbha-

trastābdhir baddha-setuḥ khala-dava-dahanaḥ kosalendro’vatān naḥ ||

**śrīdharaḥ :**

grantha-koṭibhir ākīrṇam adbhutaṁ rāma-vikramam |

adhyāya-dvayato vakṣyann eka-śloke samasyati || iti |

sa kośalendraḥ śrī-rāmo no’smān avatāt pātu | kathaṁ-bhūtaḥ ? yo gurv-arthe pituḥ satyasya pālanārthaṁ tyakta-rājyaḥ san padmavad atisukumārābhyāṁ padbhyām | tad evāha—priyayāḥ pāṇināpi sparśe nāsti kṣamā yayos tābhyāṁ prativanaṁ vyacarat | harīndro hanumān sugrīvo vā’nujo lakṣmaṇas tābhyāṁ mṛjitāpanītā patha-rujā mārga-śramo yasya | śūrpaṇakhyā vairūpyāt karṇa-nāsikā-cchedād dhetoḥ tayā pralobhitena rāvaṇenāpahārāt priyeṇa kalatreṇa virahas tena ruṭ tayāropitayor bhruvor vijṛmbheṇaiva trasto’bdhir yasmāt | tatas tad- vijñāpanena baddhaḥ setur yena | tataḥ khalā rāvaṇādaya eva davo vanaṁ tasya dahanaḥ ||4||

**krama-sandarbhaḥ :** patha-rujā ity anena patha-śabdo’kārānto’py astīti lakṣyate | brahma-maya ity atra tat-prakṛta-vacane mayaṭ, brahma-svarūpa ity arthaḥ ||4||

**viśvanāthaḥ :**

kārtsyān na vaktuṁ likhituṁ śakyā śeṣa-gaṇeśayoḥ |

yā rāma-līlādhyāyābhyām ślokenāpi kīrtyate ||

guroḥ pituḥ satya-pālanārthaṁ tyakta-rājyaḥ san padmavad-atisukumārābhyāṁ padbhyām anuvanaṁ vane vane vyacarat | atisaukumāryām evāha—priyayāḥ pāṇyoḥ parama-sukumārayor api sparśaṁ na kṣamete iti tābhyām | harīndro hanumān sugrīvo vā, anujo lakṣmaṇaḥ, tābhyāṁ mṛjitāpanītā pathi-rujā mārga-śramo yasya saḥ | śūrpaṇakhyā vairūpyāt karṇa-nāsā-cchedād dhetoḥ rāvaṇenāpahārāt | priyeṇa kalatreṇa virahaḥ, tena yā ruṭ vartmanaḥ samudreṇāpradānāt kopas tayāropitayor bhruvor vijṛmbheṇaiva trasto’bdhir yasmāt saḥ | khalā rāvaṇādaya eva davo vanaṁ, tasya dahanaḥ ||4||

—o)0(o—

**|| 9.10.5 ||**

viśvāmitrādhvare yena mārīcādyā niśācarāḥ |

paśyato lakṣmaṇasyaiva hatā nairṛta-puṅgavāḥ ||

**śrīdharaḥ :** saṅkṣepato varṇitaṁ rāma-caritam ādita ārabhya vistareṇāha—viśvāmitrādhvara ity-ādinā yāvad uttarādhyāya-samāpti | paśyata eva lakṣmaṇasya | tam apy anapekṣyaiva hatā ity arthaḥ | yac chabdānāṁ sa kośalendro’vatād ity anenaivānvayaḥ ||5||

**krama-sandarbhaḥ :** *na vyākhyātam.*

**viśvanāthaḥ :** atisaṅkṣepeṇa varṇitaṁ rāma-caritam ādita ārabhya kiñcid vistareṇāha—viśvāmitrety-ādinā adhyāya-dvayena | niśā māyayā carantīti te nairṛta-puṅgavā rākṣasa-śreṣṭhāḥ ||5||

—o)0(o—

**|| 9.10.6 ||**

yo loka-vīra-samitau dhanur aiśam ugraṁ

sītā-svayaṁvara-gṛhe triśatopanītam |

ādāya bāla-gaja-līla ivekṣu-yaṣṭiṁ

sajjyī-kṛtaṁ nṛpa vikṛṣya babhañja madhye ||

**śrīdharaḥ :** loke ye vīrās teṣāṁ samitau samāje aiśaṁ traiyambakaṁ dhanur ikṣu-yaṣṭim iva līlayaivādāya sajjyīkṛtam āropitaṁ vikṛṣya madhye babhañja | he nṛpa ! ugraṁ kaṭhinaṁ gariṣṭham | tad āha—vāhakānāṁ tribhiḥ śatair upanītam | bāla-gajasya līleva līlā yasya saḥ ||6||

**krama-sandarbhaḥ :** *na vyākhyātam.*

**viśvanāthaḥ :** loke ye vīrās teṣāṁ samitau samāje | aiśaṁ māheśaṁ dhanur ikṣu-yaṣṭim iva līlayaivādāya sajjyīkṛtam sat vikṛṣya madhye babhañja | kīdṛśam ? vāhakānāṁ tribhiḥ śatair upanītam ||6||

—o)0(o—

**|| 9.10.7 ||**

jitvānurūpa-guṇa-śīla-vayo’ṅga-rūpām |

sītābhidhāṁ śriyam urasy abhilabdhamānām ||

mārge vrajan bhṛgupater vyanayat prarūḍham |

darpaṁ mahīm akṛta yas trir arāja-bījām ||

**śrīdharaḥ :** anurūpāṇi sva-yogyāni guṇa-śīlādīni yasyās tāṁ sītā-saṁjñāṁ pūrvam urasy abhilabdho māno yayā tāṁ śriyaṁ jitvā dhanur bhaṅga-mahā-nāda-śravaṇa-kṣubhitasya bhṛgupater darpaṁ vyanayad apanītavān | kathaṁ-bhūtasya ? triḥ sapta-kṛtvo rāja-bīja-śūnyāṁ mahīṁ yo’karot, tasya ||7||

**krama-sandarbhaḥ :** *na vyākhyātam.*

**viśvanāthaḥ :** jitvā prāpya urasy abhilabdho māna ādaraḥ pūrvam eva yayā tām | bhṛgupateḥ paraśurāmasya darpaṁ vyanayad vigatīcakre | triḥ trisapta-kṛtvo mahīṁ yo rāja-bīja-śūnyāṁ cakre ||7||

—o)0(o—

**|| 9.10.8 ||**

yaḥ satya-pāśa-parivīta-pitur nideśaṁ

straiṇasya cāpi śirasā jagṛhe sa-bhāryaḥ |

rājyaṁ śriyaṁ praṇayinaḥ suhṛdo nivāsaṁ

tyaktvā yayau vanam asūn iva mukta-saṅgaḥ ||

**śrīdharaḥ :** idānīṁ gurv-artha iti ślokaṁ vivṛṇvann āha—ya iti | kadācit kaikeyyās tuṣtena rājñā tvad-apekṣitaṁ dāsyāmīti pratiśrutam, tataḥ śrī-rāmasya yauvarājyābhiṣeka-samaye tayā bharatasya rājyaṁ rāmasya ca vane vāsaḥ prārthitaḥ, tadā satya-pāśena parivītasya pitur nideśam ājñāṁ śirasā jagṛhe | tato rājyādikaṁ tyaktvā sa-bhāryo vanaṁ yayau | dustyajasyāpi saharṣa-tyāge dṛṣṭāntaḥ—mukta-saṅgo yogī asūn prāṇān iveti ||8||

**krama-sandarbhaḥ :** *na vyākhyātam.*

**viśvanāthaḥ :** ya iti | kadācit pūrvaṁ kaikeyyāṁ tuṣtena rājñā tvad-apekṣitaṁ dāsyāmīti pratiśrutam, tataḥ śrī-rāmasya yauvarājyābhiṣeka-samaye tayā bharatasya rājyaṁ, rāmasya ca vane vāsaḥ prārthitaḥ | ataḥ satya-pāśena parivītasya pituḥ straiṇasya striyai kaikeyyai satyānurodha-vaśāt hi tasya nideśaṁ sa-bhāryo’pi jagrāha | dustyajasyāpi saharṣa-tyāge dṛṣṭāntaḥ—mukta-saṅgo yogī asūn prāṇān iveti ||8||

—o)0(o—

**|| 9.10.9 ||**

rakṣaḥ-svasur vyakṛta rūpam aśuddha-buddhes

tasyāḥ khara-triśira-dūṣaṇa-mukhya-bandhūn |

jaghne caturdaśa-sahasram apāraṇīya-

kodaṇḍa-pāṇir aṭamāna uvāsa kṛcchram ||

**śrīdharaḥ :** rakṣaso rāvaṇasya svasuḥ śūrpaṇakhāyā aśuddha-buddheḥ sītāṁ jighṛkṣoḥ kāmāturāyā iti vā rūpaṁ vyakṛta vikāram anayat | tasyāḥ khara-triśira-dūṣaṇa-mukhyā bandhavo yeṣu tāṁś caturdaśa-sahasram jaghāna | apāraṇīyam alaṅghyam asahyaṁ kodaṇḍaṁ pāṇau yasya saḥ ||9||

**krama-sandarbhaḥ :** *na vyākhyātam.*

**viśvanāthaḥ :** rakṣaso rāvaṇasya svasuḥ śūrpaṇakhāyā rūpaṁ vyakṛta karṇa-nāsā-cchedena vikāram anayat | jaghne jaghāna | apāraṇīyam anyair asahyaṁ kodaṇḍaṁ pāṇau yasya saḥ | tataś ca aṭamānaḥ vane bhraman kṛcchraṁ sa-kaṣṭam uvāsa ||9||

—o)0(o—

**|| 9.10.10 ||**

sītā-kathā-śravaṇa-dīpita-hṛc-chayena

sṛṣṭaṁ vilokya nṛpate daśa-kandhareṇa |

jaghne’dbhutaiṇa-vapuṣāśramato’pakṛṣṭo

mārīcam āśu viśikhena yathā kam ugraḥ ||

**śrīdharaḥ :** sītāyāḥ kathā-śravaṇena dīpito hṛc-chayo yasya, tena sītāṁ hariṣyatā svasmād bhītena svasyāśramād apakarṣaṇārthaṁ sṛṣṭaṁ nisṛṣṭaṁ mārīcaṁ vilokya jaghāna | kathaṁ-bhūtam ? adbhutaiṇa-vapuṣā svarṇa-hariṇa-dehenopalakṣitam | ata eva pralobhanenāśramatas tenāpakṛṣṭaḥ san | kaṁ dakṣaṁ yathā ugraḥ śrī-rudraḥ ||10||

**krama-sandarbhaḥ :** *na vyākhyātam.*

**viśvanāthaḥ :** tataś ca sūrpaṇakhā-mukhāt śrutvā sītāṁ hariṣyatā rāvaṇena svasmād bhītena svasyāśramād apakarṣaṇārthaṁ sṛṣṭaṁ visṛṣṭaṁ preṣitaṁ mārīcaṁ vilokya jaghāna | kathaṁ-bhūtam ? adbhutaiṇa-vapuṣā svarṇa-hariṇa-śarīreṇopalakṣitaṁ svayaṁ kathaṁ-bhūtaḥ ? āśramato’pakṛṣṭaḥ dūraṁ gataḥ | kaṁ dakṣaṁ yathā ugraḥ śrī-rudraḥ ||10||

—o)0(o—

**|| 9.10.11 ||**

rakṣo-’dhamena vṛkavad vipine’samakṣaṁ

vaideha-rāja-duhitary apayāpitāyām |

bhrātrā vane kṛpaṇavat priyayā viyuktaḥ

strī-saṅgināṁ gatim iti prathayaṁś cacāra ||

**śrīdharaḥ :** tataś ca rakṣo’dhamena rāvaṇenāsamakṣam apanītāyām | priyayā viyukto bhrātrā lakṣmaṇena saha kṛpaṇavad vane cacāra | kim-abhiprāyaḥ san ? ity anena prakāreṇa strī-saṅgināṁ duḥkhodarkāṁ gatiṁ prakhyāpayan ||11||

**krama-sandarbhaḥ :** atha śrī-raghunāta-carite strī-saṅginām ity-ādi-vākyeṣv antas tat-prema-vaśa eva strī-saṅgināṁ kāmināṁ gatiṁ prathayan—kriyā sāmyena bahir-vikhyāpayann ity evābhiprāyaḥ | yad vā, anena prakāreṇa parama-bhaktānukampoddīpana-prakāreṇa strī-saṅgināṁ yā gatiś ceṣṭā vilāpādyā, tām eva prathayan vistārayan cacāra, itas tato babrāma idam evoktaṁ priyayeti | vakṣyate ca dayitā-gatim [bhā.pu. 9.10.12] ity-ādi ||11||

**viśvanāthaḥ :** adhamena rāvaṇena vṛkavat vṛkeṇava asamakṣyaṁ parokṣata evāpayāpitāyām apahṛtāyāṁ satyāṁ priyayā premavatyā sītayā viyuktaḥ vipralambha-śṛṅgāra-rasāśrayālambanī-bhūtaḥ premāṇam eva vipralambha-rasa-mayī-bhūtam āsvādayan tad-anubhāva-sāttvika-sañcāryādikaṁ vilāpa-mūrcchonmādādikaṁ prakaṭayann eva cacāra | kathaṁ-bhūtaḥ ? itīty anenaiva prakāreṇa strī-saṅgināṁ gatiṁ vilāpādi-duḥkhodarkāṁ prayayan bahir darśino janān prakhyāpayann iti prathā-mātram etan na tu vastuta ity arthaḥ | antar-darśinas tu, cin-maye’smin mahā-viṣṇau jāte daśarathe harau [rā.tā.u. 1.1.1] iti rāma-tāpanī-śruty-ādi-pramāṇena cid-ānanda-maya-mano-buddhīndriya-śarīrasya para-brahmaṇas tasya duḥkha-sambhāvanāpi śāstra-yukti-pratikūleti pañcama-skandhīya-kimpuruṣa-varṣa-rāma-prasaṅga-vyākhyāta-yuktyā jānanty eva ||11||

—o)0(o—

**|| 9.10.12 ||**

dagdhvātma-kṛtya-hata-kṛtyam ahan kabandhaṁ

sakhyaṁ vidhāya kapibhir dayitā-gatiṁ taiḥ |

buddhvātha vālini hate plavagendra-sainyair

velām agāt sa manujo’ja-bhavārcitāṅghriḥ ||

**śrīdharaḥ :** ātmārthena kṛtyena karmaṇā rāvaṇena saha yuddhena hataṁ kṛtyaṁ śāstrīyaṁ dahanādikaṁ yasya taṁ jaṭāyuṣaṁ putra iva dagdhvā kabandhaṁ sva-grahaṇāya prasārita-bāhuṁ rākṣasam ahan | atha vālini hate taiḥ kapibhir dayitāyā gatiṁ buddhvā aja-bhavābhyām arcitāv aṅghrī yasya sa manujo velāṁ samudra-tīram agāt ||12||

**krama-sandarbhaḥ :** saṅgato’nujaḥ śrī-lakṣmaṇo yatra tādṛśaḥ ||12||

**viśvanāthaḥ :** ātmārthena kṛtyena karmaṇā rāvaṇena saha yuddhena hataṁ kṛtyaṁ śāstrīyaṁ dahanādikaṁ yasya taṁ jaṭāyuṣaṁ putra iva dagdhvā kabandhaṁ sva-grahaṇāya prasārita-bāhuṁ rākṣasam ahan | atha vālini hate sati taiḥ kapibhir dayitā-gatiṁ buddhvā velāṁ samudra-tīram | manujo rāmaḥ ||12||

—o)0(o—

**|| 9.10.13 ||**

yad-roṣa-vibhrama-vivṛtta-kaṭākṣa-pāta-

sambhrānta-nakra-makaro bhaya-gīrṇa-ghoṣaḥ |

sindhuḥ śirasy arhaṇaṁ parigṛhya rūpī

pādāravindam upagamya babhāṣa etat ||

**śrīdharaḥ :** tatra tri-rātram upavāsena pratīkṣito’pi sindhur yadā nopasthitas tadā yasya roṣa-vibhrameṇa krodha-līlayā vivṛtto yaḥ kaṭākṣas tasya pātena saṁbhrāntā nakrā makarāś ca yasmin | bhayena gīrṇo grastaḥ stambhito ghoṣo yena sa sindhur etad vakṣyamāṇaṁ babhāṣe | arhaṇam arghādikam | rūpī mūrtimān ||13||

**krama-sandarbhaḥ :** *na vyākhyātam.*

**viśvanāthaḥ :** tatra tri-rātropavāsena pratīkṣito’pi sindhur yadā nopatasthe, tadā svaiśvaryaṁ sasmārety āha—yasya roṣa-vibhrameṇa krodha-vilāsena vivṛtto vikaṭo yaḥ kaṭākṣa-pātas tena saṁbhrāntā nakrā makarāś ca yasya saḥ | bhayena gīrṇo grastaḥ stambhito ghoṣo yena saḥ | arhaṇam arghyādi pūjopahāram ||13||

—o)0(o—

**|| 9.10.14 ||**

na tvāṁ vayaṁ jaḍa-dhiyo nu vidāma bhūman

kūṭa-stham ādi-puruṣaṁ jagatām adhīśam |

yat sattvataḥ sura-gaṇā rajasaḥ prajeśā

manyoś ca bhūta-patayaḥ sa bhavān guṇeśaḥ ||

**śrīdharaḥ :** bhāṣaṇam evāha—na tvām iti dvābhyām | etāvat paryantaṁ nu niścitaṁ tvāṁ na vidāma, na jānīma ity arthaḥ | idānīṁ tu jñāto’sīty āha—yad iti pṛthak padam | yasyety arthaḥ | yad-vaśebhyaḥ sattvādibhyaḥ sura-gaṇādayo bhavanti sa bhavān iti ||14||

**krama-sandarbhaḥ :** *na vyākhyātam.*

**viśvanāthaḥ :** jaḍa-dhiyo jaḍa-dhitvād ajñāḥ sva-śāstim aprāpya tvāṁ na vidāmaḥ paśavo hi laguḍa-prahāram anavāpya manuṣyaṁ yathā na gaṇayanti, tatheti bhāvaḥ | nanv adhunā paricito’smi na vā ? tatrāha—yad iti pṛthak padaṁ, yasyety arthaḥ | manyos tamasaḥ | tasya guṇasya guṇa-rūpa-pradhānasya īśaḥ niyantā ||14||

—o)0(o—

**|| 9.10.15 ||**

kāmaṁ prayāhi jahi viśravaso’vameham

trailokya-rāvaṇam avāpnuhi vīra patnīm |

badhnīhi setum iha te yaśaso vitatyai

gāyanti dig-vijayino yam upetya bhūpāḥ ||

**śrīdharaḥ :** kāmaṁ yathecchaṁ jalam ākramyāpi prayāhi | avamehaṁ[[18]](#footnote-18) purīṣa-prāyam | trai-lokyaṁ rāvayatyākrandayatīti tathā taṁ jahi | he vīra, yady api tva jalaṁ pratibandhakaṁ na bhavati tathāpīha setuṁ bandhīhi | tarhi kim artham | te yaśaso vistārāya | tad evāha—yaṁ setum upetya duṣkaraṁ karmāvekṣya tvad-yaśo gāsyanti bhūpās tam ||15||

**krama-sandarbhaḥ :** *na vyākhyātam.*

**viśvanāthaḥ :** viśravaso’vameham mūtra-tulyaṁ trailokyaṁ rāvayati krandayatīti tathā tam | yaṁ setum upetya gāyanti tvad-yaśo gāsyanti ||15||

—o)0(o—

**|| 9.10.16 ||**

baddhvodadhau raghu-patir vividhādri-kūṭaiḥ

setuṁ kapīndra-kara-kampita-bhūruhāṅgaiḥ |

sugrīva-nīla-hanumat-pramukhair anīkair

laṅkāṁ vibhīṣaṇa-dṛśāviśad agra-dagdhām ||

**śrīdharaḥ :** tad-vakyam abhinandya yat kṛtaṁ tad āha—baddhveti | vividhair adrīṇāṁ kūṭaiḥ śṛṅgaiḥ setuṁ baddhvāgre sītānveṣaṇe hanumataiva dagdhāṁ laṅkām āviśat | kathaṁ-bhūtaiḥ śṛṅgaiḥ | kapīndrāṇāṁ karaiḥ kampitāni bhūruhāṇām aṅgāni śākhādīni yeṣu taiḥ | vibhīṣaṇasya dṛśā buddhyā | kaiḥ sahāviśat ? sugrīvādayaḥ pramukhā yeṣāṁ tair anīkaiḥ ||16||

**krama-sandarbhaḥ :** *na vyākhyātam.*

**viśvanāthaḥ :** adri-śṛṅgaiḥ kīdṛśaiḥ kapīndrāṇāṁ karaiḥ kampitāni bhūruhāṇām aṅgāni śākhādīni yeṣu taiḥ | vibhīṣaṇasya dṛśā buddhyā ||16||

—o)0(o—

**|| 9.10.17 ||**

sā vānarendra-bala-ruddha-vihāra-koṣṭha-

śrī-dvāra-gopura-sado-valabhī-viṭaṅkā |

nirbhajyamāna-dhiṣaṇa-dhvaja-hema-kumbha-

śṛṅgāṭakā gaja-kulair hradinīva ghūrṇā ||

**śrīdharaḥ :** tataś ca sā laṅkā dhūrṇā pracalitā babhūva | kathaṁ-bhūtā ? vānarendrāṇāṁ balai ruddhā vihārādayo yasyām | nirbhajyamānā dhiṣaṇādayo yasyāṁ sā | tatra vihāraḥ krīḍā-sthānam, koṣṭhaṁ dhānyāgārādi, śrīḥ kośaḥ, dvāraṁ gṛhādīnām, gopuraṁ puradvāram, sadaḥ sabhā, valabhī prāsādādi-puro-bhāgacchādinī, viṭaṅkaḥ kapota-pālikā | dhiṣaṇaṁ vedikādi, śṛṅgāṭakaṁ catuṣ-patham ||17||

**krama-sandarbhaḥ :** *na vyākhyātam.*

**viśvanāthaḥ :** vānarendrāṇāṁ balai ruddhā vihārādayo yasyāṁ, vihāraḥ krīḍā-sthānam | koṣṭhaṁ dhānyāgārādi śrīḥ roṣaḥ | dvāraṁ gṛha-dvāraṁ, gopuraṁ pura-dvāraṁ, sadaḥ sabhā, valabhī prāsādordhva-śikhara-gṛham | viṭaṅkaḥ kapota-pālikā | tataś ca nirbhajyamānā dhiṣaṇādyā yasyām | dhiṣaṇaṁ vedikādi, śṛṅgāṭakaṁ catuṣpathaṁ, ghūrṇā ghūrṇitā ||17||

—o)0(o—

**|| 9.10.18 ||**

rakṣaḥ-patis tad avalokya nikumbha-kumbha- |

dhūmrākṣa-durmukha-surāntaka-narāntakādīn ||

putraṁ prahastam atikāya-vikampanādīn |

sarvānugān samahinod atha kumbhakarṇam ||

**śrīdharaḥ :** rakṣaḥ-patī rāvaṇaḥ putram indrajitaṁ prahastādīṁś ca samahinot prāyuṅkta ||18||

**krama-sandarbhaḥ :** *na vyākhyātam.*

**viśvanāthaḥ :** putram indrajitaṁ samahinot yuddhārthaṁ prāyuṅkte ||18||

—o)0(o—

**|| 9.10.19 ||**

tāṁ yātudhāna-pṛtanām asi-śūla-cāpa- |

prāsarṣṭi-śaktiśara-tomara-khaḍga-durgām ||

sugrīva-lakṣmaṇa-marutsuta-gandhamāda- |

nīlāṅgadarkṣa-panasādibhir anvito’gāt ||

**śrīdharaḥ :** asi-śūlādibhir durgamāṁ tāṁ yātudhāna-pṛtanāṁ sugrīvādibhir anvitaḥ śrī-rāmo’bhyagāt | marut-suto hanumān | ṛkṣo jāmbavān ||19||

**krama-sandarbhaḥ :** *na vyākhyātam.*

**viśvanāthaḥ :** anvitaḥ śrī-rāmaḥ ||19||

—o)0(o—

**|| 9.10.20 ||**

te’nīkapā raghupater abhipatya sarve |

dvandvaṁ varūtham ibha-patti-rathāśva-yodhaiḥ ||

jaghnur drumair giri-gadeṣubhir aṅgadādyāḥ |

sītābhimarṣa-hata-maṅgala-rāvaṇeśān ||

**śrīdharaḥ :** te raghu-pater anīkapā aṅgadādyāḥ sarve rāvaṇasyebhādibhir yad varūthaṁ sainyaṁ tatra dvandvaṁ yathā bhavati, tathābhipatya saṅgamya drumādibhir jaghnuḥ | kān ? sītāyā abhimarṣeṇa hataṁ maṅgalaṁ yasya, sa rāvaṇa īśo yeṣāṁ, tān ||20||

**krama-sandarbhaḥ :** *na vyākhyātam.*

**viśvanāthaḥ :** te raghu-pater anīkapā aṅgadādyāḥ sarve rāvaṇasyebhādibhir yad varūthaṁ sainyaṁ tatra dvandvaṁ yathā bhavati, tathābhipatya saṅgamya drumādibhir jaghnuḥ | kān ? sītāyā abhimarṣeṇa hataṁ maṅgalaṁ yasya tathā-bhūto rāvaṇa eva īśo yeṣāṁ tān ||20||

—o)0(o—

**|| 9.10.21 ||**

rakṣaḥ-patiḥ sva-bala-naṣṭim avekṣya ruṣṭa |

āruhya yānakam athābhisasāra rāmam ||

svaḥ-syandane dyumati mātalinopanīte |

vibhrājamānam ahanan niśitaiḥ kṣurapraiḥ ||

**śrīdharaḥ :** sva-balasya naṣṭiṁ nāśam avekṣya ruṣṭaḥ kruddhaḥ san yānakaṁ puṣpakaṁ vimānaṁ rathaṁ vāruhya śrī-rāmam abhisasāra | atha taṁ svaḥ-syandane svarga-sthe indrasya rathe mātalinendra-sārathinopanīte dyumati dīpti-yukte vibhrājamānam ahanad ahan ||21||

**krama-sandarbhaḥ :** *na vyākhyātam.*

**viśvanāthaḥ :** yānakaṁ puṣpakaṁ vimānaṁ rathaṁ vā | svaḥ-syandane svargīya-rathe dīptimati mātalinā indra-sārathinā upanīte bhrājamānaṁ rāmam ahanat ahan, kṣurapraiḥ śaraiḥ ||21||

—o)0(o—

**|| 9.10.22 ||**

rāmas tam āha puruṣāda-purīṣa yan naḥ

kāntāsamakṣam asatāpahṛtā śvavat te |

tyakta-trapasya phalam adya jugupsitasya

yacchāmi kāla iva kartur alaṅghya-vīryaḥ ||

**śrīdharaḥ :** he puruṣāda-purīṣa ! rākṣasa-purīṣa-prāya ! yad yasmād apahṛtā | śvavat śvā yathā asamakṣaṁ gṛhaṁ praviśya kim api harati, tadvat | tasmāj jugupsitasya karmaṇaḥ kartus te’dya kāla ivālaṅghya-vīryo’haṁ phalaṁ yacchāmi | adharma-kartuḥ puṁsaḥ kālo yathā yacchatīti vā ||22||

**krama-sandarbhaḥ :** *na vyākhyātam.*

**viśvanāthaḥ :** he puruṣāda ! rākṣasānāṁ purīṣa-tulya yad yasmād apahṛtā śvavat śunā yathā asamakṣaṁ gṛhaṁ praviśya ghṛtam apahriyate, tadvat | adya jugupsitasya karmaṇaḥ kartuḥ kālo yama iva ahaṁ te phalaṁ yacchāmi ||22||

—o)0(o—

**|| 9.10.23 ||**

evaṁ kṣipan dhanuṣi sandhitam utsasarja |

bāṇaṁ sa vajram iva tad-dhṛdayaṁ bibheda ||

so’sṛg vaman daśa-mukhair nyapatad vimānād |

dhāheti jalpati jane sukṛtīva riktaḥ ||

**śrīdharaḥ :** riktaḥ kṣīṇa-puṇyaḥ sukṛtī vimānād iva vimānāt puṣpakān nyapatad iti vā ||23||

**krama-sandarbhaḥ :** *na vyākhyātam.*

**viśvanāthaḥ :** sa bāṇaḥ tasya rāvaṇasya | sa rāvaṇaḥ | riktaḥ kṣīṇa-puṇyaḥ sukṛtī vimānād iva nyapatat ||23||

—o)0(o—

**|| 9.10.24 ||**

tato niṣkramya laṅkāyā yātudhānyaḥ sahasraśaḥ |

mandodaryā samaṁ tatra prarudantya upādravan ||

**śrīdharaḥ :** rākṣasa-strīṇāṁ vilāpam āha—tata iti pañcabhiḥ | mandaṁ svalpam udaraṁ yasyās tayā rāvaṇa-bhāryayā saha ||24||

**krama-sandarbhaḥ :** *na vyākhyātam.*

**viśvanāthaḥ :** mandodāryā rāvaṇa-bhāryayā ||24||

—o)0(o—

**|| 9.10.25 ||**

svān svān bandhūn pariṣvajya lakṣmaṇeṣubhir arditān |

ruruduḥ susvaraṁ dīnā ghnantya ātmānam ātmanā ||

*na katamenāpi vyākhyātam.*

—o)0(o—

**|| 9.10.26 ||**

hā hatāḥ sma vayaṁ nātha loka-rāvaṇa rāvaṇa |

kaṁ yāyāc charaṇaṁ laṅkā tvad-vihīnā parārditā ||

**śrīdharaḥ :** parair arditā pīḍitā ||26||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.10.27 ||**

na vai veda mahā-bhāga bhavān kāma-vaśaṁ gataḥ |

tejo’nubhāvaṁ sītāyā yena nīto daśām imām ||

*na katamenāpi vyākhyātam.*

—o)0(o—

**|| 9.10.28 ||**

kṛtaiṣā vidhavā laṅkā vayaṁ ca kula-nandana |

dehaḥ kṛto’nnaṁ gṛdhrāṇām ātmā naraka-hetave ||

**śrīdharaḥ :** gṛdhrāṇām annaṁ bhakṣyaḥ | naraka-hetave naraka-bhogāya ||28||

**krama-sandarbhaḥ :** *na vyākhyātam.*

**viśvanāthaḥ :** annaṁ bhakṣyaḥ | naraka-hetave naraka-bhogāya ||28||

—o)0(o—

**|| 9.10.29 ||**

**śrī-śuka uvāca—**

svānāṁ vibhīṣaṇaś cakre kosalendrānumoditaḥ |

pitṛ-medha-vidhānena yad uktaṁ sāmparāyikam ||

**śrīdharaḥ, viśvanāthaḥ :** sāmparāyikam aurdhva-dehikam ||29||

**krama-sandarbhaḥ :** *na vyākhyātam.*

—o)0(o—

**|| 9.10.30 ||**

tato dadarśa bhagavān aśoka-vanikāśrame |

kṣāmāṁ sva-viraha-vyādhiṁ śiṁśapā-mūlam-āśritām ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** tato dadarśa sītām iti śeṣaḥ ||30||

—o)0(o—

**|| 9.10.31 ||**

rāmaḥ priyatamāṁ bhāryāṁ dīnāṁ vīkṣyānvakampata |

ātma-sandarśanāhlāda- vikasan-mukha-paṅkajām ||

**śrīdharaḥ :** ātmanaḥ svasya sandarśanena ya āhlādaḥ, tena vikasan-mukha-paṅkajaṁ yasyās tām ||31||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.10.32 ||**

āropyāruruhe yānaṁ bhrātṛbhyāṁ hanumad-yutaḥ |

vibhīṣaṇāya bhagavān dattvā rakṣo-gaṇeśatām ||

**śrīdharaḥ :** yānaṁ puṣpakam | bhrātṛbhyāṁ lakṣmaṇa-sugrīvābhyām ||32||

**krama-sandarbhaḥ :** *na vyākhyātam.*

**viśvanāthaḥ :** sītām āropya bhrātṛbhyāṁ rāma-lakṣmaṇābhyām āruruhe yānaṁ puṣpakam | hanūmad-yutaḥ hanūmatā saha yut sāhityaṁ prāpya, yu miśraṇe bhāva-kvib-antāl lyab-lope ||32||

—o)0(o—

**|| 9.10.33 ||**

laṅkām āyuś ca kalpāntaṁ yayau cīrṇa-vrataḥ purīm |

avakīryamāṇaḥ sukusumair lokapālārpitaiḥ pathi ||

**śrīdharaḥ :** āyuś ca dattvā tenāpi sahaiva yayau ||33||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.10.34 ||**

upagīyamāna-caritaḥ śatadhṛty-ādibhir mudā |

go-mūtra-yāvakaṁ śrutvā bhrātaraṁ valkalāmbaram ||

**śrīdharaḥ :** go-mūtra-pakva-yavān na bhojanam | bhrātaraṁ bharatam ||34||

**krama-sandarbhaḥ :** *na vyākhyātam.*

**viśvanāthaḥ :** go-mūtra-yavān | go-mūtra-pakva-yavān na bhojinam ||34||

—o)0(o—

**|| 9.10.35 ||**

mahā-kāruṇiko’tapyaj jaṭilaṁ sthaṇḍile-śayam |

bharataḥ prāptam ākarṇya paurāmātya-purohitaiḥ ||

*na katamenāpi vyākhyātam.*

—o)0(o—

**|| 9.10.36 ||**

pāduke śirasi nyasya rāmaṁ pratyudyato’grajam |

nandigrāmāt sva-śibirād gīta-vāditra-niḥsvanaiḥ ||

**śrīdharaḥ :** sva-śibirād rāmaṁ vināyodhyām apraviśan | svasya vāsaṁ yatra nirmitavāṁs tasmāt sakāśād gītādibhir yukto rāmaṁ pratyudyato’bhimukhaṁ yayau ||36||

**krama-sandarbhaḥ :** *na vyākhyātam.*

**viśvanāthaḥ :** sva-śibirāt svīya-sainya-sthānāt | gītādibhir yuktaḥ paṭhatāṁ brahma-vādināṁ veda-ghoṣeṇa ca | svarṇa-rasāktāḥ kakṣāḥ prāntā yāsāṁ tābhiḥ patākābhiḥ | puraṭa-varmabhiḥ svarṇa-kavaca-yuktaiḥ | pārameṣṭhyāni chatra-cāmarādi-rāja-cihnāni | paṇyāni bahu-mūlyāni ratnādīni ca ||36||

—o)0(o—

**|| 9.10.37-38 ||**

brahma-ghoṣeṇa ca muhuḥ paṭhadbhir brahmavādibhiḥ |

svarṇa-kakṣa-patākābhir haimaiś citra-dhvajai rathaiḥ ||

sad-aśvai rukma-sannāhair bhaṭaiḥ puraṭa-varmabhiḥ |

śreṇībhir vāra-mukhyābhir bhṛtyaiś caiva padānugaiḥ ||

**śrīdharaḥ :** brahma-ghoṣeṇa mahatā ghoṣeṇa paṭhadbhiḥ | svarṇa-rasāktāḥ kakṣāḥ prāntā yāsāṁ tābhiḥ patākābhiḥ | haimair iti catvāri ratha-viśeṣaṇāni ||37-38||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.10.39 ||**

pārameṣṭhyāny upādāya paṇyāny uccāvacāni ca |

pādayor nyapatat premṇā praklinna-hṛdayekṣaṇaḥ ||

**śrīdharaḥ :** pārameṣṭhyāni rājārhāṇi chatra-cāmarādīni | premṇā praklinnaṁ hṛdayam īkṣaṇe ca netre yasya ||39||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.10.40 ||**

pāduke nyasya purataḥ prāñjalir bāṣpa-locanaḥ |

tam āśliṣya ciraṁ dorbhyāṁ snāpayan netrajair jalaiḥ ||

**śrīdharaḥ :** netra-jair jalaiḥ snāpayann āśliṣya ||40||

**krama-sandarbhaḥ :** pādukety ardhakam | bāṣpa-locano’bhūd iti śeṣaḥ |*|*40||

**viśvanāthaḥ :** *na vyākhyātam.*

—o)0(o—

**|| 9.10.41 ||**

rāmo lakṣmaṇa-sītābhyāṁ viprebhyo ye’rha-sattamāḥ |

tebhyaḥ svayaṁ namaścakre prajābhiś ca namaskṛtaḥ ||

**śrīdharaḥ :** ye’rha-sattamāḥ kula-vṛddhās tebhyo’pi namanaṁ cakre ||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.10.42 ||**

dhunvanta uttarāsaṅgān patiṁ vīkṣya cirāgatam |

uttarāḥ kosalā mālyaiḥ kiranto nanṛtur mudā ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** uttarāḥ kośalā ayodhyā-vāsinaḥ | uttarāsaṅgān uttarīyān dhunvantaḥ kampayanto nanṛtuḥ ||42||

—o)0(o—

**|| 9.10.43 ||**

pāduke bharato’gṛhṇāc cāmara-vyajanottame |

vibhīṣaṇaḥ sa-sugrīvaḥ śveta-cchatraṁ marut-sutaḥ ||

**śrīdharaḥ :** ayodhyā-praveśa-prakāram āha—pāduke iti sārdhais tribhiḥ ||43||

**krama-sandarbhaḥ :** *na vyākhyātam.*

**viśvanāthaḥ :** ayodhyā-praveśa-prakāram āha—pāduke agṛhṇāt bharato’gra-vartī | vibhīṣaṇa-sugrīvau pārśva-dvaya-vartinau cāmara-vyajana-hastau, śveta-cchatra-dhārī hanumān pṛṣṭha-vartī ||43||

—o)0(o—

**|| 9.10.44 ||**

dhanur-niṣaṅgān chatrughnaḥ sītā tīrtha-kamaṇḍalum |

abibhrad aṅgadaḥ khaḍgaṁ haimaṁ carmarkṣa-rāṇ nṛpa ||

**śrīdharaḥ :** dhanuś ca niṣaṅgau ca tān | ṛkṣa-rāṭ jāmbavān ||44||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.10.45 ||**

puṣpaka-stho nutaḥ strībhiḥ stūyamānaś ca vandibhiḥ |

vireje bhagavān rājan grahaiś candra ivoditaḥ ||

*na katamenāpi vyākhyātam.*

—o)0(o—

**|| 9.10.46 ||**

bhrātrābhinanditaḥ so’tha sotsavāṁ prāviśat purīm |

praviśya rāja-bhavanaṁ guru-patnīḥ sva-mātaram ||

**śrīdharaḥ :** guru-patnīḥ kaikeyyādyāḥ ||46||

**krama-sandarbhaḥ :** *na vyākhyātam.*

**viśvanāthaḥ :** guru-patnīḥ kaikeyyādyāḥ sva-mātaraṁ kauśalyāṁ ca | gurūn anyāṁś ca guru-lokān vanditvā vayasyān avarajāṁś ca pratyapūjayat taiḥ pūjitaḥ san, yathāvat yathocitaṁ vandanādibhiḥ samyag upeyatuḥ ||46||

—o)0(o—

**|| 9.10.47 ||**

gurūn vayasyāvarajān pūjitaḥ pratyapūjayat |

vaidehī lakṣmaṇaś caiva yathāvat samupeyatuḥ ||

**śrīdharaḥ :** vayasyān avarajāṁś ca | yathāvad anukrameṇa samupeyatuḥ ||47||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.10.48 ||**

putrān sva-mātaras tās tu prāṇāṁs tanva ivotthitāḥ |

āropyāṅke’bhiṣiñcantyo bāṣpaughair vijahuḥ śucaḥ ||

**śrīdharaḥ :** bāṣpaughair abhiṣiñcantyaḥ śucaḥ śokān vijahuḥ | śeṣaṁ spaṣṭam ||48||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.10.49-56 ||**

jaṭā nirmucya vidhivat kula-vṛddhaiḥ samaṁ guruḥ |

abhyaṣiñcad yathaivendraṁ catuḥ-sindhu-jalādibhiḥ ||

evaṁ kṛta-śiraḥ-snānaḥ suvāsāḥ sragvy-alaṅkṛtaḥ |

svalaṅkṛtaiḥ suvāsobhir bhrātṛbhir bhāryayā babhau ||

agrahīd āsanaṁ bhrātrā praṇipatya prasāditaḥ |

prajāḥ sva-dharma-niratā varṇāśrama-guṇānvitāḥ |

jugopa pitṛvad rāmo menire pitaraṁ ca tam ||

tretāyāṁ vartamānāyāṁ kālaḥ kṛta-samo’bhavat |

rāme rājani dharma-jñe sarva-bhūta-sukhāvahe ||

vanāni nadyo girayo varṣāṇi dvīpa-sindhavaḥ |

sarve kāma-dughā āsan prajānāṁ bharatarṣabha ||

nādhi-vyādhi-jarā-glāni- duḥkha-śoka-bhaya-klamāḥ |

mṛtyuś cānicchatāṁ nāsīd rāme rājany adhokṣaje ||

eka-patnī-vrata-dharo rājarṣi-caritaḥ śuciḥ |

sva-dharmaṁ gṛha-medhīyaṁ śikṣayan svayam ācarat ||

premṇānuvṛttyā śīlena praśrayāvanatā satī |

bhiyā hriyā ca bhāva-jñā bhartuḥ sītāharan manaḥ ||

*na katamenāpi vyākhyātam.*

—o)0(o—

iti sārārtha-darśinyāṁ harṣiṇyāṁ bhakta-cetasām |

navame daśamo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ navama-skandhe

śrī-rāma-caritaṁ nāma

daśamo’dhyāyaḥ |

|| 9.10 ||

(9.11)

### athaikādaśo’dhyāyaḥ |

## śrī-rāmacandra-caritam

**|| 9.11.1 ||**

**śrī-śuka uvāca—**

bhagavān ātmanātmānaṁ rāma uttama-kalpakaiḥ |

sarva-devamayaṁ devam īje’thācāryavān makhaiḥ ||

**śrīdharaḥ :**

tataś caikādaśe’yodhyām āvasann anujaiḥ saha |

yajñādi yac cakāreśo rāmas tad anuvarṇyate ||1||

**krama-sandarbhaḥ :** bhagavān ātmanātmānam īja iti loka-saṅgrahārtham ity arthaḥ ||1||

**viśvanāthaḥ :**

mukhāṁś cakāra tatyāja sītāṁ sā vivaraṁ gatā |

bhrātṝn dig-vijaye’yuṅkta rāma ekādaśe vibhuḥ ||

ātmanātmānam iti yajña-sādhanasya yajanīyasya ca svabhinnatvābhāvāt ||1||

—o)0(o—

**|| 9.11.2 ||**

hotre’dadād diśaṁ prācīṁ brahmaṇe dakṣiṇāṁ prabhuḥ |

adhvaryave pratīcīṁ vā uttarāṁ sāmagāya saḥ ||

*na katamenāpi vyākhyātam.*

—o)0(o—

**|| 9.11.3 ||**

ācāryāya dadau śeṣāṁ yāvatī bhūs tad-antarā |

manyamāna idaṁ kṛtsnaṁ brāhmaṇo’rhati niḥspṛhaḥ ||

**śrīdharaḥ :** tad-antarā tāsāṁ diśāṁ madhye yāvatī bhūs tāṁ brāhmaṇa evārhatīti manyamānaḥ ||3||

**krama-sandarbhaḥ :** *na vyākhyātam.*

**viśvanāthaḥ :** tad-antarā tāsāṁ diśāṁ madhye yāvatī bhūs tāṁ śeṣa-bhūtāṁ brāhmaṇa-jātim eva yad-dāna-pātrīkaroti | tatra hetuḥ—idaṁ kṛtsnam eva bhū-talaṁ brāhmaṇa evārhatīti yato niḥspṛha iti manyamānaḥ ||3||

—o)0(o—

**|| 9.11.4 ||**

ity ayaṁ tad-alaṅkāra-vāsobhyām avaśeṣitaḥ |

tathā rājñy api vaidehī saumaṅgalyāvaśeṣitā ||

**śrīdharaḥ :** ayaṁ śrī-rāmaḥ | tat tadā | saumaṅgalyam ābharaṇādikaṁ tāvan mātram avaśeṣitaṁ yasyāḥ | tad vyatiriktaṁ hiraṇyādi sarvaṁ dadāv ity arthaḥ ||4||

**krama-sandarbhaḥ :** *na vyākhyātam.*

**viśvanāthaḥ :** tad alaṅkaroti dehasthālaṅkāra-vastra-vyatiriktānāṁanyeṣām alaṅkārādīnām api dattatvāt | sītā tu dehād apy uttāryālaṅkārādikaṁ dadāv ity āha—saumaṅgalyaṁ nāsābharaṇa-cūḍādi-mātram avaśeṣitaṁ yasyāḥ sā ||4||

—o)0(o—

**|| 9.11.5 ||**

te tu brāhmaṇa-devasya vātsalyaṁ vīkṣya saṁstutam |

prītāḥ klinna-dhiyas tasmai pratyarpyedaṁ babhāṣire ||

*na katamenāpi vyākhyātam.*

—o)0(o—

**|| 9.11.6 ||**

aprattaṁ nas tvayā kiṁ nu bhagavan bhuvaneśvara |

yan no’ntar-hṛdayaṁ viśya tamo haṁsi sva-rociṣā ||

**śrīdharaḥ :** kim aprattaṁ kim adattam | sarvaṁ dattam ity arthaḥ | viśya praviśya ||6||

**krama-sandarbhaḥ :** *na vyākhyātam.*

**viśvanāthaḥ :** kim aprattam ? api tu sarvam eva pradattam, yad yasmād viśya tato’nena pṛthvīrājyenālam iti bhāvaḥ ||6||

—o)0(o—

**|| 9.11.7 ||**

namo brahmaṇya-devāya rāmāyākuṇṭha-medhase |

uttamaśloka-dhuryāya nyasta-daṇḍārpitāṅghraye ||

**śrīdharaḥ :** nyasta-daṇḍair munibhir arpitau citte nyastāv aṅghrī yasya tasmai | teṣv arpitāvaṅghrī yeneti vā ||7||

**krama-sandarbhaḥ :** *na vyākhyātam.*

**viśvanāthaḥ :** nyasta-daṇḍebhyo nirvaira-bhaktebhyo’rpitāv aṅghrī yena tasmai ||7||

—o)0(o—

**|| 9.11.8 ||**

kadācil loka-jijñāsur gūḍho rātryām alakṣitaḥ |

caran vāco’śṛṇod rāmo bhāryām uddiśya kasyacit ||

**śrīdharaḥ, viśvanāthaḥ : +**

**krama-sandarbhaḥ :** atha vairāgya-līlā-vyañjakaṁ martya-loka-parityāga-līlārambhaṁ kartuṁ lakṣyam āha—kadācid iti | kasyacid iti kasyacit kutaścid akasmād āgatasya tatra vasato’sura-sattvasya ||8||

—o)0(o—

**|| 9.11.9 ||**

nāhaṁ bibharmi tvāṁ duṣṭām asatīṁ para-veśma-gām |

straiṇo hi bibhṛyāt sītāṁ rāmo nāhaṁ bhaje punaḥ ||

*na katamenāpi vyākhyātam.*

—o)0(o—

**|| 9.11.10 ||**

iti lokād bahu-mukhād durārādhyād asaṁvidaḥ |

patyā bhītena sā tyaktā prāptā prācetasāśramam ||

**śrīdharaḥ :** asaṁvido’jñāt | prācetaso vālmīkis tasyāśramaṁ prāptā ||10||

**krama-sandarbhaḥ :** lokāt rāṣṭrāntara-sthāt bhītena śaṅkamānena ||10||

**viśvanāthaḥ :** asaṁvidaḥ jñāna-śūnyāt | prācetaso vālmīkiḥ ||10||

—o)0(o—

**|| 9.11.11 ||**

antarvatny āgate kāle yamau sā suṣuve sutau |

kuśo lava iti khyātau tayoś cakre kriyā muniḥ ||

**śrīdharaḥ :** antarvatnī garbhiṇī kriyā jāta-karmādyāḥ ||11||

**krama-sandarbhaḥ :** *na vyākhyātam.*

**viśvanāthaḥ :** antarvatnī garbhavatī ||11||

—o)0(o—

**|| 9.11.12-14 ||**

aṅgadaś citraketuś ca lakṣmaṇasyātmajau smṛtau |

takṣaḥ puṣkala ity āstāṁ bharatasya mahīpate ||

subāhuḥ śrutasenaś ca śatrughnasya babhūvatuḥ |

gandharvān koṭiśo jaghne bharato vijaye diśām ||

tadīyaṁ dhanam ānīya sarvaṁ rājñe nyavedayat |

śatrughnaś ca madhoḥ putraṁ lavaṇaṁ nāma rākṣasam ||

hatvā madhuvane cakre mathurāṁ nāma vai purīm ||

*na katamenāpi vyākhyātam.*

—o)0(o—

**|| 9.11.15 ||**

munau nikṣipya tanayau sītā bhartrā vivāsitā |

dhyāyantī rāma-caraṇau vivaraṁ praviveśa ha ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** bhartṛ-viccheda-duḥkham asahiṣṇur bhuvo vivaraṁ prāviśat ||15||

—o)0(o—

**|| 9.11.16 ||**

tac chrutvā bhagavān rāmo rundhann api dhiyā śucaḥ |

smaraṁs tasyā guṇāṁs tāṁs tān nāśaknod roddhum īśvaraḥ ||

**śrīdharaḥ :** īśvaro’pi śuco roddhuṁ nāśaknot |

**krama-sandarbhaḥ :** strī-saṅgināṁ gatim [bhā.pu. 9.10.11] ity-ādi pūrvam uktaṁ yathārthatve[[19]](#footnote-19) dṛḍhayaṁs tadīyam antaḥkaraṇaṁ darśayati—tac chrutveti | īśvaro’pīty aparatrāpy anvayaḥ | aho tasyā bhakti-guṇānāṁ mahimeti bhāvaḥ[[20]](#footnote-20) ||16||

**viśvanāthaḥ :** īśvaro’pi roddhuṁ nāśaknod iti tasya prema-vaśyatva-svabhāvād iti bhāvaḥ ||16||

—o)0(o—

**|| 9.11.17 ||**

strī-puṁ-prasaṅga etādṛk sarvatra trāsam āvahaḥ[[21]](#footnote-21) |

apīśvarāṇāṁ kim uta grāmyasya gṛha-cetasaḥ ||[[22]](#footnote-22)

**madhvaḥ[[23]](#footnote-23):**

nitya-pūrṇa-sukha-jñapti-svarūpo’sau yato vibhuḥ |

ato’sya rāma ity ākhyā tasya duḥkhaṁ kuto’ṇv api |

tathāpi loka-śikṣārtham aduḥkho duḥkha-vartivat |

antarhitāṁ loka-dṛṣṭyā sītām āsīt smarann iva ||

jñāpanārthaṁ punar nityaṁ sambandhaṁ svātmanaḥ śriyā |

ayodhyāyā vinirgacchan sarva-lokasya ceśvaraḥ |

pratyakṣaṁ tu śriyā sārdhaṁ jagāmānādir avyayaḥ |

nākṣatra-māsa-gaṇitaṁ trayodaśa-sahasrakam |[[24]](#footnote-24)

brahma-loka-samaṁ cakre samastaṁ kṣiti-maṇḍalam ||

rāmo rāmo rāma iti sarveṣām abhavat tadā |[[25]](#footnote-25)

sarvo rāma-mayo loko yadā rāmas tv apālayat || iti skānde ||17-19||

**śrīdharaḥ :** na cāticitram etat | strī-puṁsoḥ prasaṅga āsaktiḥ trāsam āvahatīti tathā | vibhakter alug ārṣaḥ | pāṭhāntaraṁ sugamam | kim uteti prāsaṅgikoktiḥ ||17||

**krama-sandarbhaḥ :** anena padyenantas tat [sītā-]prema-vaśatāṁ bhakti-viśeṣa-saukhyāya vyajya bahiḥ-kāmuka-kriyā-sāmya-darśanayā sādhāraṇa-jana-vṛndāvana-jananāyoktaṁ—strī-puṁ-prasaṅga iti | yuktaṁ cobhaya-vidhatvaṁ—bhagavac-caritasya caturasra-hitatvāt | tasmāt tat-kāmasya preyasī-viṣayaka-prīti-viśeṣa-mātra-śarīratvam | tato na doṣaś ca |

nanv anyatrāpi strī-puṁsayor mithaḥ prasaṅge tādṛśatvaṁ dṛśyate ? tatrāha—strīti | etādṛk kintu neti kākv-arthaḥ | kutaḥ ? sa hīśvarāṇāṁ karma-yogādi-siddhānām api sarvatra paratra ceha ca trāsaṁ saṁsāra-bhayam āvahati | grāmyasya tu sutarām evety arthaḥ | tayos tv eṣa bhāvaḥ | sarva-puruṣārthādhika-prema-sāra-maya eveti bhāvaḥ |

yad vā, kākuṁ vinaivāyam arthaḥ | etādṛk etat-tulyatvena sambhāvyamāno yaḥ strī-puṁ-prasaṅgaḥ, sa tu sarvatra trāsam-āvaha iti | atra strī-pum iti samāsānta-kāryābhāva ārṣaḥ | trāsam iti puṁ-bhāvaś cānukūlam udvahatītivat aluki tu kṛd-yoge ṣaṣṭhy eva syād iti tad-abhāvo’py ārṣaḥ kalpyaḥ[[26]](#footnote-26) ||17||

**viśvanāthaḥ :** anye kāmāsaktāḥ striyaṁ smarantas tu saṁsāra eva majjantīty āha—strī-puṁsayoḥ prasaṅgaḥ samāsāntābhāva ārṣaḥ | īśvarāṇāṁ brahmādīnām api sarvatra iha-loke para-loke ca trāsaṁ saṁsāram āvahatīti sa ṣaṣṭhy-abhāva ārṣaḥ | prasaṅgasya prākṛtatvāt kāma-mūlakatvāc ceti bhāvaḥ | etad evāha—etādṛk etayo rāma-sītayor iva dṛṣṭaḥ kenacid aṁśena vyavahārikeṇaiva, na tu tāttvikena na tv etayor apīty arthaḥ | prasaṅgasyāprākṛtatvāt prema-mūlakatvāc ceti bhāvaḥ | eta eveśvarāṇām iti na tv īśvarasyāpīty uktam ||17||

—o)0(o—

**|| 9.11.18 ||**

tata ūrdhvaṁ brahmacaryaṁ dhārayann ajuhot prabhuḥ |

trayodaśābda-sāhasram agnihotram akhaṇḍitam ||[[27]](#footnote-27)

**śrīdharaḥ :** agnihotram ajuhot | prabhuḥ rāmaḥ ||18||

**krama-sandarbhaḥ :** śrī-rāmasyānurāgaṁ bahir īhayāpi darśayati—tata ūrdhvam iti | tata ūrdhvam akhaṇḍitaṁ brahmacaryaṁ dhārayann ajuhot | tāṁ vinā nirvedād iti bhāvaḥ | trayodaśābda-sāhasraṁ tv agnihotram akhaṇḍitam ajuhot ||18||

**viśvanāthaḥ :** tataś ca tadānīntanān sva-pura-sthān nītvaivāntardhāna-līlāṁ cakāra ||18||

—o)0(o—

**|| 9.11.19 ||**

smaratāṁ hṛdi vinyasya viddhaṁ daṇḍaka-kaṇṭakaiḥ[[28]](#footnote-28) |

sva-pāda-pallavaṁ rāma ātma-jyotir agāt tataḥ ||

**śrīdharaḥ :** ātma-jyotir nijaṁ dhāma ||19||

**krama-sandarbhaḥ :** tad-anantaraśa tad-viyoga-hetu-loka-pravāda-mayaṁ nara-lokaṁ tyaktvā nityatva-saṁyoga-mayaṁ nija-lokam ārūḍhavān ity āha—ye loka-rakṣecchayā kecit tyaktās teṣāṁ ca santataṁ svayam evāsau mahā-premṇā sphurati smeti cāha—smaratām iti viddhaṁ viddhatvena premṇaiva pratītam ity arthaḥ | śila-tṛṇāṅkuraiḥ sīdatīti naḥ kalilatāṁ manaḥ kānta gacchati [bhā.pu. 10.31.11] itivat | iti pitr-ājñā-pālana-maryādā-smaraṇam ātmano jyotī-rūpaṁ sva-vaikuṇṭham ||19||

**viśvanāthaḥ :** kintv anya-deśa-sthitānām anurāgi-bhaktānāṁ hṛdi daṇḍaka-kaṇṭaka-viddhaṁ pādam iti te kaṇṭakās teṣāṁ hṛdy eva sahasra-guṇaṁ lagantas tān mūrcchitān kurvantv iti saubhāgyaiveti teṣu rāmasya dayā nābhūd iti vyāja-stutiḥ | ātmana eva, na tu māyāyā jyotir yatra tat-paraṁ prapañcāgocaraṁ sva-dhāmnaḥ prakāśam agād ity arthaḥ ||19||

—o)0(o—

**|| 9.11.20 ||**

nedaṁ yaśo raghupateḥ sura-yācñayātta-

līlā-tanor adhika-sāmya-vimukta-dhāmnaḥ |

rakṣo-vadho jaladhi-bandhanam astra-pūgaiḥ

kiṁ tasya śatru-hanane kapayaḥ sahāyāḥ ||

**śrīdharaḥ :** jaladhi-bandhanam astra-pūgaiś ca rakṣasāṁ vadha itīdaṁ kavibhir āścaryam iva varṇitam api yaśaḥ stutir na bhavati | tatra hetuḥ—adhika-sāmyābhyāṁ vimuktaṁ dhāma prabhāvo yasya tasya kiṁ kapayaḥ sahāyāḥ | ataḥ sugrīvādy-āśrayaṇaṁ yathā lilā-mātraṁ tathaivedam api | yuktaṁ caitad ity āha—surāṇaṁ yāñjayā āttā svī-kṛtā līlārthā tanur yena tasya |

**krama-sandarbhaḥ :** tad evam uttarottaraṁ guṇa-viśeṣaṁ smarati nedam iti caturbhiḥ | svayaṁ-padābhidheyāny anirapekṣa-svarūpasyaiva sāmyātiśaya-rāhitya-sambhave’py asya etādṛśy uktis tu svayaṁ-padābhidheya-tādṛśa-svarūpa-śrī-kṛṣṇenaikyābhiprāyāt | atra svayaṁ-padābhāvāt tenaikaṁ cāsya nara-līlādi-sādharmyeṇa tat-preṣṭha-rūpatvāt | tathā ca brahmā-purāṇe śrī-kṛṣṇa-vākyaṁ—

antaraṅga-svarūpā ye matsya-kūrmādayas tv amī |

sarvātmanāyam atrāpi śrīmad-daśarathātmajaḥ || iti ||20||

**viśvanāthaḥ :** nara-līlatvenaiva camatkāraṁ tasya yaśo-mādhuryam āsvādyate, na tv aiśvarya-dṛṣṭyety āha—nedam iti ā samyag eva ātta-tanor nitya-gṛhīta-līlā-vigrahasya rakṣaso rāvaṇasya vadha itīdaṁ yaśaḥ-stutir na bhavati | tatra hetuḥ—adhika-sāmyābhyām vimuktaṁ dhāma prabhāvo yasya tasya kiṁ kapayaḥ sahāyāḥ ? tena nara-līlatva-mādhuryeṇaiva sarvam etad upapadyate iti bhāvaḥ ||20||

—o)0(o—

**|| 9.11.21 ||**

yasyāmalaṁ nṛpa-sadaḥsu yaśo’dhunāpi

gāyanty agha-ghnam ṛṣayo dig-ibhendra-paṭṭam |

taṁ nākapāla-vasupāla-kirīṭa-juṣṭa-

pādāmbujaṁ raghupatiṁ śaraṇaṁ prapadye ||

**śrīdharaḥ :** evaṁ-vidha-līlā-prayojanaṁ darśayan praṇamati—yasya yaśo nṛpāṇāṁ yudhiṣṭhirādīnāṁ sadaḥsu ṛṣayo mārkaṇḍeyādayo gāyanti | dig-ibhendrāṇāṁ paṭṭavad ābharaṇa-rūpam | tat-paryantaṁ vyāptam ity arthaḥ | nāka-pālā devāḥ | vasu-pālā vasudhā-pālāś ca teṣāṁ kirīṭair juṣṭaṁ pādāmbujaṁ yasya taṁ raghu-patim | pāṭhāntare tat tasya raghu-pater nāka-pālādibhir juṣṭaṁ pādāmbujaṁ prapadya ity arthaḥ ||21||

**krama-sandarbhaḥ :** tathāpi tasya laukika-līlā-mādhuryāveśam anusmṛtya jīvan-muktādyā api parama-sukhāveśād gāyantītyāha—yasyeti | tathā ca vakṣyate śrī-kṛṣṇa-līlayāṁ sthity-udbhavāntam [bhā.pu. 10.50.29] ity-ādau, tathāpi martyānuvidhasya varṇyata iti ||21||

**viśvanāthaḥ :** rāmaṁ prapadyamānasya sarvotkarṣam āha—yasya nirmalaṁ yaśaḥ nṛpāṇāṁ yudhiṣṭhirādīnāṁ sadaḥsu ṛṣayo mārkaṇḍeyādayo gāyanti, digibhendra-paṭṭaṁ paṭṭa-śabdasyāsad-vācitvāt dig-gajendrārūḍham ity arthaḥ | tena yaśasaḥ sarva-dig-vijayi-senānītvam uktam | nākapālā devendrādyāḥ, vasupālāḥ narendrāś ca, teṣāṁ kirīṭair juṣṭaṁ pādāmbujaṁ yasya tam | juṣṭam iti raghupater iti pāṭhe tat tasyety arthaḥ ||21||

—o)0(o—

**|| 9.11.22 ||**

sa yaiḥ spṛṣṭo’bhidṛṣṭo vā saṁviṣṭo’nugato’pi vā |

kosalās te yayuḥ sthānaṁ yatra gacchanti yoginaḥ ||

**śrīdharaḥ :** sa rāmaḥ saṁviṣṭa upaveśito’nugato vā yais te kośala-deśa-vāsinaḥ sarve’pi yatra yogino gacchanti tat sthānaṁ yayuḥ ||22||

**krama-sandarbhaḥ :** atha śrī-sītādīnāṁ punas tan-milanaṁ kaimutyenāha—sa yaiveti | kosalā ity upalakṣaṇam eva | yoginas tad-bhakti-siddhāḥ ||22||

**viśvanāthaḥ :** saṁviṣṭaḥ sakhyāt yaiḥ sahopaviṣṭaḥ śayito vā, te kośala-deśa-vāsino yogino bhakti-yogavantaḥ sthānaṁ vaikuṇṭham ||22||

—o)0(o—

**|| 9.11.23 ||**

puruṣo rāma-caritaṁ śravaṇair upadhārayan |

ānṛśaṁsya-paro rājan karma-bandhair vimucyate ||

**śrīdharaḥ :** ānṛśaṁsya-para upaśama-niṣṭhaḥ san vimucyate ||23||

**krama-sandarbhaḥ :** *na vyākhyātam.*

**viśvanāthaḥ :** ānṛśaṁsya-paraḥ kraurya-śūnyo’matsara ity arthaḥ ||23||

—o)0(o—

**|| 9.11.24 ||**

**śrī-rājovāca—**

kathaṁ sa bhagavān rāmo bhrātṝn vā svayam ātmanaḥ |

tasmin vā te’nvavartanta prajāḥ paurāś ca īśvare ||

**śrīdharaḥ :** sa rāmaḥ svayaṁ katham avartata ? bhātṝn prati vā katham avartata ? kathaṁ-bhūtān ? ātmana ātmāṁśa-bhūtān | tasmin vā īśvare te bhrātr-ādayo’nu anantaraṁ katham avartanta ? iti praśna-trayam ||24||

**krama-sandarbhaḥ :** *na vyākhyātam.*

**viśvanāthaḥ :** ātmanobhātṝn prati katham avartata ? svayam vā katham avartata ? tasmin bhrātr-ādayaḥ katham avartanta ? iti praśna-trayam ||24||

—o)0(o—

**|| 9.11.25 ||**

**śrī-bādarāyaṇir uvāca—**

athādiśad dig-vijaye bhrātṝṁs tri-bhuvaneśvaraḥ |

ātmānaṁ darśayan svānāṁ purīm aikṣata sānugaḥ ||

**śrīdharaḥ :** tatra śrī-rāmasya bhraṭr-ādiṣu pravṛtti-prakāram āha—atheti | anenaiva bhrātṝṇām api tad-ājñānusāritayā pravṛttir uktā | atha siṁhāsana-svīkārānantaram ||25||

**krama-sandarbhaḥ :** *na vyākhyātam.*

**viśvanāthaḥ :** bhrātṝn dig-vijaye ādiśad iti bhrātṝṇāṁ tad-darśana-rūpaṁ sva-sukham api parihāya tad-ājñā-pālana-rūpā tasminn anuvṛttir uktā | rāmasyāpi teṣu snehāt tad-deśādhikāra-dāna-rūpā vṛttir uktā | svānāṁ sva-prajā-paurāṁś ceti | prajāsu paureṣu ca sva-darśana-kṛpāvalokādi-dāna-rūpā tasya vṛttir uktā | purīm aikṣateti svayaṁ kṛt? avartatety asyottaram ||25||

—o)0(o—

**|| 9.11.26 ||**

āsikta-mārgāṁ gandhodaiḥ kariṇāṁ mada-śīkaraiḥ |

svāminaṁ prāptam ālokya mattāṁ vā sutarām iva ||

**śrīdharaḥ :** purīṁ varṇayati tribhiḥ, gandhodakair mada-bindubhiś cāsiktā mārgā yasyām | sutarāṁ mattām iva samṛddham | vā iti vitarke | pāṭhāntare vāsita-gāṁ vāsitāṁ kāmonmattāṁ gām ivety arthaḥ ||26||

**krama-sandarbhaḥ :** *na vyākhyātam.*

**viśvanāthaḥ :** atas tasyekṣaṇīyāṁ purīṁ varṇayati—āsiktety-ādi | sutarāṁ mattām iva samṛddhāṁ veti vitarke | vāsitagām iveti pāṭhe vāsitāṁ kāmonmattāṁ gam ivety arthaḥ | samāsāntābhāva ārṣaḥ ||26||

—o)0(o—

**|| 9.11.27-28 ||**

prāsāda-gopura-sabhā- caitya-deva-gṛhādiṣu |

vinyasta-hema-kalaśaiḥ patākābhiś ca maṇḍitām ||

pūgaiḥ savṛntai rambhābhiḥ paṭṭikābhiḥ suvāsasām |

ādarśair aṁśukaiḥ sragbhiḥ kṛta-kautuka-toraṇām ||

*na katamenāpi vyākhyātam.*

—o)0(o—

**|| 9.11.29 ||**

tam upeyus tatra tatra paurā arhaṇa-pāṇayaḥ |

āśiṣo yuyujur deva pāhīmāṁ prāk tvayoddhṛtām ||

**śrīdharaḥ :** paurāṇāṁ tasmin vṛttim āha—tam upeyur iti | varāha-rūpeṇa tvayoddhṛtām imāṁ pṛthvīṁ pāhīti ||29||

**krama-sandarbhaḥ :** *na vyākhyātam.*

**viśvanāthaḥ :** paurāṇāṁ tasminn anuvṛttim āha—tam iti | imāṁ pṛthvīṁ prāk varāha-rūpeṇa ||29||

—o)0(o—

**|| 9.11.30 ||**

tataḥ prajā vīkṣya patiṁ cirāgataṁ

didṛkṣayotsṛṣṭa-gṛhāḥ striyo narāḥ |

āruhya harmyāṇy aravinda-locanam

atṛpta-netrāḥ kusumair avākiran ||

**śrīdharaḥ :** prajānāṁ tasmin vṛttim āha—tataḥ prajā iti ||30||

**krama-sandarbhaḥ :** *na vyākhyātam.*

**viśvanāthaḥ :** prajānāṁ tasmin vṛttim āha—tata iti | cirāgatam iti vana-vāsād āgamana-samaya-bhava-darśanam idaṁ jñeyam ||30||

—o)0(o—

**|| 9.11.31 ||**

atha praviṣṭaḥ sva-gṛhaṁ juṣṭaṁ svaiḥ pūrva-rājabhiḥ |

anantākhila-koṣāḍhyam anarghyoruparicchadam ||

**śrīdharaḥ :** svayaṁ katham avartata ? ity asyottaram āha—atheti yāvat samāpti | sva-gṛhaṁ praviṣṭaḥ saṁs tasmin rema iti pañcamenānvayaḥ | gṛhaṁ varṇayati sārdhais tribhiḥ—anantā ye’khilānāṁ ratnādīnāṁ kośās tair āḍhyam | anardhyā uravaḥ paricchadā yasmin ||31||

**krama-sandarbhaḥ :** *na vyākhyātam.*

**viśvanāthaḥ :** svayaṁ katham avartata ? ity asyottaram vistāreṇa punar āha—athety-ādinā ||31||

—o)0(o—

**|| 9.11.32 ||**

vidrumodumbara-dvārair vaidūrya-stambha-paṅktibhiḥ |

sthalair mārakataiḥ svacchair bhrājat-sphaṭika-bhittibhiḥ ||

**śrīdharaḥ :** vidruma-mayā udumbarā dehalyo yeṣu tair dvāraiḥ | svacchaiḥ sthalaiḥ | tṛtīyāntānāṁ maṇḍitam iti tṛtīyenānvayaḥ ||32||

**krama-sandarbhaḥ :** *na vyākhyātam.*

**viśvanāthaḥ :** vidruma-mayā udumbarā dehalyo yeṣu tair dvāraiḥ |tṛtīyāntānāṁ maṇḍitam iti tṛtīyenānvayaḥ ||32||

—o)0(o—

**|| 9.11.33 ||**

citra-sragbhiḥ paṭṭikābhir vāso-maṇi-gaṇāṁśukaiḥ |

muktā-phalaiś cid-ullāsaiḥ kānta-kāmopapattibhiḥ ||

**śrīdharaḥ :** vāsasāṁ maṇi-gaṇānāṁ cāṁśukair dīptibhiḥ cit caitanyaṁ tadvad ullāsair ujjvalaiḥ | yad vā, cid iti kvacit | vaidūrya-stambhādiṣu yathāśobhanam ujjvalair muktā-phalair maṇditam ity arthaḥ | kāntāḥ kamanīyāḥ kāmopapattayo bhoga-sādhanāni tābhiḥ ||33||

**krama-sandarbhaḥ :** *na vyākhyātam.*

**viśvanāthaḥ :** vāsasāṁ maṇi-gaṇānāṁ cāṁśukaiḥ | citaś cic-chakter ullāsaiś cin-mayair iti sarveṣāṁ viśeṣaṇam idaṁ puryā aprākṛtatvāt | kāntāḥ kamanīyā bhogānām upapattiḥ siddhir yatas tair ity api sarveṣāṁ viśeṣaṇam ||33||

—o)0(o—

**|| 9.11.34 ||**

dhūpa-dīpaiḥ surabhibhir maṇḍitaṁ puṣpa-maṇḍanaiḥ |

strī-pumbhiḥ sura-saṅkāśair juṣṭaṁ bhūṣaṇa-bhūṣaṇaiḥ ||

**śrīdharaḥ :** bhūṣaṇānāṁ bhūṣaṇa-bhūtaiḥ ||34||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.11.35 ||**

tasmin sa bhagavān rāmaḥ snigdhayā priyayeṣṭayā |

reme svārāma-dhīrāṇām ṛṣabhaḥ sītayā kila ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** tasmin sva-gṛhe ||35||

—o)0(o—

**|| 9.11.36 ||**

bubhuje ca yathā-kālaṁ kāmān dharmam apīḍayan |

varṣa-pūgān bahūn nṝṇām abhidhyātāṅghri-pallavaḥ || |

**śrīdharaḥ :** nṝṇāṁ madhye | yad vā, nṝṇāṁ nṛbhir abhidyātam aṅghri-pallavaṁ yasyeti ||36||

**krama-sandarbhaḥ :** *na vyākhyātam.*

**viśvanāthaḥ :** nṝṇāṁ nṛbhiḥ ||36||

iti sārārtha-darśinyāṁ harṣiṇyāṁ bhakta-cetasām |

navamaikādaśo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ navama-skandhe

śrī-rāmacandra-caritam nāma

ekādaśo’dhyāyaḥ |

|| 9.11 ||

(9.12)

### atha dvādaśo’dhyāyaḥ

## śrī-rāma-vaṁśānukīrtanam

**|| 9.12.1 ||**

**śrī-śuka uvāca—**

kuśasya cātithis tasmān niṣadhas tat-suto nabhaḥ |

puṇḍarīko’tha tat-putraḥ kṣemadhanvābhavat tataḥ ||

**śrīdharaḥ :**

dvādaśe rāma-putrasya kuśasyānvaya ucyate |

evam ikṣvāku-putrasya śaśādasyerito’nvayaḥ ||

kuśasya rāma-putrasyātithiḥ suto’bhavat |

**krama-sandarbhaḥ :** *na vyākhyātam.*

**viśvanāthaḥ :**

dvādaśe kuśa-vaṁśasya sumitrāntasya kīrtanam |

samāptaś cekṣvāku-sūnor vikukṣer ayam anvayaḥ ||1||

—o)0(o—

**|| 9.12.2 ||**

devānīkas tato’nīhaḥ pāriyātro’tha tat-sutaḥ |

tato balasthalas tasmād vajranābho’rka-sambhavaḥ ||

**śrīdharaḥ :** arka-saṁbhavo’rkasyāṁśāt saṁbhūtaḥ |

**krama-sandarbhaḥ :** *na vyākhyātam.*

**viśvanāthaḥ :** arka-sambhavaḥ arkasyāṁśāt sambhūtaḥ ||2||

—o)0(o—

**|| 9.12.3-4 ||**

sagaṇas tat-sutas tasmād vidhṛtiś cābhavat sutaḥ |

tato hiraṇyanābho’bhūd yogācāryas tu jaimineḥ ||

śiṣyaḥ kauśalya ādhyātmaṁ yājñavalkyo’dhyagād yataḥ |

yogaṁ mahodayam ṛṣir hṛdaya-granthi-bhedakam ||

**śrīdharaḥ :** tato vidhṛter hiraṇya-nābhaḥ | kathaṁ-bhūtaḥ, jaimineḥ śiṣyo yogācāryaḥ | tad āha—yataḥ sakāśāt kauśalyo yājñavalkya-ṛṣir ādhyātmaṁ yogam adhyagāt | mahānta udayā siddhayo yasmiṁs tam | hṛdaya-granther bhedakaṁ ca |

**krama-sandarbhaḥ :** *na vyākhyātam.*

**viśvanāthaḥ :** hiraṇyanābhas tu jaimineḥ śiṣyaḥ san yogāśāryo’bhūd ity anvayaḥ | yato hiraṇyanābhāt | kauśalyo yājñavalkya ṛṣiḥ ādhyātmaṁ yogam adhyagāt ||3-4||

—o)0(o—

**|| 9.12.5 ||**

puṣpo hiraṇyanābhasya dhruvasandhis tato’bhavat |

sudarśano’thāgnivarṇaḥ śīghras tasya maruḥ sutaḥ ||

*na katamenāpi vyākhyātam.*

—o)0(o—

**|| 9.12.6 ||**

so’sāv āste yoga-siddhaḥ kalāpa-grāmam āsthitaḥ |

kaler ante sūrya-vaṁśaṁ naṣṭaṁ bhāvayitā punaḥ ||

**śrīdharaḥ :** maruṁ viśinaṣṭi—yo’sāv iti | punar bhāvayitā bhāvayiṣyati |

**krama-sandarbhaḥ :** *na vyākhyātam.*

**viśvanāthaḥ :** yo maruḥ prasū-śrutaṁ putram utpādya kalāpa-grāmam āśrito’dyāpy āste | bhāvayitā punaḥ putram utpādya pravartayiṣyate ity arthaḥ ||6||

—o)0(o—

**|| 9.12.7 ||**

tasmāt prasuśrutas tasya sandhis tasyāpy amarṣaṇaḥ |

mahasvāṁs tat-sutas tasmād viśvabāhur ajāyata ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** tasmān maroḥ ||7||

—o)0(o—

**|| 9.12.8 ||**

tataḥ prasenajit tasmāt takṣako bhavitā punaḥ |

tato bṛhadbalo yas tu pitrā te samare hataḥ ||

**śrīdharaḥ, viśvanāthaḥ :** pitrā’bhimanyunā ||8||

**krama-sandarbhaḥ :** *na vyākhyātam.*

—o)0(o—

**|| 9.12.9-12 ||**

ete hīkṣvāku-bhūpālā atītāḥ śṛṇv anāgatān |

bṛhadbalasya bhavitā putro nāmnā bṛhadraṇaḥ ||

ūrukriyaḥ sutas tasya vatsavṛddho bhaviṣyati |

prativyomas tato bhānur divāko vāhinī-patiḥ ||

sahadevas tato vīro bṛhadaśvo’tha bhānumān |

pratīkāśvo bhānumataḥ supratīko’tha tat-sutaḥ ||

bhavitā marudevo’tha sunakṣatro’tha puṣkaraḥ |

tasyāntarikṣas tat-putraḥ sutapās tad amitrajit ||

**śrīdharaḥ :** tat tasmād amitrajit ||12||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.12.13-14 ||**

bṛhadrājas tu tasyāpi barhis tasmāt kṛtañjayaḥ |

raṇañjayas tasya sutaḥ sañjayo bhavitā tataḥ ||

tasmāc chākyo’tha śuddhodo lāṅgalas tat-sutaḥ smṛtaḥ |

tataḥ prasenajit tasmāt kṣudrako bhavitā tataḥ ||

*na katamenāpi vyākhyātam.*

—o)0(o—

**|| 9.12.15 ||**

raṇako bhavitā tasmāt surathas tanayas tataḥ |

sumitro nāma niṣṭhānta ete bārhadbalānvayāḥ ||

**śrīdharaḥ :** niṣṭhā vaṁśasya sthitis tasyā antaḥ ||15||

**krama-sandarbhaḥ :** *na vyākhyātam.*

**viśvanāthaḥ :** nāma-niṣṭhayor vācaka-vācyayor anto nāśo yasmāt saḥ | tasmād anyo na bhaviṣyatīty arthaḥ | yad vā, nāmnaiva, na tu kayācana kīrtyā nitarāṁ tiṣṭhantīti nāma-niṣṭhā bṛhad-bala-sutādayas teṣām api antaḥ-pravāhaḥ samāptir yasmāt saḥ ||15||

—o)0(o—

**|| 9.12.16 ||**

ikṣvākūṇām ayaṁ vaṁśaḥ sumitrānto bhaviṣyati |

yatas taṁ prāpya rājānaṁ saṁsthāṁ prāpsyati vai kalau ||

**śrīdharaḥ :** tad evāha—ikṣvākūṇām iti ||16||

**krama-sandarbhaḥ, viśvanāthaḥ :** *na vyākhyātam.*

iti sārārtha-darśinyāṁ harṣiṇyāṁ bhakta-cetasām |

navame dvādaśo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ navama-skandhe

rāma-vaṁśānucaritaṁ nāma

dvādaśo’dhyāyaḥ |

|| 9.12 ||

—o)0(o—

(9.13)

### atha trayodaśo’dhyāyaḥ

## sūrya-vaṁśānukīrtanam

**|| 9.13.1 ||**

**śrī-śuka uvāca—**

nimir ikṣvāku-tanayo vasiṣṭham avṛtartvijam |

ārabhya satraṁ so’py āha śakreṇa prāg vṛto’smi bhoḥ ||

**śrīdharaḥ :**

ikṣvākor eva putrasya nimer vaṁśas trayodaśe |

varṇyate jajñire yatra brahma-jñā janakādayaḥ ||

nimer aurasaḥ putro nābhūd iti darśayan kathām āha**—**nimir ity ekādaśabhiḥ | satram ārabhya vasiṣṭham ṛtvijam avṛta vavre ||1||

**krama-sandarbhaḥ :** atha trayodaśe nimiḥ prāheti yoga-balena liṅga-śarīram avalambyaiveti jneyam ||1||

**viśvanāthaḥ :**

nimer ikṣvāku-putrasya vaṁśam uktvā trayodaśe |

samārpitaḥ sūrya-vaṁśo viṣṇu-vaiṣṇava-saṅkatha ||

—o)0(o—

**|| 9.13.2 ||**

taṁ nirvartyāgamiṣyāmi tāvan māṁ pratipālaya |

tūṣṇīm āsīd gṛha-patiḥ so’pīndrasyākaron makham ||

**śrīdharaḥ :** taṁ śakrasya makhaṁ nirvartya | pratipālaya pratīkṣasveti gṛha-patir nimiḥ ||2||

**krama-sandarbhaḥ :** *na vyākhyātam.*

**viśvanāthaḥ :** pratipālaya pratīkṣasveti gṛha-patir nimiḥ ||2||

—o)0(o—

**|| 9.13.3 ||**

nimittaś calam idaṁ vidvān satram ârabhatām ātmavān |

ṛtvigbhir aparais tāvan nāgamad yāvatā guruḥ ||

**śrīdharaḥ :** idaṁ jīvitaṁ calam asthiraṁ vidvān ||3||

**krama-sandarbhaḥ :** *na vyākhyātam.*

**viśvanāthaḥ :** idaṁ jīvitaṁ calam asthiraṁ vidvān yata ātmavān subuddhiḥ ||3||

—o)0(o—

**|| 9.13.4 ||**

śiṣya-vyatikramaṁ vīkṣya taṁ nirvartyāgato guruḥ |

aśapat patatād deho nimeḥ paṇḍita-māninaḥ ||

**śrīdharaḥ :** indrasya makhaṁ nirvartyāgato guruḥ śiṣyasya vyatikramam anyāyaṁ vīkṣya nimer dehaḥ patatv ity aśapat ||4||

**krama-sandarbhaḥ :** *na vyākhyātam.*

**viśvanāthaḥ :** nirvartya śakrasya makhaṁ niṣpādya āgataḥ śiṣyasya nimer vyatikramam svasyānapekṣām ||4||

—o)0(o—

**|| 9.13.5 ||**

nimiḥ pratidadau śāpaṁ gurave’dharma-vartine |

tavāpi patatād deho lobhād dharmam ajānataḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** adharma-vartine lobhāt indrato matto’pi dakṣiṇākāṅkṣā-rūpāt ||5||

—o)0(o—

**|| 9.13.6 ||**

ity utsasarja svaṁ dehaṁ nimir adhyātma-kovidaḥ |

mitrā-varuṇayor jajñe urvaśyāṁ prapitāmahaḥ ||

**śrīdharaḥ :** urvaśī-darśanāt skannaṁ retas tābhyāṁ kumbhe niṣiktaṁ tasmāt prapitāmaho vasiṣṭho jajñe | tad āha—mitrā-varuṇayor iti | tathā ca śrutiḥ—kumbhe retaḥ siṣicatuḥ samānam [ṛ.ve. 7.33.24] iti ||6||

**krama-sandarbhaḥ :** *na vyākhyātam.*

**viśvanāthaḥ :** prapitāmaho vaśiṣṭhaḥ dehaṁ tyaktvā, mitrāvaruṇayor jajñe iti ūrvaśī-darśanatas tadīya-retasaḥ kumbha-nihitād ity arthaḥ | tathā ca śrutiḥ—kumbhe retaḥ siṣicatuḥ samānam [ṛ.ve. 7.33.24] iti ||6||

—o)0(o—

**|| 9.13.7 ||**

gandha-vastuṣu tad-dehaṁ nidhāya muni-sattamāḥ |

samāpte satra-yāge ca devān ūcuḥ samāgatān ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** tad-dehaṁ nimi-śarīram ||7||

—o)0(o—

**|| 9.13.8 ||**

rājño jīvatu deho’yaṁ prasannāḥ prabhavo yadi |

tathety ukte nimiḥ prāha mā bhūn me deha-bandhanam ||

**śrīdharaḥ :** yadi prasannāḥ prabhavaḥ samarthāś cet, tarhi jīvatv ity ūcuḥ ||8||

**krama-sandarbhaḥ :** nimiḥ prāheti | yoga-balena liṅga-śarīram avalambyaiveti jñeyam ||8||

**viśvanāthaḥ :** yadi prasannāḥ prabhavaḥ samarthāś ca, tarhi jīvatv ity ūcuḥ | tatheti devair ukte sati ||8||

—o)0(o—

**|| 9.13.9-10 ||**

yasya yogaṁ na vāñchanti viyoga-bhaya-kātarāḥ |

bhajanti caraṇāmbhojaṁ munayo hari-medhasaḥ ||

dehaṁ nāvarurutse’haṁ duḥkha-śoka-bhayāvaham |

sarvatrāsya yato mṛtyur matsyānām udake yathā ||

**śrīdharaḥ :** yasya dehasya yogaṁ na vāñchanti, api tu mokṣāyaiva bhajanti ||9||

**krama-sandarbhaḥ :** asya viyogo bhaviṣyatīti bhayena kātarā viklavātmānaḥ santo yasya yoga-mātraṁ, kim uta tat-sambandhinā janmanā[[29]](#footnote-29) nānā-jātīya-sukhaṁ na vāñchanti, kintu bhajanti kevalam | nanu, caraṇāmbhojaṁ bhajantīti sevā sukhecchā darśitā | sevā ca dehaṁ vinā na sambhavati, tarhi kathaṁ tad upayuktaṁ deham api na vāñchanti ? nety āha—deham iti | duḥkhāvaham eva na kāmaye tadīya-parama-sevopayukta-dehas tu pārṣada-rūpa eva | sa ca nitya-sukhātmaka eveti bhāvaḥ | āśrayād iti pāṭhe’pi sa evārthaḥ ||9-10||

**viśvanāthaḥ :** bhajantīti dehābhāve caraṇāmbhoja-bhajanāsambhavān mama bhagavat-pārṣada-deho’stv iti prārthā-rūpo gūḍho dhvaniḥ ||9|| nāvarurutse na dhartum icchāmi | udake udake’pi | udake jala-carād anyasmāt anyatra sthale svabhāvāc ca mṛtyur ity arthaḥ ||10||

—o)0(o—

**|| 9.13.11 ||**

**devā ūcuḥ—**

videha uṣyatāṁ kāmaṁ locaneṣu śarīriṇām |

unmeṣaṇa-nimeṣābhyāṁ lakṣito’dhyātma-saṁsthitaḥ ||

**śrīdharaḥ :** nimir videha eva sann uṣyatāṁ vasatu | kāmaṁ yatheccham | evaṁ sati yuṣmābhiḥ prārthitaṁ jīvitam asya bhaviṣyati na ca deha-bandha iti bhāvaḥ | sa cādhyātma-saṁsthito locanayoḥ sthitaḥ sann unmeṣaṇa-nimeṣābhyāṁ tat pravartakatvena lakṣito vartata iti śeṣaḥ ||10||

**krama-sandarbhaḥ :** devā ūcur iti | devās tu yat kiñcid eva samādadhat ūcur ity amara-koṣāt | rājño jīvatu deho’yam iti muny-arthitasya rājñā tan-niṣedhasya ca karaṇe saṅkaṭatvāpātāt tadīya-paramābhīṣṭasya ca dātuṁ śakyatvād iti bhāvaḥ ||11||

**viśvanāthaḥ :** devā ūcur iti | deho jīvatv iti munīnāṁ prārthitaṁ na jīvatv iti rājñaḥ pārṣada-deho bhavatv iti tṛtīya-prārthitasya dātum aśakyatvād ubhayam eva ditsantaḥ ūcur ity arthaḥ | nimir videha eva uṣyatāṁ vasatu, lakṣito jñātaḥ san locaneṣu adhyātma-saṁsthita ity ābhyām jīvitaṁ deha-bandhābhāvaś cety ubhaya-prārthitaṁ setsyatīti bhāvaḥ ||11||

—o)0(o—

**|| 9.13.12 ||**

arājaka-bhayaṁ nṝṇāṁ manyamānā maharṣayaḥ |

dehaṁ mamanthuḥ sma nimeḥ kumāraḥ samajāyata ||

**śrīdharaḥ :** tad eva mṛtād api nimer dehād vaṁśa-pravṛttiṁ darśayati—arājaka-bhayam iti ||12||

**krama-sandarbhaḥ :** arājaka iti | tataḥ sva-vākyaṁ cāvyarthaṁ te cakrur iti bhāvaḥ ||12||

**viśvanāthaḥ :** *na vyākhyātam.*

—o)0(o—

**|| 9.13.13 ||**

janmanā janakaḥ so’bhūd vaidehas tu videhajaḥ |

mithilo mathanāj jāto mithilā yena nirmitā ||

**śrīdharaḥ :** tasyānvarthāni trīṇi nāmāny āha—janmanāsādhāraṇena | jana eva janakaḥ | yad vā, sva-deha-dvārā janakatvāt sa nimir janako’bhūd ity arthaḥ | mithilā yena nirmitā ity anena vyutpatty antaram arthād uktam ||13||

**krama-sandarbhaḥ :** *na vyākhyātam.*

**viśvanāthaḥ :** janmanā asādhāraṇena jāyata iti janakaḥ ||13||

—o)0(o—

**|| 9.13.14 ||**

tasmād udāvasus tasya putro’bhūn nandivardhanaḥ |

tataḥ suketus tasyāpi devarāto mahīpate ||

*na katamenāpi vyākhyātam.*

—o)0(o—

**|| 9.13.15 ||**

tasmād bṛhadrathas tasya mahāvīryaḥ sudhṛt-pitā |

sudhṛter dhṛṣṭaketur vai haryaśvo’tha marus tataḥ ||

**śrīdharaḥ :** sudhṛt sudhṛtis tasya pitā ||15||

**krama-sandarbhaḥ :** *na vyākhyātam.*

**viśvanāthaḥ :** sudhṛteḥ pitā sudhṛt-pitā ||15||

—o)0(o—

**|| 9.13.16-17 ||**

maroḥ pratīpakas tasmāj jātaḥ kṛtaratho yataḥ |

devamīḍhas tasya putro viśruto’tha mahādhṛtiḥ ||

kṛtirātas tatas tasmān mahāromā ca tat-sutaḥ |

svarṇaromā sutas tasya hrasvaromā vyajāyata ||

*na katamenāpi vyākhyātam.*

—o)0(o—

**|| 9.13.18 ||**

tataḥ śīradhvajo jajñe yajñārthaṁ karṣato mahīm |

sītā śīrāgrato jātā tasmāt śīradhvajaḥ smṛtaḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** karṣato yasya sītā rāma-patnī śīrāgrato lāṅgalāgrato jātā tasmād eva hetoḥ śīra eva dhvajaḥ kīrti-vyañjako yasya saḥ ||18||

—o)0(o—

**|| 9.13.19 ||**

kuśadhvajas tasya putras tato dharmadhvajo nṛpaḥ |

dharmadhvajasya dvau putrau kṛtadhvaja-mitadhvajau ||

*na katamenāpi vyākhyātam.*

—o)0(o—

**|| 9.13.20-21 ||**

kṛtadhvajāt keśidhvajaḥ khāṇḍikyas tu mitadhvajāt |

kṛtadhvaja-suto rājann ātma-vidyā-viśāradaḥ ||

khāṇḍikyaḥ karma-tattva-jño bhītaḥ keśidhvajād drutaḥ |

bhānumāṁs tasya putro’bhūc chatadyumnas tu tat-sutaḥ ||

**śrīdharaḥ :** tasya keśidhvajasya bhānumān ||21||

**krama-sandarbhaḥ :** *na vyākhyātam.*

**viśvanāthaḥ :** drutaḥ palāyitaḥ | tasya keśidhvajasya bhānumān | tat tasya ||21||

—o)0(o—

**|| 9.13.22-23 ||**

śucis tu tanayas tasmāt sanadvājaḥ suto’bhavat |

ūrjaketuḥ sanadvājād ajo’tha purujit sutaḥ ||

ariṣṭanemis tasyāpi śrutāyus tat supārśvakaḥ |

tataś citraratho yasya kṣemādhir mithilādhipaḥ ||

**śrīdharaḥ :** tat tasmāt supārśvakaḥ ||22||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.13.24 ||**

tasmāt samarathas tasya sutaḥ satyarathas tataḥ |

āsīd upagurus tasmād upagupto’gni-sambhavaḥ ||

**śrīdharaḥ :** agni-saṁbhavo’gner aṁśāt saṁbhūtaḥ ||24||

**krama-sandarbhaḥ :** *na vyākhyātam.*

**viśvanāthaḥ :** agni-saṁbhavo’gny-aṁśa-saṁbhūtaḥ ||24||

—o)0(o—

**|| 9.13.25 ||**

vasvananto’tha tat-putro yuyudho yat subhāṣaṇaḥ |

śrutas tato jayas tasmād vijayo’smād ṛtaḥ sutaḥ ||

**śrīdharaḥ :** yad yasmāt subhāṣaṇaḥ ||25||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.13.26 ||**

śunakas tat-suto jajñe vītahavyo dhṛtis tataḥ |

bahulāśvo dhṛtes tasya kṛtir asya mahāvaśī ||

*na katamenāpi vyākhyātam.*

—o)0(o—

**|| 9.13.27 ||**

ete vai maithilā rājann ātma-vidyā-viśāradāḥ |

yogeśvara-prasādena dvandvair muktā gṛheṣv api ||

**śrīdharaḥ :** yogeśvarā yājñavalkyādayas teṣāṁ prasādena ||27||

**krama-sandarbhaḥ, viśvanāthaḥ :** *na vyākhyātam.*

—o)0(o—

iti sārārtha-darśinyāṁ harṣiṇyāṁ bhakta-cetasām |

trayodaśo’yaṁ navame saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ navama-skandhe

sūrya-vaṁśānukīrtanaṁ nāma

trayodaśo’dhyāyaḥ |

|| 9.13 ||

(9.14)

### atha caturdaśo’dhyāyaḥ

## ailopākhyānaṁ

**|| 9.14.1 ||**

**śrī-śuka uvāca—**

athātaḥ śrūyatāṁ rājan vaṁśaḥ somasya pāvanaḥ |

yasminn ailādayo bhūpāḥ kīrtyante puṇya-kīrtayaḥ ||

**śrīdharaḥ :**

caturdaśādibhiḥ soma- vaṁśamāhāsamāptitaḥ |

yasminn ailādayo bhūpāḥ kīrtyante puṇya-kīrtayaḥ ||

caturdaśe guroḥ patnyāṁ tārāyāṁ soma-jād gudhāt |

jātaś cailaḥ ṣaḍ urvaśyām āyu-mukhyān ajījanat ||

**krama-sandarbhaḥ :** athāta iti | śruta-pūrva-mīmāṁsān prati athāto brahma jijñāsā [ve.sū. 1.1.1] itivat svayaṁ bhagavad-āvirbhāvāspada-vaṁśa-kathanārambhe māṅgalyāyānantarya-hetu-viśeṣayor bodhanāya ca somasya tad-vaṁśa-dharasyāpi pāvano vaṁśaḥ | yad vā, somasya umā-sahacarasya śivasyāpi, yat-pāda-niḥsṛta-sarit-pravarodakena tīrthena mūrdhny adhikṛtena śivaḥ śivo’bhūt [bhā.pu. 3.28.22] itivat svayaṁ bhagavad-āvirbhāvāt | astu tāvat tat-sambandhena tādṛśatvaṁ svato’py antaḥ praśastam ity-āha—yasminn iti ||1||

**viśvanāthaḥ :**

tārāyāṁ sva-guroḥ patnyām indunā janitād budhāt |

jāta ailaḥ ṣaḍ urvaśyāṁ putrān prāpa caturdaśe ||1||

—o)0(o—

**|| 9.14.2 ||**

sahasra-śirasaḥ puṁso nābhi-hrada-saroruhāt |

jātasyāsīt suto dhātur atriḥ pitṛ-samo guṇaiḥ ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** tad etat paramānanda-vilasitaṁ tathaiva muhur ghoṣitam api śrī nārāyaṇam ārabhya saṁśitum ārabhate—sahasreti ||2||

—o)0(o—

**|| 9.14.3 ||**

tasya dṛgbhyo’bhavat putraḥ somo’mṛtamayaḥ kila |

viprauṣadhy-uḍu-gaṇānāṁ brahmaṇā kalpitaḥ patiḥ ||

**śrīdharaḥ :** dṛgbhya ānandāśrubhyaḥ | ata evāmṛta-mayaḥ | kilety āścarye | pāṭhāntare dṛśo netrāt | vakṣyamāṇa-darpa-kāraṇam āha—vipreti ||3||

**krama-sandarbhaḥ :** *na vyākhyātam.*

**viśvanāthaḥ :** dṛgbhya ānandāśrubhyaḥ, ata evāmṛta-mayaḥ, dṛśa iti ca pāṭhaḥ |

atreḥ patny anasūyā trīn jajñe suyaśasaḥ sutān |

somaṁ durvāsasaṁ dattam ātmeśa-brahma-sambhavān || [bhā.pu. 4.1.15] iti caturthokteḥ |

sā punas taṁ sva-garbhe dadhāreti kecit | saṅga-kāle ānandāśrūṇy api tasyām ādhattety anye, patyuḥ putratvena tasyā eva suta ity apare ||3||

—o)0(o—

**|| 9.14.4 ||**

so’yajad rājasūyena vijitya bhuvana-trayam |

patnīṁ bṛhaspater darpāt tārāṁ nāmāharad balāt ||

**śrīdharaḥ :** somasya putro budha iti kathā-dvāreṇāha—patnīm iti sārdhair navabhiḥ ||4||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.14.5 ||**

yadā sa deva-guruṇā yācito’bhīkṣṇaśo madāt |

nātyajat tat-kṛte jajñe sura-dānava-vigrahaḥ ||

**śrīdharaḥ :** tat-kṛte tan-nimittam ||5||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.14.6 ||**

śukro bṛhaspater dveṣād agrahīt sāsuroḍupam |

haro guru-sutaṁ snehāt sarva-bhūta-gaṇāvṛtaḥ ||

**śrīdharaḥ :** surāṇāṁ dānavānāṁ ca vigrahe kāraṇam āha—śukra iti | asuraiḥ sahitaḥ | uḍupam agrahīd ity arthaḥ | sandhir ārṣaḥ | guroḥ sutaṁ bṛhaspatim agrahīt | aṅgirasaḥ sakāśāt prāpta-vidyo hara iti prasiddhiḥ ||6||

**krama-sandarbhaḥ :** *na vyākhyātam.*

**viśvanāthaḥ :** sāsuraḥ asuraiḥ sahitaḥ uḍupaṁ candram agrahīt | tasyaiva pakṣo babhūva | sandhir ārṣaḥ | guru-sutam iti aṅgirasaḥ sakāśāt prāpta-vidyo hara iti prasiddhir iti svāmi-caraṇāḥ ||6||

—o)0(o—

**|| 9.14.7 ||**

sarva-deva-gaṇopeto mahendro gurum anvayāt |

surāsura-vināśo’bhūt samaras tārakāmayaḥ ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** surāsurayor vināśo yasmāt, tādṛśaḥ tārakā-mayas tārakā-kāraṇaka ity amara-koṣāt ||7||

—o)0(o—

**|| 9.14.8 ||**

nivedito’thāṅgirasā somaṁ nirbhartsya viśva-kṛt |

tārāṁ sva-bhartre prāyacchad antarvatnīm avait patiḥ ||

**śrīdharaḥ :** nivedito vijñāpitaḥ | viśva-kṛd brahmā | avaid abudhyata ||8||

**krama-sandarbhaḥ :** *na vyākhyātam.*

**viśvanāthaḥ :** ajo brahmā somaṁ nirbhartsya tasmāt sakāśāt tārāṁ niṣkāśya sva-bhartre bṛhaspataye, sa ca patis tām antarvatnīṁ garbhavatīm avait jñātavān ||8||

—o)0(o—

**|| 9.14.9 ||**

tyaja tyajāśu duṣprajñe mat-kṣetrād āhitaṁ paraiḥ |

nāhaṁ tvāṁ bhasmasāt kuryāṁ striyaṁ sāntānike’sati ||

**śrīdharaḥ :** bṛhaspatir āha—tyaja tyajeti | parair āhitaṁ garbham | garbhe tyakte bhasmī-kariṣyatīti bibhyatīṁ praty āha—nāham iti | sāntānikaḥ santānārthī | sāntānike iti pāṭhe he sat-putre ity arthaḥ ||9||

**krama-sandarbhaḥ :** tyaja tyajeti gṛhāgamanānantaraṁ guru-vacanam ||9||

**viśvanāthaḥ :** bṛhaspatir uvāca—tyajeti | parair āhitaṁ garbham mat-kṣetrād asmāt tyaja dūrīkuru | garbhe tyakte bhasmī-kariṣyatīti bibhyatīm āśvāsayann āha—nāham iti | sāntānikaḥ santānārthī | tvayi santānam utpādayitu-manā asmīty arthaḥ | sāntānike iti pāṭhe he sat-putre ity arthaḥ ||9||

—o)0(o—

**|| 9.14.10 ||**

tatyāja vrīḍitā tārā kumāraṁ kanaka-prabham |

spṛhām āṅgirasaś cakre kumāre soma eva ca ||

*na katamenāpi vyākhyātam.*

—o)0(o—

**|| 9.14.11 ||**

mamāyaṁ na tavety uccais tasmin vivadamānayoḥ |

papracchur ṛṣayo devā naivoce vrīḍitā tu sā ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** mamāyaṁ na ca taveti tu punaḥ sabhā-gamane dvayor vivādaḥ | tasmin punar jāte sadasi ||11||

—o)0(o—

**|| 9.14.12 ||**

kumāro mātaraṁ prāha kupito’līka-lajjayā |

kiṁ na vacasy asad-vṛtte ātmāvadyaṁ vadāśu me ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** ātmano’vadyaṁ doṣaṁ kiṁ na vadasi ||12||

—o)0(o—

**|| 9.14.13 ||**

brahmā tāṁ raha āhūya samaprākṣīc ca sāntvayan |

somasyety āha śanakaiḥ somas taṁ tāvad agrahīt ||

**śrīdharaḥ, viśvanāthaḥ :** raha ekānte ||13||

**krama-sandarbhaḥ :** *na vyākhyātam.*

—o)0(o—

**|| 9.14.14 ||**

tasyātma-yonir akṛta budha ity abhidhāṁ nṛpa |

buddhyā gambhīrayā yena putreṇāpoḍurāṇ mudam ||

**śrīdharaḥ :** purūravasa urvaśyām āyu-pramukhāḥ ṣaṭ putrā jātā iti vaktuṁ kathām āha—tasyety-ādinā yāvat samāpti ||14||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.14.15-16 ||**

tataḥ purūravā jajñe ilāyāṁ ya udāhṛtaḥ |

tasya rūpa-guṇaudārya- śīla-draviṇa-vikramān ||

śrutvorvaśīndra-bhavane gīyamānān surarṣiṇā |

tad-antikam upeyāya devī smara-śarārditā ||

*na katamenāpi vyākhyātam.*

—o)0(o—

**|| 9.14.17-18 ||**

mitrā-varuṇayoḥ śāpād āpannā nara-lokatām |

niśamya puruṣa-śreṣṭhaṁ kandarpam iva rūpiṇam ||

dhṛtiṁ viṣṭabhya lalanā upatasthe tad-antike |

sa tāṁ vilokya nṛpatir harṣeṇotphulla-locanaḥ |

uvāca ślakṣṇayā vācā devīṁ hṛṣṭa-tanūruhaḥ ||

**śrīdharaḥ :** nanu devī manuṣyasyāntikam upāgacchet tatrāha—mitrā-varuṇayoḥ śāpān nara-lokatāṁ manuṣya-bhāvam āpannā satī ||17||

**krama-sandarbhaḥ :** dhṛtiṁ viṣṭabhya tad-darśanena jāta-stambhādi-vikāra-stambhanāya dhairyam avalambya ||17||

**viśvanāthaḥ :** mitrāvaruṇayos tad-darśana-janita-kāma-vikārayor urvaśī tvaṁ mānuṣīva manuṣya-bhuktā bhavety abhiśāpāt naraloka-gatāṁ nara-lokam ||17-18||

—o)0(o—

**|| 9.14.19 ||**

**śrī-rājovāca—**

svāgataṁ te varārohe āsyatāṁ karavāma kim |

saṁramasva mayā sākaṁ ratir nau śāśvatīḥ samāḥ ||

**śrīdharaḥ :** nau āvayoḥ ratir astv iti ||19||

**krama-sandarbhaḥ :** *na vyākhyātam.*

**viśvanāthaḥ :** nau ratir astu ||19||

—o)0(o—

**|| 9.14.20 ||**

**urvaśy uvāca—**

kasyās tvayi na sajjeta mano dṛṣṭiś ca sundara |

yad-aṅgāntaram āsādya cyavate ha riraṁsayā ||

**śrīdharaḥ :** yasya tavāṅgāntaraṁ vakṣa āsādya riraṁsayā rantum icchayā ha sphuṭaṁ na cyavate nāpayāti | yad yasmād iti vā ||20||

**krama-sandarbhaḥ :** mano dṛṣṭiś ca na cyavata iti pūrveṇaivānvayaḥ ||20||

**viśvanāthaḥ :** yad yasmāt aṅga, he rājan, antaraṁ rahasi avakāśam āsādya prāpya riraṁsayā manaś cyavate vikṛtībhavati ||20||

—o)0(o—

**|| 9.14.21 ||**

etāv uraṇakau rājan nyāsau rakṣasva mānada |

saṁraṁsye bhavatā sākaṁ ślāghyaḥ strīṇāṁ varaḥ smṛtaḥ ||

**śrīdharaḥ :** śāpāvasāne bhāṣā-bhaṅga-miṣeṇa jigamiṣos tasyā bhāṣā-bandham āha—etāv iti dvābhyām | uraṇakau meṣau nyāsau nikṣepa-rūpau rakṣasva | yaḥ ślāghyaḥ sa eva strīṇāṁ varaḥ smṛtaḥ | ato vijātīyatvaṁ na doṣa iti bhāvaḥ ||21||

**krama-sandarbhaḥ :** *na vyākhyātam.*

**viśvanāthaḥ :** śāpāvasāna-miṣeṇa svargaṁ jigamiṣos tasyā bhāṣā-bandham āha—etāv iti dvābhyām | uraṇakau meṣau nyāsau nikṣepa-rūpau rakṣa | yaḥ ślāghyaḥ sa eva strīṇāṁ varaḥ smṛtaḥ | iti vijātīyatvaṁ strīṇām asmākaṁ na doṣa iti bhāvaḥ ||21||

—o)0(o—

**|| 9.14.22 ||**

ghṛtaṁ me vīra bhakṣyaṁ syān nekṣe tvānyatra maithunāt |

vivāsasaṁ tat tatheti pratipede mahāmanāḥ ||

**śrīdharaḥ :** he vīra, ghṛtaṁ me bhakṣyaṁ syāt | amṛtaṁ vā ājyam iti śruteḥ | devānāṁ cāmṛtāśitvāt | maithunād anyatra vivāsasaṁ tvāṁ nekṣiṣye | iti pratipede’ṅgī-kṛtavān ||22||

**krama-sandarbhaḥ :** *na vyākhyātam.*

**viśvanāthaḥ :** ghṛtaṁ me bhakṣyam iti | amṛtaṁ vā ājyam iti śruteḥ | devānāṁ cāmṛtāśitvāt | tvā tvām | tat tasyā vacanaṁ tathāstv iti pratipede aṅgīkṛtavān ||22||

—o)0(o—

**|| 9.14.23 ||**

aho rūpam aho bhāvo nara-loka-vimohanam |

ko na seveta manujo devīṁ tvāṁ svayam āgatām ||

**śrīdharaḥ :** tad evāha—aho iti ||23||

**krama-sandarbhaḥ :** *na vyākhyātam.*

**viśvanāthaḥ :** bhāvo bhāva-hāvādi ||23||

—o)0(o—

**|| 9.14.24 ||**

tayā sa puruṣa-śreṣṭho ramayantyā yathārhataḥ |

reme sura-vihāreṣu kāmaṁ caitrarathādiṣu ||

*na katamenāpi vyākhyātam.*

—o)0(o—

**|| 9.14.25 ||**

ramamāṇas tayā devyā padma-kiñjalka-gandhayā |

tan-mukhāmoda-muṣito mumude’har-gaṇān bahūn ||

**śrīdharaḥ :** padma-kiñjalkasya gandha iva gandho yasyās tasyā mukhāmodena puṣitaḥ pralobhitaḥ san ||25||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.14.26 ||**

apaśyann urvaśīm indro gandharvān samacodayat |

urvaśī-rahitaṁ mahyam āsthānaṁ nātiśobhate ||

**śrīdharaḥ :** mahyaṁ mama ||26||

**krama-sandarbhaḥ :** *na vyākhyātam.*

**viśvanāthaḥ :** mahyam āsthānaṁ mama sabhā ||26||

—o)0(o—

**|| 9.14.27 ||**

te upetya mahā-rātre tamasi pratyupasthite |

urvaśyā uraṇau jahrur nyastau rājani jāyayā ||

**śrīdharaḥ, viśvanāthaḥ :** mahā-rātre madhya-rātre | mahā-niśā dve ghaṭike rātrau madhyama-yāmayoḥ iti smṛteḥ ||27||

**krama-sandarbhaḥ :** *na vyākhyātam.*

—o)0(o—

**|| 9.14.28 ||**

niśamyākranditaṁ devī putrayor nīyamānayoḥ |

hatāsmy ahaṁ kunāthena napuṁsā vīra-māninā ||

**śrīdharaḥ :** jigamiṣos tasyāḥ paruṣoktim āha—hatāsmīti sārdhena | napuṁsā napuṁsakena ||28||

**krama-sandarbhaḥ :** niśamyeti trikam | devī āheti śeṣaḥ | yad vā, niśamyovāceti śeṣaḥ | yad vā, devīty atra chāndasās tṛtīyāyā luk, tena devyā iti vāk sāyakair viddha iti tṛtīyenānvayaḥ[[30]](#footnote-30) ||28||

**viśvanāthaḥ :** putrayor meṣayoḥ | napuṁsā napuṁsakena | yatra visrambhāt vīro’yam iti viśvāsāt ||28||

—o)0(o—

**|| 9.14.29 ||**

yad-viśrambhād ahaṁ naṣṭā hṛtāpatyā ca dasyubhiḥ |

yaḥ śete niśi santrasto yathā nārī divā pumān ||

**śrīdharaḥ :** yathā nārī tathā santrastaḥ śete ||29||

**krama-sandarbhaḥ :** yo divā divase pumān puṁ-bhāva-jñāpako’pi niśi rātrau tu nārīva santrastaḥ kevalaṁ śete, gṛhāntar-dvāraṁ pidhāya svapiti, na cetas-tato rakṣārthaṁ bhramati cety arthaḥ ||29||

**viśvanāthaḥ :** niśi nārī yathā tathā śete santrastaḥ | caurān meṣāvānetum asamarthaḥ | tasmād divaiva yaḥ pumān ||29||

—o)0(o—

**|| 9.14.30 ||**

iti vāk-sāyakair biddhaḥ pratottrair iva kuñjaraḥ |

niśi nistriṁśam ādāya vivastro’bhyadravad ruṣā ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** nistriṁśam khaḍgam ||30||

—o)0(o—

**|| 9.14.31 ||**

te visṛjyoraṇau tatra vyadyotanta sma vidyutaḥ |

ādāya meṣāv āyāntaṁ nagnam aikṣata sā patim ||

**śrīdharaḥ :** vidyuto viśiṣṭa-dyutimanto vyadyotanta dīptim akurvata | yad vā, tadaiva taḍitaḥ prākāśantety arthaḥ | nagnam aikṣata | ato bhāṣā-bhaṅgān nirjagameti jñeyam ||31||

**krama-sandarbhaḥ :** *na vyākhyātam.*

**viśvanāthaḥ :** vidyuto viśiṣṭa-dyutimanto vādyotanta dīptim akurvata | tadaiva nagnam aikṣateti bhāṣā-bhaṅgān nirjagameti jñeyam ||31||

—o)0(o—

**|| 9.14.32 ||**

ailo’pi śayane jāyām apaśyan vimanā iva |

tac-citto vihvalaḥ śocan babhrāmonmattavan mahīm ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** tac-citto viklava iti pāṭhe sambandhokti-mataḥ viklavo vihvala iti vyākhyānāt ||32||

—o)0(o—

**|| 9.14.33 ||**

sa tāṁ vīkṣya kurukṣetre sarasvatyāṁ ca tat-sakhīḥ |

pañca prahṛṣṭa-vadanaḥ prāha sūktaṁ purūravāḥ ||

**śrīdharaḥ :** tasyāḥ sakhīś ca pañca vīkṣya | sūktaṁ śobhanaṁ vacanam “haye jāye” ity-ādi ||33||

**krama-sandarbhaḥ :** sūktaṁ veda-sthaṁ yat sūktākhyaṁ tadīyaṁ vacanaṁ, tadeva prāha ||33||

**viśvanāthaḥ :** *na vyākhyātam.*

—o)0(o—

**|| 9.14.34 ||**

aho jāye tiṣṭha tiṣṭha ghore na tyaktum arhasi |

māṁ tvam adyāpy anirvṛtya vacāṁsi kṛṇavāvahai ||

**śrīdharaḥ :** tad evārthata āha—aho iti dvābhyām | anirvṛtya mat-kṛtāṁ nirvṛtim aprāpya | pāṭhāntare māṁ nirvṛtim agamayitva mantrān anuktveti vā | vacāṁsi kṛṇavāvahai goṣṭīḥ karavāvahai ||34||

**krama-sandarbhaḥ :** *na vyākhyātam.*

**viśvanāthaḥ :** adyāpi anirvṛtya na nirvṛtā bhūtvā mad-dattāṁ nirvṛtim aprāpya mām tyaktuṁ nārhasi | anirvatyeti pāṭhe māṁ niḥśeṣeṇa āvartayitvā ajīvayitvety arthaḥ | yadi vā tyakṣyask, tad api kṣaṇaṁ tāvad vacāṁsi kṛṇavāvahai goṣṭhīṁ karavāvahai ||34||

—o)0(o—

**|| 9.14.35 ||**

sudeho’yaṁ pataty atra devi dūraṁ hṛtas tvayā |

khādanty enaṁ vṛkā gṛdhrās tvat-prasādasya nāspadam ||

**śrīdharaḥ :** sudeho’tikamanīyo’yaṁ mama dehaḥ ||35||

**krama-sandarbhaḥ :** *na vyākhyātam.*

**viśvanāthaḥ :** paśyantyās tasyā dayām utpādayati sudeha iti ||35||

—o)0(o—

**|| 9.14.36 ||**

**urvaśy uvāca—**

mā mṛthāḥ puruṣo’si tvaṁ mā sma tvādyur vṛkā ime |

kvāpi sakhyaṁ na vai strīṇāṁ vṛkāṇāṁ hṛdayaṁ yathā ||

**śrīdharaḥ :** “purūravo mā mṛthā” ity-ādi tasyāḥ sūktaṁ tad apy arthata āha—mā mṛthā iti caturbhiḥ, mā mriyasva | puruṣo’si | ato dhairyam āvaheti bhāvaḥ | ime vṛkāḥ prasiddhā indriyāṇi vā tvā iti tvāṁ mā sva adyur bhakṣayeyuḥ | indriya-vaśo mā bhavety arthaḥ |

**krama-sandarbhaḥ :** kutaḥ ? iti tatrāha—vṛkāṇāṁ hṛdayaṁ yathā tathaiva strīṇām ity arthaḥ ||36||

**viśvanāthaḥ :** mā mṛthāḥ na mriyasva puruṣo’sīti napuṁsaka-lakṣaṇam adhairyaṁ tyajeti bhāvaḥ | ime vṛkā iti | vṛkāḥ khalu na vṛkāḥ kintv indriyāṇy eva vṛkā durvārās tvāṁ mā sma adyuḥ bhakṣayeyuḥ ajitendriyo mā bhūr ity arthaḥ ||36||

—o)0(o—

**|| 9.14.37 ||**

striyo hy akaruṇāḥ krūrā durmarṣāḥ priya-sāhasāḥ |

ghnanty alpārthe’pi viśrabdhaṁ patiṁ bhrātaram apy uta ||

**śrīdharaḥ :** priye nimitte sāhasaṁ yāsām ||37||

**krama-sandarbhaḥ :** striya iti yugmakam | priye nijābhirucite sāhasaṁ yāsāṁ tāḥ ||37||

**viśvanāthaḥ :** yatra tvaṁ visrabhya durlabhaṁ mānuṣyaṁ viphalayasi, tāsām asmākaṁ strī-jātīnāṁ svabhāvaṁ śṛṇu, ity āha—striya iti dvābhyām | durmarṣā aparādhāsahiṣṇavaḥ priyathārtham adharmādāv api sāhasaṁ yāsāṁ tāḥ ||37||

—o)0(o—

**|| 9.14.38 ||**

vidhāyālīka-viśrambham ajñeṣu tyakta-sauhṛdāḥ |

navaṁ navam abhīpsantyaḥ puṁścalyaḥ svaira-vṛttayaḥ ||

*na katamenāpi vyākhyātam.*

—o)0(o—

**|| 9.14.39 ||**

saṁvatsarānte hi bhavān eka-rātraṁ mayeśvaraḥ |

raṁsyaty apatyāni ca te bhaviṣyanty aparāṇi bhoḥ ||

**śrīdharaḥ :** taṁ sāntvayati—saṁvatsarānta iti ||39||

**krama-sandarbhaḥ :** *na vyākhyātam.*

**viśvanāthaḥ :** prabodhayitum aśakyaṁ punaḥ sāntvayati—saṁvatsarānte iti ||39||

—o)0(o—

**|| 9.14.40 ||**

antarvatnīm upālakṣya devīṁ sa prayayau purīm |

punas tatra gato’bdānte urvaśīṁ vīra-mātaram ||

*na katamenāpi vyākhyātam.*

—o)0(o—

**|| 9.14.41 ||**

upalabhya mudā yuktaḥ samuvāsa tayā niśām |

athainam urvaśī prāha kṛpaṇaṁ virahāturam ||

**śrīdharaḥ :** aparāṇīti vacanād antarvatnīm upālakṣya jñātvā ||41||

**krama-sandarbhaḥ :** *na vyākhyātam.*

**viśvanāthaḥ :** antarvatnīm upālakṣyeti tasyā aparāṇīti vacanāt ||41||

—o)0(o—

**|| 9.14.42 ||**

gandharvān upadhāvemāṁs tubhyaṁ dāsyanti mām iti |

tasya saṁstuvatas tuṣṭā agni-sthālīṁ dadur nṛpa |

urvaśīṁ manyamānas tāṁ so’budhyata caran vane ||

**śrīdharaḥ :** anenāgninā karma kṛtvā tad-vaśād urvaśīṁ prāpsyatīty abhiprāyeṇāgni-sthālīṁ daduḥ | sa tu tāṁ sthālīm evorvaśīṁ manyamānas tayā sahito vane vicarann eyam urvaśī kintv agni-sthālīty abudhyata ||42||

**krama-sandarbhaḥ :** *na vyākhyātam.*

**viśvanāthaḥ :** tasya tasmin gandharvān stuvati sati tuṣṭā gandharvā anenāgninā karma kṛtvā tad-vaśād urvaśīṁ prāpsyasīty abhiprāyeṇāgni-sthālīṁ daduḥ | sa tu urvaśyām atyāveśāt kāmāndhas tāṁ sthālīm evorvaśīṁ manyamānas tayā sahito vane vicaran saṅga-samaye neyam urvaśī kintv agni-sthālīty abudhyata ||42||

—o)0(o—

**|| 9.14.43 ||**

sthālīṁ nyasya vane gatvā gṛhān ādhyāyato niśi |

tretāyāṁ sampravṛttāyāṁ manasi trayy avartata ||

**śrīdharaḥ :** tataś ca tāṁ sthālīṁ vane sthāpayitvā gṛhān gatvā niśi nityaṁ tām evādhyāyatas tasya manasi tretāyāṁ trayī avartata karma-bodhakaṁ veda-trayaṁ prādurabhūt ||43||

**krama-sandarbhaḥ :** sthālyām urvaśī-mananaṁ tat-prāptyā tat-prāptir eva jāteti mananāveśāt bodhaś cātiparicaye satīti jñeyam ||43||

**viśvanāthaḥ :** niśi ā samyak tām urvaśīm dhyāyatas tasya tretārambha trayī avartata karma-bodhakaṁ veda-trayaṁ prādurabhūd iti kāmina eva karma kāryam ity abhivyañjitam ||43||

—o)0(o—

**|| 9.14.44 ||**

sthālī-sthānaṁ gato’śvatthaṁ śamī-garbhaṁ vilakṣya saḥ |

tena dve araṇī kṛtvā urvaśī-loka-kāmyayā ||

**śrīdharaḥ :** tataḥ sthālī-sthānaṁ gataḥ san śamyā garbhe jātam aśvatthaṁ vilakṣya asminn asāv agnir astīti viśeṣeṇa lakṣayitvā tenāśvatthena dve araṇī kṛtvā’gniṁ mamantheti śeṣaḥ | śamī-garbhād agniṁ mamantha iti śrutiḥ ||44||

**krama-sandarbhaḥ :** *na vyākhyātam.*

**viśvanāthaḥ :** tataś ca sthālī yatra nyastā, tat-sthānaṁ gataḥ san chokara iti khyāte | śamyā garbhe jātam aśvatthaṁ vilakṣya tenaivāśvatthena dve araṇī kṛtvā’gniṁ mamantheti śeṣaḥ | śamī-garbhād agniṁ mamantha iti śrutiḥ ||44||

—o)0(o—

**|| 9.14.45 ||**

urvaśīṁ mantrato dhyāyann adharāraṇim uttarām |

ātmānam ubhayor madhye yat tat prajananaṁ prabhuḥ ||

**śrīdharaḥ, viśvanāthaḥ :** manthana-prakāram āha—adharāraṇim urvaśīṁ dhyāyann uttarāraṇim ātmānaṁ dhyāyann ubhayor madhye yat kāṣṭhaṁ tat prajananaṁ putraṁ dhyāyan | tathā ca mantraḥ—urvaśy asyāyur asi purūravāḥ iti ||45||

**krama-sandarbhaḥ :** *na vyākhyātam.*

—o)0(o—

**|| 9.14.46 ||**

tasya nirmanthanāj jāto jāta-vedā vibhāvasuḥ |

trayyā sa vidyayā rājñā putratve kalpitas tri-vṛt ||

**śrīdharaḥ :** tasya tena kṛtān nirmanthanād vibhāvasur agnir jātaḥ | kathaṁ-bhūtaḥ ? jātaṁ vedo dhanaṁ bhogyaṁ yasmāt | sa ca trayyā vidyayā vihitenādhāna-saṁskāreṇa tri-vṛdāhavanīyādi-rūpaḥ, san rājñā pūrūravasā putratve kalpitaḥ, puṇya-loka-prāpakatvāt ||46||

**krama-sandarbhaḥ :** *na vyākhyātam.*

**viśvanāthaḥ :** tasya tat-kartṛkān nirmathanād vibhāvasur agnir jātaḥ | jātaṁ vedo dhanaṁ bhogyaṁ yasmāt | sa ca trayyā vidyayā saṁskṛto rājñā putratvena kalpitaḥ, puṇya-loka-prāpakatvāt | trivṛt āhvanīyādi-rūpam ||46||

—o)0(o—

**|| 9.14.47 ||**

tenāyajata yajñeśaṁ bhagavantam adhokṣajam |

urvaśī-lokam anvicchan sarva-devamayaṁ harim ||

**śrīdharaḥ :** tad āha—teneti ||47||

**krama-sandarbhaḥ :** *na vyākhyātam.*

**viśvanāthaḥ :** tenāgninā ||47||

—o)0(o—

**|| 9.14.48 ||**

eka eva purā vedaḥ praṇavaḥ sarva-vāṅmayaḥ |

devo nārāyaṇo nānya eko’gnir varṇa eva ca ||

**śrīdharaḥ :** nanv anādir veda-traya-bodhito brāhmaṇādīnām indrādy-aneka-deva-yajanena svarga-prāpti-hetuḥ karma-mārgaḥ kathaṁ sādir iva varṇyate tatrāha—eka eveti dvābhyām | purā kṛta-yuge sarva-vāṅ-mayaḥ sarvāsāṁ vācāṁ bīja-bhūtaḥ praṇava eka eva vedaḥ | devaś ca nārāyaṇa eka eva | agniś caika eva laukikaḥ | varṇaś caika eva haṁso nāma ||48||

**krama-sandarbhaḥ :** purā brāhma-kalpasya prathama-satya-yuga ity evārthaḥ | svāyambhuvam ārabhya vedādi-varṇānāṁ bheda-vyavahāra-śravaṇāt ||48||

**viśvanāthaḥ :** nanu veda-traya-bodhitaḥ karma-mārgaḥ prāṅ nāsīt, satyaṁ prakaṭo nāsīd evety āha—eka eveti dvābhyām | purā kṛta-yuge sarva-vāṅ-mayaḥ sarvāsāṁ vācāṁ bīja-bhūtaḥ praṇava eka eva vedaḥ | devaś ca nārāyaṇa eka eva | agniś caika eva laukikaḥ | varṇaś caika eva haṁso nāma, yataḥ kṛta-yuge sattva-pradhānā prāyaśaḥ sarve’pi dhyāna-niṣṭhā eveti ||48||

—o)0(o—

**|| 9.14.49 ||**

purūravasa evāsīt trayī tretā-mukhe nṛpa |

agninā prajayā rājā lokaṁ gāndharvam eyivān ||

**śrīdharaḥ :** veda-trayī tu purūravasaḥ sakāśād āsīt | eyivān prāpa | ayaṁ bhāvaḥ—kṛta-yuge sattva-pradhānāḥ prāyaśaḥ sarve’pi dhyāna-niṣṭhāḥ | rajaḥ-pradhāne tu tretā-yuge vedādi-vibhāgena karma-mārgaḥ prakaṭo babhūveti ||49||

**krama-sandarbhaḥ :** purūravasa eveti tu tad-yajñārambhasya tatra tretā-mukhe tasmād eva tat-tat-pravartanaṁ tadvat pūrva-pūrvam anyato’nyata ity abhiprāyāt | ata eva puruṣād varṇa-catuṣṭayotpattiś ca kiñcit kiñcit kāla-vyavadhānato jñeyā ||49||

**viśvanāthaḥ :** tretārambhe purūravasaḥ sakāśād eva karma-mārga-prādurbhāvaḥ | evaṁ svāyambhuva-manvantarādāv api | bahu-caturyuga-vyāpaka-rājatvavadbhyaḥ priyavratādibhya eva | tatra tatra tretārambhe karma-prādurbhāva ity api jñeyam ||49||

—o)0(o—

iti sārārtha-darśinyāṁ harṣiṇyāṁ bhakta-cetasām |

caturdaśo’yaṁ navame saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ navama-skandhe

ailopākhyānaṁ nāma

caturdaśo’dhyāyaḥ |

|| 9.14 ||

(9.15)

**pañcadaśo’dhyāyaḥ**

## paraśurāma-carite

**|| 9.15.1 ||**

**śrī-bādarāyaṇir uvāca—**

ailasya corvaśī-garbhāt ṣaḍ āsann ātmajā nṛpa |

āyuḥ śrutāyuḥ satyāyū rayo’tha vijayo jayaḥ ||

**śrīdharaḥ :**

tataḥ pañcadaśe gādhir aila-putrānvayo’jani |

yad dauhitra-suto rāmaḥ kārta-vīryam ahan ruṣā ||

**krama-sandarbhaḥ :** *na vyākhyātam.*

**viśvanāthaḥ :**

aila-vaṁśa-bhuvo gādher dauhitrātmaja īśvaram |

arjunaṁ dhenu-hartāraṁ rāmaḥ pañcadaśe’vadhīt ||

—o)0(o—

**|| 9.15.2 ||**

śrutāyor vasumān putraḥ satyāyoś ca śrutañjayaḥ |

rayasya suta ekaś ca jayasya tanayo’mitaḥ ||

**śrīdharaḥ :** sugrahatvāyālpādi-krameṇa śrutāyu-prabhṛti-ṣaṇṇāṁ vaṁśān āha—śrutāyor ity-ādinā | eka eka-saṁjñaḥ amitas tat saṁjñaḥ ||2||

**krama-sandarbhaḥ :** *na vyākhyātam.*

**viśvanāthaḥ :** āyor vaṁśaṁ vistṛtam upariṣṭād vakṣyan prathamaṁ śrutāyor iti ekaś cetyeka-saṁjñaḥ | tanayas tat-saṁjñaḥ ||2||

—o)0(o—

**|| 9.15.3 ||**

bhīmas tu vijayasyātha kāñcano hotrakas tataḥ |

tasya jahnuḥ suto gaṅgāṁ gaṇḍūṣī-kṛtya yo’pibat ||

*na katamenāpi vyākhyātam.*

—o)0(o—

**|| 9.15.4 ||**

jahnos tu purus tasyātha balākaś cātmajo’jakaḥ |

tataḥ kuśaḥ kuśasyāpi kuśāmbus tanayo vasuḥ |

kuśanābhaś ca catvāro gādhir āsīt kuśāmbujaḥ ||

**śrīdharaḥ :** jahnoḥ pūrus tasya balākas tasyājakaḥ ||4||[[31]](#footnote-31)

**krama-sandarbhaḥ :** jahnor iti sārdhakam | jahnos tu puruḥ | tasyātha balākaś cātmajo’jaka ity eva pāṭhaḥ sarvatra | pāṭhāntaraṁ tu kutrāpi na dṛśyate | ṭīkā tu nigalitārthatvena saṅgacchate ||4||[[32]](#footnote-32)

**viśvanāthaḥ :** *na vyākhyātam.*

—o)0(o—

**|| 9.15.5 ||**

tasya satyavatīṁ kanyām ṛcīko’yācata dvijaḥ |

varaṁ visadṛśaṁ matvā gādhir bhārgavam abravīt ||

**śrīdharaḥ :** gaḍheḥ putro viśvāmitro brahmarṣir abhūd ity uttarādhyāyānte vakṣyati—gādher abhūn mahā-tejāḥ [bhā.pu. 9.16.28] ity-ādinā | tatra tāvat tad-upodghātatvena bhṛgu-vaṁśa-saṁbhavasya ṛcīkasya caritraṁ prasaktānuprasaktena ca paraśurāmāvatāra-caritam āha—tasya satyavatīm ity-ādinā | visadṛśam ananurūpam | bhārgavam ṛcīkam ||5||

**krama-sandarbhaḥ :** *na vyākhyātam.*

**viśvanāthaḥ :** gaḍheḥ putro viśvāmitro brahmarṣir abhūd ity uttarādhyāye vakṣyate | tasya kanyā-vaṁśa-prasaṅgenaiva paraśurāmāvatāraṁ vakṣyan ṛcīka-ṛṣi-caritam āha—tasyeti ||5||

—o)0(o—

**|| 9.15.6 ||**

ekataḥ śyāma-karṇānāṁ hayānāṁ candra-varcasām |

sahasraṁ dīyatāṁ śulkaṁ kanyāyāḥ kuśikā vayam ||

**śrīdharaḥ :** dakṣiṇa-vāmayor ekataḥ śyāmaḥ karṇo yeṣām | sarvasminn aṅge candrasyeva varco yeṣām | na cedam api paryāptam asmat kanyāyāḥ | yataḥ kuśikāḥ kauśikā vayam ||6||

**krama-sandarbhaḥ :** *na vyākhyātam.*

**viśvanāthaḥ :** kuśikā iti kuśasya vaṁśā vayaṁ kṣatriyā api sarvato’pi kulīnā iti bhāvaḥ | dakṣiṇa-vāmayor madhye ekataḥ śyāmaḥ karṇo yeṣāṁ teṣām ||6||

—o)0(o—

**|| 9.15.7 ||**

ity uktas tan-mataṁ jñātvā gataḥ sa varuṇāntikam |

ānīya dattvā tān aśvān upayeme varānanām ||

*na katamenāpi vyākhyātam.*

—o)0(o—

**|| 9.15.8 ||**

sa ṛṣiḥ prārthitaḥ patnyā śvaśrvā cāpatya-kāmyayā |

śrapayitvobhayair mantraiś caruṁ snātuṁ gato muniḥ ||

**śrīdharaḥ :** ubhayair mantraiḥ, patnyai brāhmair mantraiḥ, śvaśrvai tu kṣātrair ity arthaḥ ||8||

**krama-sandarbhaḥ :** *na vyākhyātam.*

**viśvanāthaḥ :** ubhayair mantraiḥ, brāhmair mantraiḥ, patnyai caruṁ dattvā śvaśrvai tu kṣātrair mantrair ity arthaḥ ||8||

—o)0(o—

**|| 9.15.9 ||**

tāvat satyavatī mātrā sva-caruṁ yācitā satī |

śreṣṭhaṁ matvā tayāyacchan mātre mātur adat svayam ||

**śrīdharaḥ, viśvanāthaḥ :** yāvat snātvā munir nāgataḥ, tāvad bhāryāyāṁ bhartṛ-snehādhikyāt putryāḥ satyavatyāś caruṁ śreṣṭhaṁ matvā, tayā[[33]](#footnote-33) mātrā satyavatī yācitā satī brāhma-mantrābhimantritaṁ sva-caruṁ mātre ayacchat prādāt | mātuś caruṁ kṣātra-mantrābhimantritaṁ svayam adad ādat ||9||

**krama-sandarbhaḥ :** *na vyākhyātam.*

—o)0(o—

**|| 9.15.10 ||**

tad viditvā muniḥ prāha patnīṁ kaṣṭam akāraṣīḥ |

ghoro daṇḍa-dharaḥ putro bhrātā te brahma-vittamaḥ ||

**śrīdharaḥ :** kaṣṭaṁ jugupsitam | tad evāha—te putro ghoro bhaviṣyati | bhrātā tu brahma-vittamo bhaviṣyatīti ||10||

**krama-sandarbhaḥ :** *na vyākhyātam.*

**viśvanāthaḥ :** kaṣṭaṁ jugupsitam | daṇḍadharaḥ kṣatriyo bhaviṣyati, brahma-vittamo brāhmaṇaḥ sa ca viśvāmitra uttarādhyāye vakṣyate ||10||

—o)0(o—

**|| 9.15.11 ||**

prasāditaḥ satyavatyā maivaṁ bhūr iti bhārgavaḥ |

atha tarhi bhavet pautrojamadagnis tato’bhavat ||

**śrīdharaḥ :** evaṁ mā bhūd iti prasādito bhārgava āha—atha tarhi pautro ghoro bhaviṣyati | jamadagniḥ putro’bhavad ity arthaḥ ||11||

**krama-sandarbhaḥ :** *na vyākhyātam.*

**viśvanāthaḥ :** evaṁ mā bhūr iti prasādita ṛcīka uvāca—atheti | tarhi pautro daṇḍadharo bhaviṣyati | sa ca paraśurāma eva tato hetoḥ putro jamadagnir munir abhūt ||11||

—o)0(o—

**|| 9.15.12 ||**

sā cābhūt sumahat-puṇyā kauśikī loka-pāvanī |

reṇoḥ sutāṁ reṇukāṁ vai jamadagnir uvāha yām ||

**śrīdharaḥ, viśvanāthaḥ :** sā ca satyavatī kauśikī nady abhūt ||12||

**krama-sandarbhaḥ :** *na vyākhyātam.*

—o)0(o—

**|| 9.15.13 ||**

tasyāṁ vai bhārgava-ṛṣeḥ sutā vasumad-ādayaḥ |

yavīyān jajña eteṣāṁ rāma ity abhiviśrutaḥ ||

**śrīdharaḥ :** bhārgava-ṛṣer jamadagneḥ sutāḥ ||13||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.15.14 ||**

yam āhur vāsudevāṁśaṁ haihayānāṁ kulāntakam |

triḥ-sapta-kṛtvo ya imāṁ cakre niḥkṣatriyāṁ mahīm ||

*na katamenāpi vyākhyātam.*

—o)0(o—

**|| 9.15.15 ||**

dṛptaṁ kṣatraṁ bhuvo bhāram abrahmaṇyam anīnaśat |

rajas-tamo-vṛtam ahan phalguny api kṛte’ṁhasi ||

**śrīdharaḥ :** anīnaśan nāśayām āsa tad evāha—rajas-tamo-vṛtam iti | pāṭhāntare sugamam ||15||

**krama-sandarbhaḥ :** *na vyākhyātam.*

**viśvanāthaḥ :** anīnaśad bhuvo bhāram abrahmaṇyam adhārmikam iti | dṛpta-kṣatraṁ bhuvo bhāram abrahmaṇyam anīnaśad iti ca pāṭha-dvayam ||15||

—o)0(o—

**|| 9.15.16 ||**

**śrī-rājovāca—**

kiṁ tad aṁho bhagavato rājanyair ajitātmabhiḥ |

kṛtaṁ yena kulaṁ naṣṭaṁ kṣatriyāṇām abhīkṣṇaśaḥ ||

*na katamenāpi vyākhyātam.*

—o)0(o—

**|| 9.15.17 ||**

**śrī-bādarāyaṇir uvāca—**

haihayānām adhipatir arjunaḥ kṣatriyarṣabhaḥ |

dattaṁ nārāyaṇāṁśāṁśam ārādhya parikarmabhiḥ ||

**śrīdharaḥ :** kārtavīryārjunena kṛtam aparādhaṁ vaktuṁ tasya darpa-hetum aiśvaryādikam āha—haihayānām iti ṣaḍbhiḥ, parikarmabhiḥ paricaryābhir dattaṁ dattātreyam ārādhya ||17||

**krama-sandarbhaḥ, viśvanāthaḥ:** *na vyākhyātam.*

—o)0(o—

**|| 9.15.18 ||**

bāhūn daśa-śataṁ lebhe durdharṣatvam arātiṣu |

avyāhatendriyaujaḥ śrī- tejo-vīrya-yaśo-balam ||

**śrīdharaḥ :** avyāhatam indriyādikaṁ ca lebhe ||18||

**krama-sandarbhaḥ, viśvanāthaḥ:** *na vyākhyātam.*

—o)0(o—

**|| 9.15.19 ||**

yogeśvaratvam aiśvaryaṁ guṇā yatrāṇimādayaḥ |

cacārāvyāhata-gatir lokeṣu pavano yathā ||

**śrīdharaḥ :** yatra yasminn aiśvarye’ṇimādayo guṇāḥ ||19||

**krama-sandarbhaḥ, viśvanāthaḥ:** *na vyākhyātam.*

—o)0(o—

**|| 9.15.20 ||**

strī-ratnair āvṛtaḥ krīḍan revāmbhasi madotkaṭaḥ |

vaijayantīṁ srajaṁ bibhrad rurodha saritaṁ bhujaiḥ ||

**śrīdharaḥ :** revāmbhasi narmadā-jale | saritaṁ narmadām ||20||

**krama-sandarbhaḥ, viśvanāthaḥ:** *na vyākhyātam.*

—o)0(o—

**|| 9.15.21 ||**

viplāvitaṁ sva-śibiraṁ pratisrotaḥ-sarij-jalaiḥ |

nāmṛṣyat tasya tad vīryaṁ vīramānī daśānanaḥ ||

**śrīdharaḥ :** rāvaṇo dig-vijaye māhiṣmatyāḥ samīpe narmadāyāṁ deva-pūjāṁ kurvaṁs tena pravāhasyāvarodhāt pratisrotasaḥ satyās tasyāḥ sarito jalair viplāvitaṁ sva-śibiram ālakṣya tasya tad vīryaṁ na sehe ||21||

**krama-sandarbhaḥ :** *na vyākhyātam.*

**viśvanāthaḥ :** rāvaṇo dig-vijaye māhiṣmatyāḥ samīpe deva-pūjāṁ kurvaṁs tena pravāhasyāvarodhād dhetoḥ pratisrotāḥ pratikūla-pravāhā sarid revā, tasyā jalaiḥ plāvitaṁ sva-śibiram ālokya tasya tad vīryaṁ na sehe | tena sākaṁ yoddhum agamad ity arthaḥ ||21||

—o)0(o—

**|| 9.15.22 ||**

gṛhīto līlayā strīṇāṁ samakṣaṁ kṛta-kilbiṣaḥ |

māhiṣmatyāṁ sanniruddho mukto yena kapir yathā ||

**śrīdharaḥ :** tataś ca kṛta-kilbiṣaḥ krīḍantam abhibhavituṁ pravṛttaḥ sangṛhīto māhiṣmatyāṁ sva-puryāṁ kapir iva sanniruddhaś ca punaś cāvajñayā yena muktaḥ ||22||

**krama-sandarbhaḥ :** *na vyākhyātam.*

**viśvanāthaḥ :** tataś ca rāvaṇas tena parājitaḥ gṛhītaḥ ||22||

—o)0(o—

**|| 9.15.23 ||**

sa ekadā tu mṛgayāṁ vicaran vijane vane |

yadṛcchayāśrama-padaṁ jamadagner upāviśat ||

**śrīdharaḥ :** idānīṁ tat kṛtam aparādhaṁ darśayann āha—sa ekadety-ādinā ||23||

**krama-sandarbhaḥ :** *na vyākhyātam.*

**viśvanāthaḥ :** evaṁ vīryo’pi so’rjunaḥ paraśurāmeṇa hata iti vaktuṁ tat-kṛtam aparādhaṁ darśayati—sa iti ||23||

—o)0(o—

**|| 9.15.24 ||**

tasmai sa naradevāya munir arhaṇam āharat |

sasainyāmātya-vāhāya haviṣmatyā tapo-dhanaḥ ||

**śrīdharaḥ :** arhaṇam ātithyādi | haviṣmatyā kāmadhenvā ||24||

**krama-sandarbhaḥ :** *na vyākhyātam.*

**viśvanāthaḥ :** haviṣmatyā kāmadhenvā ||24||

—o)0(o—

**|| 9.15.25 ||**

sa vai ratnaṁ tu tad dṛṣṭvā ātmaiśvaryātiśāyanam |

tan nādriyatāgnihotryāṁ sābhilāṣaḥ sahaihayaḥ ||

**śrīdharaḥ :** tad-arhaṇaṁ nādriyata tasmin nātuṣyat | yato’gnihotryāṁ homa-dhenau sābhilāṣaḥ | sa-haihayo haihayaiḥ saha vartamānaḥ ||25||

**krama-sandarbhaḥ :** *na vyākhyātam.*

**viśvanāthaḥ :** tad-arhaṇa-sādhanam aiśvaryaṁ dṛṣṭvā tad-arhaṇaṁ nādriyata | yato’gnihotryāṁ kāma-dhenau ||25||

—o)0(o—

**|| 9.15.26 ||**

havirdhānīm ṛṣer darpān narān hartum acodayat |

te ca māhiṣmatīṁ ninyuḥ sa-vatsāṁ krandatīṁ balāt ||

**śrīdharaḥ :** darpād dhetoḥ ṛṣer havirdhānīm agnihotra-dhenuṁ hartuṁ narān acodayat preritavān ||26||

**krama-sandarbhaḥ :** *na vyākhyātam.*

**viśvanāthaḥ :** havirdhānīṁ kāmadhenuṁ hartum ||26||

—o)0(o—

**|| 9.15.27-28 ||**

atha rājani niryāte rāma āśrama āgataḥ |

śrutvā tat tasya daurātmyaṁ cukrodhāhir ivāhataḥ ||

ghoram ādāya paraśuṁ satūṇaṁ varma kārmukam |

anvadhāvata durmarṣo mṛgendra iva yūthapam ||

**śrīdharaḥ :** satūṇaṁ kārmukaṁ carma cādāya |

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.15.29 ||**

tam āpatantaṁ bhṛgu-varyam ojasā

dhanur-dharaṁ bāṇa-paraśvadhāyudham |

aiṇeya-carmāmbaram arka-dhāmabhir

yutaṁ jaṭābhir dadṛśe purīṁ viśan ||

**śrīdharaḥ :** aiṇeyaṁ carma kṛṣṇa-jinam ambaraṁ yasya ||29||

**krama-sandarbhaḥ :** *na vyākhyātam.*

**viśvanāthaḥ :** purīṁ praviśann evārjuno dadarśa ||29||

—o)0(o—

**|| 9.15.30 ||**

acodayad dhasti-rathāśva-pattibhir

gadāsi-bāṇarṣṭi-śataghni-śaktibhiḥ |

akṣauhiṇīḥ sapta-daśātibhīṣaṇās

tā rāma eko bhagavān asūdayat ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** hasty-ādibhir gadādibhiś ca bhīṣaṇā akṣauhiṇīr acodayat prerayāmāsa ||30||

—o)0(o—

**|| 9.15.31 ||**

yato yato’sau praharat-paraśvadho

mano-’nilaujāḥ para-cakra-sūdanaḥ |

tataś tatas chinna-bhujoru-kandharā

nipetur urvyāṁ hata-sūta-vāhanāḥ ||

**śrīdharaḥ :** praharan paraśvadho yasya | manaś cānilaś ca tayor ivaujo vīryaṁ yasya | pareṣāṁ cakraṁ sainyaṁ sūdayatīti tathā | chinnā bhūjā ūravaḥ kandharāś ca yeṣām | hatāḥ sūtā vāhanāni ca yeṣāṁ te vīrā nipetuḥ ||31||

**krama-sandarbhaḥ :** *na vyākhyātam.*

**viśvanāthaḥ :** praharan paraśvadho yasya saḥ | mano’nilayor ivaujo vego yasya saḥ | prathamaṁ sainyasyātibāhulye dṛṣṭe manasa iva ātmano vegaḥ kṛtaḥ | tasmin naṣṭa-prāye sati kiñcid viśramaṇārtham anilasyevety arthaḥ | tatra tatra vīrā nipetuḥ ||31||

—o)0(o—

**|| 9.15.32 ||**

dṛṣṭvā sva-sainyaṁ rudhiraugha-kardame

raṇājire rāma-kuṭhāra-sāyakaiḥ |

vivṛkṇa-varma-dhvaja-cāpa-vigrahaṁ

nipātitaṁ haihaya āpatad ruṣā ||

**śrīdharaḥ :** vivṛkṇāś carmādayo yasya ||32||

**krama-sandarbhaḥ :** *na vyākhyātam.*

**viśvanāthaḥ :** haihayo’rjunaḥ ||32||

—o)0(o—

**|| 9.15.33 ||**

athārjunaḥ pañca-śateṣu bāhubhir

dhanuḥṣu bāṇān yugapat sa sandadhe |

rāmāya rāmo’stra-bhṛtāṁ samagraṇīs

tāny eka-dhanveṣubhir ācchinat samam ||

**śrīdharaḥ :** pañca-śateṣu dhanuḥṣu so’rjuno rāmāya sandadhe | ekam eva dhanur yasya saḥ | pāṭhāntare eka eva bandhaḥ sandhānaṁ yeṣāṁ tair iṣubhiḥ | tāni dhanūṁṣi samaṁ saha tat-kṣaṇam evācchinat ||33||

**krama-sandarbhaḥ :** *na vyākhyātam.*

**viśvanāthaḥ :** rāmāya rāmaṁ hantuṁ, rāmas tu tāni dhanūṁṣi samaṁ bāṇaiḥ sahaitāny evācchinat ||33||

—o)0(o—

**|| 9.15.34 ||**

punaḥ sva-hastair acalān mṛdhe’ṅghripān

utkṣipya vegād abhidhāvato yudhi |

bhujān kuṭhāreṇa kaṭhora-neminā

ciccheda rāmaḥ prasabhaṁ tv aher iva ||

**śrīdharaḥ :** mṛdhe sādhana-bhūtān acalān aṅghripāṁś cotkṣipyābhidhāvatas tasya bhūjāṁś ciccheda | aheḥ phaṇā ivety arthaḥ ||34||

**krama-sandarbhaḥ :** *na vykhyātam.*

**viśvanāthaḥ :** acalān parvatān abhidhāvatas tasya aheḥ phaṇān ivety arthaḥ ||34||

—o)0(o—

**|| 9.15.35-37 ||**

kṛtta-bāhoḥ śiras tasya gireḥ śṛṅgam ivāharat |

hate pitari tat-putrā ayutaṁ dudruvur bhayāt ||

agnihotrīm upāvartya savatsāṁ para-vīra-hā |

samupetyāśramaṁ pitre parikliṣṭāṁ samarpayat ||

sva-karma tat kṛtaṁ rāmaḥ pitre bhrātṛbhya eva ca |

varṇayām āsa tac chrutvājamadagnir abhāṣata ||

**śrīdharaḥ :** samarpayat samārpayat ||36||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.15.38-39 ||**

rāma rāma mahābāho bhavān pāpam akāraṣīt |

avadhīn naradevaṁ yat sarva-devamayaṁ vṛthā ||

vayaṁ hi brāhmaṇās tāta kṣamayārhaṇatāṁ gatāḥ |

yayā loka-gurur devaḥ pārameṣṭhyam agāt padam ||

**śrīdharaḥ, viśvanāthaḥ :** arhaṇatāṁ pūjyatām ||38||

**krama-sandarbhaḥ :** *na vyākhyātam.*

—o)0(o—

**|| 9.15.40 ||**

kṣamayā rocate lakṣmīr brāhmī saurī yathā prabhā |

kṣamiṇām āśu bhagavāṁs tuṣyate harir īśvaraḥ ||

**śrīdharaḥ :** saurī sūryasya prabheva ||40||

**krama-sandarbhaḥ :** *na vyākhyātam.*

**viśvanāthaḥ :** brāhmī brāhmaṇa-sambandhinī lakṣmīḥ śobhā kṣamayaiva rocate dyotate saurī sūrya-prabheva ||40||

—o)0(o—

**|| 9.15.41 ||**

rājño mūrdhābhiṣiktasya vadho brahma-vadhād guruḥ |

tīrtha-saṁsevayā cāṁho jahy aṅgācyuta-cetanaḥ ||

**śrīdharaḥ :** tīrtha-saṁsevayā | cakārādyam aniyamaiś ca | acyute cetanā cittaṁ yasya saḥ ||41||

**krama-sandarbhaḥ :** *na vyākhyātam.*

**viśvanāthaḥ :** cakārād yama-niyamādibhyaś ca | śleṣeṇa na cyuta cetanā cic-chaktir yasya tathā-bhūte īśvaro’pi loka-saṅgrahārtham ity arthaḥ ||41||

iti sārārtha-darśinyāṁ harṣiṇyāṁ bhakta-cetasām |

pañcadaśo’yaṁ navame saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ navama-skandhe

paraśurāma-carite pañcadaśo’dhyāyaḥ |

||9.15||

—o)0(o—

(9.16)

### atha ṣoḍaśo’dhyāyaḥ

## śrī-paraśurāma-caritam

**|| 9.16.1 ||**

**śrī-śuka uvāca—**

pitropaśikṣito rāmas tatheti kuru-nandana |

saṁvatsaraṁ tīrtha-yātrāṁ caritvāśramam āvrajat ||

**śrīdharaḥ :**

ṣoḍaśe ’thārjuna-sutair jamadagnau hate muhuḥ |

rāmāt kṣatra-vadhaḥ prokto viśvāmitrasya cānvayaḥ ||1||

**krama-sandarbhaḥ :** *na vyākhyātam.*

**viśvanāthaḥ :**

jamadagnir hato yais tān rāmo'rjuna-sutān ahan |

niḥkṣatra-kṛt ṣoḍaśe'tra viśvāmitra-kathā tataḥ ||

—o)0(o—

**|| 9.16.2 ||**

kadācid reṇukā yātā gaṅgāyāṁ padma-mālinam |

gandharva-rājaṁ krīḍantam apsarobhir apaśyata ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** kadācid iti kārtavīrya-vadhāt pūrvatrety arthaḥ | reṇukā-vadhānantaraṁ krodhe tyakte ca tasya kāmadhenu-haraṇam iti skande prasiddhaḥ ||2||

—o)0(o—

**|| 9.16.3 ||**

vilokayantī krīḍantam udakārthaṁ nadīṁ gatā |

homa-velāṁ na sasmāra kiñcic citraratha-spṛhā ||

**śrīdharaḥ :** kiñcid-īṣac-citrarathe gandharva-rāje spṛhā yasyāḥ sā | kiñcin na sasmāreti vā ||3||

**krama-sandarbhaḥ :** kiñcit kācit kautuka-mayy eva na tu kāma-mayī citrarathe spṛhā tasyāḥ | atra brahmāṇḍa-purāṇaṁ draṣṭavyam ||3||

**viśvanāthaḥ :** kiñcid iti na sasmārety asya viśeṣaṇaṁ homa-velāyāḥ kiñcin-mātraṁ vismaraṇam abhūd ity arthaḥ | tatra hetuḥ—citra-maye gandharva-rājasya rathe darśana-kautukārthaṁ spṛhā yasyāḥ sā ||3||

—o)0(o—

**|| 9.16.4 ||**

kālātyayaṁ taṁ vilokya muneḥ śāpa-viśaṅkitā |

āgatya kalaśaṁ tasthau purodhāya kṛtāñjaliḥ ||

**śrīdharaḥ :** kalaśaṁ purodhāyāgne nidhāya ||4||

**krama-sandarbhaḥ :** *na vyākhyātam.*

**viśvanāthaḥ :** śāpa-viśaṅkitā hanta hanta kiñcin-mātra-vismaraṇata eva me homa-velāpīyatī vyatīteti bhaya-vihvalā ||4||

—o)0(o—

**|| 9.16.5 ||**

vyabhicāraṁ munir jñātvā patnyāḥ prakupito’bravīt |

ghnataināṁ putrakāḥ pāpām ity uktās te na cakrire ||

**śrīdharaḥ :** vyabhicāraṁ mānasaṁ jñātvā |

**krama-sandarbhaḥ :** ataḥ pati-paricaraṇa-vyatyaya evātra vyabhicāro jñeyaḥ ||5||

**viśvanāthaḥ :** homa-velāyā prāg eva jalam āneṣyāmīti tasyā vacanasya vyabhicāraṁ jñātvā sva-nitya-karmāsiddhyā ca prakarṣeṇa kupitaḥ | he putrakāḥ ! enāṁ ghnatety uktās te putrā na cakrire tasyā hananam iti śeṣaḥ ||5||

—o)0(o—

**|| 9.16.6 ||**

rāmaḥ sañcoditaḥ pitrā bhrāt–n mātrā sahāvadhīt |

prabhāva-jño muneḥ samyak samādhes tapasaś ca saḥ ||

**śrīdharaḥ :** ājñātilaṅghināṁ bhrātṝṇāṁ mātuś ca vadhe sañcoditaḥ san | muner yaḥ samādhis tapaś ca tayoḥ prabhāva-jñaḥ | yadi na hanyāṁ, tarhi mām api śaptuṁ samarthaḥ | yadi tu hanyāṁ, tarhi mayi santuṣṭaḥ saṁs tān api jīvayituṁ samartha iti jānann ity arthaḥ ||6||

**krama-sandarbhaḥ :** *na vyākhyātam.*

**viśvanāthaḥ :** ājñā-laṅghināṁ bhrātṝṇāṁ mātuś ca niyukto’vadhīt | nanv evam ājñā-pālanam api jugupsitam ? tatrāha—prabhāvajñaḥ asya vadhasyodarkaḥ evaṁ bhaviṣyatīti sarvajñatvena jānann ity arthaḥ ||6||

—o)0(o—

**|| 9.16.7 ||**

vareṇa cchandayām āsa prītaḥ satyavatī-sutaḥ |[[34]](#footnote-34)

vavre hatānāṁ rāmo’pi jīvitaṁ cāsmṛtiṁ vadhe ||

**madhvaḥ :**

jāmadagnyo varaṁ vavre’nanta-śaktim api svayam |

pitur mānyatva-siddhy-arthaṁ loka-lokeśvaraḥ prabhuḥ ||

apāpam api deveśaṁ pitaraḥ sannyavārayan |

ajānanto’sya māhātmyaṁ mohitās tasya māyayā |

mohayan māyayā lokaṁ cakre cāpacitiṁ vadhe |

puṇya-pāpādi-nirmātuḥ kutaḥ pāpādi-saṅgatiḥ || iti ca ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** vareṇeti varaṁ vṛṇv ity uktavān ity arthaḥ | vavre iti mṛtā ime jīvantu mat-kartṛkaṁ vadhaṁ ca na smarantv ity ahaṁ vṛṇe ity uktavān ||7||

—o)0(o—

**|| 9.16.8 ||**

uttasthus te kuśalino nidrāpāya ivāñjasā |

pitur vidvāṁs tapo-vīryaṁ rāmaś cakre suhṛd-vadham ||

**śrīdharaḥ :** nanv atininditaṁ tat kathaṁ kṛtavān ? tatrāha—pitur vidvān iti | pūrvokta evābhiprāyaḥ ||8||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.16.9 ||**

ye’rjunasya sutā rājan smarantaḥ sva-pitur vadham |

rāma-vīrya-parābhūtā lebhire śarma na kvacit ||

**śrīdharaḥ :** sarva-kṣatriya-vadhe kāraṇaṁ vaktum āha—ye ’rjunasya sutā ity-ādinā ||9||

**krama-sandarbhaḥ :** *na vyākhyātam.*

**viśvanāthaḥ :** niraparādhāyā pativratā-śiromaṇe reṇukāyā vadham ādiṣṭavato jamadagner api vadha-rūpaṁ tad-aparādha-phalaṁ darśayann āha—ye’ṛjunasyeti ||9||

—o)0(o—

**|| 9.16.10-11 ||**

ekadāśramato rāme sabhrātari vanaṁ gate |

vairaṁ siṣādhayiṣavo labdha-cchidrā upāgaman ||

dṛṣṭvāgny-āgāra āsīnam āveśita-dhiyaṁ munim |

bhagavaty uttamaśloke jaghnus te pāpa-niścayāḥ ||

**śrīdharaḥ :** bhagavaty aveśitā dhīryena tam ||10||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.16.12 ||**

yācyamānāḥ kṛpaṇayā rāma-mātrātidāruṇāḥ |

prasahya śira utkṛtya ninyus te kṣatra-bandhavaḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** sva-bhartuḥ prāṇān yācyamānāḥ ||12||

—o)0(o—

**|| 9.16.13 ||**

reṇukā duḥkha-śokārtā nighnanty ātmānam ātmanā |

rāma rāmeti tāteti vicukrośoccakaiḥ satī ||

*na katamenāpi vyākhyātam.*

—o)0(o—

**|| 9.16.14 ||**

tad upaśrutya dūrasthā hā rāmety ārtavat svanam |

tvarayāśramam āsādya dadṛśuḥ pitaraṁ hatam ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** tat tadā ārtavat | anyasyā ārtāyā iva tasyā mātuḥ svaram upaśrutya dadṛśe dadarśa ||14||

—o)0(o—

**|| 9.16.15 ||**

te duḥkha-roṣāmarṣārti- śoka-vega-vimohitāḥ |

hā tāta sādho dharmiṣṭha tyaktvāsmān svar-gato bhavān ||

**śrīdharaḥ :** duḥkhādīnāṁ vegena vimohitaḥ ||15||

**krama-sandarbhaḥ :** te duḥkhety ardhakam | atra tad-duḥkheti pāṭhaḥ svāmy-asammataḥ tac-chabdasya samastatve’py anupādānāt te sarāmā jamadagni-putrā iti sambandhoktau ca ||15||

**viśvanāthaḥ :** te bhrātaraḥ vimūrcchitā babhūvuḥ ||15||

—o)0(o—

**|| 9.16.16 ||**

vilapyaivaṁ pitur dehaṁ nidhāya bhrātṛṣu svayam |

pragṛhya paraśuṁ rāmaḥ kṣatrāntāya mano dadhe ||

*na katamenāpi vyākhyātam.*

—o)0(o—

**|| 9.16.17 ||**

gatvā māhiṣmatīṁ rāmo brahma-ghna-vihata-śriyam |

teṣāṁ sa śīrṣabhī rājan madhye cakre mahā-girim ||

**śrīdharaḥ :** brahma-ghnair vihatā śrīr yasyās tām | he rājan ! sa rāmas teṣāṁ śīrṣabhir māhiṣmatyā madhye mahāntaṁ giriṁ cakre ||17||

**krama-sandarbhaḥ :** gatvety ardhakam | ghorāṁ bhayānakāṁ svataḥ viśeṣatas tv abrahmaṇyānāṁ bhayāvahām ity arthaḥ ||17||

**viśvanāthaḥ :** brahma-ghanir hetubhir vihatā śrīr yasyās tāṁ, sa rāmaḥ mahā-giriṁ nadīṁ ca cakre ||17||

—o)0(o—

**|| 9.16.18 ||**

tad-raktena nadīṁ ghorām abrahmaṇya-bhayāvahām |

hetuṁ kṛtvā pitṛ-vadhaṁ kṣatre’maṅgala-kāriṇi ||

**śrīdharaḥ :** teṣāṁ raktenābrahmaṇyānāṁ bhayāvahāṁ ghorāṁ nadīṁ cakre | tathāpi sarva-kṣatriya-vadhe kiṁ kāraṇaṁ tad āha—hetuṁ kṛtveti sārdhena | amaṅgala-kāriṇy anyāyavartini sati ||18||

**krama-sandarbhaḥ :** *na vyākhyātam.*

**viśvanāthaḥ :** amaṅgala-kāriṇi anyāya-vartini sati pitṛ-vadham eva nimittīkṛtya triḥ-sapta-kṛtva iti reṇukāyās tāvat-kṛtva evoras tāḍanād iti bhāvaḥ ||18||

—o)0(o—

**|| 9.16.19 ||**

triḥ-sapta-kṛtvaḥ pṛthivīṁ kṛtvā niḥkṣatriyāṁ prabhuḥ |

samanta-pañcake cakre śoṇitodān hradān nava ||

**śrīdharaḥ :** triḥ-sapta-kṛtvo reṇukayā duḥkhāveśād uras tāḍanaṁ kṛtam, tato rāmas tāvat kṛtvaḥ kṣatram utsāditavān iti prasiddhiḥ ||19||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.16.20-22 ||**

pituḥ kāyena sandhāya śira ādāya barhiṣi |

sarva-deva-mayaṁ devam ātmānam ayajan makhaiḥ ||

dadau prācīṁ diśaṁ hotre brahmaṇe dakṣiṇāṁ diśam |

adhvaryave pratīcīṁ vai udgātre uttarāṁ diśam ||

anyebhyo’vāntara-diśaḥ kaśyapāya ca madhyataḥ |

āryāvartam upadraṣṭre sadasyebhyas tataḥ param ||

*na katamenāpi vyākhyātam.*

—o)0(o—

**|| 9.16.23 ||**

tataś cāvabhṛtha-snāna- vidhūtāśeṣa-kilbiṣaḥ |[[35]](#footnote-35)

sarasvatyāṁ mahā-nadyāṁ reje vyabbhra ivāṁśumān ||

**madhvaḥ :** *16śa-sāṅkhyaka-ślokasya ṭīkā draṣṭavyā.*

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** avabhṛtha-snānena vidhūtam aśeṣaṁ kilbiṣaṁ yasmāt saḥ | iti sarasvatyā eva niraghatvaṁ gaṅgāyā iva jātam iti bhāvaḥ ||23||

—o)0(o—

**|| 9.16.24 ||**

sva-dehaṁ jamadagnis tu labdhvā saṁjñāna-lakṣaṇam |

ṛṣīṇāṁ maṇḍale so’bhūt saptamo rāma-pūjitaḥ ||

**śrīdharaḥ : s**aṁjñānaṁ smṛtis tad eva lakṣaṇaṁ cihnaṁ yasya, taṁ sva-dehaṁ labdhvā sa ṛṣīṇāṁ maṇḍale saptama ṛṣir abhūt ||24||

**krama-sandarbhaḥ :** *na vyākhyātam.*

**viśvanāthaḥ : s**aṁjñānaṁ smṛtis tad eva lakṣaṇaṁ yasya, tādṛśaṁ dehaṁ labdhvā ṛṣīṇāṁ maṇḍale—

kaśyapo’trir vasiṣṭhaś ca viśvāmitro’tha gautamaḥ |

jamadagnir bharadvāja iti saptarṣayaḥ smṛtāḥ || [bhā.pu. 8.13.5] iti |

tatra jamadagnir eva saptama ṛṣir abhūt ||24||

—o)0(o—

**|| 9.16.25 ||**

jāmadagnyo’pi bhagavān rāmaḥ kamala-locanaḥ |

āgāminy antare rājan vartayiṣyati vai bṛhat ||

**śrīdharaḥ :** bṛhad brahma vedam | veda-pravartakeṣu saptārṣiṣv ekatamo bhaviṣyatīty arthaḥ ||25||

**krama-sandarbhaḥ :** *na vyākhyātam.*

**viśvanāthaḥ :** bṛhad brahma veda-pravartakeṣu saptārṣiṣv ekatamo bhaviṣyatīty arthaḥ ||25||

—o)0(o—

**|| 9.16.26-27 ||**

āste’dyāpi mahendrādrau nyasta-daṇḍaḥ praśānta-dhīḥ |

upagīyamāna-caritaḥ siddha-gandharva-cāraṇaiḥ ||

evaṁ bhṛguṣu viśvātmā bhagavān harir īśvaraḥ |

avatīrya paraṁ bhāraṁ bhuvo’han bahuśo nṛpān ||

**śrīdharaḥ :** bhūvo bhāram ahan | bhāram evāha—nṛpān iti ||26-27||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.16.28 ||**

gādher abhūn mahā-tejāḥ samiddha iva pāvakaḥ |

tapasā kṣātram utsṛjya yo lebhe brahma-varcasam ||

**śrīdharaḥ :** tad evaṁ prasaktānuprasaktaṁ samāpya prastutam āha—gādher iti | mahā-tejā viśvāmitraḥ ||28||

**krama-sandarbhaḥ :** tad evaṁ madhye madhye’pi nija-nijābhīṣṭāṁ bhagavad-avatāra-kathāṁ gītvā jhaṭiti nijābhīṣṭatama-bhagavad-āvirbhāvāspada-yadu-vaṁśa-varṇanāya prasakta-vaṁśaṁ samāpayitum āha—gādheriti ||28||

**viśvanāthaḥ :** prasaṅgikīṁ kathā samāpya prastutam āha gādher iti ||28||

—o)0(o—

**|| 9.16.29 ||**

viśvāmitrasya caivāsan putrā eka-śataṁ nṛpa |

madhyamas tu madhucchandā madhucchandasa eva te ||

**śrīdharaḥ :** te sarve liṅga-samavāya-nyāyena, prāṇa-bhṛta upadadhāti itivan madhu-cchandasa evocyante | tathā ca śrutiḥ—tasya ha viśvāmitrasyaika-śataṁ putrā āsuḥ pañcāśad eva jyāyāṁso madhu-cchandasaḥ pañcāśat kanīyāṁsaḥ ity-ādi | tatra ca viśvāmitra-putreṣu bhārgavasyājīgartasya devarātasya jyeṣṭhatvam avagamyate | tathā āśvalāyana-baudhāyanādibhiḥ kauśikānāṁ devarāta-pravaratvam uktam | pravaraś ca tasminn eva vaṁśe’vāntara-bhedo, na tu vaṁśāntaram | tathā ca smṛtiḥ—

eka eva ṛṣir yāvat pravareṣv anuvartate |

tāvat samāna-gotratvaṁ vinā bhṛgv-aṅgirogaṇāt || iti |

**krama-sandarbhaḥ :** eka-śatam ekādhika-śatam | ṭīkāyāṁ prāṇa-bhṛta iti tatra prāṇa-bhṛt-pada-prasiddha-mantreṇa saṁskṛtaikaiveṣṭākā prāṇa-bhṛd ucyate | tat-prādhānyenānyā api tathocyanta ity avagantavyam ||29||

**viśvanāthaḥ :** ekaśatam ekādhikaṁ śataṁ,, tathā ca śrutiḥ—tasya ha viśvāmitrasyaika-śataṁ putrā āsuḥ | pañcāśad eva jyāyāṁso madhu-cchandasaḥ, pañcāśat kanīyāṁsaḥ ity-ādi | te sarve liṅga-samavāya-nyāyena prāṇa-bhṛta upadadhātītiuvan madhucchandasa evocyante | iṣṭakā-cayena yāge prāṇa-bhṛt-prasiddha-mantreṇa saṁskṛtā ekaiveṣṭakā prāṇa-bhṛd ucyate | tatra punas tat prādhānyenānyāpi iṣṭakā yathā prāṇa-bhṛta ucyante tathaivety arthaḥ ||29||

—o)0(o—

**|| 9.16.30 ||**

putraṁ kṛtvā śunaḥśephaṁ devarātaṁ ca bhārgavam |

ājīgartaṁ sutān āha jyeṣṭha eṣa prakalpyatām ||

**śrīdharaḥ :** tat kuto bhṛgu-vaṁśa-saṁbhavasya devarātasya kauśika-pravaratvam ? ity āśaṅkya tad upapādayann āha—putraṁ kṛtvety-ādi yāvat samāpti | pūrvam ajīgarta-sutatve madhyamatvena pitṛbhyāṁ mamatāṁ vihāya vikrītatvāt tasya kṛpayā sutān āha—jyeṣṭha eṣa prakalpyatām iti ||30||

**krama-sandarbhaḥ :** *na vyākhyātam.*

**viśvanāthaḥ :** sa ca viśvāmitraḥ bhārgavaṁ bhṛgu-vaṁśodbhavam ājīgarta-sutaṁ śunaḥśephaṁ kṛpayaiva putraṁ kṛtvā sutān aurasān praty āha—jyeṣṭha ity-ādi ||30||

—o)0(o—

**|| 9.16.31 ||**

yo vai hariścandra-makhe vikrītaḥ puruṣaḥ paśuḥ |

stutvā devān prajeśādīn mumuce pāśa-bandhanāt ||

**śrīdharaḥ :** etad eva spaṣṭayituṁ viśinaṣṭi—ya iti dvābhyām | mumuce amucyata ||31||

**krama-sandarbhaḥ :** *na vyākhyātam.*

**viśvanāthaḥ :** nanu śunaḥśepha eva kaḥ ? tatrāha—iti hariścandrasya makhe putra-medhe kartavye putreṇa rohitenaiva yaḥ puruṣaḥ paśur ānītaḥ kaniṣṭha-jyeṣṭhayoḥ snehavadbhyāṁ śunaḥśepha-nāmā madhyamaḥ putro vikrītaḥ | sa ca prajeśādīn devān stutvā paśu-pāśava-bandhanāt mumuce muktaḥ ||31||

—o)0(o—

**|| 9.16.32 ||**

yo rāto deva-yajane devair gādhiṣu tāpasaḥ |

deva-rāta iti khyātaḥ śunaḥśephas tu bhārgavaḥ ||

**śrīdharaḥ :** bhārgavo ’pi gādhiṣu gādher vaṁśa-jeṣu devarāta iti khyātaḥ ||32||

**krama-sandarbhaḥ :** *na vyākhyātam.*

**viśvanāthaḥ :** ato bhārgavo’pi viśvāmitra-kṛpā-pātrī bhavan gādhiṣu gādher vaṁśeṣu devarāta iti khyātas tāpaso’bhūt ||32||

—o)0(o—

**|| 9.16.33 ||**

ye madhucchandaso jyeṣṭhāḥ kuśalaṁ menire na tat |

aśapat tān muniḥ kruddho mlecchā bhavata durjanāḥ ||

**śrīdharaḥ :** tat tasya jyeṣṭhatvaṁ kuśalaṁ na menire madhyamasyānarthāvahatvaṁ dṛṣṭvā nāṅgīkṛtavantaḥ | munir viśvāmitraḥ ||33||

**krama-sandarbhaḥ :** *na vyākhyātam.*

**viśvanāthaḥ :** ye jyeṣṭhāḥ pañcāśat śunaḥśephasya jyeṣṭhatvaṁ kuśalaṁ bhadraṁ na menire | munir viśvāmitraḥ ||33||

—o)0(o—

**|| 9.16.34 ||**

sa hovāca madhucchandāḥ sārdhaṁ pañcāśatā tataḥ |

yan no bhavān sañjānīte tasmiṁs tiṣṭhāmahe vayam ||

**śrīdharaḥ :** pañcāśatā kaniṣṭhaiḥ sākaṁ sa madhyamo madhucchandā uvāca | no ’smākaṁ yaj jyeṣṭhatvaṁ kaniṣṭhatvaṁ vā bhavān pitā sañjānīte manyate, tasmin vayaṁ tiṣṭhāmeti ||34||

**krama-sandarbhaḥ :** *na vyākhyātam.*

**viśvanāthaḥ :** pañcāśatā kaniṣṭhaiḥ sākaṁ sa madhyamo madhucchandā ha spaṣṭam uvāca | no ’smākaṁ pitā bhavān yaj jyeṣṭhatvaṁ kaniṣṭhatvaṁ vā sañjānīte manyate, tasminn eva vayaṁ tiṣṭhāmeti ||34||

—o)0(o—

**|| 9.16.35 ||**

jyeṣṭhaṁ mantra-dṛśaṁ cakrus tvām anvañco vayaṁ sma hi |

viśvāmitraḥ sutān āha vīravanto bhaviṣyatha |

ye mānaṁ me’nugṛhṇanto vīravantam akarta mām ||

**śrīdharaḥ :** evam uktvā mantra-dṛśaṁ kasya nūnaṁ katamasyāmṛtānām [ṛ.ve. 1.24.13] ity-ādi-mantrāṇāṁ draṣṭāraṁ śunaḥśepaṁ jyeṣṭhaṁ cakruḥ | tad āha—vayaṁ sarve tvām anvañcaḥ sma hi anugantāraḥ | kaniṣṭhāḥ sma ity arthaḥ | tataḥ prasanno viśvāmitras tān sutān āha—vīravantaḥ putravanto bhaviṣyatha | ye yūyaṁ me mānaṁ pūjyatvam anugṛhṇanto ’nuvartamānāḥ santo māṁ vīravantaṁ putravantam akarta | kṛtavanta ity arthaḥ ||35||

**krama-sandarbhaḥ :** *na vyākhyātam.*

**viśvanāthaḥ :** tataś ca śunaḥśepaṁ jyeṣṭhaṁ cakruḥ | mantra-dṛśaṁ kasya nūnaṁ katamasyāmṛtānām [ṛ.ve. 1.24.13] ity-ādi-mantrāṇāṁ draṣṭāram | tad āha—vayaṁ sarve tvām anvañco’nugantāraḥ kaniṣṭhāḥ sma ity ūcur ity arthaḥ | tataḥ prasanno viśvāmitras tān sutān āha uvāca—vīravantaḥ putravanto bhaviṣyatha | ye yūyaṁ me mānaṁ pūjyatvam anu mad-ājñānantaraṁ gṛhṇanto ’ṅgīkurvantaḥ, anyathā yuṣmāsu aputraka evābhaviṣyam iti bhāvaḥ ||35||

—o)0(o—

**|| 9.16.36 ||**

eṣa vaḥ kuśikā[[36]](#footnote-36) vīro devarātas tam anvita |

anye cāṣṭaka-hārīta- jaya-kratumad-ādayaḥ ||

**śrīdharaḥ :** he kuśikāḥ, eṣa devarāto vo yuṣmadīyaḥ kauśika eva | yato vīro mat-putras tam enam anvitānugacchata | anye cāṣṭakādayas tasya sutā āsan ||36||

**krama-sandarbhaḥ :** *na vyākhyātam.*

**viśvanāthaḥ :** he kuśikāḥ ! vo yuṣmadīyaḥ kauśika eva | yato vīro mat-putraḥ | tam enam anvitānugacchata | anye cāṣṭakādayas tasya sutā āsan ||36||

—o)0(o—

**|| 9.16.37 ||**

evaṁ kauśika-gotraṁ tu viśvāmitraiḥ pṛthag-vidham |

pravarāntaram āpannaṁ tad dhi caivaṁ prakalpitam ||

**śrīdharaḥ :** upasaṁharati—evam iti | eke śaptā eke ’nugṛhītā anyas tu putratvena svī-kṛta ity evaṁ kauśika-gotraṁ pṛthag vidhaṁ nānā-prakāraṁ jātaṁ, tac ca pravarāntaram āpannaṁ prāptam | hi yasmād evaṁ devarāta-jyeṣṭhatvena tat prakalpitam ||37||

**krama-sandarbhaḥ :** *na vyākhyātam.*

**viśvanāthaḥ :** upasaṁharati—evam iti | eke śaptā eke ’nugṛhītāḥ | anyas tu putratvena gṛhīta ity evaṁ kauśika-gotraṁ viśvāmitraiḥ viśvāmitreṇa hetunā pṛthag-vidhaṁ nānā-prakāraṁ jātam | tac ca pravarāntaram āpannam | hi yasmād evaṁ devarāta-jyeṣṭhatvena tad devarāta-pravaraṁ prakalpitam ||37||

—o)0(o—

iti sārārtha-darśinyāṁ harṣiṇyāṁ bhakta-cetasām |

navame ṣoḍaśo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ navama-skandhe

śrī-paraśurāma-caritam nāma

ṣoḍaśo’dhyāyaḥ |

|| 9.16 ||

(9.17)

### atha saptadaśo’dhyāyaḥ

## āyu-vaṁśaḥ

**|| 9.17.1-3 ||**

**śrī-bādarāyaṇir uvāca**

**yaḥ purūravasaḥ putra āyus tasyābhavan sutāḥ |**

**nahuṣaḥ kṣatravṛddhaś ca rajī rābhaś ca vīryavān ||**

**anenā iti rājendra śṛṇu kṣatravṛdho’nvayam |**

**kṣatravṛddha-sutasyāsan suhotrasyātmajās trayaḥ ||**

**kāśyaḥ kuśo gṛtsamada iti gṛtsamadād abhūt |**

**śunakaḥ śaunako yasya bahvṛca-pravaro muniḥ ||**

**śrīdharaḥ :**

āyoḥ saptadaśe tv aila- jyeṣṭha-putrasya pañcasu |

sutrṣu kṣatra-vṛddhādi- caturṇāṁ vaṁśa-varṇanam ||

iha śrī-kṛṣṇāvatāra-prastāvāya vaṁśānukramaṇam ailādi-krameṇa prakrāntam iti yasya vaṁśe kṛṣṇāvatāras tasya vaṁśo’ti-vitatatvād ante nirūpyate | ataḥ purūravasaḥ putrāṇāṁ pañcānāṁ kaniṣṭḥanāṁ vaṁśānuktvedānīṁ prathamasya vaṁśam āha—ya iti | evaṁ nahuṣa-yayāti-yadu-prabhṛtiṣv api draṣṭavyam | kṣatra-vṛdhaḥ kṣatra-vṛddhasya ||1-3||

**krama-sandarbhaḥ :** *na vyākhyātam.*

**viśvanāthaḥ :**

āyor aila-sutasyātra proktāḥ saptadaśrīe sutāḥ |

kṣatra-vṛddhādayaḥ khyātā alarkādyā yad-anvaye ||

kṣatra-vṛdhaḥ kṣatra-vṛddhasya ||1||

—o)0(o—

**|| 9.17.4 ||**

**kāśyasya kāśis tat-putro rāṣṭro dīrghatamaḥ-pitā |**

**dhanvantarir dīrghatamasa āyur-veda-pravartakaḥ ||**

**śrīdharaḥ :** dīrghatamasaḥ pitā |

**krama-sandarbhaḥ :** *na vyākhyātam.*

**viśvanāthaḥ :** pravardanādi-śabda-vācyād dyumataḥ sakāśād alarkādayaḥ ||4 ||

—o)0(o—

**|| 9.17.5 ||**

**yajña-bhug vāsudevāṁśaḥ smṛta-mātrārti-nāśanaḥ |**

**tat-putraḥ ketumān asya jajñe bhīmarathas tataḥ ||**

**śrīdharaḥ :** smṛta-mātra evārtiṁ roga-duḥsvaṁ nāśayatīti tathā |

**krama-sandarbhaḥ :** *na vyākhyātam.*

**viśvanāthaḥ :**

—o)0(o—

**|| 9.17.6 ||**

**divodāso dyumāṁs tasmāt pratardana iti smṛtaḥ |**

**sa eva śatrujid vatsa ṛtadhvaja itīritaḥ |**

**tathā kuvalayāśveti prokto’larkādayas tataḥ ||**

**śrīdharaḥ :** tataḥ pratar danādi-śabda-vācyād dyumataḥ sakāśād alarkādayaḥ |

**krama-sandarbhaḥ :** *na vyākhyātam.*

**viśvanāthaḥ :**

—o)0(o—

**|| 9.17.7 ||**

ṣaṣṭiṁ varṣa-sahasrāṇi ṣaṣṭiṁ varṣa-śatāni ca |

nālarkād aparo rājan bubhuje medinīṁ yuvā ||

**śrīdharaḥ :**

**krama-sandarbhaḥ :** *na vyākhyātam.*

**viśvanāthaḥ :**

—o)0(o—

**|| 9.17.8 ||**

alarkāt santatis tasmāt sunītho’tha niketanaḥ |

dharmaketuḥ sutas tasmāt satyaketur ajāyata ||

**śrīdharaḥ :** alarkāt santati-saṁjñaḥ |

**krama-sandarbhaḥ :** *na vyākhyātam.*

**viśvanāthaḥ :**

—o)0(o—

**|| 9.17.9 ||**

dhṛṣṭaketus tatas tasmāt sukumāraḥ kṣitīśvaraḥ |

vītihotro’sya bhargo’to bhārgabhūmir abhūn nṛpa ||

**śrīdharaḥ :** satyaketor dhṛṣṭaketus tasmāt sukumāras tasmād vītihotras tasya bhargaḥ | ato bhargād bhārgabhūmiḥ |

**krama-sandarbhaḥ :** *na vyākhyātam.*

**viśvanāthaḥ :**

—o)0(o—

**|| 9.17.10 ||**

itīme kāśayo bhūpāḥ kṣatravṛddhānvayāyinaḥ |

rābhasya rabhasaḥ putro gambhīraś cākriyas tataḥ ||

**śrīdharaḥ :** kāśayaḥ kāśer vaṁśyāḥ | kāśeḥ prapitāmahasya kṣatra-vṛddhasyānvayam ayante yāntīti tathā |

**krama-sandarbhaḥ :** *na vyākhyātam.*

**viśvanāthaḥ :**

—o)0(o—

**|| 9.17.11 ||**

tad-gotraṁ brahmavij jajñe śṛṇu vaṁśam anenasaḥ |

śuddhas tataḥ śucis tasmāc citrakṛd dharmasārathiḥ ||

**śrīdharaḥ :** tato’nenasaḥ śuddho jajñe |

**krama-sandarbhaḥ :** *na vyākhyātam.*

**viśvanāthaḥ :**

—o)0(o—

**|| 9.17.12 ||**

tataḥ śāntarajo jajñe kṛta-kṛtyaḥ sa ātmavān |

rajeḥ pañca-śatāny āsan putrāṇām amitaujasām ||

**śrīdharaḥ :** kṛta-kṛtyaḥ saḥ | yata ātmavān jñānī | ataḥ putrotpādanaṁ na kṛtavān ity arthaḥ |

**krama-sandarbhaḥ :** *na vyākhyātam.*

**viśvanāthaḥ :**

—o)0(o—

**|| 9.17.13 ||**

devair abhyarthito daityān hatvendrāyādadād divam |

indras tasmai punar dattvā gṛhītvā caraṇau rajeḥ ||

**śrīdharaḥ :**

**krama-sandarbhaḥ :** *na vyākhyātam.*

**viśvanāthaḥ :**

—o)0(o—

**|| 9.17.14 ||**

ātmānam arpayām āsa prahrādādy-ari-śaṅkitaḥ |

pitary uparate putrā yācamānāya no daduḥ ||

**śrīdharaḥ :**

**krama-sandarbhaḥ :** *na vyākhyātam.*

**viśvanāthaḥ :**

—o)0(o—

**|| 9.17.15 ||**

triviṣṭapaṁ mahendrāya yajña-bhāgān samādaduḥ |

guruṇā hūyamāne’gnau balabhit tanayān rajeḥ ||

**śrīdharaḥ :** teṣāṁ mati-bhraṁśāya guruṇā bṛhaspatinābhicāra-vidhānenāgnau hūyamāne sati |

**krama-sandarbhaḥ :** *na vyākhyātam.*

**viśvanāthaḥ :**

—o)0(o—

**|| 9.17.16 ||**

avadhīd bhraṁśitān mārgān na kaścid avaśeṣitaḥ |

kuśāt pratiḥ kṣātravṛddhāt sañjayas tat-suto jayaḥ ||

**śrīdharaḥ :** siṁhāvalokanenāha—kṣātra-vṛddhāt kṣatra-vṛddha-pautrāt kuśāt prati | prateḥ sañjayaḥ |

**krama-sandarbhaḥ :** *na vyākhyātam.*

**viśvanāthaḥ :**

—o)0(o—

**|| 9.17.17 ||**

tataḥ kṛtaḥ kṛtasyāpi jajñe haryabalo nṛpaḥ |

sahadevas tato hīno jayasenas tu tat-sutaḥ ||

**śrīdharaḥ :**

**krama-sandarbhaḥ :** *na vyākhyātam.*

**viśvanāthaḥ :**

—o)0(o—

**|| 9.17.18 ||**

saṅkṛtis tasya ca jayaḥ kṣatra-dharmā mahā-rathaḥ |

kṣatravṛddhānvayā bhūpā ime śṛṇv atha nāhuṣān ||

**śrīdharaḥ :**

**krama-sandarbhaḥ :** *na vyākhyātam.*

**viśvanāthaḥ :**

—o)0(o—

iti sārārtha-darśinyāṁ harṣiṇyāṁ bhakta-cetasām |

navame’sau saptadaśaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ navama-skandhe

āyu-vaṁśo nāma

saptadaśo’dhyāyaḥ |

|| 9.17 ||

(9.18)

### athāṣṭādaśo’dhyāyaḥ

## yayāty-upākhyānam

**|| 9.18.1 ||**

**śrī-śuka uvāca—**

yatir yayātiḥ saṁyātir āyatir viyatiḥ kṛtiḥ |

ṣaḍ ime nahuṣasyāsann indriyāṇīva dehinaḥ ||

**śrīdharaḥ :**

aṣṭādaśe yayātes tu naḥuṣasya kathocyate |

yasya pañcasu putreṣu kanīyān agrahīj jarām ||1||

**krama-sandarbhaḥ :** *na vyākhyātam.*

**viśvanāthaḥ :**

aṣṭādaśe devayānī śarmiṣṭhā kalahādikāḥ |

yathā yatra jarām purur yayāter agrahīt pituḥ ||1||

—o)0(o—

**|| 9.18.2 ||**

rājyaṁ naicchad yatiḥ pitrā dattaṁ tat-pariṇāmavit |

yatra praviṣṭaḥ puruṣa ātmānaṁ nāvabudhyate ||

**śrīdharaḥ :** tasya rājyasya pariṇāmam anarthāvahatvaṁ vettīti tathā | tatra hetuḥ—yatreti ||2||

**krama-sandarbhaḥ , viśvanāthaḥ :** *na vyākhyātam.*

—o)0(o—

**|| 9.18.3 ||**

pitari bhraṁśite sthānād indrāṇyā dharṣaṇād dvijaiḥ |

prāpite’jagaratvaṁ vai yayātir abhavan nṛpaḥ ||

**śrīdharaḥ, viśvanāthaḥ :** sthānāt svargāt | dvijair agastyādibhiḥ ||3||

**krama-sandarbhaḥ :** *na vyākhyātam.*

—o)0(o—

**|| 9.18.4 ||**

catasṛṣv ādiśad dikṣu bhrātṝn bhrātā yavīyasaḥ |

kṛta-dāro jugoporvīṁ kāvyasya vṛṣaparvaṇaḥ ||

**śrīdharaḥ :** yavīyaso bhrātṝn ādiśat | kāvyasya śukrasya vṛṣaparvaṇaś ca kanyābhyāṁ kṛtadāraḥ san ||4||

**krama-sandarbhaḥ :** *na vyākhyātam.*

**viśvanāthaḥ :** kāvyasya śukrasya kanyayā vṛṣaparvaṇaś kanyayā kṛta-dāraḥ ||4||

—o)0(o—

**|| 9.18.5 ||**

**śrī-rājovāca—**

brahmarṣir bhagavān kāvyaḥ kṣatra-bandhuś ca nāhuṣaḥ |

rājanya-viprayoḥ kasmād vivāhaḥ pratilomakaḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** brāhmaṇa-kanyāgrahaṇa-caraṇāravindāt yayātiḥ kṣatra bandhu-padena nirdiṣṭo rājñā ajñāta-cara-tvenaiveti jñeyam ||5||

—o)0(o—

**|| 9.18.6 ||**

**śrī-śuka uvāca—**

ekadā dānavendrasya śarmiṣṭhā nāma kanyakā |

sakhī-sahasra-saṁyuktā guru-putryā ca bhāminī ||

**śrīdharaḥ :** nātra pratilomatā-doṣa īśvara-ghaṭanād iti darśayan kathām āha—ekadety-ādinā pratijagrāha tad vaca ity antena | guroḥ śukrasya putryā devayānyā ca vyacarad iti dvayor anvayaḥ ||6||

**krama-sandarbhaḥ :** *na vyākhyātam.*

**viśvanāthaḥ :** dānavendrasya vṛṣaparvaṇaḥ | kala-gītālayo yeṣu tathā-vidhāni nalinī pulināni yasmiṁs tatra ||6||

—o)0(o—

**|| 9.18.7 ||**

devayānyā purodyāne puṣpita-druma-saṅkule |

vyacarat kala-gītāli- nalinī-puline’balā ||

**śrīdharaḥ :** kala-gītā alayo yeṣu tāni nalinī-pulināni yasmiṁs tasmin purodyāne | abalā śarmiṣṭhā |

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.18.8 ||**

tā jalāśayam āsādya kanyāḥ kamala-locanāḥ |

tīre nyasya dukūlāni vijahruḥ siñcatīr mithaḥ ||

**śrīdharaḥ, viśvanāthaḥ :** siñcatīḥ siñcantyaḥ |

**krama-sandarbhaḥ :** *na vyākhyātam.*

—o)0(o—

**|| 9.18.9 ||**

vīkṣya vrajantaṁ giriśaṁ saha devyā vṛṣa-sthitam |

sahasottīrya vāsāṁsi paryadhur vrīḍitāḥ striyaḥ ||

*na katamenāpi vyākhyātam.*

—o)0(o—

**|| 9.18.10 ||**

śarmiṣṭhājānatī vāso guru-putryāḥ samavyayat |

svīyaṁ matvā prakupitā devayānīdam abravīt ||

**śrīdharaḥ, viśvanāthaḥ :** ajānatī svīyaṁ matvā guru-putryā vāsaḥ samavyayat paryadhāt |

**krama-sandarbhaḥ :** *na vyākhyātam.*

—o)0(o—

**|| 9.18.11 ||**

aho nirīkṣyatām asyā dāsyāḥ karma hy asāmpratam |

asmad-dhāryaṁ dhṛtavatī śunīva havir adhvare ||

**śrīdharaḥ :** asāṁpratam anyāyyam ||11||

**krama-sandarbhaḥ :** *na vyākhyātam.*

**viśvanāthaḥ :** asāṁpratam anucitam | brāhmaṇair dhāryaṁ hariḥ śunīva ||11||

—o)0(o—

**|| 9.18.12 ||**

yair idaṁ tapasā sṛṣṭaṁ mukhaṁ puṁsaḥ parasya ye |

dhāryate yair iha jyotiḥ śivaḥ panthāḥ pradarśitaḥ ||

**śrīdharaḥ :** anyāyam eva brāhmaṇotkarṣa-varṇanena vyanakti—yair iti tribhiḥ | ye brāhmaṇāḥ parasya puṁso mukham, mukhād utpannatvena tṛpti-dvāratvena śreṣṭhā ity arthaḥ | jyotir brahma | panthā veda-mārgaḥ ||12||

**krama-sandarbhaḥ :** *na vyākhyātam.*

**viśvanāthaḥ :** anaucityam evāha tribhiḥ | yair dakṣādibhiḥ | jyotir brahma | tad evaṁ brāhmaṇa-mātram eva tāvat pūjyaṁ tatrāpi, vayaṁ bhṛgavaḥ, tatrāpy asyāḥ pitā naḥ śiṣyaḥ ||12||

—o)0(o—

**|| 9.18.13 ||**

yān vandanty upatiṣṭhante loka-nāthāḥ sureśvarāḥ |

bhagavān api viśvātmā pāvanaḥ śrī-niketanaḥ ||

*na katamenāpi vyākhyātam.*

—o)0(o—

**|| 9.18.14 ||**

vayaṁ tatrāpi bhṛgavaḥ śiṣyo’syā naḥ pitāsuraḥ |

asmad-dhāryaṁ dhṛtavatī śūdro vedam ivāsatī ||

**śrīdharaḥ :** tad evaṁ brāhmaṇa-mātram eva tāvat pūjyaṁ tatrāpi bhṛgavaḥ | asyāś ca pitā naḥ śiṣyaḥ | evaṁ saty apy asmābhir dhāryaṁ vāsa iyam asatī dhṛtavatī ||14||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.18.15 ||**

evaṁ kṣipantīṁ śarmiṣṭhā guru-putrīm abhāṣata |

ruṣā śvasanty uraṅgīva dharṣitā daṣṭa-dacchadā ||

*na katamenāpi vyākhyātam.*

—o)0(o—

**|| 9.18.16 ||**

ātma-vṛttam avijñāya katthase bahu bhikṣuki |

kiṁ na pratīkṣase’smākaṁ gṛhān balibhujo yathā ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** balibhujaḥ kākāḥ ||16||

—o)0(o—

**|| 9.18.17-19 ||**

evaṁ-vidhaiḥ suparuṣaiḥ kṣiptvācārya-sutāṁ satīm |

śarmiṣṭhā prākṣipat kūpe vāsaś cādāya manyunā ||

tasyāṁ gatāyāṁ sva-gṛhaṁ yayātir mṛgayāṁ caran |

prāpto yadṛcchayā kūpe jalārthī tāṁ dadarśa ha ||

dattvā svam uttaraṁ vāsas tasyai rājā vivāsase |

gṛhītvā pāṇinā pāṇim ujjahāra dayā-paraḥ ||

*na katamenāpi vyākhyātam.*

—o)0(o—

**|| 9.18.20-21 ||**

taṁ vīram āhauśanasī prema-nirbharayā girā |

rājaṁs tvayā gṛhīto me pāṇiḥ para-purañjaya ||

hasta-grāho’paro mā bhūd gṛhītāyās tvayā hi me |

eṣa īśa-kṛto vīra sambandho nau na pauruṣaḥ |

yad idaṁ kūpa-magnāyā bhavato darśanaṁ mama ||

**śrīdharaḥ :** niṣiddho’yaṁ pratiloma-saṁbandha iti cet tatrāha—eṣa iti ||21||

**krama-sandarbhaḥ :** eṣa īśa-kṛta iti tad-vākya-dvārā śrī-śuka-devena siddhāntitam ||21||

**viśvanāthaḥ :** kiṁ jātis tvam ity uktvā sā rājann auśanasī bhavāmīti provāceti jñeyam ||21||

—o)0(o—

**|| 9.18.22 ||**

na brāhmaṇo me bhavitā hasta-grāho mahā-bhuja |

kacasya bārhaspatyasya śāpād yam aśapaṁ purā ||

**śrīdharaḥ :** brāhmaṇam eva tvaṁ vṛṇīhi kim anenāgraheṇeti cet tatrāha—na brāhmaṇa iti | bṛhaspateḥ sutaḥ kacaḥ śukrān mṛta-sañjīvanīṁ vidyām adhyagāt, tadā ca devayānī taṁ patiṁ cakame, sa ca guru-putrī mama pūjyeti na tām udavahat, tataś ca kupitā satī taveyaṁ vidyā niṣphalā bhavatv iti taṁ śaśāpa, sa ca tava brāhmaṇaḥ patir na bhaved iti tāṁ śaśāpa | tad etad āha—yam aham aśapaṁ tasya śāpāt ||22||

**krama-sandarbhaḥ :** *na vyākhyātam.*

**viśvanāthaḥ :** yam aśapaṁ pureti bṛhaspateḥ putraḥ kacaḥ śukrān mṛta-sañjīvanīḥ vidyām adhyagāt | tadā ca devayānī taṁ patiṁ cakame, sa ca guru-putrī mama pūjyeti, na tām udavahat, tataś ca kupitā satī taveyaṁ vidyā niṣphalā bhavatv iti taṁ śaśāpeti ||22||

—o)0(o—

**|| 9.18.23 ||**

yayātir anabhipretaṁ daivopahṛtam ātmanaḥ |

manas tu tad-gataṁ buddhvā pratijagrāha tad-vacaḥ ||

**śrīdharaḥ :** aśāstrīyatvād anabhipretam api daivenopahṛtaṁ prāpitaṁ buddhvā tad gataṁ tasyāṁ sa-kāmaṁ svaṁ manaś ca buddhvā na hy adharme madīyaṁ manaḥ praviśed iti tasya vacaḥ pratijagrāhāṅgī-kṛtavān ||23||

**krama-sandarbhaḥ :** tatrāśaṅkate—nanv īśvara-ghaṭanā sarvatraiveti tasyāṁ siddhāntitāyāṁ na kasyāpi pāpaṁ syāt ? kaca-śāpaś ca nādharma-nivāraṇe kāraṇm, virodhābhāvāt, pratyutānartha-bījasya tasya tatra sāhāyyāvagamāt | tato nā’dharmo vā kathaṁ jātaḥ? kathaṁ vā tasya tatra pravṛttir abhūt? ity āśaṅkya tādṛśānām īśvarāśraya-dharmāṇām mana eva tatra viśeṣāvabodhakam ity abhipretya, tad eva darśayati—yayātir iti |

daivam īśvaraḥ tasyāyam abhiprāyaḥ—mama yayātes tāvad duṣṭa-phale karmaṇi kartavya-buddhir na jāyeta | tad-ekāśrayasya mama ceśvaro’pi na tad ghaṭayet | manaś ca na tatra praveśayed ity autpattikā’nubhavena muhur nirṇītavān asmi | tathāpi yad evaṁ tat-tad-āpatitam, tat tu, na karma bandhanaṁ janma vaiṣṇavānāṁ ca vidyate iti pādma-kārtika-māhātmya-vacanavad īśvarasyaiva svaira-līlānusāriṇī kāpīyam icchā guṇāyaiva kalpate | tad-atikramas tu doṣāya—

jānāmi dharmaṁ na ca me pravṛttir

jānāmy adharmaṁ na ca me nivṛttiḥ |

kenāpi devena hṛdi-sthitena

yathā niyukto’smi tathā karomi ||

iti gautamīya-vacanavat mad-vidhasya niṣṭhitatvāt tato nānyeṣām iva tatra tasya doṣa iti bhāvaḥ ||23||

**viśvanāthaḥ :** brāhmaṇa-kanyā-pariṇayasyādharma-sādhanatvād anabhipretaṁ daivena parameśvareṇaiva ātmane upahṛtam ity atra hetuṁ tad-gataṁ sva-manaś ca buddhvā bālyam ārabhya madīyaṁ manaḥ kvacid api nādharmeharamata nāpi mat-prabhus tac-caraṇaika-śaraṇasya mama mano hy adharme ramayed iti dharmasya sūkṣmā gatir ity ato nāyam adharmo bhaviṣyatīti niścitya tasyā vacaḥ pratijagrāha ||23||

—o)0(o—

**|| 9.18.24 ||**

gate rājani sā dhīre tatra sma rudatī pituḥ |

nyavedayat tataḥ sarvam uktaṁ śarmiṣṭhayā kṛtam ||

**śrīdharaḥ :** śarmiṣṭhā-saṁbandho’pi daiva-vaśād evābhavad iti darśayann āha—gate rājanīti navabhiḥ uktaṁ bhikṣukīty-ādi | kṛtaṁ kūpe prakṣepādi ||24||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.18.25 ||**

durmanā bhagavān kāvyaḥ paurohityaṁ vigarhayan |

stuvan vṛttiṁ ca kāpotīṁ duhitrā sa yayau purāt ||

**śrīdharaḥ :** kāpotīm uñcha-vṛttim ||25||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.18.26 ||**

vṛṣaparvā tam ājñāya pratyanīka-vivakṣitam |

guruṁ prasādayan mūrdhnā pādayoḥ patitaḥ pathi ||

**śrīdharaḥ :** pratyanīkā devās te vivakṣitā jayaṁ prāpaṇīyā ity abhipretaṁ yasya tathā-bhūtaṁ jñātvā | pratyanīkānām vivakṣitam iti vā ||26||

**krama-sandarbhaḥ :** pratyanīkaṁ pratikūlaṁ śāpa-mayaṁ vivakṣitaṁ yasya, tādṛśam jñātvā ||26||

**viśvanāthaḥ :** pratyanīkeṣu deveṣu vivakṣitam asurān parityajya yuṣmān eva jayaṁ prāpayāmīty-ādikaṁ vaktum iṣṭaṁ yasya tathā-bhūtaṁ tam ājñāya ||26||

—o)0(o—

**|| 9.18.27 ||**

kṣaṇārdha-manyur bhagavān śiṣyaṁ vyācaṣṭa bhārgavaḥ |

kāmo’syāḥ kriyatāṁ rājan naināṁ tyaktum ihotsahe ||

*na katamenāpi vyākhyātam.*

—o)0(o—

**|| 9.18.28 ||**

tathety avasthite prāha devayānī manogatam |

pitrā dattā yato yāsye sānugā yātu mām anu ||

**śrīdharaḥ :** sānugā sakhī-sahitā śarmiṣṭhā mām anu yātv iti ||28||

**krama-sandarbhaḥ :** *na vyākhyātam.*

**viśvanāthaḥ :** tatheti devayānyāḥ pādayoḥ patitvā vṛṣa-parvaṇy avasthite sati | mano-gatam eva prāha prakaṭam uvāca | sānugā sakhī-sahitā śarmiṣṭhā mām anuyātv iti ||28||

—o)0(o—

**|| 9.18.29 ||**

pitrā dattā devayānyai śarmiṣṭhā sānugā tadā |

svānāṁ tat saṅkaṭaṁ vīkṣya tad-arthasya ca gauravam |

devayānīṁ paryacarat strī-sahasreṇa dāsavat ||

**śrīdharaḥ :** tat tasmān nirgatāc chukrāt saṅkaṭaṁ vīkṣya | tat tasmād avasthitād arthasya prayojanasya gauravaṁ ca vīkṣya ||29||

**krama-sandarbhaḥ :** *na vyākhyātam.*

**viśvanāthaḥ :** tat tataḥ śukrāt kupitāt sthānām asurāṇāṁ saṅkaṭaṁ vīkṣya, tathaiva, tat tataḥ prasannāt arthasya sva-prayojanasya gauravaṁ ca vīkṣya dāsavad dāsa iva vṛṣaparvā paryācarat ||29||

—o)0(o—

**|| 9.18.30 ||**

nāhuṣāya sutāṁ dattvā saha śarmiṣṭhayośanā |

tam āha rājan charmiṣṭhām ādhās talpe na karhicit ||

**śrīdharaḥ :** talpe nādhāḥ | nopagaccher ity arthaḥ ||30||

**krama-sandarbhaḥ :** *na vyākhyātam.*

**viśvanāthaḥ :** karhicid api talpe na adhāḥ na dhehi na dhāsyasīty arthaḥ ||30||

—o)0(o—

**|| 9.18.31 ||**

vilokyauśanasīṁ rājañ charmiṣṭhā suprajāṁ kvacit |

tam eva vavre rahasi sakhyāḥ patim ṛtau satī ||

*na katamenāpi vyākhyātam.*

—o)0(o—

**|| 9.18.32 ||**

rāja-putryārthito’patye dharmaṁ cāvekṣya dharmavit |

smaran chukra-vacaḥ kāle diṣṭam evābhyapadyata ||

**śrīdharaḥ :** apatyārtham ṛtu-kāle prārthanāt tasyāḥ kāma-pūraṇaṁ dharmam avekṣya śukrasya vacaś ca smaran diṣṭaṁ daiva-prāpitam eva, tat-saṅgam abhyapadyata, na tu kāmata ity arthaḥ ||32||

**krama-sandarbhaḥ :** diṣṭam īśvareṇādiṣṭaṁ preritam evābhyapadyata vicāritavān ||32||

**viśvanāthaḥ :** dharmavad iti apatyathārtham ṛtu-kāle prārthayamānāyās tasyāḥ kāma-pūraṇaṁ dharma eveti jānan śukra-vacaś ca śarmiṣṭhāsaṅga-pratiṣedhakaṁ smaran dolāyamāna-citto’pi diṣṭaṁ daiva-prāpitaṁ saṅgam eva prāpa ||32||

—o)0(o—

**|| 9.18.33 ||**

yaduṁ ca turvasuṁ caiva devayānī vyajāyata |

druhyuṁ cānuṁ ca pūruṁ ca śarmiṣṭhā vārṣaparvaṇī ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** vyajāyata vyajānayat ||33||

—o)0(o—

**|| 9.18.34 ||**

garbha-sambhavam āsuryā bhartur vijñāya māninī |

devayānī pitur gehaṁ yayau krodha-vimūrchitā ||

**śrīdharaḥ :** āsuryāḥ śarmiṣṭhāyāḥ | bhartuḥ sakāśāt ||34||

**krama-sandarbhaḥ :** *na vyākhyātam.*

**viśvanāthaḥ :** bhartuḥ sakāśād garbha-sambhavam ājñāyeti pūrva-pūrvam anyāsmād brāhmaṇādikād eva jānaty āsīd iti bhāvaḥ ||34||

—o)0(o—

**|| 9.18.35 ||**

priyām anugataḥ kāmī vacobhir upamantrayan |

na prasādayituṁ śeke pāda-saṁvāhanādibhiḥ ||

**śrīdharaḥ :** upamantrayan prasādayan ||35||

**krama-sandarbhaḥ :** *na vyākhyātam.*

**viśvanāthaḥ :** upamantrayan sāntvayan ||35||

—o)0(o—

**|| 9.18.36 ||**

śukras tam āha kupitaḥ strī-kāmānṛta-pūruṣa |

tvāṁ jarā viśatāṁ manda virūpa-karaṇī nṛṇām ||

**śrīdharaḥ :** vikṛtaṁ rūpaṁ karotīti tathā ||36||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.18.37 ||**

**śrī-yayātir uvāca—**

atṛpto’smy adya kāmānāṁ brahman duhitari sma te |

vyatyasyatāṁ yathā-kāmaṁ vayasā yo’bhidhāsyati ||

**śrīdharaḥ :** te duhitari kāmair adyāpy atṛpto’smi, kāmānāṁ bhogair iti vā | śukra āha—tarhi yo’bhidhāsyaty abhito dhārayiṣyati tasya vayasā yathā-kāmaṁ vyatyasyatāṁ yathecchaṁ jarā vyatyayaṁ yātu | vyatyayaṁ nīyatām iti vā | yad vā, vyatyasyeti chedaḥ | tāṁ jarāṁ vyatyasya vyatyāsaṁ gamayety arthaḥ ||37||

**krama-sandarbhaḥ :** kāmānām iti tṛpty-arthānāṁ karaṇe ṣaṣṭhī ceti vārtikāt ||37||

**viśvanāthaḥ :** kāmānām iti | nāgnis tṛpyati kāṣṭhānām itivat ṣaṣṭhī te duhitarīti bhaṅgyā tvaṁ śāpo’yaṁ tava duhitary api phalita iti vyañjitam | śukro’pi vimṛśya prasīdann uvāca—yatheṣṭaṁ jarā vayasā yauvanena vyatyasyatāṁ vinimīyatām |

nanu jarāṁ gṛhītvā vinimayena yauvanaṁ kaḥ khalu dāsyati ? tatrāha—yo’bhidhāsyati yaḥ putrādikaḥ tvayi snehena abhito dhāsyati jarāṁ sa dhārayiṣyati | yad vā, tvam evaṁ vinimayaṁ sarvān jñāpaya teṣu madhye yo’bhidhāsyati yauvanaṁ dattvā jarām eṣo’haṁ gṛhṇāmīti vadiṣyatīty arthaḥ ||37||

—o)0(o—

**|| 9.18.38 ||**

iti labdha-vyavasthānaḥ putraṁ jyeṣṭham avocata |

yado tāta pratīcchemāṁ jarāṁ dehi nijaṁ vayaḥ ||

**śrīdharaḥ :** iti labdhaṁ vyavasthānaṁ jarāyā vyavasthitir yena saḥ ||38||

**krama-sandarbhaḥ :** itīti yugmakam ||38||

**viśvanāthaḥ :** *na vyākhyātam.*

—o)0(o—

**|| 9.18.39 ||**

mātāmaha-kṛtāṁ vatsa na tṛpto viṣayeṣv aham |

vayasā bhavadīyena raṁsye katipayāḥ samāḥ ||

*na katamenāpi vyākhyātam.*

—o)0(o—

**|| 9.18.40 ||**

**śrī-yadur uvāca—**

notsahe jarasā sthātum antarā prāptayā tava |

aviditvā sukhaṁ grāmyaṁ vaitṛṣṇyaṁ naiti pūruṣaḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** antarā yauvana-madhye eva | kutaḥ aviditvety-ādi | ayam asyāśayo mama vidhitsita-bhagavad-bhakty-anukūlaṁ viṣaya-vaitṛṣṇyam apekṣitaṁ vartate, tac ca bhoga-bāhulyaṁ vinā prāyo na bhavet | atra yadyapi kāla-vilambe sati tvaṁ svīyāṁ jarāṁ gṛhītvā mad-yauvanaṁ dāsyasīti jānāmi | tad api nirantarāya hari-bhajanasyautkaṇṭhasya mama kāla-vilambasyāsahyatvāt pitur api tavemām ājñāṁ pālayāmy atra yad bhavet, tad bhavatv iti | ata eva yadoś ca dharma-śīlasyeti rājñā daśame vakṣyate parama-dharmāpekṣayāpi tu rājñā pālana-lakṣaṇa-dharmasya prākṛtasya sanakādibhir iva tena tyāgād, yata eva santuṣyaṁs tad-vaṁśe bhagavān svayam avatatāra | yadoḥ priyasyānvavāya [bhā.pu. 1.8.32] iti kumbhī-stutiś ca | yā tūttara-śloke’dharmajñā iti śukoktiḥ | sā tu turvasvādīn pratyeveti ||40||

—o)0(o—

**|| 9.18.41 ||**

turvasuś coditaḥ pitrā druhyuś cānuś ca bhārata |

pratyācakhyur adharmajñā hy anitye nitya-buddhayaḥ ||

**śrīdharaḥ :** yato na dharma-jñāḥ anitye ca yauvane nitya-buddhayaḥ ||41||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.18.42 ||**

apṛcchat tanayaṁ pūruṁ vayasonaṁ guṇādhikam |

na tvam agrajavad vatsa māṁ pratyākhyātum arhasi ||

**śrīdharaḥ :** tvaṁ jarāṁ kiṁ grahīṣyasīty apṛcchat | pratyākhyānaṁ mā kṛthā ity āha—na tvam iti ||42||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.18.43 ||**

**śrī-pūrur uvāca—**

ko nu loke manuṣyendra pitur ātma-kṛtaḥ pumān |

pratikartuṁ kṣamo yasya prasādād vindate param ||

**śrīdharaḥ :** ātma-kṛtaḥ sva-deha-kartuḥ praty upakāraṁ kartuṁ ko nu kṣamaḥ ||43||

**krama-sandarbhaḥ :** yasya prasādāt prasādena prāptāt manuṣya-dehāt paraṁ parameśvaram api vindate labhate | [itihāsa-samuccaya-varṇita-] puṇḍarīkavad yasya prasādād eva vā ||43||

**viśvanāthaḥ :** ātma-kṛtoḥ dehotpādayituḥ paraṁ svargādim ||43||

—o)0(o—

**|| 9.18.44 ||**

uttamaś cintitaṁ kuryāt prokta-kārī tu madhyamaḥ |

adhamo’śraddhayā kuryād akartoccaritaṁ pituḥ ||

**śrīdharaḥ :** tathāpi pitur yac cintitaṁ kuryāt sa uttamaḥ | yas tu prokta-kārī sa madhyamaḥ | yas tv aśraddhayā kuryāt so’dhamaḥ | akartā pitur uccaritaṁ purīṣa-prāyaḥ ||44||

**krama-sandarbhaḥ :** *na vyākhyātam.*

**viśvanāthaḥ :** tad api tavājñāṁ pālayann apy aham uttama-putro na kintu madhyam evety āha—uttama iti | uccāritaṁ mūtra-mala-sadṛśa iti ||44||

—o)0(o—

**|| 9.18.45 ||**

iti pramuditaḥ pūruḥ pratyagṛhṇāj jarāṁ pituḥ |

so’pi tad-vayasā kāmān yathāvaj jujuṣe nṛpa ||

**śrīdharaḥ :** jujuṣe sevitavān ||45||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.18.46 ||**

sapta-dvīpa-patiḥ saṁyak pitṛvat pālayan prajāḥ |

yathopajoṣaṁ viṣayāñ jujuṣe’vyāhatendriyaḥ ||

**śrīdharaḥ :** yathopajoṣaṁ yathā-prīti jujuṣe ||46||

**krama-sandarbhaḥ :** *na vyākhyātam.*

**viśvanāthaḥ :** sapta-dvīpa-patiḥ bhāratavarṣa-vartino ye nava dvīpās teṣām ādimāntimau dvīpau vinā ye sapta-saṅkhyā dvīpās teṣāṁ patir ity eva vyākhyeyam agrima-grantha-vyākhyānurodhāt | yathopajoṣaṁ yathā-prīti ||46||

—o)0(o—

**|| 9.18.47 ||**

devayāny apy anudinaṁ mano-vāg-deha-vastubhiḥ |

preyasaḥ paramāṁ prītim uvāha preyasī rahaḥ ||

*na katamenāpi vyākhyātam.*

—o)0(o—

**|| 9.18.48 ||**

ayajad yajña-puruṣaṁ kratubhir bhūri-dakṣiṇaiḥ |

sarva-devamayaṁ devaṁ sarva-vedamayaṁ harim ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** ayajad iti | sarve vedāḥ sarve devāś ca sva-sva-kāraṇe śakti-rūpeṇa pracuratayā yatra, tam ity arthaḥ ||48||

—o)0(o—

**|| 9.18.49 ||**

yasminn idaṁ viracitaṁ vyomnīva jaladāvaliḥ |

nāneva bhāti nābhāti svapna-māyā-manorathaḥ ||

**śrīdharaḥ :** nāneva bhāti yāvad indriya-pravṛttiḥ | tad uparame nābhāti | svapnam āyābhyāṁ sahito mano-ratha ivety arthaḥ ||49||

**krama-sandarbhaḥ :** idaṁ jagat yasminn eva sarvāśraye viracitaṁ, yenaiva sṛṣṭaṁ sthitau nāneva bhāti, na tu nānaiva kāraṇa-rūpeṇaikyāt, pralaye tu tatraiva kāraṇa-rūpeṇa praviṣṭatvāt | nābhāti bahir na vyaktaṁ bhavati | yathā jagat tathaiva svapno māyā-manorathaś cety arthaḥ, sarvasyaiva tad-āśrayatvāt | tatra sarvo’pi dvandvo vibhāṣayaikavad bhavatīty eka-vacanaṁ samāhāratvenāvivakṣitatvāt na klībatvaṁ ca, ū-kāro’c hrasva-dīrgha-plutaḥ [pā. 1.2.27] itivat ||49||

**viśvanāthaḥ :** yasminn adhiṣṭhāne idaṁ jagan nāneva kāraṇa-rūpeṇa tenaivaikyāt na tu vastuto nānety arthaḥ | ata eva pralaye tatra praviṣṭatvān nābhāti, na bahir vyaktībhavati svapna-māyā-manoratha ity ācāryayatie dṛṣṭānta-trayaṁ sarvo dvandvo vibhāṣayakavad bhavatīty eka-vacanam ||49||

—o)0(o—

**|| 9.18.50 ||**

tam eva hṛdi vinyasya vāsudevaṁ guhāśayam |

nārāyaṇam aṇīyāṁsaṁ nirāśīr ayajat prabhum ||

**śrīdharaḥ :** *na vyākhyātam.*

**caitanya-mata-mañjuṣā :** tam evety-ādi | nārāyaṇaṁ guhāśayam aṇīyāṁsaṁ brahma ca vinyasya viśeṣeṇa tyaktvā vāsudevaṁ prabhuṁ śrī-kṛṣṇaṁ nirāśīḥ sann ayajad ity anvayaḥ ||50||

**krama-sandarbhaḥ :** vāsudevaṁ sarvāvāsam | evam api guhāśayaṁ sarva-jñānāgocaram | kiṁ ca, nārāyaṇaṁ sarva-jīva-pravartakaṁ, tathāpy aṇīyāṁsaṁ durjñeyam | tathā-bhūtam api bhaktyā hṛdi vinyasya manasy āvirbhāvyāyajat | prabhus tādṛśopāsanayā kramāt sāmarthyaṁ prāptaḥ | tādṛśatve hetum āha—nirāśīḥ niṣkāma iti ||50||

**viśvanāthaḥ :** vāsudevam iti sarvatraivāsau vasatīty ataḥ prayāsābhāvaḥ | yato guhāyām antaḥkaraṇe śete, na cānya śayāna iva yato nāraṁ jīva-samūham ayate jānāti | na ca jīva-samūhas taṁ jānātīty āha | aṇīyāṁsaṁ durjñeyam | sa ca bahir viṣaya-lampaṭo’pi yayātir na manasā viṣaya-lampaṭa ity āha—nirāśīḥ prabhum iti dāsyābhāvākāṅkṣī ||50||

—o)0(o—

**|| 9.18.51 ||**

evaṁ varṣa-sahasrāṇi manaḥ-ṣaṣṭhair manaḥ-sukham |

vidadhāno’pi nātṛpyat sārva-bhaumaḥ kad-indriyaiḥ ||

**śrīdharaḥ :** manaḥ-sukhaṁ kāma-bhogam | kadindriyaiḥ kutsitaiḥ parāṅ mukhair indriyaiḥ ||51||

**krama-sandarbhaḥ :** evam api jhaṭiti vairāgyotpattau pratibandhakam āha—evam iti |*|*51||

**viśvanāthaḥ :** *na vyākhyātam.*

—o)0(o—

iti sārārtha-darśinyāṁ harṣiṇyāṁ bhakta-cetasām |

navame’ṣṭādaśo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ navama-skandhe

yāyāte aṣṭādaśo’dhyāyaḥ |

|| 9.18 ||

(9.19)

### athonaviṁśo’dhyāyaḥ

## yāyātaṁ nāma

**|| 9.19.1 ||**

**śrī-śuka uvāca—**

sa ittham ācaran kāmān straiṇo’pahnavam ātmanaḥ |

buddhvā priyāyai nirviṇṇo gāthām etām agāyata ||

**śrīdharaḥ :**

ūnaviṁśe yayātiḥ svaṁ ceṣṭitaṁ nanv ajopamam |

devayānīṁ samāśrāvya virakto muktim āptavān ||

bhukta-bhogām ajāṁ hāsyann ajavad vṛttam ātmanaḥ |

viḍambayan priyām āha nirvedayitum ātmavān ||

kāmān ācarann upabhuñjānaḥ | gāthām itihāsam ||1||

**krama-sandarbhaḥ :** sa iti sārdhakam ||1||

**viśvanāthaḥ :**

ūnaviṁśe cchāga-gāthā-varṇitaḥ sva-svarūpakaḥ |

virajā prāpa kṛṣṇaṁ sa devayāny api sā tathā ||

kāmān ācarann upabhuñjānaḥ | apahnavaṁ kañcanam ||1||

—o)0(o—

**|| 9.19.2 ||**

śṛṇu bhārgavy amūṁ gāthāṁ mad-vidhācaritāṁ bhuvi |

dhīrā yasyānuśocanti vane grāma-nivāsinaḥ ||

**śrīdharaḥ :** mad-vidhena mat-sadṛśenācaritām anuṣṭhitām | mad-vidhasyācaritaṁ yasyām iti vā | yasya grāma-nivāsinaḥ kāmino mad-vidhasyācaritaṁ vane sthitā | dhīrāḥ śocanti tasya gāthāṁ śṛṇu ||2||

**krama-sandarbhaḥ :** *na vyākhyātam.*

**viśvanāthaḥ :** mad-vidhasyācaritaṁ yasyām tāṁ yasya grāma-nivāsino mad-vidhasyācaritaṁ vane sthitā dhīrā anuśocantīti sahāse guṇībhūtābhyām api padābhyām anvaya ārṣatvāt ||2||

—o)0(o—

**|| 9.19.3 ||**

basta eko vane kaścid vicinvan priyam ātmanaḥ |

dadarśa kūpe patitāṁ sva-karma-vaśagām ajām ||

**śrīdharaḥ :** ātmānam anulakṣyāha—basta iti | priyām anulakṣyāha—ajām iti | vane saṁsāre | priyaṁ viṣayam ||3||

**krama-sandarbhaḥ :** *na vyākhyātam.*

**viśvanāthaḥ :** bastas chāgaḥ atiśayoktyā yayātiḥ vane saṁsāre priyaṁ viṣaya-sukham ajāṁ devayānīm ||3||

—o)0(o—

**|| 9.19.4 ||**

tasyā uddharaṇopāyaṁ bastaḥ kāmī vicintayan |

vyadhatta tīrtham uddhṛtya viṣāṇāgreṇa rodhasī ||

**śrīdharaḥ :** rodhasi taṭe viṣāṇāgreṇa mṛdādikam uddhṛtya tīrthaṁ nirgamāya mārgaṁ vyadhatta ||4||

**krama-sandarbhaḥ :** *na vyākhyātam.*

**viśvanāthaḥ :** rodhasi taṭe viṣāṇāgreṇa mṛdādikam uddhṛtya tīrthaṁ nirgama-mārgaṁ vyadhatta ||4||

—o)0(o—

**|| 9.19.5 ||**

sottīrya kūpāt suśroṇī tam eva cakame kila |

tayā vṛtaṁ samudvīkṣya bahvyo’jāḥ kānta-kāminīḥ ||

**śrīdharaḥ :** bahvya iti śarmiṣṭhā-pramukhāḥ kāmayām āsuḥ | kāntām prati kāminīḥ kāmavatyaḥ ||5||

**krama-sandarbhaḥ :** *na vyākhyātam.*

**viśvanāthaḥ :** ajāḥ śarmiṣṭhādyāḥ kāntaṁ kāmayitum śīlaṁ yāsāṁ tāḥ kānta-kāminyaḥ tam eva kāmayāmāsuḥ ||5||

—o)0(o—

**|| 9.19.6 ||**

pīvānaṁ śmaśrulaṁ preṣṭhaṁ mīḍhvāṁsaṁ yābha-kovidam |

sa eko’javṛṣas tāsāṁ bahvīnāṁ rati-vardhanaḥ |

reme kāma-graha-grasta ātmānaṁ nāvabudhyata ||

**śrīdharaḥ :** pīvānaṁ puṣṭam | śmaśrulaṁ śmaśru-bahulam, rati-samartham ity arthaḥ | mīḍhvāṁsaṁ retaḥ-sektāram | yābhe kovidam abhijñam | ata eva preṣṭham | nāvabudhyata nānv abudhyata ||6||

**krama-sandarbhaḥ :** yābhe maithune kovidam |

**viśvanāthaḥ :** mīḍhvāṁsaṁ retaḥ-sektāraṁ yābhe maithune kovidaṁ paṇḍitam ||6||

—o)0(o—

**|| 9.19.7 ||**

tam eva preṣṭhatamayā ramamāṇam ajānyayā |

vilokya kūpa-saṁvignā nāmṛṣyad basta-karma tat ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** anyayā ajayety āhitāgny-āditvāt para-nipātaḥ| kūpa-saṁvignā devayānī ||7||

—o)0(o—

**|| 9.19.8 ||**

taṁ durhṛdaṁ suhṛd-rūpaṁ kāminaṁ kṣaṇa-sauhṛdam |

indriyārāmam utsṛjya svāminaṁ duḥkhitā yayau ||

**śrīdharaḥ :** svāminam iti śukrābhiprāyeṇāha ||8||

**krama-sandarbhaḥ :** *na vyākhyātam.*

**viśvanāthaḥ :** svāminam iti śukrābhiprāyeṇoktau viruddha-mati-kṛd-doṣa ārṣatvāt soḍhavyaḥ | svāminn ācāryayatia iti pāṇini smaraṇāt svāmi-śabdo’pi na kevalaṁ pati-paryāyo dṛṣṭaḥ | yad vā, svāminaṁ taṁ yayātim utsṛjya yayau ||8||

—o)0(o—

**|| 9.19.9 ||**

so’pi cānugataḥ straiṇaḥ kṛpaṇas tāṁ prasāditum |

kurvann iḍaviḍā-kāraṁ nāśaknot pathi sandhitum ||

**śrīdharaḥ, viśvanāthaḥ :** iḍaviḍ-ākārām basta-jāti-śabdam | sandhituṁ prasādayitum ||9||

**krama-sandarbhaḥ :** *na vyākhyātam.*

—o)0(o—

**|| 9.19.10 ||**

tasya tatra dvijaḥ kaścid ajā-svāmy acchinad ruṣā |

lambantaṁ vṛṣaṇaṁ bhūyaḥ sandadhe’rthāya yogavit ||

**śrīdharaḥ :** vṛṣaṇam acchinaj jarayā saṁbhogāsamartham akarot | arthāya sva-putryāḥ kāmopabhogāya | yogavid upāyajñaḥ | jarā-vyatyayena rati-śaktiṁ dadāv ity arthaḥ ||10||

**krama-sandarbhaḥ :** *na vyākhyātam.*

**viśvanāthaḥ :** dvijaḥ śukrācāryaḥ | ajā śukrasya strī, tasyā svāmī sa eva vṛṣaṇam acchinat | jarayā saṁbhogāsamartham akarot | bhūyaḥ prasannaḥ samarthāya kāma-bhogāya sandadhe vṛṣaṇaṁ yathā-sthitam akarod jarā-vyatyayena yauvana-yuktaḥ cakāra | yogavid upāyajñaḥ ||10||

—o)0(o—

**|| 9.19.11 ||**

sambaddha-vṛṣaṇaḥ so’pi hy ajayā kūpa-labdhayā |

kālaṁ bahu-tithaṁ bhadre kāmair nādyāpi tuṣyati ||

**śrīdharaḥ :** kūpa-labdhayā saha kāmaiḥ sevyamānair na tuṣyati ||11||

**krama-sandarbhaḥ :** *na vyākhyātam.*

**viśvanāthaḥ :** kūpa-labdhayā kāma-labdhayā pāṭha-dvayam | bahutithaṁ kālaṁ vyāpyāpi sevyamānair adyāpi na tuṣyati na tṛpyati ||11||

—o)0(o—

**|| 9.19.12 ||**

tathāhaṁ kṛpaṇaḥ subhru bhavatyāḥ prema-yantritaḥ |

ātmānaṁ nābhijānāmi mohitas tava māyayā ||

**śrīdharaḥ :** *na vyākhyātam.*

**krama-sandarbhaḥ :** māyayā mohana-śaktyā ||12||

**viśvanāthaḥ :** mohitas tava māyayeti mama jīvasya tvam eva mūrtimaty-avidyeti bhāvaḥ ||12||

—o)0(o—

**|| 9.19.13 ||**

yat pṛthivyāṁ vrīhi-yavaṁ hiraṇyaṁ paśavaḥ striyaḥ |

na duhyanti manaḥ-prītiṁ puṁsaḥ kāma-hatasya te ||

**śrīdharaḥ :** nanu tarhi punar api bahavo viṣayāḥ sevyantām, tato manasi prīte sati kāmopaśāntyā moho nivarteta ? iti cet, tatrāha—yad iti dvābhyām | na duhyanti na pūrayanti ||13||

**krama-sandarbhaḥ :** *na vyākhyātam.*

**viśvanāthaḥ :** nanu tvaṁ samrāṭ pūrṇa-kāmo’si viṣayānandātmānaṁ ramayatas tava katham etāvad dainyaṁ sambhavet ? tatrāha—yad iti | na duhyanti na pūrayanti kāmahatasyeti kāma-hatatvam evāpūrṇa-kāmatve kāraṇam iti bhāvaḥ ||13||

—o)0(o—

**|| 9.19.14 ||**

na jātu kāmaḥ kāmānām upabhogena śāṁyati |

haviṣā kṛṣṇa-vartmeva bhūya evābhivardhate ||

**śrīdharaḥ :** haviṣā ghṛtena kṛṣṇa-vartmāgnir iva ||14||

**krama-sandarbhaḥ :** *na vyākhyātam.*

**viśvanāthaḥ :** nanu yāvāṁs te kāmas tāvān eva tato’py adhika-pramāṇo vā viṣaya upabhujyatāṁ mahā-sampannasya tava srak-candana-vanitādi-viṣayāṇāṁ kim alpatvam ity ata āha—na jātv iti | kṛṣṇavartmā agniḥ | tasmād aśānta-kāmasya sadā duḥkham evety ataḥ śānta-kāma eva sukhīti bhāvaḥ ||14||

—o)0(o—

**|| 9.19.15 ||**

yadā na kurute bhāvaṁ sarva-bhūteṣv amaṅgalam |

sama-dṛṣṭes tadā puṁsaḥ sarvāḥ sukhamayā diśaḥ ||

**śrīdharaḥ :** tarhi kadā kenopāyena vā manasaḥ saṁpūrṇā prītiḥ syād yayā kāmopaśamaḥ syāt ? ity ata āha—yadeti ṣaḍbhiḥ, amaṅgalaṁ bhāvaṁ rāga-dveṣādi-vaiṣamyam ||15||

**krama-sandarbhaḥ :** *na vyākhyātam.*

**viśvanāthaḥ :** śānta-kāmasyāsādhāraṇaṁ lakṣaṇam āha—yadeti | sarva-bhūteṣu sva-dveṣṭṛṣv api amaṅgalaṁ dveṣaṁ na kuruta iti sva-sammānādi-kāma-sattve evāvamānādi-kartari dveṣaḥ sambhaved iti bhāvaḥ | sama-dṛṣṭeḥ vyavahārika-nindā stuty-ādiṣu tulya-buddheḥ sukha-mayāḥ sukha-mayyaḥ ||15||

—o)0(o—

**|| 9.19.16 ||**

yā dustyajā durmatibhir jīryato yā na jīryate |

tāṁ tṛṣṇāṁ duḥkha-nivahāṁ śarma-kāmo drutaṁ tyajet ||

**śrīdharaḥ :** duḥkhāni nitarāṁ vahatīti tathā tām ||16||

**krama-sandarbhaḥ :** *na vyākhyātam.*

**viśvanāthaḥ :** sarva-saṁhartā kālo’pi kāmanāyāḥ saṁhāre na hetur ity āha—yeti | yad vā, durupaśamāyā api kāmanāyā upaśame sādhanam āha—yeti jīryato jarāṁ prāpnuvato’pi lokasya śarma-kāmaḥ sva-śatrūṇām api yo maṅgalaṁ kāmayate saḥ ||16||

—o)0(o—

**|| 9.19.17 ||**

mātrā svasrā duhitrā vā nāviviktāsano bhavet |

balavān indriya-grāmo vidvāṁsam api karṣati ||

**śrīdharaḥ :** strī-sannidhānaṁ tu sarvathā tyājyam ity āha—mātreti | aviviktaṁ saṅkīrṇam āsanaṁ yasya saḥ | karṣaty ākarṣati ||17||

**krama-sandarbhaḥ :** *na vyākhyātam.*

**viśvanāthaḥ :** kiṁ ca,strī-viṣayaḥ kāmas tu sadācāreṇaiva śāmyatīti sadācāraṁ darśayati mātreti aviviktam apṛthag-bhūtam āsanaṁ yasya saḥ | vidvāṁsam apy ākarṣati ||17||

—o)0(o—

**|| 9.19.18 ||**

pūrṇaṁ varṣa-sahasraṁ me viṣayān sevato’sakṛt |

tathāpi cānusavanaṁ tṛṣṇā teṣūpajāyate ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** viṣayābhiniveśasya kāla-durjayatve’ham eva dṛṣṭānta ity āha—pūrṇam iti ||18||

—o)0(o—

**|| 9.19.19 ||**

tasmād etām ahaṁ tyaktvā brahmaṇy adhyāya mānasam |

nirdvandvo nirahaṅkāraś cariṣyāmi mṛgaiḥ saha ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** nanu tarhi kasmāt tasyā upaśamas tatra bhagavad-rūpa-guṇādau mano nidhānād ity āha—mānasam ādhāyeti nirākārasya dhyānaṁ na sambhavatīti sākāre brahmaṇīty arthaḥ | bhāgavatīṁ gatiṁ lebhe ity agretanokteś ca | mṛgaiḥ saheti etāvantaṁ kālaṁ bhavatyāḥ krīḍā-mṛgaḥ san gṛhāṅgane nṛtyam akaravam ataḥ paraṁ tu vane mṛgaiḥ kṛṣṇasāraiḥ sahaivaṁ kṛṣṇa-līlā-magno nartiṣyāmīti bhāvaḥ ||19||

—o)0(o—

**|| 9.19.20 ||**

dṛṣṭaṁ śrutam asad buddhvā nānudhyāyen na sandiśet |

saṁsṛtiṁ cātma-nāśaṁ ca tatra vidvān sa ātma-dṛk ||

**śrīdharaḥ :** nanu tṛṣṇā-tyāgasyāti-duṣkaratvāt kathaṁ brahmaṇi manasa ādhānaṁ syāt tatrāha—dṛṣṭam iti | yo nānudhyāyen na saṁviśenna copabhuñjīta | tatra dṛṣṭa-śrutayor anudhyānādau sa ātma-dṛk bhavati ||20||

**krama-sandarbhaḥ :** *na vyākhyātam.*

**viśvanāthaḥ :** tattva-vicāreṇāpi viṣaya-dhyānaṁ tyaktuṁ bhagavad-dhyāna-paripāke saty eva śaknuyād ity āha—dṛṣṭam iti | ya ātma-dṛk dhyānenātmānaṁ bhagavantaṁ paśyati sa evaṁ dṛṣṭaṁ śrutaṁ ca viṣaya-sukham asad asādhutvād arocakaṁ buddhyā na punaḥ punar dhyāyed na copabhuñjīta | kiṁ ca, tatra dṛṣṭa-śruta-dhyāne eva saṁsṛtim ātma-nāśam ātma-ghātaṁ ca vidvān jānan ||20||

—o)0(o—

**|| 9.19.21-22 ||**

ity uktvā nāhuṣo jāyāṁ tadīyaṁ pūrave vayaḥ |

dattvā sva-jarasaṁ tasmād ādade vigata-spṛhaḥ ||

diśi dakṣiṇa-pūrvasyāṁ druhyuṁ dakṣiṇato yadum |

pratīcyāṁ turvasuṁ cakra udīcyām anum īśvaram ||

*na katamenāpi vyākhyātam.*

—o)0(o—

**|| 9.19.23 ||**

bhū-maṇḍalasya sarvasya pūrum arhattamaṁ viśām |

abhiṣicyāgrajāṁs tasya vaśe sthāpya vanaṁ yayau ||

**śrīdharaḥ :** tasya pūror vaṁśe sthāpayitvā ||23||

**krama-sandarbhaḥ :** *na vyākhyātam.*

**viśvanāthaḥ :** viśāṁ sarva-bhū-maṇḍala-sambandhi-dhanānām arhattamam atiśayenārhatīti tam ||23||

—o)0(o—

**|| 9.19.24 ||**

āsevitaṁ varṣa-pūgān ṣaḍ-vargaṁ viṣayeṣu saḥ |

kṣaṇena mumuce nīḍaṁ jāta-pakṣa iva dvijaḥ ||

**śrīdharaḥ :** viṣayeṣu śabdādiṣv āsevitaṁ ṣaḍ-vargaṁ ṣaḍ-indriya-sukhaṁ mumuce tatyāja | yad vā, viṣayeṣv āsevitaṁ sevāṁ kāritaṁ ṣaṇṇām indriyāṇāṁ vargaṁ mumuce upaikṣatety arthaḥ ||24||

**krama-sandarbhaḥ :** *na vyākhyātam.*

**viśvanāthaḥ :** varṣa-pūgān api vyāpya viṣayeṣu ā samyak sevitam āsaktir yasya tayābhāvam api ṣaḍ indriya-vargaṁ kṣaṇenaiva mumuce upaikṣata indriyādhīno na babhūvety arthaḥ | nīḍaṁ mumuce nīḍādhīno yathā na bhavatīty arthaḥ ||24||

—o)0(o—

**|| 9.19.25 ||**

sa tatra nirmukta-samasta-saṅga ātmānubhūtyā vidhuta-triliṅgaḥ |

pare’male brahmaṇi vāsudeve lebhe gatiṁ bhāgavatīṁ pratītaḥ ||

**śrīdharaḥ :** vidhutaṁ nirastaṁ tri-guṇātmakaṁ liṅgaṁ yena | pratītaḥ prakhyātaḥ ||25||

**krama-sandarbhaḥ :** *na vyākhyātam.*

**viśvanāthaḥ :** vidhūtaṁ triguṇātmakaṁ liṅgaṁ yena saḥ | bhāgavatīṁ bhagavad-dhāmni premavat pārṣadatvaṁ pratītaḥ khyātaḥ ||25||

—o)0(o—

**|| 9.19.26 ||**

śrutvā gāthāṁ devayānī mene prastobham ātmanaḥ |

strī-puṁsoḥ sneha-vaiklavyāt parihāsam iveritam ||

**śrīdharaḥ :** prastobham evāha—parihāsam iveti | yad vā, prastobhaṁ nivṛtti-mārge protsāhanaṁ mene ||26||

**krama-sandarbhaḥ :** śrutveti taiḥ | tatra prathama-pakṣe parihāsam iveritam apy ātmanaḥ prastobham upālambham eva mene | tatra hetuḥ—strī-puṁsayor yat snehas tatra yad vaiklavyaṁ glānis tad-bhāvanayety arthaḥ | dvitīye pakṣe’py evam eva iti ||26||

**viśvanāthaḥ :** gāthāṁ chāgetihāsam ātmanaḥ svasya prastobham upālambhanam eva vastuto mene | sneha-vaiklavyād eva hetoḥ strī-puṁsoḥ parihāsa-tulyam uktam | tena he devayāni ! mayā yat tvaṁ kṛpayā pānīya-kūpād uddhṛtābhūḥ | tat pariśodhanaṁ tvayā samyak kṛtaṁ yad aham etāvantaṁ kālaṁ viṣaya-mahāndha-kūpe nipatita iti mati-patir yayātir yām avocad iti devayānī jānāti smeti ||26||

—o)0(o—

**|| 9.19.27-28 ||**

sā sannivāsaṁ suhṛdāṁ prapāyām iva gacchatām |

vijñāyeśvara-tantrāṇāṁ māyā-viracitaṁ prabhoḥ ||

sarvatra saṅgam utsṛjya svapnaupamyena bhārgavī |

kṛṣṇe manaḥ samāveśya vyadhunol liṅgam ātmanaḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** prabhor hareḥ ||28||

—o)0(o—

**|| 9.19.29 ||**

namas tubhyaṁ bhagavate vāsudevāya vedhase |

sarva-bhūtādhivāsāya śāntāya bṛhate namaḥ ||

**śrīdharaḥ :** kathaṁ samāveśya ? tad āha—nama iti | namanādibhiḥ samāveśyety arthaḥ | śuko vā namaskaroti ||29||

**krama-sandarbhaḥ :** *na vyākhyātam.*

**viśvanāthaḥ :** kena sādhanena kṛṣṇe mana āveśitam iti cen namaskāra-dhyāna-kīrtanādibhir ity āha—nama iti | atra yadā ambarīṣaḥ sapta-dvīpādhipatiś cakravartī babhūva, tadaiva yayātis tan-maṇḍalādhyakṣaḥ prāyo bhāratvarṣa-bhūpatir ity avasīyate | brahma marīci-kaśyapa-vivasvat-śrāddhadeva-nabhaga-nābhāgāmbarīṣās tathā brahmātri-candra-budha-purūrava-āyu-nahuṣa-yayātaya iti brahmāṇas tayor aṣṭama-puruṣatvāt | ata evāmbarīṣa-saṅga-prabhāvād eva tādṛśa-viṣaya-lampaṭasyāpi yayātes tādṛśī bhaktir yayāteś ca saṅgād devayānyāś ca |

kiṁ ca, evam eva sūrya-vaṁśa-candra-vaṁśayor yugapat pravṛttayor yadā sūrya-vaṁśyaḥ sapta-dvīpādhipatiś cakravartī syāt, tadā candravaṁśyas tan-maṇḍalādhyakṣo rājā, yadā candravaṁśyaś cakravartī, tadā sūrya-vaṁśyo rājety ubhaya-vaṁśyānāṁ vyavasthayā cakravartītyva-rājatve jñeye ||29||

—o)0(o—

iti sārārtha-darśinyāṁ harṣiṇyāṁ bhakta-cetasām |

ekonaviṁśo navame saṅgataḥ saṅgataḥ satām ||

iti śrīmad-bhāgavate mahā-purāṇe brahma-sūtra-bhāṣye

pāramahaṁsyaṁ saṁhitāyāṁ vaiyāsikyāṁ navama-skandhe

yāyātaṁ nāma

ekonaviṁśo’dhyāyaḥ |

|| 9.19 ||

(9.20)

### atha viṁśo’dhyāyaḥ

## puru-vaṁśa-kīrtanaṁ nāma

**|| 9.20.1 ||**

**śrī-bādarāyaṇir uvāca—**

pūror vaṁśaṁ pravakṣyāmi yatra jāto’si bhārata |

yatra rājarṣayo vaṁśyā brahma-vaṁśyāś ca jajñire ||

**śrīdharaḥ :**

viṁśe pitṛ-prasādāpta- rājāsanamahonnateḥ |

pūror vaṁśe hi dauṣyanter bharatasyeryate yaśaḥ ||1||

**krama-sandarbhaḥ :** *na vyākhyātam.*

**viśvanāthaḥ :**

puru-vaṁśe’tra dauṣmanter bharatasya kathānvitam |

śākuntalam upākhyānaṁ viṁśo’dhyāye’tra varṇyate ||1||

brahma-vaṁśyāś ca brāhmaṇa-vaṁśodbhūtāś ca ||1||

—o)0(o—

**|| 9.20.2 ||**

janamejayo hy abhūt pūroḥ pracinvāṁs tat-sutas tataḥ |

pravīro’tha manusyur vai tasmāc cārupado’bhavat ||

*na katamenāpi vyākhyātam.*

—o)0(o—

**|| 9.20.3 ||**

tasya sudyur abhūt putras tasmād bahugavas tataḥ |

saṁyātis tasyāhaṁyātī raudrāśvas tat-sutaḥ smṛtaḥ ||

**śrīdharaḥ :** tat sutaḥ ahaṁ yāteḥ sutaḥ ||3||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.20.4-5 ||**

ṛteyus tasya kakṣeyuḥ sthaṇḍileyuḥ kṛteyukaḥ |

jaleyuḥ sannateyuś ca dharma-satya-vrateyavaḥ ||

daśaite’psarasaḥ putrā vaneyuś cāvamaḥ smṛtaḥ |

ghṛtācyām indriyāṇīva mukhyasya jagad-ātmanaḥ ||

**śrīdharaḥ :** dharmeyuś ca satyeyuś ca vrateyuś ca dharma-satya-vrateyavaḥ | vaneyuś cāvamaḥ smṛtaḥ | evaṁ daśaite ṛteyu-pramukhās tasya raudrāśvasya ghṛtācyām apsarasi putrā jātāḥ | apsarasa iti ṣaṣṭhī saptamy arthe | vaśa-vartitve dṛṣṭāntaḥ—jagad-ātmano jagata ātma-bhūtasya mukhyasya prāṇasyendriyāṇīva ||4-5||

**krama-sandarbhaḥ :** *na vyākhyātam.*

**viśvanāthaḥ :** tasya raudrāśvasya ṛteyu-prabhṛtayo daśa-putrāḥ dharma-satyavrateyavaḥ, dharmeyuḥ, satyeyuḥ,m vrateyuḥ avamaḥ, kaniṣṭho daśama ity arthaḥ | apsarasa iti saptamy-arthe ṣaṣṭhī | jīvasya daśendriyāṇīva ||4-5||

—o)0(o—

**|| 9.20.6-7 ||**

ṛteyo rantināvo’bhūt trayas tasyātmajā nṛpa |

sumatir dhruvo’pratirathaḥ kaṇvo’pratirathātmajaḥ ||

tasya medhātithis tasmāt praskannādyā dvijātayaḥ |

putro’bhūt sumate rebhir duṣmantas tat-suto mataḥ ||

*na katamenāpi vyākhyātam.*

—o)0(o—

**|| 9.20.8 ||**

duṣmanto mṛgayāṁ yātaḥ kaṇvāśrama-padaṁ gataḥ |

tatrāsīnāṁ sva-prabhayā maṇḍayantīṁ ramām iva ||

**śrīdharaḥ :** duṣyantasya śakuntalāyāṁ bharataḥ putro’bhavad iti kathā-dvāreṇāha—duṣyanto mṛgayām iti pañcadaśabhiḥ, tam āśramaṁ maṇḍayantīm ||8||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.20.9 ||**

vilokya sadyo mumuhe deva-māyām iva striyam |

babhāṣe tāṁ varārohāṁ bhaṭaiḥ katipayair vṛtaḥ ||

**śrīdharaḥ :** striyaṁ vilokya mumuhe’muhyat ||9||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.20.10 ||**

tad-darśana-pramuditaḥ sannivṛtta-pariśramaḥ |

papraccha kāma-santaptaḥ prahasañ ślakṣṇayā girā ||

**śrīdharaḥ :** tasyā darśanena pramudito’ta eva sannivṛttaḥ pariśramo yasya ||10||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.20.11 ||**

kā tvaṁ kamala-patrākṣi kasyāsi hṛdayaṅ-game |

kiṁ svic cikīrṣitaṁ tatra bhavatyā nirjane vane ||

*na katamenāpi vyākhyātam.*

—o)0(o—

**|| 9.20.12 ||**

vyaktaṁ rājanya-tanayāṁ vedmy ahaṁ tvāṁ sumadhyame |

na hi cetaḥ pauravāṇām adharme ramate kvacit ||

**śrīdharaḥ :** pauravāṇāṁ ceto na hy adharme ramate | ato mac-cetasas tvayi ramaṇād evāhaṁ tvāṁ rājanya-tanayāṁ vedmi ||12||

**krama-sandarbhaḥ :** *na vyākhyātam.*

**viśvanāthaḥ :** vedmīti tvayi mac-cetasaḥ sa-lobhatvānyathānupapattyeti bhāvaḥ ||12||

—o)0(o—

**|| 9.20.13 ||**

**śrī-śakuntalovāca—**

viśvāmitrātmajaivāhaṁ tyaktā menakayā vane |

vedaitad bhagavān kaṇvo vīra kiṁ karavāma te ||

**śrīdharaḥ :** viśvāmitrasyātmajāhaṁ menakāyāṁ jātā tayā ca svargaṁ gacchantyātra tyaktā, ato rāja-kanyaivāham ity arthaḥ ||13||

**krama-sandarbhaḥ :** viśvāmitrasya kṣatriyatvāvasthāyām ātmajety arthaḥ ||13||

**viśvanāthaḥ :** vedeti kaṇvasya mukhān mayedaṁ śrutam | ahaṁ tu mātā-pitarau na paricinomīti bhāvaḥ ||13||

—o)0(o—

**|| 9.20.14 ||**

āsyatāṁ hy aravindākṣa gṛhyatām arhaṇaṁ ca naḥ |

bhujyatāṁ santi nīvārā uṣyatāṁ yadi rocate ||

*na katamenāpi vyākhyātam.*

—o)0(o—

**|| 9.20.15 ||**

**śrī-duṣmanta uvāca—**

upapannam idaṁ subhru jātāyāḥ kuśikānvaye |

svayaṁ hi vṛṇute rājñāṁ kanyakāḥ sadṛśaṁ varam ||

**śrīdharaḥ :** kiṁ karavāmety-ādi-vākyāt tad abhiprāyaṁ jñātvāha—upapannam iti ||15||

**krama-sandarbhaḥ :** *na vyākhyātam.*

**viśvanāthaḥ :** kiṁ karavāmety-ādi-vākyais tasyāpi mamaḥ svasminn abhirataṁ jñātvāha—upapannam iti ||15||

—o)0(o—

**|| 9.20.16 ||**

om ity ukte yathā-dharmam upayeme śakuntalām |

gāndharva-vidhinā rājā deśa-kāla-vidhānavit ||

**śrīdharaḥ :** gāndharva-vidhinā mithaḥ samaya-pūrvakeṇa ||16||

**krama-sandarbhaḥ :** *na vyākhyātam.*

**viśvanāthaḥ :** om iti śakuntalayā maune naivokte satīty arthaḥ ||16||

—o)0(o—

**|| 9.20.17-19 ||**

amogha-vīryo rājarṣir mahiṣyāṁ vīryam ādadhe |

śvo-bhūte sva-puraṁ yātaḥ kālenāsūta sā sutam ||

kaṇvaḥ kumārasya vane cakre samucitāḥ kriyāḥ |

baddhvā mṛgendraṁ tarasā krīḍati sma sa bālakaḥ ||

taṁ duratyaya-vikrāntam ādāya pramadottamā |

harer aṁśāṁśa-sambhūtaṁ bhartur antikam āgamat ||

**śrīdharaḥ :** duratyayaṁ vikrāntaṁ vikramaṇaṁ yasya |

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.20.20 ||**

yadā na jagṛhe rājā bhāryā-putrāv aninditau |

śṛṇvatāṁ sarva-bhūtānāṁ khe vāg āhāśarīriṇī ||

**śrīdharaḥ :** *na vyākhyātam.*

**krama-sandarbhaḥ :** viśvāmitrasya kṣatriyatvāvasthāyām ātmajety arthaḥ ||20||

**viśvanāthaḥ :** na jagṛhe loka-pravāda-bhayān na jagrāha ||20||

—o)0(o—

**|| 9.20.21 ||**

mātā bhastrā pituḥ putro yena jātaḥ sa eva saḥ |

bharasva putraṁ duṣmanta māvamaṁsthāḥ śakuntalām ||

**śrīdharaḥ :** bhastrā carma-pātraṁ tadvan mātā ādhāra-mātram | pitur eva tu putraḥ | tatra hetuḥ—yeneti | ātmā vai putra-nāmāsi [kau.u. 2.11] iti śruteḥ | bharasva puṣāṇa | anena bharata-nāma niruktam ||21||

**krama-sandarbhaḥ :** *na vyākhyātam.*

**viśvanāthaḥ :** bhastrā carma-pātraṁ tadvad eva mātā ādhāra-pātram | pitur eva tu putraḥ | ātmā vai putra-nāmāsi [kau.u. 2.11] iti śruteḥ | bharasva aṅgīkuru, anenaiva bharata-nāma-niruktiḥ ||21||

—o)0(o—

**|| 9.20.22 ||**

reto-dhāḥ putro nayati naradeva yama-kṣayāt |

tvaṁ cāsya dhātā garbhasya satyam āha śakuntalā ||

**śrīdharaḥ :** kiṁ ca, reto-dhā retaḥ-sektā vaṁśa-kṛt putro yama-kṣayāt pitaraṁ nayati tārayati | tathā ca śrutiḥ—

puṁ-nāmno narakād yasmāt pitaraṁ trāyate sutaḥ |

tasmāt putra iti proktaḥ svayam eva svayaṁbhuvā || iti |

pāṭhāntare mātā-pitroḥ putraṁ prati vivāde yam akṣayād dharma-nirṇetur yamasya sabhāyāḥ sakāśād reto-dhā retaḥ-sektā pitaiva dharmeṇa vijitya putraṁ nayati, na tu mātety arthaḥ | tataś ca bhāryā-putrau svīkṛtavān iti jñeyam ||22||

**krama-sandarbhaḥ :** *na vyākhyātam.*

**viśvanāthaḥ :** reto-dhā retaḥ-sektāraṁ śakṛd ity arthaḥ | yad vā, pitū retaḥ sva-dehopādānatvena dhatta ity aurasaḥ putra ity arthaḥ | yama-kṣayāt yamālayāt pitaraṁ nayati tārayati | tathā ca śrutiḥ—

puṁ-nāmno narakād yasmāt pitaraṁ trāyate sutaḥ |

tasmāt putra iti proktaḥ svayam eva svayaṁbhuvā || iti |

dvitīyānta-pāṭhe putra-prāpty-arthaṁ mātā-pitror vivāde yama-kṣayāt dharma-nirṇetur yamasya sthānāt retodhā retaḥ-sektā pitaiva dharmeṇa vijitya putraṁ nayati, na tu mātety arthaḥ | tataś ca bhāryā-putrau svīkṛtavān iti jñeyam ||22||

—o)0(o—

**|| 9.20.23 ||**

pitary uparate so’pi cakravartī mahā-yaśāḥ |

mahimā gīyate tasya harer aṁśa-bhuvo bhuvi ||

**śrīdharaḥ :** cakravartī babhūveti śeṣaḥ | tasya mahimā gīyate—tad apy ete ślokā abhigītāḥ ity-ādi bahv-ṛc aśrutyā harer aṁśa-bhuvo’ṁśāj jātasya ||23||

**krama-sandarbhaḥ :** *na vyākhyātam.*

**viśvanāthaḥ :** cakravartī babhūva ||23||

—o)0(o—

**|| 9.20.24 ||**

cakraṁ dakṣiṇa-haste’sya padma-kośo’sya pādayoḥ |

īje mahābhiṣekeṇa so’bhiṣikto’dhirāḍ vibhuḥ ||

**śrīdharaḥ :** tatra liṅgam āha—cakram iti ||24||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.20.25 ||**

pañca-pañcāśatā medhyair gaṅgāyām anu vājibhiḥ |

māmateyaṁ purodhāya yamunām anu ca prabhuḥ ||

**śrīdharaḥ :** gaṅgāyām anulomaṁ pañca-pañcāśatā vājibhir īje | purodhāya purohitaṁ kṛtvā | yamunāyām anu ca yamunāyāś cānulomam ||25||

**krama-sandarbhaḥ :** *na vyākhyātam.*

**viśvanāthaḥ :** vājibhir aśvamedhaiḥ | mamatāyāḥ putraṁ purodhāya purohitaṁ kṛtvā aśvān babandha yathārtham ity arthaḥ ||25||

—o)0(o—

**|| 9.20.26 ||**

aṣṭa-saptati-medhyāśvān babandha pradadad vasu |

bharatasya hi dauṣmanter agniḥ sācī-guṇe citaḥ |

sahasraṁ badvaśo[[37]](#footnote-37) yasmin brāhmaṇā gā vibhejire ||

**śrīdharaḥ :** aṣṭādhika-saptati-medhyān aśvān vavandha | kiṁ kurvan ? vasu dhanaṁ prakarṣeṇa dadata | sācī-guṇe prakṛṣṭa-guṇavati deśe’gniś cito’bhūt | yasminn agni deśe vā sahasraṁ brāhmaṇā bharatena bhūridānena dattā gāḥ badvaśaḥ pratyekaṁ badvaṁ badvaṁ vibhejire vibhajya jagṛhuḥ | caturaśīty adhikais trayodaśa-sahasrair ekaṁ badvaṁ bhavati | tathā hi—

hiraṇyena parīvṛtān kṛṣṇāñchukladato mṛgān |

maṣṇāre bharato’dadāc chataṁ badvāni sapta ca ||

iti śruty-uktāni saptādhika-śataṁ badvāni śrī-śukenottara-śloke caturdaśa-lakṣatvena saṅgṛhītāni—adāt karmaṇi maṣṇāre niyutāni caturdaśa iti |

evaṁ caturdaśa-lakṣaṇāṁ saptādhika-śata-bhāgo badvam ity uktam | iyaṁ ca badva-saṅkhyā ślokena saṅgṛhyate—

caturdaśānāṁ lakṣāṇāṁ saptādhika-śatāṁśakaḥ |

badvaṁ caturaśīty agra-sahasrāṇi trayodaśa ||26||

**krama-sandarbhaḥ :** aśvān babandha yajñārtham iti śeṣaḥ ||26||

**viśvanāthaḥ :** sācī-guṇe prakṛṣṭa-guṇavati deśe’gniś cito’bhavat | yasminn agni-cayane karmaṇi sahasra-saṅkhyā brāhmaṇā pratyekaṁ baddhaṁ baddhaṁ caturaśīty-adhika-trayodaśa-sahasrāṇi gā vibhejire prāpuḥ | baddhaṁ caturaśīty-agra-sahasrāṇi trayodaśa ||26||

—o)0(o—

**|| 9.20.27 ||**

trayas-triṁśac-chataṁ hy aśvān baddhvā vismāpayan nṛpān |

dauṣmantir atyagān māyāṁ devānāṁ gurum āyayau ||

**śrīdharaḥ :** devānām api māyāṁ vaibhavam | atyagād atyaśeta | yato guruṁ pujyaṁ harim āyayau prāptaḥ, tad aṁśa-bhavatvāt | “māyāvattaraḥ” iti pāṭhe hrasvaḥ śruty-anusāreṇa | māyāvatāṁ śreṣṭho harir evāsāv ity arthaḥ ||27||

**krama-sandarbhaḥ :** *na vyākhyātam.*

**viśvanāthaḥ :** devānām api māyāṁ vaibhavam | atyagād atyaśeta | yato guruṁ jagad-guruṁ hariṁ yayau prāptaḥ | “mayavattaraḥ” iti pāṭhe māyā-vaibhavaṁ tadvatāṁ śreṣṭhaḥ harer aṁśatvāt ||27||

—o)0(o—

**|| 9.20.28 ||**

mṛgān chukla-dataḥ kṛṣṇān hiraṇyena parīvṛtān |

adāt karmaṇi maṣṇāre niyutāni caturdaśa ||

**śrīdharaḥ :** mṛgān śreṣṭha-gajān | bhadra-mandra-mṛgādayo gaja-jāti-bhedāḥ | maṣṇāre ity asya śruti-padasya vyākhyānaṁ, karmaṇīti | kasmiṁścit karma-viśeṣe | kecit tu maṣṇāre tīrtha iti vyācakṣate ||28||

**krama-sandarbhaḥ :** *na vyākhyātam.*

**viśvanāthaḥ :** mṛgān śreṣṭha-gajān | bhadra-mandra-mṛgādayo gaja-jāti-bhedā ucyante | maṣṇāre kasmiṁścit karma-viśeṣe tīrtha-viśeṣe iti kecid āhuḥ | caturdaśa-lakṣāṇi adāt, tathā ca śrutiḥ—

hiraṇyena parīvṛtān kṛṣṇān śukladato mṛgān |

maṣṇāre bharato’dadāc chataṁ badvāni sapta ca || iti |

tena saptādhika-śata-badvāny eva caturdaśa-lakṣāṇi bhavantīti śrī-śukadeva-vivaraṇāt | caturdaśa-lakṣāṇāṁ saptādhika-śata-bhāgo yaś caturaśīty-adhika-trayodaśa-sahasra-pramāṇaḥ badvaṁ bhavatīty avasīyate | ata eva badva-saṅkhyā-ślokenoktā—

caturdaśānāṁ lakṣāṇāṁ saptādhika-śatāṁśakaḥ |

badvaṁ caturaśīty agra-sahasrāṇi trayodaśa || iti ||28||

—o)0(o—

**|| 9.20.29-30 ||**

bharatasya mahat karma na pūrve nāpare nṛpāḥ |

naivāpur naiva prāpsyanti bāhubhyāṁ tridivaṁ yathā ||

kirāta-hūṇān yavanān pauṇḍrān kaṅkān khaśān chakān |

abrahmaṇya-nṛpāṁś cāhan mlecchān dig-vijaye’khilān ||

*na vyākhyātam.*

—o)0(o—

**|| 9.20.31 ||**

jitvā purāsurā devān ye rasaukāṁsi bhejire |

deva-striyo rasāṁ nītāḥ prāṇibhiḥ punar āharat ||

**śrīdharaḥ :** purā devān jitvā ye’surā rasaukāṁsi rasātalādi-sthānāni bhejire taiḥ prāṇibhir balibhir deva-striyo rāsātalaṁ nītāḥ satīḥ punar āharad āninye | prāṇibhir anyair manuṣyādibhiḥ saha nītā iti vā | “paṇibhiḥ” iti pāṭhe paṇayo’surās tair nītāḥ satīḥ | yad vā, paṇayo dūtās tair dūtān prasthāpy āharad ity arthāh ||31||

**krama-sandarbhaḥ :** *na vyākhyātam.*

**viśvanāthaḥ :** ye’surāḥ purā devān jitvā rasaukāṁsi rasātalādi-sthānāni bhejire prāptāḥ, ata eva deva-striyo rāsāṁ nītā nītavantaḥ, tebhya evāsurebhyaḥ sakāśāt tāḥ striyaḥ prāṇibhiḥ sva-preṣṭha-janaiḥ punar āharat ānināya ānīya ca divi devān prāpayāmāseti bhāvaḥ | “paṇibhiḥ” iti pāṭhe paṇibhir asurair dvāra-bhūtaiḥ striyo nītāḥ ||31||

—o)0(o—

**|| 9.20.32 ||**

sarvān kāmān duduhatuḥ prajānāṁ tasya rodasī |

samās tri-ṇava-sāhasrīr dikṣu cakram avartayat ||

**śrīdharaḥ :** tri-ṇava-sāhasrīḥ samāḥ sapta-viṁśati-sahasraṁ vatsarān | cakraṁ senā ājñā vā ||32||

**krama-sandarbhaḥ :** *na vyākhyātam.*

**viśvanāthaḥ :** trinava-sāhasrīḥ sapta-viṁśati-sahasraṁ vatsarān vyāpya | cakraṁ senām ||32||

—o)0(o—

**|| 9.20.33 ||**

sa saṁrāḍ loka-pālākhyam aiśvaryam adhirāṭ śriyam |

cakraṁ cāskhalitaṁ prāṇān mṛṣety upararāma ha ||

**śrīdharaḥ :** tasya vairāgyeṇa mokṣa-prakāram āha—sa iti | mṛṣeti vicāryeti śeṣaḥ ||33||

**krama-sandarbhaḥ :** *na vyākhyātam.*

**viśvanāthaḥ :** loka-pālebhyo’py ā samyak khyāti yatra tathābhūtam aiśvaryaṁ prāṇāt bala-hetukāt śauryāt askhalitaṁ cakram ājñāṁ ca mṛṣā mithyā-bhūtaṁ vicāryeti śeṣaḥ | upararāmeti sarvaṁ tyaktvā vanaṁ gatvā bhaktyā bhagavantam avāpety arthaḥ ||33||

—o)0(o—

**|| 9.20.34 ||**

tasyāsan nṛpa vaidarbhyaḥ patnyas tisraḥ susammatāḥ |

jaghnus tyāga-bhayāt putrān nānurūpā itīrite ||

**śrīdharaḥ :** nānurūpā mat-sadṛśā na bhavantīti bhartrā īrite sati vyabhicāra-śaṅkayāsmāṁs tyakṣyatīti bhayāt putrān jaghnuḥ | punaḥ putrāṇāṁ darśane vaisādṛśyānusandhānena tyajen nānyathety āśayena hatavatyaḥ ||34||

**krama-sandarbhaḥ :** *na vyākhyātam.*

**viśvanāthaḥ :** nānurūpān mat-sadṛśā ime iti bhartrā īrite sati vyabhicāra-śaṅkayā asmāṁs tyakṣyatīti bhayāt putrān jaghnuḥ ||34||

—o)0(o—

**|| 9.20.35 ||**

tasyaivaṁ vitathe vaṁśe tad-arthaṁ yajataḥ sutam |

marut-stomena maruto bharadvājam upādaduḥ ||

**śrīdharaḥ :** vitathe vyarthe sati tad-arthaṁ putrārthaṁ marut-stomena yāgena yajatas tasya prasannāḥ santo maruto bharadvājaṁ nāma putram upādaduḥ samarpayām āsuḥ ||35||

**krama-sandarbhaḥ :** *na vyākhyātam.*

**viśvanāthaḥ :** tad-arthaṁ vaṁśārthaṁ marut somena yajñena yajataḥ yajate tasmai maruto bharadvājaṁ nāma putram upādadur nikaṭam ānīya daduḥ ||35||

—o)0(o—

**|| 9.20.36 ||**

antarvatnyāṁ bhrātṛ-patnyāṁ maithunāya bṛhaspatiḥ |

pravṛtto vārito garbhaṁ śaptvā vīryam upāsṛjat ||

**śrīdharaḥ :** marutāṁ bharadvājāgama-prakāraṁ pradarśayann āha—antarvatnyām iti caturbhiḥ, antarvatnyāṁ garbhiṇyāṁ bhrātur utathyasya patnyāṁ mamatāyāṁ cauryeṇa maithunāya kadācit pravṛtto bṛhaspatis tadā dvitīya-garbhasyāvakāśābhāvād ākrośa-pūrvakaṁ garbha-sthena vāritas tataḥ kruddho bṛhaspatir andho bhaveti taṁ garbhaṁ śaptva balād vīryaṁ nyaṣiñcat tato bṛhaspateḥ śāpād garbha-stho dīrghatamā andho babhūva tena ca tad-vīryaṁ pārṣṇi-prahāreṇa yoner bahir niḥsāritaṁ bhūmau patitaṁ sadya eva kumāro’bhavat ||36||

**krama-sandarbhaḥ :** *na vyākhyātam.*

**viśvanāthaḥ :** bharadvāja eva ka ity apekṣāyām āha—antarvatnyām ity-ādi | bhṛatur utathyasya patnyāṁ mamatāyāṁ tadā dvitīya-garbhasyāvakāśābhāvād akrośa-pūrvakaṁ garbhasthena vāritaḥ | tataḥ kruddho bṛhaspatir andho bhaveti taṁ garbhasthaṁ śaptvā balād vīryam ādadhau ||36||

—o)0(o—

**|| 9.20.37 ||**

taṁ tyaktu-kāmāṁ mamatāṁ bhartus tyāga-viśaṅkitām |

nāma-nirvācanaṁ tasya ślokam enaṁ surā jaguḥ ||

**śrīdharaḥ :** taṁ ca para-vīrya-jaṁ bhartus tyāgād viśaṅkitāṁ satī tyaktu-kāmāṁ mamatāṁ prati surā enaṁ bṛhaspater mamatāyāś ca vivāda-rūpaṁ ślokaṁ jaguḥ | kim arthaṁ jaguḥ ? ata āha—tasya nāma nirucyate yena tat | tan nāma-nirvacanenaiva bhartus tyāga-śaṅkām apākartum ity arthaḥ ||37||

**krama-sandarbhaḥ :** *na vyākhyātam.*

**viśvanāthaḥ :** taro bṛhaspateḥ śāpād garbhastho dīrghatamā andho babhūva | tena ca tad-vīryaṁ pārṣṇi-prahāreṇa yoner bahir niḥsāritaṁ bhūmau patitaṁ, sadyaḥ kumāro’bhūt | taṁ tu para-vīrya-jaṁ tyaktu-kāmāṁ bhartus tyāgād viśaṅkitām mamatāṁ prati surā enaṁ bṛhaspater mamatāyāś ca saṁvāda-rūpaṁ ślokaṁ jaguḥ | kīdṛśam ? tasya sutasya nāma nirucyate yena tat ||37||

—o)0(o—

**|| 9.20.38 ||**

mūḍhe bhara dvājam imaṁ bhara dvājaṁ bṛhaspate |

yātau yad uktvā pitarau bharadvājas tatas tv ayam ||[[38]](#footnote-38)

madhvaḥ : dvājam imaṁ bhara | ucathyasya kṣetrajño bṛhaspater jāta iti dvayor jātatvād dvājaḥ | bṛhaspater vājaḥ prajā-santatir yena bhṛtā sa bṛhaspater bharadvājaḥ[[39]](#footnote-39) | bharadvājo marudbhiś ca bhṛto jāto dvayor yataḥ iti pādme ||38-39||

**śrīdharaḥ :** tatra putraṁ tyaktvā yāntīṁ mamatāṁ bṛhaspatir āha—he mūḍhe, imaṁ putraṁ bhara puṣāṇa | bhartur bibhemīti cet, tatrāha—dvājam ekasya kṣetre’nyasya bījād ity evaṁ dvābhyāṁ jātam | atas tasyāpy ayaṁ putra iti na tasmād bhaya-śaṅkety arthaḥ | evam uktā satī taṁ praty āha—he bṛhaspate, tvam imaṁ bhara | yato dvābhyām āvābhyām anyāyato jātam | ato nāham ekākinī bharāmīty arthaḥ | yad yasmād evam uktvā pitarau mamatā-bṛhaspatī vivadamānau putraṁ parityajya yātau, tato hetor ayaṁ bharadvāja iti | pāṭhāntare yasya tyāga-duḥkhāt pitarau yātāv ity arthaḥ ||38||

**krama-sandarbhaḥ :** *na vyākhyātam.*

**viśvanāthaḥ :** putraṁ tyaktvā yāntīṁ mamatāṁ bṛhaspatir āha—he mūḍhe, imaṁ putraṁ bhara pālaya | bhartur bibhemīti cet, tatrāha—dvājam ekasya kṣetre’nyasya bījād ity evaṁ dvābhyāṁ jātam | atas tasyāpy ayaṁ putra iti na tasmād bhaya-śaṅkety arthaḥ | mamatā prāha—he bṛhaspate, tvam imaṁ bhara | dvājaṁ dvābhyām āvābhyām anyāyato jātam | tatrāpi mayy akāmāyāṁ tava balātkārāt tavaivāyaṁ putro, na mama vastu ity uktvā pitarau mamatā-bṛhaspatī yato yātau gatau, tato hetor ayaṁ tu bharadvāja iti | yad-duḥkhād iti pāṭhe yasya putrasya tyāgaḥ duḥkhāt pitarau yātau ||38||

—o)0(o—

**|| 9.20.39 ||**

codyamānā surair evaṁ matvā vitatham ātmajam[[40]](#footnote-40) |

vyasṛjan maruto’bibhran[[41]](#footnote-41) datto’yaṁ vitathe’nvaye ||

**madhvaḥ :** *pūrva-śloka-ṭīkā draṣṭavyā.*

**śrīdharaḥ :** vitathaṁ vyabhicāra-saṁbhavāt tam ātmajaṁ vitathāṁ nirarthakaṁ matvā mamatā vyasṛjat tatyāja | pāṭhāntare ādi-jaṁ prathama-jaṁ bhartur vīryāj jātam eva mukhyam ātmajaṁ matvā bṛhaspater jātaṁ tatyājety arthaḥ | evaṁ tayā tyaktaṁ maruto’bibhrann avibharuḥ | tad evaṁ marudbhiḥ prāpto’yaṁ bharatasyānvaye vitathe sati dattaḥ ||39||

**krama-sandarbhaḥ :** *na vyākhyātam.*

**viśvanāthaḥ :** surair evaṁ codyamānā—he mamate ! tvaṁ bṛhaspater upapater ājñāṁ pālayeti sopahāsam uktā tam ātmajaṁ vitathaṁ vyarthaṁ matvā mamatā lajjayā vāsṛjat tatyāja | ādijam iti pāṭhe prathamajaṁ bṛhaspati-jātam ity arthaḥ | evaṁ tayā tyaktaṁ maruto’bibhran abibharuḥ | bhūtvā ca bharatasyānvaye vitathe sati dattaḥ ||39||

—o)0(o—

iti sārārtha-darśinyāṁ harṣiṇyāṁ bhakta-cetasām |

ekonaviṁśo navame saṅgataḥ saṅgataḥ satām ||

iti śrīmad-bhāgavate mahā-purāṇe brahma-sūtra-bhāṣye

pāramahaṁsyaṁ saṁhitāyāṁ vaiyāsikyāṁ navama-skandhe

puru-vaṁśa-kīrtanaṁ nāma

viṁśo’dhyāyaḥ |

|| 9.20 ||

(9.21)

### athaikaviṁśo’dhyāyaḥ

## bharata-vaṁśānuvarṇane

**|| 9.21.1 ||**

**śrī-śuka uvāca—**

vitathasya sutān manyor bṛhatkṣatro jayas tataḥ |

mahāvīryo naro gargaḥ saṅkṛtis tu narātmajaḥ ||

**śrīdharaḥ :**

eka-viṁśe tu dauṣyanteḥ sutasyānvaya ucyate |

rantidevā-jam īḍhāder yatra kīrtiḥ pratanyate ||

bharatasyānvaye vitathe sati dattatvād vitatha-saṁjño bharadvājaḥ | sa ca brāhmaṇo’pi bharatasya dattaḥ putro jāta iti tad vaṁśo’nukramyate | vitathasya suto manyus tasmād bṛhat-kṣatra-jaya-mahā-vīrya-nara-gargāḥ pañca putrā babhūvuḥ ||1||

**krama-sandarbhaḥ :** *na vyākhyātam.*

**viśvanāthaḥ :**

ekaviṁśe puru-vaṁśya-rantideva-kathocyate |

yasya tv audārya-dhairyābhyām tryadhīśās toṣam āyayuḥ ||

vitatho bharadvājaḥ sa ca brāhmaṇo’pi bharatasya putras tasmān manyuḥ ||1||

—o)0(o—

**|| 9.21.2 ||**

guruś ca rantidevaś ca saṅkṛteḥ pāṇḍu-nandana |

rantidevasya mahimā ihāmutra ca gīyate ||

*na katamenāpi vyākhyātam.*

—o)0(o—

**|| 9.21.3 ||**

viyad-vittasya dadato labdhaṁ labdhaṁ bubhukṣataḥ |

niṣkiñcanasya dhīrasya sakuṭumbasya sīdataḥ ||

**śrīdharaḥ :** viyad-vittasya viyato gaganād ivodyamaṁ vinā daivād upasthitam eva vittaṁ bhogyaṁ yasya | yad vā, viyad vyayaṁ prāpnuvad vittaṁ bhogyaṁ yasya | tad evāha—bubhukṣato’pi sato labdhaṁ labdhaṁ dadataḥ | tat prapañcayati—niṣkiñcanasyety-ādi-sārdhaiḥ pañcadaśabhiḥ ||3||

**krama-sandarbhaḥ :** *na vyākhyātam.*

**viśvanāthaḥ :** viyato gaganād iva udyamaṁ vinā daivād upasthitam eva vittaṁ bhogyaṁ yasya tatrāpi labdhaṁ dadataḥ bubhukṣamāṇasyāpi ||3||

—o)0(o—

**|| 9.21.4 ||**

vyatīyur aṣṭa-catvāriṁśad ahāny apibataḥ kila |

ghṛta-pāyasa-saṁyāvaṁ toyaṁ prātar upasthitam ||

**śrīdharaḥ :** apibato jala-pānam apy akurvataḥ | ghṛtādi-trayāṇāṁ dvandvaikyam | toyaṁ ca ||4||

**krama-sandarbhaḥ :** ghṛteti sārdhakam | tad-antaraṁ ghṛtādikam upasthitaṁ bhoktu-kāmasya ||4||

**viśvanāthaḥ :** *na vyākhyātam.*

—o)0(o—

**|| 9.21.5 ||**

kṛcchra-prāpta-kuṭumbasya kṣut-tṛḍbhyāṁ jāta-vepathoḥ |

atithir brāhmaṇaḥ kāle bhoktu-kāmasya cāgamat ||

*na katamenāpi vyākhyātam.*

—o)0(o—

**|| 9.21.6 ||**

tasmai saṁvyabhajat so’nnam ādṛtya śraddhayānvitaḥ |

hariṁ sarvatra sampaśyan sa bhuktvā prayayau dvijaḥ ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** annaṁ pūrvoktaṁ ghṛtādikam eva ||6||

—o)0(o—

**|| 9.21.7 ||**

athānyo bhokṣyamāṇasya vibhaktasya mahīpateḥ |

vibhaktaṁ vyabhajat tasmai vṛṣalāya hariṁ smaran ||

**śrīdharaḥ :** athānyo vṛṣalo’tithir āgamat | vibhaktasya kuṭumbārtham annādikaṁ vibhakta-vataḥ ||7||

**krama-sandarbhaḥ :** pūrvaṁ hariṁ sarvatra sampaśyann ity uktam | adhunā ca tasya tāṁ karuṇā-vācam ity ucyate | tatra sarvatraiva harim antaryāmitayā sampaśyann iti cet, jīva-dṛṣṭy-abhāvena karuṇeyaṁ teṣu viruddhyate | tasmāt taṁ sarvatra parama-kāruṇikatayaiva sampaśyaṁs tad-bhāvena spṛśyamānaḥ karuṇāyata iti labhyate | ata eva brahma-śivābhyāṁ tādṛśa-guṇa-bhaktābhyāṁ saha tad-āvirbhāvānantaraṁ tad-bhaktir eva phalitā vakṣyate—vāsudeve bhagavati bhaktyā cakre manaḥ paraṁ [bhā.pu. 9.21.15] iti | kevala-jīva-kāruṇyaṁ khalu vighnāya syāt,[[42]](#footnote-42) bharatavat | tasmān na kāmaye [bhā.pu. 9.21.12] ity-ādinā yo mokṣānādaraḥ, so’pi tat-kāruṇya-guṇa-vibhāvana-maya-bhakti-kṛta eveti nāyuktaḥ syād iti jñeyam ||7||

**viśvanāthaḥ :** vibhaktasya vibhaktavato mahīpater anyo’tithir āgataḥ | tataś ca kuṭumbādy-arthaṁ vibhaktam evānnaṁ tasmai vyabhajat vibhajya dadau ||7||

—o)0(o—

**|| 9.21.8 ||**

yāte śūdre tam anyo’gād atithiḥ śvabhir āvṛtaḥ |

rājan me dīyatām annaṁ sagaṇāya bubhukṣate ||

**śrīdharaḥ :** sa-gaṇāya śva-yūtha-sahitāya ||8||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.21.9 ||**

sa ādṛtyāvaśiṣṭaṁ yad bahu-māna-puraskṛtam |

tac ca dattvā namaścakre śvabhyaḥ śva-pataye vibhuḥ ||

*na katamenāpi vyākhyātam.*

—o)0(o—

**|| 9.21.10 ||**

pānīya-mātram uccheṣaṁ tac caika-paritarpaṇam |

pāsyataḥ pulkaso’bhyāgād apo dehy aśubhāya me ||

**śrīdharaḥ :** uccheṣam urvaritam | ekam eva tarpayatīti tathā ||10||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.21.11 ||**

tasya tāṁ karuṇāṁ vācaṁ niśamya vipula-śramām |

kṛpayā bhṛśa-santapta idam āhāmṛtaṁ vacaḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** uccheṣam urvaritam ekam eva tṛptīkaroti, na tu dvāv iti svārthaḥ | vibhāgānarham iti bhāvaḥ | amṛtaṁ vaca iti tasya vāco’pi yena saśraddhaṁ karṇābhyām pīyate, so’pi na mriyate, tasyana dehenaiva siddhyati kiṁ punas tat karmānutiṣṭheyur iti bhāvaḥ ||11||

—o)0(o—

**|| 9.21.12 ||**

na kāmaye’haṁ gatim īśvarāt parām

aṣṭarddhi-yuktām apunar-bhavaṁ vā |

ārtiṁ prapadye’khila-deha-bhājām

antaḥ-sthito yena bhavanty aduḥkhāḥ ||

**śrīdharaḥ :** para-duḥkhāsahiṣṇutayā sarveṣāṁ duḥkhaṁ svayaṁ bhoktum āśāste—neti | aṇimādy-aṣṭa-samṛddhi-yuktāṁ gatim api mokṣam api cāhaṁ na kāmaye | tarhi kiṁ kāmayase ? tad āha—akhila-deha-bhājām ārtiṁ duḥkhaṁ tat tad bhoktṛ-rūpeṇāntaḥ-sthitaḥ sann ahaṁ prapadye prāpnuyām ity evaṁ kāmaye, yena tad duḥkha-bhoktrā mayā hetu-bhūtena te sarve’duḥkhā bhavanti ||12||

**krama-sandarbhaḥ :** *na vyākhyātam.*

**viśvanāthaḥ :** antaḥ-sthitaḥ san ārtiṁ prapadye tair bhoktavyaṁ duḥkham aham eva bhūñjeya sarva-jīvānām api samuditaṁ duḥkham aham eka eva bhoktum alam iti tat sva-duḥkhaṁ sahyaṁ para-duḥkha-darśanaṁ tv asahyam iti bhāvaḥ ||12||

—o)0(o—

**|| 9.21.13 ||**

kṣut-tṛṭ-śramo gātra-paribhramaś ca

dainyaṁ klamaḥ śoka-viṣāda-mohāḥ |

sarve nivṛttāḥ kṛpaṇasya jantor

jijīviṣor jīva-jalārpaṇān me ||

**śrīdharaḥ :** nanu duḥkhaṁ kim iti prārthayase | paraduḥkha-nivṛttyaiva mama sarva-duḥkha-nivṛttir ity āha—kṣut-tṛḍ iti | kṛpaṇasya jantor jīvana-hetor jalasyārpaṇān me sarve kṣut-tṛḍ-ādayo nivṛttāḥ ||13||

**krama-sandarbhaḥ :** *na vyākhyātam.*

**viśvanāthaḥ :** nanv iti pipāsārto’si kiñcid avaśiṣṭaṁ jalaṁ svayaṁ ca pibety ata āha—kṣut tṛḍ iti | kṛpaṇasyāsya jantor jīvana-hetor jalasyārpaṇān mama kṣut-tṛḍ-ādayo vivṛttāḥ ||13||

—o)0(o—

**|| 9.21.14 ||**

iti prabhāṣya pānīyaṁ mriyamāṇaḥ pipāsayā |

pulkasāyādadād dhīro nisarga-karuṇo nṛpaḥ ||

**śrīdharaḥ :** ity evaṁ prabhāṣya ||14||

**krama-sandarbhaḥ :** nisarga-karuṇa iti ca nisargeṇa śrī-bhagavat-karuṇā-sphurti-maya-svabhāvena karuṇaḥ ||14||

**viśvanāthaḥ :** *na vyākhyātam.*

—o)0(o—

**|| 9.21.15 ||**

tasya tribhuvanādhīśāḥ phaladāḥ phalam icchatām

ātmānaṁ darśayāṁ cakrur māyā viṣṇu-vinirmitāḥ ||

**śrīdharaḥ :** tri-bhuvanādhīśā brahmādayaḥ | māyās tadīya-dhairya-parīkṣārthaṁ prathamaṁ māyayā vṛṣalādi-rūpeṇa pratītāḥ santa ity arthaḥ ||15||

**krama-sandarbhaḥ :** ata eva tasyeti | yataḥ sāmānyataḥ phalam icchatāṁ phaladāḥ, yata evātma-prabhṛtayo viṣṇunā bhagavatā svayam eva māyā māyika-vṛṣalādi-rūpeṇa nirmitāḥ pratyāyitā ity arthaḥ | atas te punar ātmānaṁ yathārtha-rūpaṁ darśayāñcakruḥ ||15||

**viśvanāthaḥ :** tri-bhuvanādhīśā viṣṇu-brahma-rudrāḥ, tasya dhairya-parīkṣārthaṁ prathamaṁ māyāḥ brāhmaṇa-vṛṣalāśva-patīn, tataḥ ātmānaṁ sva-svarūpaṁ ca ||15||

—o)0(o—

**|| 9.21.16 ||**

sa vai tebhyo namaskṛtya niḥsaṅgo vigata-spṛhaḥ

vāsudeve bhagavati bhaktyā cakre manaḥ param ||

**śrīdharaḥ :** paraṁ kevalaṁ vāsudeve bhaktyā namaś cakre na tu tān kim api yācitavān ||16||

**krama-sandarbhaḥ :** sa vai sa tu | niḥsaṅgaḥ tad-darśanaṁ vinā phalāntara-bhoga-rahitaḥ, tatra vigata-spṛhaś ca | bhagavati tad-bhakteṣu ca sama-pūjyatva-dṛṣṭyā tebhyo namaskāraṁ viśeṣeṇaiva kṛtvāpi[[43]](#footnote-43) paraṁ śreṣṭhaṁ yathā syāt tathā vāsudeve bhagavati manaś cakre | tatra hetuḥ—bhaktyā, tayor api tatra sa-prema-mahā-bhakti-dṛṣṭyety arthaḥ ||16||

**viśvanāthaḥ :** manaḥ-paraṁ śreṣṭhaṁ bhagavad-rūpa-guṇādi-dhyāyitvāt ||16||

—o)0(o—

**|| 9.21.17 ||**

īśvarālambanaṁ cittaṁ kurvato’nanya-rādhasaḥ

māyā guṇa-mayī rājan svapnavat pratyalīyata ||

**śrīdharaḥ :** ananya-rādhasa īśvarāti-rikta-phalāntarānapekṣasya | pratyalīyatātmany eva līnā babhūva |

**krama-sandarbhaḥ :** ananya-rādhasa iti, ārtiṁ prapadye’khiladehabhājāṁ [bhā.pu. 9.21.11] iti ca mithaḥ pūrva-yuktyaiva saṅgacchate | pratyalīyata tato’ntarhitavatī, ṛte’rthaṁ yat pratīyeta [bhā.pu. 2.9.33] iti nyāyena ||17||

**viśvanāthaḥ :** tad evāha—īśvareti | ananya-rādhasaḥ anyad evānyārādhana-śūnyasya sva-pūrvaṁ svapne yathā svata eva līyate tathaivety arthaḥ ||17||

—o)0(o—

**|| 9.21.18 ||**

tat-prasaṅgānubhāvena rantidevānuvartinaḥ

abhavan yoginaḥ sarve nārāyaṇa-parāyaṇāḥ ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** tādṛśīṁ bhagavad-bhaktiṁ kaimutyena praśaṁsati—tat-prasaṅgeti ||18||

—o)0(o—

**|| 9.21.19 ||**

gargāc chinis tato gārgyaḥ kṣatrād brahma hy avartata

duritakṣayo mahāvīryāt tasya trayyāruṇiḥ kaviḥ ||

**śrīdharaḥ :** manyu-sutasya narasya vaṁśam uktvā tat sutasyaiva gargasya vaṁśam āha—gargād iti | mahā-vīryasya vaṁśam āha—duritakṣayas tasya trayyāruṇiḥ kaviḥ puṣkarāruṇiś ceti trayaḥ putrāḥ ||19||

**krama-sandarbhaḥ :** *na vyākhyātam.*

**viśvanāthaḥ :** narasya vaṁśam uktvā tad-bhrātṝṇāṁ gargādīnāṁ vaṁśam āha—gargād iti ||19||

—o)0(o—

**|| 9.21.20 ||**

puṣkarāruṇir ity atra ye brāhmaṇa-gatiṁ gatāḥ

bṛhatkṣatrasya putro’bhūd dhastī yad-dhastināpuram ||

**śrīdharaḥ :** kathaṁ-bhūtāḥ ? ye atra kṣatra-vaṁśe brāhmaṇa-gatiṁ brāhmaṇa-rūpatāṁ gatās te | manyu-putrāṇāṁ pañcānāṁ jyeṣṭhasya vaṁśam āha—bṛhat-kṣatrasyeti | yad yena hastināpuraṁ kṛtam ity arthaḥ ||20||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.21.21 ||**

ajamīḍho dvimīḍhaś ca purumīḍhaś ca hastinaḥ

ajamīḍhasya vaṁśyāḥ syuḥ priyamedhādayo dvijāḥ ||

**śrīdharaḥ :** ajamīḍhādayas trayo hastinaḥ putrāḥ ||21||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.21.22 ||**

ajamīḍhād bṛhadiṣus tasya putro bṛhaddhanuḥ

bṛhatkāyas tatas tasya putra āsīj jayadrathaḥ ||

**śrīdharaḥ :** ajamīḍhād evānyaḥ putro bṛhadiṣur nāmābhavat ||22||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.21.23 ||**

tat-suto viśadas tasya syenajit samajāyata

rucirāśvo dṛḍhahanuḥ kāśyo vatsaś ca tat-sutāḥ ||

*na katamenāpi vyākhyātam.*

—o)0(o—

**|| 9.21.24 ||**

rucirāśva-sutaḥ pāraḥ pṛthusenas tad-ātmajaḥ

pārasya tanayo nīpas tasya putra-śataṁ tv abhūt ||

**śrīdharaḥ :** pārasya tanayo nīpaḥ | nīpasya putra-śatam ||24||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.21.25 ||**

sa kṛtvyāṁ śuka-kanyāyāṁ brahmadattam ajījanat |

yogī sa gavi bhāryāyāṁ viṣvaksenam adhāt sutam ||

**śrīdharaḥ :** sa eva kṛtvyāṁ kṛtvī-saṁjñāyāṁ śuka-kanyāyāṁ brahma-dattaṁ ca janayām āsa | tad uktaṁ harivaṁśādiṣu, “parāśara-kulotpannaḥ śuko nāma mahā-yaśāḥ | vyāsād araṇyāṁ saṁbhūto vidhūmo’gnir ivojjvalan | sa tasyāṁ pitṛ-kanyāyāṁ vīriṇyāṁ janayiṣyati | kṛṣṇaṁ gaura-prabhaṁ śaṁbhuṁ tathā bhūri-śrutaṁ jayam | kanyāṁ kīrti-matīṁ ṣaṣṭhīṁ yoginīṁ yoga-mātaram | brahma-dattasya jananīṁ mahiṣīm aṇuhasya ca |” iti | yady api śuka utpattyaiva vimukta-saṅgo nirgatas tathāpi virahāturaṁ vyāsam anuyāntaṁ dṛṣṭvā chāyā-śukaṁ nirmāya gatavāṁs tad abhiprāyeṇaiva gārhasthyādi-vyavahāra ity avirodhaḥ | sa brahma-datto yogī | gavi vāci sarasvatyām ||25||

**krama-sandarbhaḥ :** nīpasyaiva bahu-kāla-vyavadhānena vyūḍhāyāṁ śuka-kanyāyāṁ vaṁśāntaram āha—sa kṛtvyām iti | śuka-kanyāyām ity atra, na tu mama kanyāyām ity uktam iti svasmād anyo’sau śuka iti bodhayati | tac ca yuktam | brahma-vaivarta-varṇita-svayaṁ-śrī-bhagavan-mahānugraha-pātratvāt, tata eva viṣṇurātavan narākṛti-para-brahmaṇā dattatvena tad-brahmarātatva-sambhavāt tasyaiva śrī-bhāgavata-vaktṛtvaṁ sambhavati, nānyasya | kalpa-bheda-vyavasthayā bhāratādi-varṇitasyā’raṇi-sambhavasya kim uta chāyā-śukatvena kalpitasyeti | atra brahma-vaivartetihāso’yaṁ kiñcit kiñcit proddhriyate—

prāpte kaliyuge vyāsaś cakre yo jagataḥ kṛte |

mahābhāratam ākhyānaṁ sarva-vedārtha-saṅgraham || ity-ādi |

tathā—

brahmacarya-paribhraṁśe mātur vākyād upasthite |

svayaṁ pita-ṛṇa-nālaṁ dvipavat soḍhum akṣamaḥ ||

vicintya manasā cakre bhāryāṁ jābāli-kanyakām |

vīṭikākhyāṁ dadau tasmai so’pi vaikhānasāśramī ||

cakre tayā saha tapa ṛtu-gāmī sutecchayā |

atha garbho’bhavat tasmāt tasyāṁ sa vavṛdhe śanaiḥ ||

kalābhiḥ śukla-pakṣe vai himadyutir iva dvija |

dvādaśābdāni jātāni na prasūte sma sā tadā ||

kṛtṛṣṇa-dvaipāyana-proktaṁ vedā-vedārtha-saṅgraham |

purāṇaṁ bhārataṁ dharma- śāstraṁ yad aśṛṇod dvija ||

tat sarvaṁ prajñayā garbbhaś cakre hṛdi papāṭha ca |

garbha-saṁstho’pi kurute na tu niṣkramaṇe matim ||

sa ca garbhabharākrantā ity-ādi |

atha dvādaśame varṣe kṛṣṇa-dvaipāyano muniḥ |

upaviśya kṛta-snāno garbham āmantrya sāmabhiḥ ||

sambodhayāmāsa tadā vacobhir yukti-bhāvitaiḥ |

vyāsa uvāca—

yat tvaṁ madīya-gṛhiṇīm adhunā’tikālam

āviśya pīḍayasi garbhatayā yathārtham |

tad brūhi niṣkramasi nāma kathaṁ na mūḍha!

kiṁ mārayiṣyasi viruddha-karas tvam etām ||

garbha uvāca—

rakṣo’ham asmi sura-pakṣety-ādi,

bhrānto’haṁ teṣu sarveṣu ko’haṁ tvāṁ ca bravīmi kim |

sāmprataṁ mānuṣo bhutvā jaṭhare’syā avasthitaḥ ||

tad vyāsa! na kariṣyāmi garbhān niṣkramaṇaṁ bahiḥ |

nātmānaṁ veṣṭayiṣyāmi dīna-citto’jamāyayā || ity-ādi |

vyāsa uvāca—

yady evam asty abhimataṁ tava tarhi nindyān

niṣkramya tulya-narakād iha garbha-vāsāt |

samyak samāśraya mahodaya-hetum ekaṁ

śrī-prāṇanātham ubhayoḥ kuru vā vivekam ||

garbha uvāca—

jñānaṁ viveka-bhavam asti ca tāvad eva

vairāgyam anya-bhava-saṁsmaraṇaṁ ca tāvat |

yāvan na niṣkramati jantur ito nibaddho

devasya citta-nilayasya na māyayā syāt || ity-ādi |

vyāsa uvāca—

māyā bhaviṣyati na te puruṣottamasya

vaktraṁ pradarśaya nijaṁ mama vatsa! śīghram | ity-ādi |

garbha uvāca—

yady etya me sa bhavitā prati bhūr murārir

māyā-prahāṇa-viṣaye yadu-vaṁśanāthaḥ |

garbhaṁ vihāya tad ahaṁ bahir adya bhāvī

naivānyayā katham apīti viniścayo me || ity-ādi |

sūta uvāca—

itthaṁ tadīya-vacanaṁ dvija śuśruvān saḥ

vyāso’tiduḥkhita-manā prayayau tadānīm |

nārāyaṇaṁ vyavasito hṛdi tasya hetor

ānetum īṣad anivṛtta-matir bhavābdheḥ ||

tatra triloka-mahitena kṛta-praṇāmaḥ

kṛṣṇena viśva-suhṛdā dvija-daivatena |

prāptārhaṇo nikhilam ātma-hṛdistham asmai

vyāso nyavedayad asāv api tat prapede ||

kartavyam etad iha nāma kiyan madīyaṁ

gehaṁ pavitrayitum adya tavāgatasya |

tīrthasya jaṅgama-gatiṁ dadhato’ntaraṅga-

jaṁbāla-śodhana-paṭor iti cāha vācam ||

nārāyaṇāpaciti-bhājanam evam eṣa

bhūtva yayau dvija-varaḥ saha kṛṣṇa-yuktaḥ |

prāha praviśya punar eva sa kāndiśīkaḥ

kiñcit parānubhava-dhiṣṭhita-garbha-śaṅkī ||

vyāsa uvāca—

ayam asty āgato garbha! dvāravatyā gadādharaḥ |

gṛhītvainaṁ pratibhūvaṁ niṣkrāmaṁ kuru putraka ||

garbha uvāca—

tvaṁ brūhi mādhava! jagan-nigaḍopameyā

māyā’khilasya na vilaṅghyatamā tvadīyā |

badhnāti ṁāṁ na yadi garbham imaṁ vihāya

yāsyāmi samprati bahiḥ pratibhūs tvam atra ||

ā brahma viśvam akhilaṁ tava māyayaiva

baddhaṁ tvayaiva bhava-duḥkha-haras tvam eva | ity-ādi |

sūta uvāca—

itthaṁ tadīya-vacasā bhagavān pratītaḥ

prāha prahasya śanakair iti vācam īśaḥ |

y

an māyayā na bhavitā tava samprayogo

yogāvṛtāṅga! kuru niṣkramaṇaṁ viśaṅkam ||

ga

gantāsi mokṣam adhunaiva mama prasādāt

jīvann avāpsyati mahodaya-saukhyam aṅga |

yaṁ taṁ vadanti munayo bahu-duḥkha-yoga-

buddhir viyogam aviyoga-karaṁ mayā yat ||

vākyāvasānam anuviśya tatas tu garbhāt

tasyā jhaṭity atha vinirgata eva yogī |

sa dvādaśābda-mita-veṣa-vayāḥ praṇamya

vyāsaṁ hariṁ svajananīm atha sampratasthe ||

tataś ca pita-putra-samvādānantaram, śrī-bhagavān uvāca—

vyāsa tvadīya-tanayaḥ śukavan manojñaṁ

brūte vaco bhavatu tac chuka eva nāmnā |

harmye ca vatsyati tathāpi na māyayāyaṁ

spṛṣṭo yato mama kathā hṛdi māsya śokam ||

yāmo gṛhaṁ vayam api prakuruṣva vākyaṁ

yat tvām ayaṁ parama-bhāgavato’bhyuvāca | ity-ādi,

itthaṁ jagat-traya-guruḥ puruṣottamas taṁ

sambodhya bodha-nidhim āśu rathādhirūḍhaḥ |

āmantrya bhārata-kaviṁ dvija-varyam uccais

tāṁ dvārakāṁ yadu-purīṁ drutam ājagāma || iti ||25||

**viśvanāthaḥ :** sa eva nīpaḥ punar api kṛtvī-saṁjñāyāṁ śukoka-nyāyāṁ śuko’yaṁ vyāsād araṇyāḥ saṁbhūto’nya eva | tad uktam harivaṁcādiṣu parāśara-kulotpannaḥ śuko nāma mahā-yaśāḥ vyāsād araṇyāṁ saṁbhūto vidhūmo’gnir iva jvalan | sa tasyāṁ pitṛ-kanyāyāṁ vīriṇyāṁ janayiṣyati | kṛṣṇaṁ gauraṁ prabhuṁ śambhuṁ, tathā bhūri-śrutaṁ jayam | kanyākm kīrtimatīṁ ṣaṣṭhīṁ yoginīṁ yoga-mātaram | brahmadattasya jananīṁ mahiṣī mahuhasya ca iti śrī-bhāgavata-vaktā śukas tu vyāsasya prathamaḥ putro’raṇi-sambhūtād anyaḥ | yad uktaṁ brahma-vaivarte—

prāpte kali-yuge vyāsaś cakre yo jagataḥ kṛte |

mahābhāratam ākhyānaṁ sarva-vedārtha-saṅgraham || ity-ādi |

tathā—

brahmacarya-paribhraṁśe mātur vākyād upasthite |

svayaṁ pita-ṛṇa-nālaṁ dvipavat soḍhum akṣamaḥ ||

vicintya manasā cakre bhāryāṁ jābāli-kanyakām |

vīṭikākhyāṁ dadau tasmai so’pi vaikhānasāśramī ||

tataś ca vyāsas tayā saha bahu-kālaṁ tapas tepe | tad-ante tasyāṁ vīryam ādhatta | sā ca garbhavatī ekādaśasu varṣeṣu vyatīteṣv api na prasūte sma |

atha dvādaśe varṣe vyāsaḥ kadācid garbhasthāṁ putram āha—bhoḥ putra ! kiṁ sva-mātaraṁ pīḍayasi ? garbhān niḥsareti |

sa cāha—garbhān niḥsṛtaṁ māyā mām abhibhāviṣyati, tasmād atraiva bhagavantaṁ dhyāpayāmīti |

vyāsa āha—māyā na tvām abhibhaviṣyatīti mad-vacanam eva pramāṇīkṛtya garbhān niḥsara, sva-mukhaṁ māṁ darśaya, mat-patnīṁ mā pīḍayeti |

sa āha—patnī-putrādy-āsaktatvena tvām api māyābhibhūtaṁ jānāmy atas tad-vacanaṁ na pramāṇīkaromi |

vyāsa āha—tarhi kasya vākyaṁ pramāṇīkuruṣe ?

sa āha—yasya māyeti |

vyāsa āha—tarhi tam atraivānayāmīty uktvā dvārakāṁ gatvā nivedita-sarva-vṛttāntaṁ bhagavantaṁ sva-parṇa-śālābhyantaram ānīya vyāsaḥ punar āha—bhoḥ putra ! āyāto’yaṁ bhagavān iti |

tataḥ sa āha—tvāṁ brūhi, mādhava ! jagan-nigaḍopamā sā māyākhilasya na vilaṅghyatamā tvadīyā | badhnāti māṁ na yadi garbham imaṁ vihāya yāsyāmi, samprati bahiḥ pratibhūs tvam atreti |

bhagavān āha—man-māyayā na bhavitā | tava samprayogo gantāsi mokṣam adhunaiva mama prasādād iti |

ato garbhān nisṛtya praṇamya bahu stuvānaṁ taṁ dṛṣṭvā bhagavān āha—vyāsa ! tvadīya-tanayaḥ śukavan manojñaṁ brūte | vaco bhavatu tac chuka eva nāmneti |

vyāsam āmantrya ratham āruhya dvārakāṁ pratasthe | śuko’pi pravavrāja vyāsas tam anujagāmeti | śrī-svāmi-caraṇās tu araṇī-sambhūtaḥ śuka eva virahāturaṁ pitaram anuvrajantam ālakṣya chāyā-śukaṁ nirmāya pravavrāja chāyā-śukasyaiva gārhasthya-vyavahāra ity āhuḥ | sa brahmadatto gavi sarasvatyām ||25||

—o)0(o—

**|| 9.21.26 ||**

jaigīṣavyopadeśena yoga-tantraṁ cakāra ha

udaksenas tatas tasmād bhallāṭo bārhadīṣavāḥ ||

**śrīdharaḥ, viśvanāthaḥ :** sa eva yoga-tantraṁ cakāra | bārhadīṣavā bṛhadiṣor vaṁśyā ime | dīrghatvam ārṣam ||26||

**krama-sandarbhaḥ :** *na vyākhyātam.*

—o)0(o—

**|| 9.21.27 ||**

yavīnaro dvimīḍhasya kṛtimāṁs tat-sutaḥ smṛtaḥ

nāmnā satyadhṛtis tasya dṛḍhanemiḥ supārśvakṛt ||

**śrīdharaḥ :** supārśva-kṛt supārśvasya pitā ||27||

**krama-sandarbhaḥ :** *na vyākhyātam.*

**viśvanāthaḥ :** supārśva-kṛt supārśva-janakaḥ ||27||

—o)0(o—

**|| 9.21.28-29 ||**

supārśvāt sumatis tasya putraḥ sannatimāṁs tataḥ

kṛtī hiraṇyanābhād yo yogaṁ prāpya jagau sma ṣaṭ ||

saṁhitāḥ prācyasāmnāṁ vai nīpo hy udgrāyudhas tataḥ

tasya kṣemyaḥ suvīro’tha suvīrasya ripuñjayaḥ ||

**śrīdharaḥ :** prācya-sāmnāṁ ṣaṭ-saṁhitā jagau vibhajyādhyāpitavān ||28||

**krama-sandarbhaḥ :** yogaṁ prāpyeti tat-prabhāvād eva jagau ||28||

**viśvanāthaḥ :** *na vyākhyātam.*

—o)0(o—

**|| 9.21.30 ||**

tato bahuratho nāma purumīḍho’prajo’bhavat

nalinyām ajamīḍhasya nīlaḥ śāntis tu tat-sutaḥ ||

**śrīdharaḥ :** ajamīḍhasya vaṁśyāḥ priyamedhādayaḥ kecid brāhmaṇā babhūvur bṛhadiṣu-prabhṛtayaḥ kṣatriyāś ceti vaṁśa-dvayam uktam | tasyaiva vaṁśāntaram āha—nalinyām iti yāvat samāpti ||30||

**krama-sandarbhaḥ :** *na vyākhyātam.*

**viśvanāthaḥ :** ajamīḍhasya vaṁśām anantaram āha—nalinyām iti ||30||

—o)0(o—

**|| 9.21.31-33 ||**

śānteḥ suśāntis tat-putraḥ purujo’rkas tato’bhavat

bharmyāśvas tanayas tasya pañcāsan mudgalādayaḥ ||

yavīnaro bṛhadviśvaḥ kāmpillaḥ sañjayaḥ sutāḥ

bharmyāśvaḥ prāha putrā me pañcānāṁ rakṣaṇāya hi ||

viṣayāṇām alam ime iti pañcāla-saṁjñitāḥ

mudgalād brahma-nirvṛttaṁ gotraṁ maudgalya-saṁjñitam ||

**śrīdharaḥ :** mudgala eko yavīnarādayaś catvāra ity evaṁ pañca ||31-33||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.21.34 ||**

mithunaṁ mudgalād bhārmyād divodāsaḥ pumān abhūt

ahalyā kanyakā yasyāṁ śatānandas tu gautamāt ||

**śrīdharaḥ :** bhārmyād bharmyāśva-putrāt mithunaṁ cābhūt | tad evāha—divodāsaḥ pumān ahalyā ca kanyaketi ||34||

**krama-sandarbhaḥ :** *na vyākhyātam.*

**viśvanāthaḥ :** bhārmyāt bhārmyāśva-putrān mudgalāt ||34||

—o)0(o—

**|| 9.21.35-36 ||**

tasya satyadhṛtiḥ putro dhanur-veda-viśāradaḥ

śaradvāṁs tat-suto yasmād urvaśī-darśanāt kila ||

śara-stambe’patad reto mithunaṁ tad abhūc chubham |

tad dṛṣṭvā kṛpayāgṛhṇāc chāntanur mṛgayāṁ caran |

kṛpaḥ kumāraḥ kanyā ca droṇa-patny abhavat kṛpī ||

*na katamenāpi vyākhyātam.*

—o)0(o—

iti sārārtha-darśinyāṁ harṣiṇyāṁ bhakta-cetasām |

trayodaśo’yaṁ navame saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ navama-skandhe

bharata-vaṁśānuvarṇane

ekaviṁśo’dhyāyaḥ |

|| 9.21 ||

(9.22)

### atha dvāviṁśo’dhyāyaḥ

## śāntanu-vaṁśa-kīrtanaṁ nāma

**|| 9.22.1 ||**

**śrī-śuka uvāca—**

mitrāyuś ca divodāsāc cyavanas tat-suto nṛpa |

sudāsaḥ sahadevo’tha somako jantu-janmakṛt ||

**śrīdharaḥ :**

dvāviṁśe tu divodāsa-vaṁśam uktvātha varṇitaḥ |

ṛkṣa-vaṁśe jarāsandha-pārtha-duryodhanādayaḥ ||

**krama-sandarbhaḥ :** *na vyākhyātam.*

**viśvanāthaḥ :**

dvāviṁśe’bhūd divodāsa-vaṁśe draupady athābhavan |

ṛkṣa-vaṁśe jarāsandhārjuna-duryodhanādayaḥ ||

—o)0(o—

**|| 9.22.2 ||**

tasya putra-śataṁ teṣāṁ yavīyān pṛṣataḥ sutaḥ |

sa tasmād drupado jajñe sarva-sampat-samanvitaḥ |

drupadād draupadī tasya dhṛṣṭadyumnādayaḥ sutāḥ ||

**śrīdharaḥ :** tasya somakasya putrānāṁ śataṁ babhūva | teṣāṁ jantur jyeṣṭho yavīyān pṛṣataḥ ||2||

**krama-sandarbhaḥ :** *na vyākhyātam.*

**viśvanāthaḥ :** tasya somakasya śataṁ putrās teṣāṁ jantur jyeṣṭhaḥ ||2||

—o)0(o—

**|| 9.22.3 ||**

dhṛṣṭadyumnād dhṛṣṭaketur bhārmyāḥ pāñcālakā ime |

yo’jamīḍha-suto hy anya ṛkṣaḥ saṁvaraṇas tataḥ ||

**śrīdharaḥ :** ajamīḍhasyaiva vaṁśāntaram āha—ya iti | tataḥ saṁvaraṇāt kuruḥ ||3||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.22.4-5 ||**

tapatyāṁ sūrya-kanyāyāṁ kurukṣetra-patiḥ kuruḥ |

parīkṣiḥ sudhanur jahnur niṣadhaś ca kuroḥ sutāḥ ||

suhotro’bhūt sudhanuṣaś cyavano’tha tataḥ kṛtī |

vasus tasyoparicaro bṛhadratha-mukhās tataḥ ||

**śrīdharaḥ :** tasya kṛtinaḥ uparicaro vasuḥ | tato vasoḥ bṛhadratho mukham ādir yeṣām ||4||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.22.6 ||**

kuśāmba-matsya-pratyagra- cedipādyāś ca cedipāḥ |

bṛhadrathāt kuśāgro’bhūd ṛṣabhas tasya tat-sutaḥ ||

**śrīdharaḥ :** tān evāha—kuśāmbeti | tat-sutaḥ puṣpavān jajñe | tasyāpatyaṁ satyahita iti yojyam ||6||

**krama-sandarbhaḥ :** *na vyākhyātam.*

**viśvanāthaḥ :** bṛhadratha-mukhān evāha—kuśānvety-ādi ||6||

—o)0(o—

**|| 9.22.7-8 ||**

jajñe satyahito’patyaṁ puṣpavāṁs tat-suto jahuḥ |

anyasyām api bhāryāyāṁ śakale dve bṛhadrathāt ||

ye mātrā bahir utsṛṣṭe jarayā cābhisandhite |

jīva jīveti krīḍantyā jarāsandho’bhavat sutaḥ ||

**śrīdharaḥ, viśvanāthaḥ :** jarayā rākṣasyā ||8||

**krama-sandarbhaḥ :** *na vyākhyātam.*

—o)0(o—

**|| 9.22.9 ||**

tataś ca sahadevo’bhūt somāpir yac chrutaśravāḥ |

parīkṣir anapatyo’bhūt suratho nāma jāhnavaḥ ||

**śrīdharaḥ :** yad yasmāt somāpeḥ śrutaśravāḥ kuroḥ putraḥ parīkṣid anapatyaḥ | jāhnavo jahnoḥ putraḥ ||9||

**krama-sandarbhaḥ :** *na vyākhyātam.*

**viśvanāthaḥ :** yat yasya somāpeḥ | parīkṣiḥ kuru-putraḥ | jāhnavaḥ kuruputrasya jahnoḥ putraḥ surathaḥ ||9||

—o)0(o—

**|| 9.22.10 ||**

tato vidūrathas tasmāt sārvabhaumas tato’bhavat |

jayasenas tat-tanayo rādhiko’to’yutāyv abhūt ||

**śrīdharaḥ :** ato rādhikād ayuto’bhūd ity arthaḥ ||10||

**krama-sandarbhaḥ :** *na vyākhyātam.*

**viśvanāthaḥ :** ato rādhikād ayutāyur abhūt ||10||

—o)0(o—

**|| 9.22.11 ||**

tataś cākrodhanas tasmād devātithir amuṣya ca |

ṛkṣas tasya dilīpo’bhūt pratīpas tasya cātmajaḥ ||

*na katamenāpi vyākhyātam vyākhyātam.*

—o)0(o—

**|| 9.22.12 ||**

devāpiḥ śāntanus tasya bāhlīka iti cātmajāḥ |

pitṛ-rājyaṁ parityajya devāpis tu vanaṁ gataḥ ||

**śrīdharaḥ :** tasya pratīpasya devāpi-śantanu-bāhlīkāḥ ||12||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.22.13 ||**

abhavac chāntanū rājā prāṅ mahābhiṣa-saṁjñitaḥ |

yaṁ yaṁ karābhyāṁ spṛśati jīrṇaṁ yauvanam eti saḥ ||

**śrīdharaḥ :** prāk pūrva-janmani mahābhiṣa iti saṁjñā yasya saḥ ||13||

**krama-sandarbhaḥ :** *na vyākhyātam.*

**viśvanāthaḥ :** prāk pūrva-janmani | yaṁ jīrṇaṁ vṛddhaṁ sa jīrṇaḥ yauvanam eṣyati prāpnoti ||12||

—o)0(o—

**|| 9.22.14 ||**

śāntim āpnoti caivāgryāṁ karmaṇā tena śāntanuḥ |

samā dvādaśa tad-rājye na vavarṣa yadā vibhuḥ ||

**śrīdharaḥ :** yadā devo na vavarṣa, tadā śantanus tatra kāraṇaṁ brāhmaṇān papraccha ||14||

**krama-sandarbhaḥ :** *na vyākhyātam.*

**viśvanāthaḥ :** vibhur indraḥ ||14||

—o)0(o—

**|| 9.22.15-17 ||**

śāntanur brāhmaṇair uktaḥ parivettāyam agrabhuk |

rājyaṁ dehy agrajāyāśu pura-rāṣṭra-vivṛddhaye ||

evam ukto dvijair jyeṣṭhaṁ chandayām āsa so’bravīt |

tan-mantri-prahitair viprair vedād vibhraṁśito girā ||

veda-vādātivādān vai tadā devo vavarṣa ha |

devāpir yogam āsthāya kalāpa-grāmam āśritaḥ ||

**śrīdharaḥ :** brāhmaṇaiś caivam uktaḥ—

dārāgnihotra-saṁyogaṁ kurute yo’graje sthite |

parivettā sa vijñeyaḥ parivittis tu pūrva-jaḥ || iti smṛteḥ |

yo’gra-bhuk bhuvam agrato bhunakti | ayaṁ tvādṛśe’pi parivettaiva bhavati | atas tad-doṣa-parihārāya rājyam agrajāya dehi tato vṛṣṭir bhaviṣyatīty evam uktaḥ śantanur vanaṁ gatvā jyeṣṭhaṁ chandayāmāsa rājñaḥ prajā-pālanādiḥ paro dharmo’tas tvaṁ rājyaṁ svīkurv iti prārthitavān | tataḥ pūrvam eva tasya mantriṇā aśma-rāva-saṁjñena devāpiṁ pākhaṇḍī-kṛtya rājyānarhaṁ kartuṁ ye prahitā viprās taiḥ pākhaṇḍamatāśrayayā girā vedād vibhraṁśitaḥ san, veda-vādasyāti-vādān nindā-vacanāni so’bravīt, tatas tasya pātityena rājyānarhatve jāte śantanor doṣābhāvād devo vavarṣety arthaḥ ||15||

**krama-sandarbhaḥ :** dārāgnihotra-saṁyogam ity asya prathamānadhikāritva-tātparyam ity abhipretyāha—agra-bhug iti ||15|| evam iti sārdhakam | tan-mantri-prahitair ity atra tato’pi nihnutyeti jñeyam ||16||

**viśvanāthaḥ :**

dārāgnihotra-saṁyogaṁ kurute yo’graje sthite |

parivettā sa vijñeyaḥ parivittis tu pūrvajaḥ | iti smṛteḥ |

tvam agraje devāpau vartamāne’pi agrabhuk kṛta-dāro rājya-bhoktā parivettaiveti doṣād indro na varṣati tasmād rājyam ity-ādi |

chāndayāmāsa tvaṁ rājyaṁ kurv iti prārthitavān | tataḥ sa veda-vādi-vādān veda-nindā-vākyāni abravīt | tatra hetuḥ—tasya śāntanor mantriṇā aśvavāra-saṁjñena śāntanu-prārthāṁ pūrvam eva devāpiṁ pāṣaṇḍīkṛtya rājyānarhaṁ kartuṁ śāntau-prabhṛty-alakṣitaṁ ye prahitā viprās taiḥ pāṣaṇḍa-matāśrayayā girā vedād vibhraṁśitaḥ | tataś ca tasya pātitenaiva tasya rājānarhatve jāte śāntanor doṣābhāvaṁ devo vavarṣety arthaḥ ||16-17||

—o)0(o—

**|| 9.22.18-19 ||**

soma-vaṁśe kalau naṣṭe kṛtādau sthāpayiṣyati |

bāhlīkāt somadatto’bhūd bhūrir bhūriśravās tataḥ ||

śalaś ca śāntanor āsīd gaṅgāyāṁ bhīṣma ātmavān |

sarva-dharma-vidāṁ śreṣṭho mahā-bhāgavataḥ kaviḥ ||

**śrīdharaḥ :** tataḥ somadattād bhūrir bhūriśravāḥ śalaś ceti trayaḥ ||18||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.22.20 ||**

vīra-yūthāgraṇīr yena rāmo’pi yudhi toṣitaḥ |

śāntanor dāsa-kanyāyāṁ jajñe citrāṅgadaḥ sutaḥ ||

**śrīdharaḥ :** rāmo jāmadagnyaḥ | dāśa-kanyāyām iti | uparicarasya vasor vīryeṇa matsya-garbhād utpannā dāśaiḥ kaivartaiḥ pālitā’to dāśa-kanyeti prasiddhāyāṁ satyavatyām ||20||

**krama-sandarbhaḥ :** *na vyākhyātam.*

**viśvanāthaḥ :** dāsakanyāyām iti uparicara-vasor vīryeṇa matsya-garbhād utpannā kanyā dāsaiḥ kaivartaiḥ pālitā, ato dāsakanyeti prasiddāyāṁ satyavatyām ||20||

—o)0(o—

**|| 9.22.21-24 ||**

vicitravīryaś cāvarajo nāmnā citrāṅgado hataḥ |

yasyāṁ parāśarāt sākṣād avatīrṇo hareḥ kalā ||

veda-gupto muniḥ kṛṣṇo yato’ham idam adhyagām |

hitvā sva-śiṣyān pailādīn bhagavān bādarāyaṇaḥ ||

mahyaṁ putrāya śāntāya paraṁ guhyam idaṁ jagau |

vicitravīryo’thovāha kāśīrāja-sute balāt ||

svayaṁvarād upānīte ambikāmbālike ubhe |

tayor āsakta-hṛdayo gṛhīto yakṣmaṇā mṛtaḥ ||

**śrīdharaḥ :** nāmnā tat samāna-nāmnā citrāṅgadena gandharveṇa yuddhe hataḥ | yasyāṁ satyavatyāṁ śantanu-parigrahāt pūrvam eva | vedā guptā yena | yato’haṁ jāta idaṁ bhāgavataṁ cādhyagām adhigatavān asmi | svayaṁvarād bhīṣmeṇa balād upānīte ||21-24||

**krama-sandarbhaḥ :** śāntāya brahma-niṣṭhāya ||23||

**viśvanāthaḥ :** nāmnā tat samāna-nāmnā citrāṅgadena gandharveṇa yuddhe hataḥ yasyāṁ satyavatyāṁ śāntanu-parigrahāt pūrvam eva hareḥ kalā vyāsaḥ | vedā guptā yena saḥ | idaṁ śrī-bhāgavatam | svayaṁvarād bhīṣmeṇa balād upānī ca ||21-24||

—o)0(o—

**|| 9.22.25 ||**

kṣetre’prajasya vai bhrātur mātrokto bādarāyaṇaḥ |

dhṛtarāṣṭraṁ ca pāṇḍuṁ ca viduraṁ cāpy ajījanat ||

**śrīdharaḥ :** mātrā satyavatyokta iti niṣedhābhāvam āha—apatir apatya-lipsur devarād guru-prayuktā ṛtum atīyāt ity-ādi-vacanāt ||25||

**krama-sandarbhaḥ :** *na vyākhyātam.*

**viśvanāthaḥ :** aprajasya vicitravīryasya mātrā satyavatyā ukta iti—apatir apatya-lipsur devarād guru-prayuktā ṛtum atīyāt ity-ādi-vacana-balāt ||25||

—o)0(o—

**|| 9.22.26 ||**

gāndhāryāṁ dhṛtarāṣṭrasya jajñe putra-śataṁ nṛpa |

tatra duryodhano jyeṣṭho duḥśalā cāpi kanyakā ||

**śrīdharaḥ :** duḥśalā nāma kanyā ca jajñe ||26||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.22.27 ||**

śāpān maithuna-ruddhasya pāṇḍoḥ kuntyāṁ mahā-rathāḥ |

jātā dharmānilendrebhyo yudhiṣṭhira-mukhās trayaḥ ||

**śrīdharaḥ :** araṇye mṛga-śāpān maithunena ruddhasya pratibaddhasya ||27||

**krama-sandarbhaḥ :** *na vyākhyātam.*

**viśvanāthaḥ :** araṇye mṛga-śāpān maithunena ruddhasya ||27||

—o)0(o—

**|| 9.22.28 ||**

nakulaḥ sahadevaś ca mādryāṁ nāsatya-dasrayoḥ |

draupadyāṁ pañca pañcabhyaḥ putrās te pitaro’bhavan ||

**śrīdharaḥ :** nāsatya-dasrābhyām aśvinī-kumārābhyām | pañcabhyo yudhiṣṭhirādibhyaḥ pañcābhavan ||28||

**krama-sandarbhaḥ :** *na vyākhyātam.*

**viśvanāthaḥ :** nāsatyadasrābhyām aśvinībhyām ||28||

—o)0(o—

**|| 9.22.29 ||**

yudhiṣṭhirāt prativindhyaḥ śrutaseno vṛkodarāt |

arjunāc chrutakīrtis tu śatānīkas tu nākuliḥ ||

*na katamenāpi vyākhyātam.*

—o)0(o—

**|| 9.22.30 ||**

sahadeva-suto rājan chrutakarmā tathāpare |

yudhiṣṭhirāt tu pauravyāṁ devako’tha ghaṭotkacaḥ ||

**śrīdharaḥ :** tathāpare bhāryāntareṣu ||30||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.22.31 ||**

bhīmasenād dhiḍimbāyāṁ kālyāṁ sarvagatas tataḥ |

sahadevāt suhotraṁ tu vijayāsūta pārvatī ||

**śrīdharaḥ :** kālī cānyā bhīmasya bhāryā tasyāṁ tato bhīmasenāt sarvagato nāma putro’bhavad ity arthaḥ ||31||

**krama-sandarbhaḥ :** *na vyākhyātam.*

**viśvanāthaḥ :** kālī cānyā bhīmasya bhāryā | tasyāṁ sarvagataḥ ||31||

—o)0(o—

**|| 9.22.32 ||**

kareṇumatyāṁ nakulo naramitraṁ tathārjunaḥ |

irāvantam ulūpyāṁ vai sutāyāṁ babhruvāhanam |

maṇipura-pateḥ so’pi tat-putraḥ putrikā-sutaḥ ||

**śrīdharaḥ :** ulūpyāṁ nāga-kanyañām | maṇipūra-pateḥ sutāyāṁ putrikā-dharmeṇa dattāyāṁ babhruvāhanam asūta | atas tat-putraḥ sann api sa putrikā-sutaḥ mātāmahasuta ity arthaḥ ||32||

**krama-sandarbhaḥ :** *na vyākhyātam.*

**viśvanāthaḥ :** pārvatī parvata-kanyā | ulupyāṁ nāga-kanyāyāṁ, maṇipura-pateḥ sutāyāṁ putrikā-dharmeṇa dattāyāṁ babhruvāhanam asūta | atas tat-putraḥ sann api putrikā-sutaḥ mātāmaha-suta ity arthaḥ ||32||

—o)0(o—

**|| 9.22.33-36 ||**

tava tātaḥ subhadrāyām abhimanyur ajāyata |

sarvātirathajid vīra uttarāyāṁ tato bhavān ||

parikṣīṇeṣu kuruṣu drauṇer brahmāstra-tejasā |

tvaṁ ca kṛṣṇānubhāvena sajīvo mocito’ntakāt ||

taveme tanayās tāta janamejaya-pūrvakāḥ |

śrutaseno bhīmasena ugrasenaś ca vīryavān ||

janamejayas tvāṁ viditvā takṣakān nidhanaṁ gatam |

sarpān vai sarpa-yāgāgnau sa hoṣyati ruṣānvitaḥ ||

*na katamenāpi vyākhyātam.*

—o)0(o—

**|| 9.22.37 ||**

kālaṣeyaṁ purodhāya turaṁ turaga-medhaṣāṭ |

samantāt pṛthivīṁ sarvāṁ jitvā yakṣyati cādhvaraiḥ ||

**śrīdharaḥ :** tura-saṁjñaṁ purohitaṁ kṛtvā ||37||

**krama-sandarbhaḥ :** *na vyākhyātam.*

**viśvanāthaḥ :** turaṁtura-saṁjñam ||37||

—o)0(o—

**|| 9.22.38 ||**

tasya putraḥ śatānīko yājñavalkyāt trayīṁ paṭhan ||

astra-jñānaṁ kriyā-jñānaṁ śaunakāt param eṣyati |

**śrīdharaḥ :** bhaviṣyān āha—tasya putra iti yāvat samāpti | yājñavalkyāt kriyā-jñānaṁ paraṁ cātmānaṁ śaunakāt prāpsyaty astra-jñānaṁ ca kṛpācāryād iti draṣṭavyam | yājñavalkyāt trayīm adhītya kṛpād astrāṇy avāpyeti vaiṣṇavokteḥ | kvacit tu, “astra-jñānaṁ kṛpācāryāt” ity eva pāṭhaḥ ||38||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.22.39-40 ||**

sahasrānīkas tat-putras tataś caivāśvamedhajaḥ ||

asīmakṛṣṇas tasyāpi nemicakras tu tat-sutaḥ |

gajāhvaye hṛte nadyā kauśāmbyāṁ sādhu vatsyati |

uktas tataś citrarathas tasmāc chucirathaḥ sutaḥ ||

*na katamenāpi vyākhyātam.*

—o)0(o—

**|| 9.22.41 ||**

tasmāc ca vṛṣṭimāṁs tasya suṣeṇo’tha mahīpatiḥ ||

sunīthas tasya bhavitā nṛ-cakṣur yat sukhīnalaḥ |

**śrīdharaḥ :** yad yasmāt sukhīnalaḥ putraḥ ||41||

**krama-sandarbhaḥ :** nṛ-cakṣur yat sukhīnalaḥ iti | nṛ-cakṣus tasyāpi sukhī-balaḥ, tataḥ pariplavaḥ, tasmāc ca sunayaḥ, tasyāpi medhāvī [vi.pu. 4.21.12][[44]](#footnote-44) iti viṣṇu-purāṇa-gadyam ||41||

**viśvanāthaḥ :** yad yataḥ sukhīnala-nāmā ||41||

—o)0(o—

**|| 9.22.42 ||**

pariplavaḥ sutas tasmān medhāvī sunayātmajaḥ |

nṛpañjayas tato dūrvas timis tasmāj janiṣyati ||

**śrīdharaḥ :** tasmāt pariplavāt sunayas tasyātmajo medhāvīty arthaḥ ||42||

**krama-sandarbhaḥ :** *na vyākhyātam.*

**viśvanāthaḥ :** tasmāt pariplavaḥ | tasya sunayaḥ, tasyātmajo medhāvīty arthaḥ ||42||

—o)0(o—

**|| 9.22.43 ||**

timer bṛhadrathas tasmāc chatānīkaḥ sudāsajaḥ |

śatānīkād durdamanas tasyāpatyaṁ mahīnaraḥ ||

**śrīdharaḥ, viśvanāthaḥ :** tasmāt sudāsas, tataḥ śatānīka ity arthaḥ ||43||

**krama-sandarbhaḥ :** *na vyākhyātam.*

—o)0(o—

**|| 9.22.44-45 ||**

daṇḍapāṇir nimis tasya kṣemako bhavitā yataḥ |

brahma-kṣatrasya vai yonir vaṁśo devarṣi-satkṛtaḥ ||

kṣemakaṁ prāpya rājānaṁ saṁsthāṁ prāpsyati vai kalau |

atha māgadha-rājāno bhāvino ye vadāmi te ||

**śrīdharaḥ :** *na vyākhyātam.*

**krama-sandarbhaḥ :** devarṣi-satkṛta iti devaiḥ ṛṣibhiś ca satkṛtaḥ ||44||

**viśvanāthaḥ :** devair ṛṣhibhiś ca satkṛtaḥ ||44-45||

—o)0(o—

**|| 9.22.46 ||**

bhavitā sahadevasya mārjārir yac chrutaśravāḥ |

tato yutāyus tasyāpi niramitro’tha tat-sutaḥ ||

**śrīdharaḥ :** bṛhadrathasya jarāsandhaḥ, tasya sahadevaḥ, tasya mārjāriḥ | yasmān mārjāreḥ śrutaśravāḥ ||46||

**krama-sandarbhaḥ :** *na vyākhyātam.*

**viśvanāthaḥ :** sahadevasya jarāsandha-putrasya ||46||

—o)0(o—

**|| 9.22.47-48 ||**

sunakṣatraḥ sunakṣatrād bṛhatseno’tha karmajit |

tataḥ sutañjayād vipraḥ śucis tasya bhaviṣyati ||

kṣemo’tha suvratas tasmād dharmasūtraḥ samas tataḥ |

dyumatseno’tha sumatiḥ subalo janitā tataḥ ||

*na katamenāpi vyākhyātam.*

—o)0(o—

**|| 9.22.49 ||**

sunīthaḥ satyajid atha viśvajid yad ripuñjayaḥ |

bārhadrathāś ca bhūpālā bhāvyāḥ sāhasra-vatsaram ||

**śrīdharaḥ :** sahasra-saṁvatsaram ete bhāvyā bhū-pālās tataḥ paraṁ bhāvyān dvādaśa-skandhe vakṣyati ||49||

**krama-sandarbhaḥ :** *na vyākhyātam.*

**viśvanāthaḥ :** jarāsandhāt sahasra-saṁvatsara-paryantam bhaviṣyyantaḥ | tataḥ paraṁ tu bhāvyān dvādaśa-skandhe vakṣyati ||49||

—o)0(o—

iti sārārtha-darśinyāṁ harṣiṇyāṁ bhakta-cetasām |

trayodaśo’yaṁ navame saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ navama-skandhe

śāntanu-vaṁśa-kīrtanaṁ nāma dvāviṁśo’dhyāyaḥ |

|| 9.22 ||

(9.23)

### atha trayovaṁśo’dhyāyaḥ

## yadu-vaṁśa-kathane

**|| 9.23.1 ||**

**śrī-śuka uvāca—**

anoḥ sabhānaraś cakṣuḥ pareṣṇuś ca trayaḥ sutāḥ |

sabhānarāt kālanaraḥ sṛñjayas tat-sutas tataḥ ||

**śrīdharaḥ :**

trayoviṁśe tv anor druhyos turvasoś cānvayaḥ kramāt |

yadoś ca vaṁśo’nukrānto yāvaj jyāmagha-saṁbhavaḥ ||

tad evaṁ yayāteḥ putrāṇāṁ pañcamasya pūror vaṁśo’nukrāntaḥ, idānīṁ caturthasya vaṁśam anukrāmati, anor iti karṇasya jagatī-pater ity antena ||1||

**krama-sandarbhaḥ :** *na vyākhyātam.*

**viśvanāthaḥ :**

anor druhyos turvasoś ca yador vaṁśo’pi kīrtyate |

jyāmaghāntas trayoviṁśe kārtavīryo’tra kīrtimān ||

yayāteḥ pañcamasya putrasya puror vaṁśam uktvā caturthādīnāṁ putrāṇāṁ vaṁśam āha—anor iti ||1||

—o)0(o—

**|| 9.23.2 ||**

janamejayas tasya putro mahāśālo mahāmanāḥ |

uśīnaras titikṣuś ca mahāmanasa ātmajau ||

**śrīdharaḥ :** tasya janamejayasya mahā-śīlas tasya mahāmanāḥ ||2||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.23.3 ||**

śibir varaḥ kṛmir dakṣaś catvārośīnarātmajāḥ |

vṛṣādarbhaḥ sudhīraś ca madraḥ kekaya ātmavān ||

**śrīdharaḥ :** catvāra uśīnarātmajāḥ | sandhir ārṣaḥ ||3||

**krama-sandarbhaḥ :** *na vyākhyātam.*

**viśvanāthaḥ :** catvāra uśīnarātmajāḥ ||3||

—o)0(o—

**|| 9.23.4 ||**

śibeś catvāra evāsaṁs titikṣoś ca ruṣadrathaḥ |

tato homo’tha sutapā baliḥ sutapaso’bhavat ||

*na katamenāpi vyākhyātam.*

—o)0(o—

**|| 9.23.5 ||**

aṅga-vaṅga-kaliṅgādyāḥ suhma-puṇḍrauḍra-saṁjñitāḥ |

jajñire dīrghatamaso baleḥ kṣetre mahīkṣitaḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** baleḥ kṣetre bhāryāyāṁ dīrghatamasa utathya-putrāt sakāśāt aṅgādayo jajñire ||5||

—o)0(o—

**|| 9.23.6 ||**

cakruḥ sva-nāmnā viṣayān ṣaḍ imān prācyakāṁś ca te |

khalapāno’ṅgato jajñe tasmād divirathas tataḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** viṣayān deśān | prācyakān bhāratavarṣasya pūrva-dig-vartinaḥ ||6||

—o)0(o—

**|| 9.23.7-10 ||**

suto dharmaratho yasya jajñe citraratho’prajāḥ |

romapāda iti khyātas tasmai daśarathaḥ sakhā ||

śāntāṁ sva-kanyāṁ prāyacchad ṛṣyaśṛṅga uvāha yām |

deve’varṣati yaṁ rāmā āninyur hariṇī-sutam ||

nāṭya-saṅgīta-vāditrair vibhramāliṅganārhaṇaiḥ |

sa tu rājño’napatyasya nirūpyeṣṭiṁ marutvate ||

prajām adād daśaratho yena lebhe’prajāḥ prajāḥ |

caturaṅgo romapādāt pṛthulākṣas tu tat-sutaḥ ||

*na katamenāpi vyākhyātam.*

—o)0(o—

**|| 9.23.11 ||**

bṛhadratho bṛhatkarmā bṛhadbhānuś ca tat-sutāḥ |

ādyād bṛhanmanās tasmāj jayadratha udāhṛtaḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** ādyāt bṛhadrathāt ||11||

—o)0(o—

**|| 9.23.12 ||**

vijayas tasya sambhūtyāṁ tato dhṛtir ajāyata |

tato dhṛtavratas tasya satkarmādhirathas tataḥ ||

*na katamenāpi vyākhyātam.*

—o)0(o—

**|| 9.23.13 ||**

yo’sau gaṅgā-taṭe krīḍan mañjūṣāntargataṁ śiśum |

kuntyāpaviddhaṁ kānīnam anapatyo’karot sutam ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** apaviddhaṁ lajjayā tyaktam ||13||

—o)0(o—

**|| 9.23.14 ||**

vṛṣasenaḥ sutas tasya karṇasya jagatīpate |

druhyoś ca tanayo babhruḥ setus tasyātmajas tataḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** druhyor yayāti-putrasya ||14||

—o)0(o—

**|| 9.23.15 ||**

ārabdhas tasya gāndhāras tasya dharmas tato dhṛtaḥ |

dhṛtasya durmadas tasmāt pracetāḥ prācetasaḥ śatam ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** prācetasam ity atra pracetasa iti vācyam ||15||

—o)0(o—

**|| 9.23.16 ||**

mlecchādhipatayo’bhūvann udīcīṁ diśam āśritāḥ |

turvasoś ca suto vahnir vahner bhargo’tha bhānumān ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** turvasor yayāti-putrasya ||16||

—o)0(o—

**|| 9.23.17 ||**

tribhānus tat-suto’syāpi karandhama udāra-dhīḥ |

marutas tat-suto’putraḥ putraṁ pauravam anvabhūt ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** aputraḥ, ata eva pauravaṁ puruvaṁśyaṁ duṣyantam eva putram anvabhūt ||17||

—o)0(o—

**|| 9.23.18 ||**

duṣyantaḥ[[45]](#footnote-45) sa punar bheje sva-vaṁśaṁ rājya-kāmukaḥ |

yayāter jyeṣṭha-putrasya yador vaṁśaṁ nararṣabha ||

**śrīdharaḥ :** sa duṣyantaḥ svaṁ vaṁśaṁ pauravaṁ vaṁśam ||18||

**krama-sandarbhaḥ :** *na vyākhyātam.*

**viśvanāthaḥ :** sa ca duṣyantaḥ sva-vaṁśaṁ paurava-vaṁśam eva bheje, na tu turvasu-vaṁśaṁ yato rājya-kāmukaḥ puruvaṁśyānām eva nṛpāsanādhikārāt ||18-19||

—o)0(o—

**|| 9.23.19 ||**

varṇayāmi mahā-puṇyaṁ sarva-pāpa-haraṁ nṛṇām |

yador vaṁśaṁ naraḥ śrutvā sarva-pāpaiḥ pramucyate ||

**caitanya-mata-mañjuṣā :** yador vaṁśam ity-ādi | narākṛtitvaṁ hi paramātma-lakṣaṇam | uktaṁ ca, gūḍhaṁ paraṁ brahma manuṣya-liṅgam [bhā.pu. 7.10.48], narākṛti paraṁ brahma [pādmottare bṛhad-viṣṇu-sahasra-nāma-stotre] | paramātmā śrī-kṛṣṇaḥ, anye tu ātmānaḥ ||18-20]

*anyair**na vyākhyātam.*

—o)0(o—

**|| 9.23.20-21 ||**

yatrāvatīrṇo bhagavān paramātmā narākṛtiḥ |

yadoḥ sahasrajit kroṣṭā nalo ripur iti śrutāḥ ||

catvāraḥ sūnavas tatra śatajit prathamātmajaḥ |

mahāhayo reṇuhayo haihayaś ceti tat-sutāḥ ||

**śrīdharaḥ :** prathamasya sahasra-jita ātmajaḥ ||21||

**krama-sandarbhaḥ :** *na vyākhyātam.*

**viśvanāthaḥ :** narākṛtir nara-svarūpo nara-jātir vety ākṛti-śabdasya svarūpa-vācitve vā jāti-vācitve paramātmano naratvasya na tāṭasthyaṁ, kintu svarūpatvam eva jñāpitam | gūḍhaṁ paraṁ brahma manuṣya-liṅgam ity anena jñāpitam agre’pi jñāpayiṣyati ||21||

—o)0(o—

**|| 9.23.22 ||**

dharmas tu haihaya-suto netraḥ kunteḥ pitā tataḥ |

sohañjir abhavat kunter mahiṣmān bhadrasenakaḥ ||

**śrīdharaḥ :** kunteḥ sohañjiḥ, sohañjer mahiṣmān, mahiṣmato bhadrasenakaḥ ||22||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.23.23 ||**

durmado bhadrasenasya dhanakaḥ kṛtavīryasūḥ |

kṛtāgniḥ kṛtavarmā ca kṛtaujā dhanakātmajāḥ ||

**śrīdharaḥ :** bhadrasenasya durmado dhanakaś ceti dvau putrau | kṛtavīryasya janakaḥ | kṛtavīryādayaś catvāro dhanakasyātmajā ity arthaḥ ||23||

**krama-sandarbhaḥ :** *na vyākhyātam.*

**viśvanāthaḥ :** bhadrasenasya durmado dhanakaś ceti dvau putrau | tatra dhanakaḥ kṛtavīryasūr iti dhanakasya kṛtavīryaḥ putraḥ | tathā kṛtavīryādayaś ceti catvāraḥ putrāḥ ||23||

—o)0(o—

**|| 9.23.24 ||**

arjunaḥ kṛtavīryasya sapta-dvīpeśvaro’bhavat |

dattātreyād dharer aṁśāt prāpta-yoga-mahāguṇaḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** nanu yayāti-śāpāt sa yadu-vaṁśyaḥ kathaṁ sapta-dvīpeśvaraḥ ? tatrāha—datteti ||24||

—o)0(o—

**|| 9.23.25 ||**

na nūnaṁ kārtavīryasya gatiṁ yāsyanti pārthivāḥ |

yajña-dāna-tapo-yogaiḥ śruta-vīrya-dayādibhiḥ ||

*na katamenāpi vyākhyātam.*

—o)0(o—

**|| 9.23.26 ||**

pañcāśīti sahasrāṇi hy avyāhata-balaḥ samāḥ |

anaṣṭa-vitta-smaraṇo bubhuje’kṣayya-ṣaḍ-vasu ||

**śrīdharaḥ :** anaṣṭam avināśaṁ vittaṁ yena tathā-vidhaṁ smaraṇaṁ yasya saḥ | akṣayyaṁ ṣaḍ-vasu ṣaḍ-indriya-viṣayaṁ bubhuje ||26||

**krama-sandarbhaḥ :** *na vyākhyātam.*

**viśvanāthaḥ :** na naṣṭam bhavati vittaṁ smaraṇād yasya saḥ | akṣayyaṁ ṣaḍ-vasu ṣaḍ-indriya-viṣayaṁ bubhuje ||26||

—o)0(o—

**|| 9.23.27 ||**

tasya putra-sahasreṣu pañcaivorvaritā mṛdhe |

jayadhvajaḥ śūraseno vṛṣabho madhur ūrjitaḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** mṛdhe paraśurāma-yuddhe ||27||

—o)0(o—

**|| 9.23.28 ||**

jayadhvajāt tālajaṅghas tasya putra-śataṁ tv abhūt |

kṣatraṁ yat tālajaṅghākhyam aurva-tejopasaṁhṛtam ||

**śrīdharaḥ, viśvanāthaḥ :** aurvasya tejasā sagareṇopasaṁhṛtam ity arthaḥ ||28||

**krama-sandarbhaḥ :** *na vyākhyātam.*

—o)0(o—

**|| 9.23.29 ||**

teṣāṁ jyeṣṭho vītihotro vṛṣṇiḥ putro madhoḥ smṛtaḥ |

tasya putra-śataṁ tv āsīd vṛṣṇi-jyeṣṭhaṁ yataḥ kulam ||

**śrīdharaḥ :** teṣāṁ tāla-jaṅgha-putrāṇāṁ jyeṣṭhaḥ | tasya madhoḥ putra-śatam | vṛṣṇir jyeṣṭho yasmin | yato madhor vṛṣṇer yadoś ca hetor idaṁ kulam ||29||

**krama-sandarbhaḥ :** teṣām iti sārdhakam | te ca mādhavā ity-ādi sañjñitā ity arthaḥ ||29||

**viśvanāthaḥ :** madhor arjuna-putrasya ||29||

—o)0(o—

**|| 9.23.30-31 ||**

mādhavā vṛṣṇayo rājan yādavāś ceti saṁjñitāḥ |

yadu-putrasya ca kroṣṭoḥ putro vṛjinavāṁs tataḥ ||

svāhito’to viṣadgur vai tasya citrarathas tataḥ |

śaśabindur mahā-yogī mahā-bhāgo mahān abhūt |

caturdaśa-mahāratnaś cakravarty aparājitaḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** mādhavā iti yadu-madhu-vṛṣṇaya ītī trayaḥ kula-pravartakā yadu-vaṁśo madhu-vaṁśo vṛṣṇi-vaṁśa iti prasiddheḥ | caturdaśa-mahāratnāni tat-taj-jāti-śreṣṭhāni yasya saḥ | tāni ca—

gaja-vāji-ratha-strīṣu nidhi-mālyāmbara-drumāḥ |

śakti-pāśa-maṇi-cchatra-vimānāni caturdaśa || iti mārkaṇḍeyoktāni jñeyāni ||31||

—o)0(o—

**|| 9.23.32 ||**

tasya patnī-sahasrāṇāṁ daśānāṁ sumahā-yaśāḥ ||

daśa-lakṣa-sahasrāṇi putrāṇāṁ tāsv ajījanat |

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** daśa lakṣa-sahasrāṇīti tāsu pratyekam ekaika-lakṣa-putrodbhavāt ||32||

—o)0(o—

**|| 9.23.33 ||**

teṣāṁ tu ṣaṭ pradhānānāṁ pṛthuśravasa ātmajaḥ |

dharmo nāmośanā tasya hayamedha-śatasya yāṭ ||

**śrīdharaḥ :** pṛthuśravāḥ pṛthukīrtiḥ pṛthuyaśā ity-ādayaḥ ṣaṭ-pradhānāḥ śreṣṭhā yeṣāṁ teṣāṁ madhye ||33||

**krama-sandarbhaḥ :** ṣaṭ pradhānāni yeṣāṁ, klībe pradhānam ity amaraḥ ||33||

**viśvanāthaḥ :** tasya dharmasya uśanā ||33||

—o)0(o—

**|| 9.23.34 ||**

tat-suto rucakas tasya pañcāsann ātmajāḥ śṛṇu |

purujid-rukma-rukmeṣu- pṛthu-jyāmagha-saṁjñitāḥ ||

**śrīdharaḥ :** pañca ātmajā āsaṁs tān śṛṇu ||34||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.23.35-36 ||**

jyāmaghas tv aprajo’py anyāṁ bhāryāṁ śaibyā-patir bhayāt |

nāvindac chatru-bhavanād bhojyāṁ kanyām ahāraṣīt |

ratha-sthāṁ tāṁ nirīkṣyāha śaibyā patim amarṣitā ||

keyaṁ kuhaka mat-sthānaṁ ratham āropiteti vai |

snuṣā tavety abhihite smayantī patim abravīt ||

**śrīdharaḥ :** tān evāha—purujid iti | bhāryā-bhayād evaika-bhāryasya vandhyāpater jyāmaghasyāputrasya tad bhayam eva putra-pradam abhavad iti darśayann āha—jyāmaghas tv iti ||36||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.23.37 ||**

ahaṁ bandhyāsapatnī ca snuṣā me yujyate katham |

janayiṣyasi yaṁ rājñi tasyeyam upayujyate ||

**śrīdharaḥ :** yadi me sapatnī syāt, tarhi snuṣeyaṁ yujyetāpi, na tv etad astīty āha—asapatnī ceti | ati-bhaya-vyākula āha—janayiṣyatīti ||37||

**krama-sandarbhaḥ :** *na vyākhyātam.*

**viśvanāthaḥ :** asapatnī mama kācit sapatny api nāsti | atibhaya-vyākulam āha—janayiṣyasīti ||37||

—o)0(o—

**|| 9.23.38 ||**

anvamodanta tad viśve- devāḥ pitara eva ca |

śaibyā garbham adhāt kāle kumāraṁ suṣuve śubham ||

sa vidarbha iti prokta upayeme snuṣāṁ satīm ||

**śrīdharaḥ :** bhāryā-bhaya-prakampamāna-svinna-sarvāṅgasya rājñaḥ prāṇa-saṅkaṭam ālokyānukampitās tena pūrvaṁ bahu-kālam ārādhitāś ca viśvedevāḥ pitaraś ca tathety anvamodanta | tataś ca devatā-prasādena janayiṣyasīti prati-vacana-muhūrta-guṇena ca nivṛtta-rajaskāpi śaivyā garbham adhāt | tasya ca mahimā parāśarādibhir uktaḥ | yathoktam—

bhāryāvaśyās tu ye kecid bhaviṣyanty athavā mṛtāḥ |

teṣāṁ tu jyāmaghaḥ śreṣṭhaḥ śaivyā-patir abhūn nṛpaḥ || iti ||38||

**krama-sandarbhaḥ :** *na vyākhyātam.*

**viśvanāthaḥ :** bhāryābhaya-prakampita-svinna-sarvāṅgasya tasya rājñaḥ prāṇa-saṅkaṭam ālakṣya, tad eva vacanaṁ kṛpayā anvamodanta satyaṁ cakruḥ viśvedevāḥ | pūrvaṁ tena bahuśa ārādhitā iti bhāvaḥ | nivṛtta-rajaskāpi śaivyāḥ, teṣāṁ kṛpayā garbham adhāt |

bhāryāvaśyās tu ye kecid bhaviṣyanty athavā mṛtāḥ |

teṣāṁ tu jyāmaghaḥ śreṣṭhaḥ śaivyā-patir abhūn nṛpaḥ || [vi.pu. 4.12.13] iti parāśarādaya āhuḥ ||38||

—o)0(o—

iti sārārtha-darśinyāṁ harṣiṇyāṁ bhakta-cetasām |

trayodaśo’yaṁ navame saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ navama-skandhe

yadu-vaṁśa-kathane

trayoviṁśo’dhyāyaḥ |

|| 9.23 ||

(9.24)

### atha caturviṁśo’dhyāyaḥ

## yad-vaṁśānukīrtanaṁ nāma

**|| 9.24.1 ||**

**śrī-śuka uvāca—**

tasyāṁ vidarbho’janayat putrau nāmnā kuśa-krathau |

tṛtīyaṁ romapādaṁ ca vidarbha-kula-nandanam ||

**śrīdharaḥ :**

catur-viṁśe vidarbhasya putra-traya-samudbhavāḥ |

vaṁśā nānā-mukhāḥ proktā rāma-kṛṣṇodbhavāvadhi ||1||

**krama-sandarbhaḥ :** *na vyākhyātam.*

**viśvanāthaḥ :**

catur-viṁśe prakīrtyante vaṁśe nānā-mukhe yadoḥ |

devakī-vasudevādyāḥ pitarau rāma-kṛṣṇayoḥ ||1||

—o)0(o—

**|| 9.24.2 ||**

romapāda-suto babhrur babhroḥ kṛtir ajāyata |

uśikas tat-sutas tasmāc cediś caidyādayo nṛpāḥ ||

**śrīdharaḥ, viśvanāthaḥ :** caidyādayo damaghoṣādayaḥ ||2||

**krama-sandarbhaḥ :** *na vyākhyātam.*

—o)0(o—

**|| 9.24.3 ||**

krathasya kuntiḥ putro’bhūd vṛṣṇis tasyātha nirvṛtiḥ |

tato daśārho nāmnābhūt tasya vyomaḥ sutas tataḥ ||

**śrīdharaḥ, krama-sandarbhaḥ :** *na vyākhyātam.*

**viśvanāthaḥ :** krathasya vidarbha-putrasya ||3||

—o)0(o—

**|| 9.24.4 ||**

jīmūto vikṛtis tasya yasya bhīmarathaḥ sutaḥ |

tato navarathaḥ putro jāto daśarathas tataḥ ||

**śrīdharaḥ :** tato daśarathāc chakuniḥ purāṇāntarādevam ādi-viśeṣo draṣṭavyaḥ ||4||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.24.5 ||**

karambhiḥ śakuneḥ putro devarātas tad-ātmajaḥ |

devakṣatras tatas tasya madhuḥ kuruvaśād anuḥ ||

**śrīdharaḥ :** tataḥ kuruvaśād anuḥ ||5||

**krama-sandarbhaḥ :** *na vyākhyātam.*

**viśvanāthaḥ :** tasya madhuḥ kuru-vaṁśaś ca tataḥ kuru-vaśādanuḥ ||5||

—o)0(o—

**|| 9.24.6-8 ||**

puruhotras tv anoḥ putras tasyāyuḥ sātvatas tataḥ |

bhajamāno bhajir divyo vṛṣṇir devāvṛdho’ndhakaḥ ||

sātvatasya sutāḥ sapta mahābhojaś ca māriṣa |

bhajamānasya nimlociḥ kiṅkaṇo dhṛṣṭir eva ca ||

ekasyām ātmajāḥ patnyām anyasyāṁ ca trayaḥ sutāḥ |

śatājic ca sahasrājid ayutājid iti prabho ||

**śrīdharaḥ :** anoḥ putraḥ puruhotraḥ | mahābhojaś cety evaṁ sapta | mātiṣa he ārya |

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.24.9 ||**

babhrur devāvṛdha-sutas tayoḥ ślokau paṭhanty amū |

yathaiva śṛṇumo dūrāt sampaśyāmas tathāntikāt ||[[46]](#footnote-46)

**śrīdharaḥ :** *na vyākhyātam.*

**krama-sandarbhaḥ :** babhrur ity ardhakaṁ ślokaṁ paṭhanty amum iti kvacit etan-mate tūttara-ślokaḥ śrī-śuka-vākyam eva ||11||

**viśvanāthaḥ :** sātvata-putrasya devāvṛdhasya suto babhruḥ, tayoḥ pitā-putrayoḥ ||9||

—o)0(o—

**|| 9.24.10 ||**

babhruḥ śreṣṭho manuṣyāṇāṁ devair devāvṛdhaḥ samaḥ |

puruṣāḥ pañca-ṣaṣṭiś ca ṣaṭ-sahasrāṇi cāṣṭa ca ||

ye’mṛtatvam anuprāptā babhror devāvṛdhād api |

mahābhojo’tidharmātmā bhojā āsaṁs tad-anvaye ||

**śrīdharaḥ :** tatas tad-upadeśena ye pañca-ṣaṣṭy-ādi-saṅkhyāḥ puruṣās te’mṛtatvaṁ mokṣaṁ prāptāḥ ||10||

**krama-sandarbhaḥ :** *na vyākhyātam.*

**viśvanāthaḥ :** babhror iti babhru-devāvṛdhayoḥ saṅga-prabhāvād ity arthaḥ ||10-11||

—o)0(o—

**|| 9.24.12 ||**

vṛṣṇeḥ sumitraḥ putro’bhūd yudhājic ca parantapa |

śinis tasyānamitraś ca nighno’bhūd anamitrataḥ ||

**śrīdharaḥ :** tasya yudhājitaḥ śinir anamitraś ca ||12||

**krama-sandarbhaḥ :** *na vyākhyātam.*

**viśvanāthaḥ :** vṛṣṇeḥ sātvata-putrasya ||12||

—o)0(o—

**|| 9.24.13 ||**

satrājitaḥ prasenaś ca nighnasyāthāsatuḥ sutau |

anamitra-suto yo’nyaḥ śinis tasya ca satyakaḥ ||

*na katamenāpi vyākhyātam.*

—o)0(o—

**|| 9.24.14 ||**

yuyudhānaḥ sātyakir vai jayas tasya kuṇis tataḥ |

yugandharo’namitrasya vṛṣṇiḥ putro’paras tataḥ ||

**śrīdharaḥ :** satyakasya putro yuyudhānaḥ, tasya jayaḥ, tasya kuṇiḥ, tataḥ kuṇer yugandharaḥ | anamitrasyaivāparo vṛṣṇir nāma putraḥ ||14||

**krama-sandarbhaḥ :** *na vyākhyātam.*

**viśvanāthaḥ :** sātyakiḥ satyakasya putro yuyudhānaḥ | anamitrasyaivāparo vṛṣṇir nāma ||14||

—o)0(o—

**|| 9.24.15 ||**

śvaphalkaś citrarathaś ca gāndinyāṁ ca śvaphalkataḥ |

akrūra-pramukhā āsan putrā dvādaśa viśrutāḥ ||

**śrīdharaḥ :** akrūraḥ pramukho yeṣām ity atad guṇa-saṁvijñāno bahuvrīhiḥ ||15||

**krama-sandarbhaḥ :** *na vyākhyātam.*

**viśvanāthaḥ :** akrūraḥ pramukho yeṣām āsaṅgādīnām ity atad guṇa-saṁvijñāna-bahuvrīhiḥ ||15||

—o)0(o—

**|| 9.24.16-18 ||**

āsaṅgaḥ sārameyaś ca mṛduro mṛduvid giriḥ |

dharmavṛddhaḥ sukarmā ca kṣetropekṣo’rimardanaḥ ||

śatrughno gandhamādaś ca pratibāhuś ca dvādaśa |

teṣāṁ svasā sucārākhyā dvāv akrūra-sutāv api ||

devavān upadevaś ca tathā citrarathātmajāḥ |

pṛthur vidūrathādyāś ca bahavo vṛṣṇi-nandanāḥ ||

**śrīdharaḥ :** ato’krūrātiriktān dvādaśa darśayati—āsaṅga iti ||16|| pṛthur ekaḥ | vidūrathādyā anye ca bahavaḥ | vipṛthu-dhāmādyā iti pāṭhe ādya-śabdena vidūratho’py uktas tataś ca, śūro vidūrathād āsīt [bhā.pu. 9.24.26] iti vakṣyāmāṇa-nirdeśopapattiḥ |**|**18||

**krama-sandarbhaḥ :** *na vyākhyātam.*

**viśvanāthaḥ :** citrarathasya śvaphalka-bhrātur ātmajāḥ ||16-18||

—o)0(o—

**|| 9.24.19 ||**

kukuro bhajamānaś ca śuciḥ kambalabarhiṣaḥ |

kukurasya suto vahnir vilomā tanayas tataḥ ||

**śrīdharaḥ :** kukurādayaś catvāro’ndhakasya sutā iti jñeyama | tathā ca parāśaraḥ, kukura-bhajamāna-śucikambala-barhiṣākhyās tathāndhakasya putrāḥ [vi.pu. 4.14.12] iti ||19||

**krama-sandarbhaḥ :** *na vyākhyātam.*

**viśvanāthaḥ :** vṛṣṇer anamitra-putrasya nandanāḥ kukurādyāḥ | viṣṇu-purāṇe tv andhaka-putrāḥ kukurādayo dṛṣṭāḥ ||19||

—o)0(o—

**|| 9.24.20 ||**

kapotaromā tasyānuḥ sakhā yasya ca tumburuḥ |

andhakād dundubhis tasmād avidyotaḥ punarvasuḥ ||

**śrīdharaḥ :** anor andhako’ndhakād dundubhir ity api tad vacanād eva jñeyam ||20||

**krama-sandarbhaḥ :** *na vyākhyātam.*

**viśvanāthaḥ :** andhakāt sātvata-putrāt ||20||

—o)0(o—

**|| 9.24.21 ||**

tasyāhukaś cāhukī ca kanyā caivāhukātmajau |

devakaś cograsenaś ca catvāro devakātmajāḥ ||

devavān upadevaś ca sudevo devavardhanaḥ |

teṣāṁ svasāraḥ saptāsan dhṛtadevādayo nṛpa ||

śāntidevopadevā ca śrīdevā devarakṣitā |

sahadevā devakī ca vasudeva uvāha tāḥ ||

**śrīdharaḥ :** dhṛtadevā ādir yāsāṁ śāntidevādīnāṁ ṣaṇṇāṁ tāḥ sapta |tāḥ sapta ||21-23||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.24.24 ||**

kaṁsaḥ sunāmā nyagrodhaḥ kaṅkaḥ śaṅkuḥ suhūs tathā |

rāṣṭrapālo’tha dhṛṣṭiś ca tuṣṭimān augrasenayaḥ ||

**śrīdharaḥ :** augrasenaya ugrasenasya sutāḥ ||24||

**krama-sandarbhaḥ :** *na vyākhyātam.*

**viśvanāthaḥ :** augrasenayaḥ ugrasenasya putrāḥ kaṁsādayaḥ ||24||

—o)0(o—

**|| 9.24.25 ||**

kaṁsā kaṁsavatī kaṅkā śūrabhū rāṣṭrapālikā |

ugrasena-duhitaro vasudevānuja-striyaḥ ||

**śrīdharaḥ :** vasudevasya ye’nujā devabhāgādayas teṣāṁ striyo bhāryāḥ ||25||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.24.26 ||**

śūro vidūrathād āsīd bhajamānas tu tat-sutaḥ |

śinis tasmāt svayaṁ bhojo hṛdikas tat-suto mataḥ ||

**śrīdharaḥ :** andhaka-sutānāṁ caturṇāṁ prathamasya kukurasya vaṁśa uktaḥ, dvitīyasya bhajamānasya vaṁśam āha—śūro vidūrathād iti | bhajamānāc ca vidūrathaḥ putro’bhūd vidūrathāc ca śūraḥ [vi.pu. 4.14.22] iti parāśarādi-vacanāt | yad vā, prthur vidūrathādyāś ceti pūrvokta-citrarathātmajād vidūrathāt ||26||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.24.27 ||**

devamīḍhaḥ śatadhanuḥ kṛtavarmeti tat-sutāḥ |

devamīḍhasya śūrasya māriṣā nāma patny abhūt ||

**śrīdharaḥ :** devamīḍhasya yaḥ śūro nāma putras tasya | devamīḍho hṛdīkasyaiva sutaḥ | yathāha parāśaraḥ, tasyāpi kṛtavarma-śatadhanur-devamīḍhuṣādyā babhūvuḥ | devamīḍhuṣasya sūrasyāpi māriṣā nāma patny abhavat tasyāṁ cāsau daśa putrān ajanayad vasudeva-pūrvān [vi.pu. 4.14.24-27] iti ||27||

**krama-sandarbhaḥ :** *na vyākhyātam.*

**viśvanāthaḥ :** vidūrathāc citraratha-putrāt suhṛdikasya suto devamīḍhas tasya śūraḥ, tasya māriṣā hareḥ sthānaṁ harir yatra prādurbhavatīty arthaḥ | tāsu madhye pṛthāṁ śūras tat-pitaiva tavaiṣā kanyā bhavatv iti kunteḥ kumbhaye adāt ||27||

—o)0(o—

**|| 9.24.28-30 ||**

tasyāṁ sa janayām āsa daśa putrān akalmaṣān |

vasudevaṁ devabhāgaṁ devaśravasam ānakam ||

sṛñjayaṁ śyāmakaṁ kaṅkaṁ śamīkaṁ vatsakaṁ vṛkam |

deva-dundubhayo nedur ānakā yasya janmani ||

vasudevaṁ hareḥ sthānaṁ vadanty ānakadundubhim |

pṛthā ca śrutadevā ca śrutakīrtiḥ śrutaśravāḥ ||

**śrīdharaḥ :** ānakāś ca neduḥ | hareḥ prādurbhāvasya sthānam ||28-30||

**caitanya-mata-mañjuṣā :** vasudevam ity-ādi | hareḥ sthānaṁ prādurbhāva-sthānam | ānakadundubhim ity anena pūrvoktasya, sattvaṁ viśuddhaṁ vasudeva-śabditaṁ [bhā.pu. 4.3.23] ity-āder anyathārtha-kalpanam ucitam | tatrāpy ayam evārthaḥ—vasudeva-saṁjñitaṁ yad vapus tad eva sattvaṁ viśuddham ity evārthaḥ ||30||

**krama-sandarbhaḥ :** vasudevaṁ hareḥ sthānam iti—sattvaṁ viśuddhaṁ vasudeva-śabditaṁ yad īyate tatra pumān apāvṛtaḥ [bhā.pu. 4.3.23] iti śrī-śivokta-diśā viśuddha-sattvam eva vasudevākhyam | tatas tad-avatāram evaitam ānakadundubhiṁ vadantīty arthaḥ | atra viśeṣa-jijñāsāyāṁ bhagavat-sandarbho dṛśyaḥ ||30||

**viśvanāthaḥ :** *na vyākhyātam.*

—o)0(o—

**|| 9.24.31 ||**

rājādhidevī caiteṣāṁ bhaginyaḥ pañca kanyakāḥ |

kunteḥ sakhyuḥ pitā śūro hy aputrasya pṛthām adāt ||

**śrīdharaḥ :** pṛthāyāḥ kanyakāvasthāyāṁ karṇotpatti-prakāram āha—kuntir iti pañcabhiḥ ||31||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.24.32 ||**

sāpa durvāsaso vidyāṁ deva-hūtīṁ pratoṣitāt |

tasyā vīrya-parīkṣārtham ājuhāva raviṁ śuciḥ ||

**śrīdharaḥ :** kadācid gṛham āgataṁ durvāsasaṁ pṛthā paricaryādinā toṣayām āsa, tataś ca sā tasmād deva-hūtīṁ devāhvāna-hetuṁ vidyām avāpa, tad āha—sāpeti ||32||

**krama-sandarbhaḥ :** *na vyākhyātam.*

**viśvanāthaḥ :** sā ca pṛthā kadācid gṛham āgatāt paricaryayā pratoṣitāt durvāsasaḥ sakāśāt deva-hūtiṁ devāhvāna-hetuṁ vidyām āpa ||32||

—o)0(o—

**|| 9.24.33 ||**

tadaivopāgataṁ devaṁ vīkṣya vismita-mānasā |

pratyayārthaṁ prayuktā me yāhi deva kṣamasva me ||

**śrīdharaḥ :** devam upāgataṁ vīkṣya sā prāha—pratyayārthaṁ parīkṣārthaṁ mayā vidyā prayuktā, na tu tvayā kiñcit kāryam ity abhisandhinā, ato yāhīti ||33||

**krama-sandarbhaḥ :** *na vyākhyātam.*

**viśvanāthaḥ :** devaṁ sūryaṁ pratyayathārthaṁ parīkṣārthaṁ mayā vidyā-prayuktātaḥ kṣamasva sampraty ahaṁ kanyāsmi, tvayā na kim api kāryaṁ yāhi ||33||

—o)0(o—

**|| 9.24.34 ||**

amoghaṁ deva-sandarśam ādadhe tvayi cātmajam |

yonir yathā na duṣyeta kartāhaṁ te sumadhyame ||

**śrīdharaḥ :** evam ukto ravir uvāca, amoghaṁ darśanam iti | kanyāham iti cet tatrāha—yathā yonir na duṣyeta tathāhaṁ kartā kariṣyāmi |

**krama-sandarbhaḥ :** *na vyākhyātam.*

**viśvanāthaḥ :** sūrya uvāca—amogham ity-ādi | nanu tarhi yoni-duṣṭāṁ kanyāṁ mā kaḥ pariṇayed iti cet, tatrāha—yonir iti kartā kariṣyāmi ||34||

—o)0(o—

**|| 9.24.35-38 ||**

iti tasyāṁ sa ādhāya garbhaṁ sūryo divaṁ gataḥ |

sadyaḥ kumāraḥ sañjajñe dvitīya iva bhāskaraḥ ||

taṁ sātyajan nadī-toye kṛcchrāl lokasya bibhyatī |

prapitāmahas tām uvāha pāṇḍur vai satya-vikramaḥ ||

śrutadevāṁ tu kārūṣo vṛddhaśarmā samagrahīt |

yasyām abhūd dantavakra ṛṣi-śapto diteḥ sutaḥ ||

kaikeyo dhṛṣṭaketuś ca śrutakīrtim avindata |

santardanādayas tasyāṁ pañcāsan kaikayāḥ sutāḥ ||

**śrīdharaḥ, viśvanāthaḥ :** *na vyākhyātam.*

**krama-sandarbhaḥ :** ṛṣi-śapta ity atra iti-śabdaḥ iti pāṭhaḥ sambandhoktau | sa pūrva-janmani diteḥ suta āsīt | iti-śabdaḥ kiṁvadantīti vyākhyānāt ||37||

—o)0(o—

**|| 9.24.39 ||**

rājādhidevyām āvantyau jayaseno’janiṣṭa ha |

damaghoṣaś cedi-rājaḥ śrutaśravasam agrahīt ||

**śrīdharaḥ, viśvanāthaḥ :** āvantyau vindānuvindau ||39||

**krama-sandarbhaḥ :** *na vyākhyātam.*

—o)0(o—

**|| 9.24.40 ||**

śiśupālaḥ sutas tasyāḥ kathitas tasya sambhavaḥ |

devabhāgasya kaṁsāyāṁ citraketu-bṛhadbalau ||

**śrīdharaḥ :** tad evaṁ vasudevasya bhaginīnāṁ patīn putrāṁś coktvā tad-bhrātṝṇāṁ navānāṁ patnīḥ putrāṁś cāha—devabhāgasyeti navabhiḥ ślokārdhaiḥ ||40||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.24.41-45 ||**

kaṁsavatyāṁ devaśravasaḥ suvīra iṣumāṁs tathā |

bakaḥ kaṅkāt tu kaṅkāyāṁ satyajit purujit tathā ||

sṛñjayo rāṣṭrapālyāṁ ca vṛṣa-durmarṣaṇādikān |

harikeśa-hiraṇyākṣau śūrabhūmyāṁ ca śyāmakaḥ ||

miśrakeśyām apsarasi vṛkādīn vatsakas tathā |

takṣa-puṣkara-śālādīn durvākṣyāṁ vṛka ādadhe ||

sumitrārjunapālādīn samīkāt tu sudāmanī |

ānakaḥ karṇikāyāṁ vai ṛtadhāmā-jayāv api ||

pauravī rohiṇī bhadrā madirā rocanā ilā |

devakī-pramukhāś cāsan patnya ānakadundubheḥ ||

balaṁ gadaṁ sāraṇaṁ ca durmadaṁ vipulaṁ dhruvam |

vasudevas tu rohiṇyāṁ kṛtādīn udapādayat ||

**śrīdharaḥ :** vasudevasya patnīḥ putrāṁś cāha—pauravīty ekādaśabhiḥ ||45||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.24.47-48 ||**

subhadro bhadrabāhuś ca durmado bhadra eva ca |

pauravyās tanayā hy ete bhūtādyā dvādaśābhavan ||

nandopananda-kṛtaka- śūrādyā madirātmajāḥ |

kauśalyā keśinaṁ tv ekam asūta kula-nandanam ||

**śrīdharaḥ :** kauśalyā bhadrā ||48||

**krama-sandarbhaḥ :** *na vyākhyātam.*

**viśvanāthaḥ :** vasudevasya bhaginīnāṁ patīn putrāṁś coktvā tad-bhrātṝṇāṁ navānāṁ patnīḥ putraāṁc cāha devabhāgasyeti navabhiḥ ślokārdhaiḥ kauśalyā bhadrā ||47-48||

—o)0(o—

**|| 9.24.49-52 ||**

rocanāyām ato jātā hasta-hemāṅgadādayaḥ |

ilāyām uruvalkādīn yadu-mukhyān ajījanat ||

vipṛṣṭho dhṛtadevāyām eka ānakadundubheḥ |

śāntidevātmajā rājan praśama-prasitādayaḥ ||

rājanya-kalpa-varṣādyā upadevā-sutā daśa |

vasu-haṁsa-suvaṁśādyāḥ śrīdevāyās tu ṣaṭ sutāḥ ||

devarakṣitayā labdhā nava cātra gadādayaḥ |

vasudevaḥ sutān aṣṭāv ādadhe sahadevayā ||

*na katamenāpi vyākhyātam.*

—o)0(o—

**|| 9.24.53-55 ||**

pravara-śruta-mukhyāṁś ca sākṣād dharmo vasūn iva |

vasudevas tu devakyām aṣṭa putrān ajījanat ||

kīrtimantaṁ suṣeṇaṁ ca bhadrasenam udāra-dhīḥ |

ṛjuṁ sammardanaṁ bhadraṁ saṅkarṣaṇam ahīśvaram ||

aṣṭamas tu tayor āsīt svayam eva hariḥ kila |

subhadrā ca mahābhāgā tava rājan pitāmahī ||

**śrīdharaḥ :** aṣṭamas tu svayam evāsīt, na tu karmādinā hetunā tābhyāṁ janito vā, yato’sau hariḥ ||55||

**krama-sandarbhaḥ :** aṣṭamas tv iti | haraty ākarṣati vaśīkaroti sarvam iti hariḥ pūrṇo bhagavān | sa eva svayam āsīt, na tv āvirbhāvāntareṇa | kileti, ete cāṁśa-kalāḥ puṁsaḥ kṛṣṇas tu bhagavān svayam [bhā.pu. 1.3.28] iti prasiddhiṁ niścinoti ||55||

**viśvanāthaḥ :** svayam eva na tv aṁśena ||55||

—o)0(o—

**|| 9.24.56 ||**

yadā yadā hi dharmasya kṣayo vṛddhiś ca pāpmanaḥ |

tadā tu bhagavān īśa ātmānaṁ sṛjate hariḥ ||

**śrīdharaḥ :** tad evopapādayati—yadeti tribhiḥ ||56||

**caitanya-mata-mañjuṣā :** ataḥ paraṁ kalau avatārāntaraṁ bhaviṣyati na vety āha—

yadā yadā hi dharmasya kṣayo vṛddhiś ca pāpmanaḥ |

tadā tu bhagavān īśaḥ ātmānaṁ sṛjate hariḥ ||

ity-ādinā kalau avatārāntaraṁ sūcitam ||56||

**krama-sandarbhaḥ :** atra bhagavad-avatāra-mātrasya sāmānyataḥ kāraṇam āha—yadeti ||56||

**viśvanāthaḥ :** tatra bhagavad-avatāra-mātrasya sāmānyataḥ kāraṇam āha—yadeti ||56||

—o)0(o—

**|| 9.24.57 ||**

na hy asya janmano hetuḥ karmaṇo vā mahīpate |

ātma-māyāṁ vineśasya parasya draṣṭur ātmanaḥ ||

**śrīdharaḥ :** īśasya māyā-niyantuḥ | parasyāsaṅgasya | draṣṭuḥ sākṣiṇaḥ | ātmanaḥ sarva-gasya | na hy evaṁ-bhūtaya māyā-vinodaṁ vinā janmanaḥ karmaṇo vā hetuḥ saṁbhavatīty arthaḥ |

**krama-sandarbhaḥ :** nanv anyasya janma-karmaṇor hetuḥ prācīna-karmaiva syāt, tasya ca hetur māyā | śrī-bhagavatas tu kiṁ syāt? ity āśaṅkyāha—na hy asyeti | sādhavo hṛdayaṁ mahyaṁ sādhūnāṁ hṛdayaṁ tv aham [bhā.pu. 9.4.68] iti nyāyenātmābhinnatvena sanmateṣu sādhuṣu yā māyā kṛpā, tāṁ vinā | tatra hetavaḥ—īśasyety-ādayaḥ ||57||

**viśvanāthaḥ :** nanu jīvasya janma-karmaṇor hetuḥ prācīnaṁ karmaiva syāt, tasya ca hetur māyā śrī-bhagavatas tu kiṁ syād ity ata āha—na hy asyeti | ātmanaḥ svasya ātmasu jīveṣu māyāṁ kṛpāṁ vinā uttara-śloke anugraha iti māyārtha-vivaraṇāt | māyā dambhe kṛpāyāṁ ca iti viśva-prakāśāt māyā-śabdenātra kṛpaivocyate | kṛpāyāḥ phalam abhivyañjayati | īśasya janma-karmabhyāṁ darśitābhyām sarva-jīvoddhāra-samarthasyety arthaḥ | sāmarthye hetuḥ—parasya sarvotkṛṣṭasya | kṛpāyāṁ hetur ātmano jīvān draṣṭuḥ saṁsāra-duḥkhābdhau patitān vilokayituḥ ||57||

—o)0(o—

**|| 9.24.58 ||**

yan māyā-ceṣṭitaṁ puṁsaḥ sthity-utpatty-apyayāya hi |

anugrahas tan-nivṛtter ātma-lābhāya ceṣyate ||

**śrīdharaḥ :** kiṁ ca, yasya māyā-ceṣṭitaṁ puṁso jīvasyānugrahas tasya jīvānugrāhakasya kutaḥ karmādi-pāra-tantryeṇa janmādi-saṁbhavaḥ | anugraham evāha—hi yasmāt tad eva sthityādaye iṣyate | pralaye līnopādher jīvasya dharmādy-asaṁbhavād upādhi-sṛṣṭy-ādinā dharmādi-saṁpādanenānugrahaḥ | tathātma-lābhāya mokṣāya ceṣyate | tatra hetuḥ—teneva śrūyamāṇena tasya sthity-āder nivṛtteḥ ||58||

**krama-sandarbhaḥ :** kṛpām eva kaimutyena darśayati—sthity-ādy-arthaṁ yan māyāyāṁ prakṛtau ceṣṭitaṁ vīkṣaṇa-rūpaṁ tad api jīveṣv anugraha eva paryavasīyate buddhīndriyādi-sampādanāt | ata evā’nugrahas tasya sthity-āder nivṛtter hetor jīvānām ātmano bhagavato lābhāya ceṣyate, kim uta dharmādeḥ | tathā ca vakṣyate—buddhīndriya-manaḥ-prāṇān [bhā.pu. 10.87.2] ity ādi ||58||

**viśvanāthaḥ :** kṛpāyā eva hetutvaṁ kaimutyena darśayati yad iti | puṁsaḥ prakṛtīkṣaṇa-kartuṁ māyāyāṁ yac ceṣṭitam īkṣaṇādikaṁ karma jīvānāṁ sthity-ādy-arthaṁ hi niścitaḥ tac cāpi anugrahād eva hetoḥ kim uta māyā-gandhenāpi rahitaṁ govardhana-dhāraṇādi-ceṣṭitam iti bhāvaḥ | buddhīndriyādikaṁ prāpya jīvā viṣaya-bhogādikaṁ prāpnuvantv iti yā kṛpā tata eva māyāyāṁ ceṣṭitam ity arthaḥ |

nanu viṣaya-bhogādi-hetubhyaḥ sthity-ādibhyaḥ punaḥ saṁsāra-duḥkham eva syād iti ko’yam anugrahaḥ ? tatrāha—tan-nivṛttes teṣāṁ sthity-ādīnāṁ bhakti-jñāna-vairāgyair nivṛtter ātmane bhagavato yo lābhas tad-arthaṁ ceṣyate | buddhīndriyādikaṁ vinā bhakti-jñānādy api na siddhyed iti jīva-mātreṣu kṛpaiva hetur ity arthaḥ | yad uktaṁ—

buddhīndriya-manaḥ-prāṇān janānām asṛjat prabhuḥ |

mātrārthaṁ ca bhavārthaṁ ca ātmane kalpanāya ca || [bhā.pu. 10.87.2] ity ādi ||58||

—o)0(o—

**|| 9.24.59 ||**

akṣauhiṇīnāṁ patibhir asurair nṛpa-lāñchanaiḥ |

bhuva ākramyamāṇāyā abhārāya kṛtodyamaḥ ||

**śrīdharaḥ :** tasya ceṣṭitaṁ bhūmer anugraha ity āha—akṣauhiṇīnām iti dvābhyām | abhārāya bhāra-parihārāya ||59||

**krama-sandarbhaḥ :** samprati tv asaṅkhyeya-bhakta-janāśraya-rūpāyāṁ parama-bhaktāyāṁ pṛthivyāṁ parivyaktayaiva kṛpayaiva svayam avatatārety āha—akṣauhiṇīnām iti yugmakena ||59||

**viśvanāthaḥ :** śrī-kṛṣṇasya tu janma-karmaṇor hetuḥ spaṣṭam eva pṛthivyāṁ pṛthivī-stha-janeṣu sādhaka-siddha-bhakteṣv api kṛpaiva dṛśyata ity āha—akṣauhiṇīnām iti saptabhiḥ | bhuvo bhāra-haraṇāt asurāṇām api vadhena saṁsāra-haraṇāt kṛpoktā ||59||

—o)0(o—

**|| 9.24.60 ||**

karmāṇy aparimeyāṇi manasāpi sureśvaraiḥ |

saha-saṅkarṣaṇaś cakre bhagavān madhusūdanaḥ ||

**śrīdharaḥ :** sureśvarair api manasāpy aparime yāṇyavitarkyāṇi | saṅkarṣaṇa-sahitaś cakre ||60||

**krama-sandarbhaḥ, viśvanāthaḥ :** *na vyākhyātam.*

—o)0(o—

**|| 9.24.61 ||**

kalau janiṣyamāṇānāṁ duḥkha-śoka-tamo-nudam |

anugrahāya bhaktānāṁ supuṇyaṁ vyatanod yaśaḥ ||

**śrīdharaḥ :** saṅkalpa-mātreṇa bhū-bhāra-haraṇa-samarthasyāpi karma-karaṇaṁ yaśo-vistāra-dvārā bhaktānugrahārtham ity āha—kalāv iti dvābhyām | duḥkha-śoka-tamāṁsi nudatīti tathā tad-yaśo vyatanot ||61||

**caitanya-mata-mañjuṣā :** ata evāha—kalau janiṣyamāṇānām ity-ādi | kalau janiṣyamāṇānāṁ śrī-kṛṣṇa-caitanya-pārṣadānāṁ duḥkhaṁ śoka-tamo-nudaṁ yaśo vyatanot | ataḥ kuntī-stutau prathame—caraṇāravinda-smaraṇārhāṇi kariṣyann iti kecana [bhā.pu. 1.8.35] iti | karmāṇi caraṇāravinda-smaraṇārhāṇi kariṣyann iti bhaviṣyan-nirdeśāt | anyathā tat-kālīna-janānāṁ caraṇāravinda-smaraṇārhāṇi yadi bhavet, tadā kurvann eveti brūyāt | ato vākyaika-vākyatā tena saheti sthitam ||61||

**krama-sandarbhaḥ :** na kevalaṁ tadānīnatnaānām evānugrahāyāvatatāra | kiṁ tarhi ? kalāv iti ||61||

**viśvanāthaḥ :** bhuvi sthiteṣu kṛpām uktvā bhūti sthāsyatsv api kṛpām āha—kalāv iti tamo’vidyā ||61||

—o)0(o—

**|| 9.24.62 ||**

yasmin sat-karṇa-pīyuṣe yaśas-tīrtha-vare sakṛt |

śrotrāñjalir upaspṛśya dhunute karma-vāsanām ||

**śrīdharaḥ :** yasmin satāṁ karṇa-pīyūṣe yaśo-rūpe tīrtha-vare śrotram evāñjaliḥ pāna-sādhanaṁ yasya sa puruṣaḥ | sakṛd apy upaspṛśyācamana-mātraṁ kṛtvā tat saundaryākṛṣṭa-cittaḥ karma-vāsanāṁ dhunute ||62||

**krama-sandarbhaḥ :** nanu santy eva gaṅgādi-tīrthāni duḥkhādi-hantṝṇi ? tatrāha—yasminn iti | vakṣyati ca—tīrthaṁ cakre nṛponam [bhā.pu. 10.90.47] ity-ādi ||62||

**viśvanāthaḥ :** nanu supuṇyam ity uktvā yaśaḥ svarga-janakam avagamyate, tatra maivam ity āha—yasminn iti | sadbhiḥ karṇapeya-pīyūṣa-maye yaśo-rūpe tīrtha-vare śrotram evāñjaliḥ pāna-sādhanaṁ yasya sa upaspṛśya ācamana-mātraṁ kṛtvā kiṁ punar āpīya sakṛd eka-vāram api kiṁ punar bahuśaḥ karma-vāsanām avidyāṁ yasya parokṣa-vartino’pi yat kiñcid yaśaḥ-caraṇāravinda-mātreṇaiva saṁsāraṁ tarantīty arthaḥ ||62||

—o)0(o—

**|| 9.24.63-64 ||**

bhoja-vṛṣṇy-andhaka-madhu- śūrasena-daśārhakaiḥ |

ślāghanīyehitaḥ śaśvat kuru-sṛñjaya-pāṇḍubhiḥ ||

snigdha-smitekṣitodārair vākyair vikrama-līlayā |

nṛ-lokaṁ ramayām āsa mūrtyā sarvāṅga-ramyayā ||

**śrīdharaḥ :** tad evāha dvābhyām | bhojādibhiḥ ślāghanīyam īhitaṁ yasya ||63|| sarvair aṅgaiḥ ramyayā mūrtyā ca ||64||

**krama-sandarbhaḥ :** tadānīnantanānāṁ tu sākṣād eva paramānanda āsīd ity āha—bhojeti yugalena | na kevalaṁ bhū-lokam eva ramayāmāsa, api tu,

ete yādavāḥ sarve mad-gaṇā eva bhāmini |

sarvadā mat-priyā devi mat-tulya-guṇa-śālinaḥ ||[[47]](#footnote-47)iti |

evaṁ guṇa-prāyair bhojādibhir api ślāghanīyehitaḥ sann iti ||63||

**viśvanāthaḥ :** tat-sama-kāla-bhavatvenāparokṣa-vartinas tal-līlā-parikarās tv agaṇya-mahimānaḥ parama-manyo evety āha—bhojety-ādi | ye tu tasyātiprema-viṣayībhūtā netrāñjalibhyāṁ tadīya-rūpa-mādhurya-pānāsaktāḥ śrotrādīn api phalayanti te tv atidhanyā ity āha—snigdhaṁ smitaṁ yatra tathā-bhūtaṁ yad īkṣitam avalokanaṁ tenodārair mano-vāñchā-pūrakaiḥ kadācid vikramasya sva-madhura-caraṇa-vinyāsasya vīra-rasa-vyañjakasya sva-śauṭīryasya vā līlayā nṛlokaṁ manuṣya-jātiṁ sva-priya-jana-samūham ||63-64||

—o)0(o—

**|| 9.24.65 ||**

**yasyānanaṁ makara-kuṇḍala-cāru-karṇa-**

**bhrājat-kapola-subhagaṁ savilāsa-hāsam |**

**nityotsavaṁ na tatṛpur dṛśibhiḥ pibantyo**

**nāryo narāś ca muditāḥ kupitā nimeś ca ||**

**śrīdharaḥ :** tat-pradarśanārthaṁ mukha-śobhām āha | yasyānanaṁ dṛśibhir netraiḥ pibantyo nāryo narāś ca na tat-ṛpur na tṛptāḥ | nimeṣonmeṣa-mātra-vyavadhānam apy asahamānās tat kartur nimeḥ kupitāś ca babhūvuḥ | kathaṁ-bhūtamānanam | makara-kuṇḍalābhyāṁ cārū karṇau bhrājantau kapolau ca taiḥ subhagam | savilāso hāso yasmin | nityam utsavo yasmin |

**krama-sandarbhaḥ :** nṛ-loka-ramaṇam eva sarvata utkareṇa darśayati—yasyeti |[[48]](#footnote-48) tad-darśane’pi nimeṣa-kartṛtvena nimer niyame kupitā babhūvuḥ | iyaṁ khalu mahā-bhāvasya gatiḥ | sā ca tat-svabhāvataḥ siddhety abhidhānād yuktam atrāsyodāharaṇam ||65||

**viśvanāthaḥ:** teṣv api vraja-vāsinas teṣv api gopyas tat-priya-narma-sakhāyaś ca tan-mādhurya-pāna-pravarāḥ parama-dhanyatamā ity āha yasyeti | sarvāṅgeṣv api madhye parama-madhuram ānanam | tad-ānanam apy ūrdhvādho-bhāgābhyāṁ dvidhā vibhaktaṁ mahā-mādhuryaṁ bhavati | tatrāpi sarva-mahā-mādhuryāṇāṁ cakravartī hāsāmṛta-mahā-madhurimā tad-adhara-bhāga-madhye nivasatīty adhara-bhāgaṁ varṇayati | makara-kuṇḍalābhyāṁ cārū dedīpyamānau yau karṇau tābhyāṁ bhrājantau yau kapolau tābhyāṁ subhagaṁ draṣṭṛ-jana-manoharam | vilāsair harṣautsukya-cāpalyādibhir dyotamānaiḥ sahito hāso yatra tat | yathā makara-kuṇḍalābhyāṁ sakāśād api cārū karṇau bhūṣaṇa-bhūṣaṇāṅgam ity uktes tayor api śobhā-vardhakatvāt arthāt makara-kuṇḍalābhyāṁ tābhyāṁ sakāśād api bhrājantau kapolau | antarvarti-carvyamāṇa-tāmbūlasya pārśvasthayor hāsa-kuṇḍalayoś ca chavimattvāt tāmbula-hetuka-darottuṅgimavad ekataratvād atisvacchatvād atisukumāratvāc ca |

arthāt, makara-kuṇḍalābhyāṁ tābhyāṁ sakāśād api savilāso hāsaḥ bimbādhara-daśana-sṛkvaṇī-śobhānurañjitatvāt sarva-mādhurya-mahārāja-cakravartitvāt sva-jyotsnā-pravāha-nirvāpita-sarva-santāpa-śreṇīkatvāt sarva-bhakta-cetaś cakorātilobhanīyatvād yuvati-jana-kāmāmbudhir baddhakatvāt vraja-kula-bālā-kula-jāti-dharma-dhairya-dhvaṁsaka-mahonmāda-pravartaka-kāraṇa-dharmavattvāt yatra tat | dṛśibhir netrāñjalibhiḥ pibantyo’pi na tatṛpuḥ | nimeṣonmeṣa-mātra-vyavadhānam apy asahamānās tat-kartur nimeḥ kupitā babhūvur iti nimeṣāsahatvena rūḍha-mahā-bhāva-lakṣaṇenātra striyo gopya eva nānyā narāh kṛṣṇa-priya-narma-sakhāḥ subalādayo nānye jñeyāḥ | gopīḥ priya-narma-sakhāś ca vinā rūḍha-bhāvasyānyatrodaya-sambhavābhāvāt | yad uktam ujjvala-nīlamaṇau—

ratir bhāvāntimāṁ sīmāṁ samarthaiva prapadyante |

ratir narma-vayasyānām anurāgāntimāṁ sthitim |

teṣv eva subalādīnāṁ bhāvāntām eva gacchati || [u.nī. 15.232-3] iti ||65||

—o)0(o—

**|| 9.24.66 ||**

jāto gataḥ pitṛ-gṛhād vrajam edhitārtho

hatvā ripūn suta-śatāni kṛtoru-dāraḥ |

utpādya teṣu puruṣaḥ kratubhiḥ samīje

ātmānam ātma-nigamaṁ prathayan janeṣu ||

**śrīdharaḥ :** śrī-kṛṣṇasya caritaṁ samāsato varṇayati—jāta iti dvābhyām | jāto nijena rūpeṇa paścāt puruṣo manuṣyākāraḥ san vrajaṁ gataḥ | vraja-vāsinām edhitā arthā yena teṣu dāreṣu sutānāṁ śatāny utpādya | ātma-nigamaṁ svakīyaṁ veda-mārgam ||66||

**krama-sandarbhaḥ :** atha sarvam eva yugapat sphuritaṁ tac-caritam āpātato nijotkaṇṭhā-kuṇṭhanecchayā rājotkaṇṭhā-vardhanecchayā ca samāsena varṇayati—jāta iti | pitṛ-gṛhāc chrī-vasudeva-bhavanāj jātaḥ prādurbhūtaḥ | tasmād eva vrajaṁ śrīman-nanda-goṣṭhaṁ gataḥ | tad etad vaṁśa-kathanānurūpeṇa procyāpy aparituṣya prāha[[49]](#footnote-49)—edhitārtha iti | tataś ca edhitāḥ pūrvato’pi samedhitā arthāḥ śrīman-nandādau pitṛtvādi-rūpā yena saḥ | sthāpitaṁ ca śrī-kṛṣṇa-sandarbhe (133-153) darśayiṣyate ca | śrī-daśamasya krama-sandarbhe—putrībhūte janārdane [bhā.pu. 10.8.51], nandas tv ātmaja utpanne [bhā.pu. 10.5.1], nandaḥ kim akarod brahman [bhā.pu. 10.8.46] ity ādau |

nanu, kratuṣu tās tā devatā evejyante, katham ātmānam īja ? iti tatrāha—puruṣa iti | pūrṣu devatādi-deheṣu śete antaryāmy-aṁśena niścalaṁ tiṣṭhatīti sa tathā tatraiva paryavasānād iti bhāvaḥ |

nanu, tena vā kiyān lābhaḥ syāt tasya parama-pūrṇasya ? tatrāha—ātma-nigamam iti | tat-tal-lakṣyeṇaiva tat tad eva mukhyaṁ prayojanam iti bhāvaḥ | śābdatvenāvyavahitatvena cārtha-nigame sati kim-artham adhyāhāra-vyavadhāne sahye ? tarhy eva sahye yadi viruddhe api na syātām iti, tasmāt puruṣa-śabdo’tivyavahito gata ity atra na yojyaḥ | uktaṁ hi narākṛteḥ paramatvaṁ—na cāntar na bahir yasya na pūrvaṁ nāpi cāparaṁ [bhā.pu. 10.9.13] ity-ādibhiḥ ||66||

**viśvanāthaḥ :** atha ke te janma-karmaṇī ity apekṣāyāṁ sarvam eva yugapat sphuritaṁ tac-caritam āpātato nijotkaṇṭhā kuṇṭhanecchayā roajotkaṇṭhā-vardhanecchayā ca samāsena varṇayati—jāta iti dvābhyām | pitur vasudevasya gṛhāt vrajaṁ gataḥ kim-artham edhitaḥ prakaṭī-kṛtay vardhitaḥ vṛddhi-sīmāṁ prāpito’rthaḥ sarva-puruṣārtha-śiromaṇiḥ premā yena saḥ | prema-prakhyāpanasyaivāvatāra-mukhya-prayojanatvāt premṇaś ca vraja eva vṛddhi-sīmā-prāptatvāc ca | ripūn hatveti ripubhyo mokṣa-pradānam apy ekaṁ prayojanam iti teṣu dāreṣu suta-śatāny utpādyety-ādinā varṇāśrama-dharma-sthāpanaṁ ca darśitam | narākṛti-para-brahmatvāt puruṣaḥ | ātmānaṁ samīje ijyamānasyānyasyābhāvāt kim-arthaṁ samīje ? tatrāha—ātma-nigamam ātmānugataṁ svakīyaṁ veda-mārgam ||66||

—o)0(o—

**|| 9.24.67 ||**

pṛthvyāḥ sa vai guru-bharaṁ kṣapayan kurūṇām

antaḥ-samuttha-kalinā yudhi bhūpa-camvaḥ |

dṛṣṭyā vidhūya vijaye jayam udvighoṣya

procyoddhavāya ca paraṁ samagāt svadhāma ||

**śrīdharaḥ :** antaḥ-samutthena kalinā nimittena guru-bhāraṁ kṣapayan dṛṣṭyaiva bhūpa-camūr vidhūya vijaye jayam arjunena jitam ity evam udghoṣaṁ kṛtvā, paraṁ tattvam uddhavāyopadiśya sva-dhāma samyak svenaiva rūpeṇa jagāmeti ||67||

**krama-sandarbhaḥ :** ativrajya gatīs tisro mām eṣyasi tataḥ paraṁ [bhā.pu. 11.29.44] ity etat-paryavasāna-paraṁ procya sva-dhāma sva-svarūpaṁ nija-nitya-lokaṁ samyak tat tat parikarādibhiḥ sākam evāgād iti ||67||

**viśvanāthaḥ :** bhū-bhāra-haraṇa-prayojanam āha—pṛthvyā iti | bhūpa-camvaḥ bhūpa-camūḥ dṛṣṭaiva vidhūya tat-prayojanam āha—vijaye arjune jayam utkarṣeṇa vighoṣya arjunena jitam iti janeṣu khyāpayitvety arthaḥ | bhakti-jñāna-viśeṣa-prakhyāpanam apy ekaṁ prayojanam, tad āha—procyeti | sva-dhāma dvārakāṁ samagāt saṅgataḥ prāpto babhūva prapañca-gocaratāṁ parityajyeti bhāvaḥ | nārāyaṇa-svarūpeṇa sva-dhāma vaikuṇṭhaṁ cāgāt ||67||

—o)0(o—

iti sārārtha-darśinyāṁ harṣiṇyāṁ bhakta-cetasām |

navamasya caturviṁśaḥ saṅgataḥ saṅgataḥ satām ||\*||

mantu-sindhau nimajjantam antaḥ-santaḥ pasanditam |

karuṇā-dṛṣṭi-yaṣṭyaiva santaḥ karṣantu māṁ tataḥ ||

vaiśākha-śukla-pañcamyāṁ rādhā-kṛṣṇa-saras-taṭe |

navama-skandha-ṭīkeyam avāpa paripūrṇatām ||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ navama-skandhe

śrī-sūrya-soma-vaṁśānukīrtane yadu-vaṁśānukīrtanaṁ nāma

caturviṁśo’dhyāyaḥ |

|| 9.24 ||

1. tattvaṁ (kha) [↑](#footnote-ref-1)
2. ṣaṣṭhaṁ ṣaṣṭham iti dvir-vacanena ṣaḍ ahasya punaḥ punaḥ prayogo’pi vaidha iti pratīyate | ata eva hi pūrva-tantre—abhyāse ca tad-abhyāsaḥ karmaṇaḥ punaḥ punaḥ prayogāt āvṛttis tu vyavāye kāla-bhedāt syāt ity adhikaraṇa-dvaye ṣaḍahasya punaḥ punaḥ prayogam āsthāya madhvaśanasyāvṛttiḥ kartavyā na vety āśaṅkya karmāntarāvyavahita-ṣaḍ-āvṛttau na kartavyā gavām ayanād āvabhiplavādibhir vyapetāvṛttau tu katavyety uktaṁ tatra iti || (vīrarāghavaḥ) [↑](#footnote-ref-2)
3. tasmād asatyaṁ na brūyāt parasvaṁ cāpadi kvacit | satyena parisantuṣṭo bhavāmīṣtaḥ sa me bhavet || iti vīrarāghavasya pāṭhe’dhikaṁ padyam. (rā.te.) [↑](#footnote-ref-3)
4. nābhānediṣṭha iti nābhāgasyaiva nāmānantaram (rā.te.) [↑](#footnote-ref-4)
5. ambarīṣaḥ ambādikaṁ rīṣaṁ naśvaram iti jñānam asyāstīty ambarīṣaḥ | ruṣarisā hiṁsāyām matv-arthe ac-pratyayaḥ | ambaravad īṣā icchā yasya sa tathā | ākāśavad bahula-jñāna ity arthaḥ | vyatyāsaś chāndasaḥ | aṁ brahma tasya varir varaṇaṁ tatrecchā yasya sa tathā || (vijayadhvajaḥ) [↑](#footnote-ref-5)
6. udaye utkarṣe lakṣaṇayā tac-chravaṇe || (rā.te.) [↑](#footnote-ref-6)
7. samardhayantīti pāṭhaḥ sarvatra dṛśyate. na vardhayanti yān kāmāḥ iti vīrarāghava-pāṭhaḥ. [↑](#footnote-ref-7)
8. abhaktasyeṣṭa- iti tattvavādi-pāṭhaḥ. [↑](#footnote-ref-8)
9. bra.sū. 3.3.54-madhva-bhāṣye dhṛtā. [↑](#footnote-ref-9)
10. yayā viriñcyādim adhaś cakāra ity tattva-vādi-pāṭḥaḥ. sa rājāmbarīṣo vāsudeve bhaktiṁ samuvāha—yayā bhaktyā viriñcādīn apy adhaś cakāra | artha-vādo’yam | brahmādibhyo’py adhika-bhaktimān ambarīṣa iti yathāpātataḥ pratītiḥ syāt, tathā-vidham anugraha-viśeṣaṁ bhagavāṁs tasmiṁś cakāreti hṛdayam | brahmādayo’pi hi tad-anuguṇaṁ evādhaḥkṛtā iva vartayāmāsuḥ | atha ca, virñcādir ity atad-guṇa-saṁvijñānaḥ | viriñca ādiḥ kāraṇaṁ yasyeti vā viriñcādiṁ rudrāvatāraṁ durvāsasam adhaś cakāra | durvāsā api bhagavad-icchayānugraha-viśeṣāya cādhaḥ-kṛtam ivātmānaṁ darśayāmāsa | atha ca, virñca-mūlaṁ manuṣya-vargaṁ bhaktyādhaś cakāra | mānuṣeṣūttamatvād iti ||25|| (govindācāryaḥ) [↑](#footnote-ref-10)
11. tattvavādi-rītyāyaṁ ṣaṣṭhādhyāyasya caturāśītitamaḥ ślokaḥ. [↑](#footnote-ref-11)
12. etat-padya-vyājena samagrādhāya-tātparyaṁ gāruḍa-vacanenāha—brahmādīty-ādi | ambarīṣake manuṣya-mātre’mbarīṣa iti kutsayāmāsa | naiv;anyasya ca kasyāpi manuṣyasya | tathāpi teṣām ambarīṣa-vyājena pūrva-prastutānāṁ manuṣya-bhaktānāṁ yaśasaḥ tātkālikopaceyatvāt tat-kāle viśiṣyopacaya-yogyatvāt ādi-rāṭ harir īśvaraḥ tad-abhiprāyajñā brahmādayaś ca nityopacita-yaśasaḥ teṣām ambarīṣādīnāṁ kīrtim uttamāṁ vyañjayāmāsuḥ, svatas tebhya uttamāḥ | sa-prayojanaṁ caitad deva-kāryam ity āha—mohanāya ca | ambarīṣa-nisṛṣṭāc cakrād durvāsasaṁ mocayitum brahmādayo’pi na prābhavan, svayaṁ viṣṇur api nāśaknod iti vibhramaṁ janayitvā daityānāṁ mohanāya tat-kīrtiṁ prakaṭayāmāsuḥ | na kevalaṁ daitya-mohanaṁ, satāṁ jñāpanaṁ ca prayojanam astīty āha—brahmāder nindanāya ca | viṣṇu-mahimnaḥ purata ime brahmādayo’pi kiyanta iti brahmāder nindyatva-jñāpanāya ca, avaratva-jñāpanāyeti yāvat | uktaṁ hi—ā-brahma-stamba-paryantam asāraṁ cāpy anityakam ity-ādi |

    nanu sva-kīrtim avigaṇayyāpi para-kīrti-vyañjane teṣāṁ koi bharaḥ ? āha—avyathārthaṁ ca | svayaṁ viṣṇus tāvad anyathārtham eva prāvartanta | na sva-prayojanāpekṣayā | tad evāha—nirāśiṣo mānuṣeṣv iti | mānuṣeṣu viṣaye nirāśiṣaḥ | na hi manuṣya-mātrair ambarīṣādibhir brahmādīnāṁ devottamānāṁ kim apy āśāsanīyam asti | teṣāṁ brahmādīnāṁ bhakty-ādibhir guṇair uttamatvād iti | tathā ca teṣām ambarīṣādiṣu vātsalyād eva tat kīrtitavyaṁ janam | tad yathā śiṣya-vatsalo guru sva-śiṣya-kīrtim ullāghayati | na tena guroḥ kīrti-bhaṅgaḥ |

    nanu sarveṣv api mānuṣeṣu kim iti na vātsalyaṁ varṣaṇti ? kiim ity ambarīṣādiṣv eva katiṣucit ? tatrāpīdam evottaram—mānuṣeṣūttamatvāc ca teṣām ambarīṣādīnāṁ bhakty-ādibhir guṇair iti | sarva-prayojanaṁ nigamayann āha—brahmādeḥ | ambarīṣa-dvāraiva durvāso-mocanaṁ hi viṣṇv-abhimatam | nahi tad-virodhe brahmādayo’pi kṣamā iti brahmāder viṣṇv-adhīnatva-jñāpanāyaiva kevam iyaṁ kathā pravṛttā, na tv ambarīṣasya brahmādy-uttamatva-jñāpanāyeti bhramitavyam iti |

    nanu kathaṁ tarhi durvāsā ambarīṣeṇa parābhūtaḥ ? so’pi svato rudrāvatāratayāmbarīṣād uttamo hi ? āha—durvāṣāś ca | satyaṁ durvāsāḥ svayaṁ rudra iti | tathāpi sa kilānyāyyam eva viṣṇu-bhaktam ambarīṣam abhaktsthitam uktavān asurāveśāt—aho asya nṛśaṁsasya śriyā mattasya paśyata | dharma-vyatikramaṁ viṣṇor abhaktasyeṣṭa-māninaḥ || [bhā.pu. 9.4.44] ity-ādi | atas tasyāpy anugrahārtham eva tam ambarīṣeṇa parābhāvya tat-kīrtiṁ vyañjayāmāsa bhagavān | anugraho’yaṁ durvāsaso yat-parābhavo nāma | bhagavad-abhimate’mbarīṣa-kīrti-vyañjana-karmaṇi mukhyato’yaṁ nirūḍha-pātra iti viśeṣato’nugraha-pātratvād durvāsasaḥ | asurāveśa-nimitto yo’haṅkāraḥ yena viṣṇu-bhaktam anādṛtya tad-dhananāya kṛtyām utpādayāmāsa tad-doṣa-nāśārthaṁ ca tam ambarīṣeṇa parābhāvyāmbarīṣa-kīrtiṁ vyañjayāmāsa bhagavān iti | tena galita-darpo durvāsāḥ prīyamānaś cetthaṁ rājānaṁ vyājahāra hi—prīto’smy anugṛhīto’smi tava bhāgavatasya vai |darśana-sparśanālāpair ātithyenātma-medhasā || [bhā.pu. 9.5.20] iti | tavātithyādinā prīto’smi, yato bhagavatānugṛhīto’smi darpa-nāśeneti || (govindācāryaḥ) [↑](#footnote-ref-12)
13. vibhāvyotkrāntatvāt (gha) [↑](#footnote-ref-13)
14. avadhīd iti jīvasyeṣṭa-pāṭhaḥ. [↑](#footnote-ref-14)
15. *teṣāṁ* iti yādavapura-kānāilāla-saṁskaraṇayoḥ. [↑](#footnote-ref-15)
16. mayā iti śrī-jīvasyeṣṭa-pāṭhaḥ. [↑](#footnote-ref-16)
17. mayā nimitta-bhūtayā (ṅa) [↑](#footnote-ref-17)
18. yathā avameho viṣṭhā śarīrān nirgatā śunām upabhogāya bhavati, tathāyam api viśravaso dehān nirgatatvenāvameha-sthānīyas tvac-chara-nirbhinna-hṛdayaḥ śunām aśanāya syād ity arthaḥ || (rā.te.) [↑](#footnote-ref-18)
19. yathoktārthatvenaiva iti ga-pustake. [↑](#footnote-ref-19)
20. “aho tasyā… bhāvaḥ” ity atra “īśvaratvenaiva sarvottama-guṇa-parama-bhaktānukampāmayatvād iti bhāvaḥ” iti ga-karalipeḥ pāṭhāntaram. [↑](#footnote-ref-20)
21. sarvatra ca bhayāvahaḥ, sarvatrāpi bhayāvahaḥ, sarvatraiva bhayāvahaḥ iti tattvavādināṁ pāṭhā dṛśyante. [↑](#footnote-ref-21)
22. strī-puṁsayoḥ prasaṅgaḥ īśvarāṇām api bhayāvaho duḥkhāvahaś ca kim uta grāmīṇasya straiṇasyeti lokān śikṣayitum duḥkhivad ātmānaṁ darśayāmāsa | ata eva hy uktaṁ pūrvādhyāye—strī-saṅginām iti gatiṁ prathayaṁś cacāra [bhā.pu. 9.10.11] iti || (govindācāryaḥ) [↑](#footnote-ref-22)
23. tattvavādi-rītyā cāyam navamādhyāyasya ṣoḍaśaḥ ślokaḥ. (9.9.16) [↑](#footnote-ref-23)
24. ayam arthaḥ—nanu rāmāyaṇe ekādaśa-varṣa-sahasrāṇi rāmo rājyam upāsteti śrūyate—daśa-varṣa-sahasrāṇi daśa-varṣa-śatāni ca | bhrātṛbhiḥ sahitaḥ śrīmān rāmo rājyam akārayat || [rā. 1.1.76] iti | viṣṇu-purāṇe ca—siṁhāsana-gata ekādaśābda-sahasraṁ rājyam akarot [vi.pu. 4.4.99] iti | tat katham atra trayodaśābda-sāhasram ity ucyate ? āha—nākṣatra-māsa-gaṇitam | yathā pakṣa-dvayātmakaś cāndro māsaḥ, tathā saptaviṁśati-dinātmako nākṣatro māsaḥ śāstreṣu paṭhyate | tatra nākṣatra-māsa-rītyā trayodaśa-varṣa-sahasrāṇi rāmo rājyam apālayat | cāndramāsa-rītyā tu ekādaśa varṣa-sahasrāṇīti paramārthaḥ |

    nanv athāpi na virodha-parihāraḥ | nākṣatra-mānena trayodaśa-varṣa-sahasrāṇi nāma cāndra-mānena sapta-śatādhikāny ekādaśa-varṣa-sahasrāṇi bhavanti | tathā hi—nākṣatra-mānena 27 śrut 12 = 324 dināny ekaṁ varṣam | trayodaśa-sahasra-varṣeṣu 42,12,000 dināni bhavanti | cāndra-mānena ca 360 dināny ekaṁ varṣam | tathā ceyaṁ gaṇanā—42,12,000 ÷ 360 = 11,700. tataś caikādaśa-varṣa-sahasrāṇīti cāndra-mānenāpy anupapannam iti cet, naitad evam | bahu-grantha-dṛśāṁ sarvam upapannam | tathā hi, 11,700 cāndra-varṣāṇy eva rāma-rājya-kālaḥ | tatraikādaśa sahasrāṇi sītayā saha sāmrājya-pālana-kālaḥ | sītāntardhānānantaraṁ sapta-śata-varṣāṇīti vivekaḥ | tathā hi mahābhārata-tātparya-nirṇaye bhagavat-pāda evāha—rāmasya dṛśyā tv anyeṣām adṛśyā janakātmajā | bhūmi-praveśād ūerdhvaṁ sā reme sapta-śataṁ samāḥ || iti | nākṣatra-mānena tu bhūmi-praveśād ūrdhvaṁ 777 7/9 varṣāṇi | tathā ca sītā-virahitaṁ kālam apahāyaikādaśa-varṣa-sahasrāṇi rāma-rājya-kāla iti rāmāyaṇe purāṇāntareṣu coktam iti sarvāvirodhaḥ || (govindācāryaḥ) [↑](#footnote-ref-24)
25. etena na kevalaṁ nirgamana-kāle sva-pāda-pallavaṁ smaratāṁ hṛdi vinyasya niragāt, kintu pālana-kāle’pi hṛdi vinyasta evāsīd iti mūla-bhāvaṁ sphuṭam āha || (govindācāryaḥ) [↑](#footnote-ref-25)
26. sāpy ārṣīya-kalpā iti ṅa-pustake. [↑](#footnote-ref-26)
27. sītā-tyāgaṁ yāvad gṛha-medhena, tata ūrdhvaṁ brahmacaryeṇa, evam āhatya sajyābhiṣekād bhūtyāga-paryantaṁ trayodaśābda-sāhasram agnihotram ajuhot || (govindācāryaḥ) [↑](#footnote-ref-27)
28. buddhaṁ padmam ivāṁśukaiḥ iti tattvavādi-pāṭhaḥ. [↑](#footnote-ref-28)
29. tat-sambandhi-nānā-janmanā (ṅa) [↑](#footnote-ref-29)
30. yad vā... ity ādi puridāsa-saṁskaraṇe nāsti. [↑](#footnote-ref-30)
31. [↑](#footnote-ref-31)
32. This is the only verse Jiva comments on in this chapter. [↑](#footnote-ref-32)
33. anayā iti viśvanāthaḥ. [↑](#footnote-ref-33)
34. satyavatī-suto jamadagnir vareṇa cchandayāmāsa varaṁ vṛṇv iti codayāmāsa | sa ca, mayā hatā mātā bhrātaraś ca punar jīvantu, mat-kṛtaṁ ca hananaṁ mā smārṣuḥ iti varaṁ vavre || (govindācāryaḥ) [↑](#footnote-ref-34)
35. -kalmaṣaḥ iti tattvavādi-pāṭhaḥ. avabhṛtha-snānena vidhūtāśeṣa-kalmaṣa ivājña-lokaṁ mohayan darśayāmāsa | yathā pūrvaṁ tāmasa-jana-mohāyaiva pitur varaṁ vavre | prāyaścittācaraṇena pituś chando’nuvartanena ca janasya śreyo bhavatīti loka-śikṣārthaṁ ca || (govindācāryaḥ) [↑](#footnote-ref-35)
36. kuśika iti gauḍīya-maṭha-saṁskaraṇe. [↑](#footnote-ref-36)
37. Chakravartī reads *baddhaśaḥ*. This is probably a scribal error. MW: badva: 13,804. [↑](#footnote-ref-37)
38. trātā ca duḥkhāt pitarau iti tattvavādi-pāṭhaḥ. bṛhaspati-bhrātur ucathyasya patnīṁ mamatāṁ devā āhuḥ—mūḍhe ! ucathya-kṣetrajatvād ucathyasyāpy ayaṁ suta iti dvābhyām ucathya-bṛhaspatibhyām | apati-patnībhyāṁ dvābhyāṁ mamatā-bṛhaspatibhyām iti vā | jātam imaṁ bālakaṁ bhara | evaṁ devair uktatvād bharadvāja iti niruktaḥ | nirukty-antaraṁ cāhuḥ—bṛhaspateḥ vājaṁ prajā-tantuṁ bharatīti bharadvājaḥ, tat-putratvāt | niruktatvāt pada-viparyayaḥ | pitarau ucathya-bṛhaspatī mamatā-bṛhaspatī vā || (govindācāryaḥ) [↑](#footnote-ref-38)
39. tathā hi śrutiḥ—prajā vai vājaḥ | tasyā eṣa yad bibharti, tasmād bharadvājaḥ || iti (govindācāryaḥ). [↑](#footnote-ref-39)
40. matvā taṁ devam ātmajam iti tattvavādi-pāṭhaḥ. [↑](#footnote-ref-40)
41. bibhrad iti pāṭhāntaram. suraiś codyamāno’pi mamatā taṁ devaṁ bṛhaspatiṁ devaram iti yāvat, ātmanā jātaṁ matvā vyasṛjat | tyaktaṁ ca śiśuṁ marutaḥ abibhrat abibharuḥ | bharatasya cānvaye prajā-vicchedena vitathe jāte dattaś ca bharatāya marudbhiḥ | vitathe’nvaye dattatvād vitatha-nāmā cābhavat || (govindācāryaḥ) [↑](#footnote-ref-41)
42. bhavati (ṅ) [↑](#footnote-ref-42)
43. namaskāra-viśeṣeṇaiva cakre, tathāpi (ṅa) [↑](#footnote-ref-43)
44. nṛpacakṣus tasmād api sukhāvalas tasya ca pāriplavas tataś ca sunayas tasyāpi medhāvī iti prāpta-pāṭhaḥ. [↑](#footnote-ref-44)
45. duṣmantaḥ iti kvacid dṛśyate. [↑](#footnote-ref-45)
46. yathaiva śṛṇumo dūrāt sampaśyāmas tathāntikāt |

    babhruḥ śreṣṭho manuṣyāṇāṁ devair devāvṛdhaḥ samaḥ ||5||

    puruṣāḥ ṣaṭ ca ṣaṣṭhiś ca ṣaṭ sahasrāṇi cāṣṭa ca |

    te’mṛtatvam anuprāptā babhror devāvṛdhād api ||6|| [viṣṇu-purāṇa 4.13.5-6] [↑](#footnote-ref-46)
47. bhakti-rasāmṛta-sindhau 2.1.292 dhṛta-pādma-vacanam. [↑](#footnote-ref-47)
48. na kevalaṁ (63)... yasyeti (65) iti ṭīkāṁśaḥ ga-kara-lipitaḥ prāptaḥ | [↑](#footnote-ref-48)
49. tad etad vaṁśa... prāha ity atra “tad etaj janmādi-līlā bālyād-rūpe tat-tad-ucita-guṇe cet prakaṭeṇātisukhā syāt, tatrāha” iti ga-karalipeḥ pāthāntaram. [↑](#footnote-ref-49)